Төсөл

2021.06.25.

**Монгол улсын хууль**

20 ... оны ... дугаар Улаанбаатар

сарын ...-ны өдөр хот

**ГААЛИЙН ТУХАЙ**

/Шинэчилсэн найруулга/

# I ХЭСЭГ Ерөнхий зүйл

## НЭГДҮГЭЭР БҮЛЭГ НИЙТЛЭГ ҮНДЭСЛЭЛ

**1 дүгээр зүйл.Хуулийн зорилго**

1.1.Энэ хуулийн зорилго нь Монгол Улсын хилээр нэвтрүүлэх бараа, тээврийн хэрэгсэлд гаалийн хяналт хэрэгжүүлэх, гаалийн бүрдүүлэлтийн горим тодорхойлох, хууль ёсны гадаад худалдааг хөнгөвчлөх,үндэсний аюулгүй байдлыг хангах, гаалийн харилцаанд оролцогчийн эрх, үүргийг тодорхойлох, хууль сахиулах, гаалийн албаны зохион байгуулалт, гаалийн албан хаагчийн эрх зүйн байдлыг тогтоохтойхолбогдсон харилцааг зохицуулахад оршино.

**2 дугаар зүйл.Хууль тогтоомж**

2.1.Монгол Улсын гаалийн хууль тогтоомж нь Монгол Улсын Yндсэн хууль, Захиргааны ерөнхий хууль, Төрийн албаны тухай хууль, Гаалийн тариф, гаалийн татварын тухай хууль, Хөдөлмөрийн тухай хууль, энэ хууль болон тэдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээг дагаж мөрдөнө.

**3 дугаар зүйл.Хуулийн нэр томьёоны тодорхойлолт**

3.1.Энэ хуульд хэрэглэсэн дараах нэр томьёог доор дурдсан утгаар ойлгоно:

3.1.1.“хилийн гаалийн байгууллага” гэж хилийн боомт, олон улсын нисэх онгоцны буудал дахь гаалийн байгууллагыг;

3.1.2.“гүний гаалийн байгууллага” гэж энэ хуулийн 3.1.1-д зааснаас бусад гаалийн байгууллагыг;

3.1.3.“гаалийн хяналт” гэж Монгол Улсын нутаг дэвсгэрт гаалийн хууль тогтоомжийг мөрдүүлэх, биелэлтийг хангуулах зорилгоор гаалийн байгууллагаас хэрэгжүүлэх цогц арга хэмжээг;

3.1.4.”гаалийн шалгалт” гэж гаалийн хууль тогтоомжийн хэрэгжилт, гаалийн хилээр нэвтрүүлэх бараа, тээврийн хэрэгсэл, зорчигчийн гаалийн мэдүүлгийн үнэн зөв, шаардлагатай бичиг баримт, барааны нэр төрөл, тоо хэмжээ, үнэ, бусад үзүүлэлт гаалийн мэдүүлэгтэй тохирч байгаа эсэх, тээврийн хэрэгслийг шалгах үйл ажиллагааг;

3.1.5.“бараа” гэж гаалийн хилээр нэвтрүүлэх эд юмс, валют, валютын үнэт зүйл, улс хоорондын шуудангийн илгээмж, зорчигчийн хувийн хэрэглээний эд зүйлс, оюуны өмч, ачаа тээш, мал, амьтан, ургамал, зэрэг бүх төрлийн хөдлөх хөрөнгө, зураг төсөл, цахилгаан эрчим хүчний шугам, хоолойгоор дамжуулах бараа, цахим мэдээлэл тээгчид хадгалсан, эсхүл цахим сүлжээгээр дамжуулсан програм хангамж, дүрс, дуу бичлэг, тэдгээртэй адилтгах бусад бичгэн болон тоон мэдээлэл, бүтээгдэхүүн зэрэг эд хөрөнгө болон эдийн бус хөрөнгө, энэ хуулийн 3.1.9-д зааснаас бусад тээврийн хэрэгслийг;

3.1.6.“монголын бараа” гэж энэ хуулийн 210.1-д заасан гаалийн бүрдүүлэлтийн горимоор боловсруулалт хийснээс бусад Монгол Улсад тарьж ургуулсан, үржүүлсэн, өсгөж бойжуулсан, үйлдвэрлэсэн, олборлосон зэрэг чөлөөт эргэлтэд байгаа барааг;

3.1.7.“гадаадын бараа” гэж энэ хуулийн 3.1.6-д зааснаас бусад барааг;

3.1.8.“чөлөөт эргэлтэд байгаа бараа” гэж гаалийн хяналтад байх нөхцөлөөр олгосон болон энэ хуулийн 199.3-т зааснаас бусад барааг;

3.1.9.“тээврийн хэрэгсэл” гэж бараа, зорчигчийг улс хооронд тээвэрлэж гаалийн хилээр нэвтрэх бүх төрлийн тээврийн хэрэгсэл, чингэлгийг ойлгох ба тэдгээрийн аяллын хугацаанд шаардах сэлбэг, тос, тослох материал, шатахууны бак үүнд хамаарна;

3.1.10.“тээвэрлэгч” гэж бараа, зорчигч тээвэрлэн гаалийн хилээр нэвтрүүлэх, эсхүл гаалийн нутаг дэвсгэрт гаалийн хяналтын доор тээвэрлэж байгаа хуулийн этгээд, хувийн өмчийн тээврийн хэрэгслийн жолоочийг;

3.1.11.“тээвэр зуучлагч” гэж барааг гэрээгээр захиалагчийн болон өөрийн нэрийн өмнөөс тээвэрлэж байгаа, үйл ажиллагааны зөвшөөрөлтэй хуулийн этгээдийг;

3.1.12.“гаалийн хилээр нэвтрүүлэх” гэж бараа, тээврийн хэрэгслийг гаалийн нутаг дэвсгэрт оруулах, гаргах, дамжуулан өнгөрүүлэх үйл ажиллагааг;

3.1.13.”экспорт” гэж барааг гаалийн нутаг дэвсгэрээс гаргах үйл ажиллагааг;

3.1.14.“импорт” гэжбарааг гаалийн нутаг дэвсгэрт оруулах үйл ажиллагааг;

3.1.15.“гаалийн зам” гэж гаалийн хяналтад байгаа барааг Монгол Улсын хил, хилийн гаалийн байгууллагын хооронд, эсхүл гаалийн нэг байгууллагаас гаалийн нөгөө байгууллагын хооронд тээвэрлэхээр гаалийн удирдах төв байгууллагаас тусгайлан тогтоосон замыг;

3.1.16.“гаалийн бүрдүүлэлт” гэж гаалийн хилээр нэвтрүүлэх барааг гаалийн байгууллагад мэдүүлсэн үеэс гаалийн бүрдүүлэлт хийхэд шаардагдах бичиг баримт, барааг шалгах, ногдуулсан гаалийн болон бусад татварыг төлсний дараа барааг мэдүүлэгчийн сонгосон гаалийн бүрдүүлэлтийн горимд байршуулах хүртэлх цогц үйл ажиллагааг;

3.1.17.“гаалийн бүрдүүлэлтийн горим” гэж бараа, тээврийн хэрэгслийг гаалийн хилээр нэвтрүүлэх, гаалийн нутаг дэвсгэрт, эсхүл түүний гадна ашиглах, захиран зарцуулах нөхцөл, шаардлагыг тодорхойлсон хэм хэмжээний цогцыг;

3.1.18.“тарифын бус хязгаарлалт” гэж барааг улсын хилээр нэвтрүүлэхийг хориглох, эрх бүхий байгууллагын зөвшөөрлөөр нэвтрүүлэх, тоон хязгаарлалт тогтоох, хязгаарлах бусад арга хэмжээг;

3.1.19.“улсын хилээр нэвтрүүлэхийг хориглох” гэж барааг Монгол Улсын хилээр оруулах, гаргах, дамжуулан өнгөрүүлэхийг хориглосон тарифын бус хязгаарлалтын төрлийг;

3.1.20.“улсын хилээр нэвтрүүлэхийг хязгаарлах” гэж барааг эрх бүхий байгууллагаас тогтоосон тоон хязгаартайгаар, эсхүл зөвшөөрөл, лицензийг үндэслэн улсын хилээр нэвтрүүлэх тарифын бус хязгаарлалтын төрлийг;

3.1.21.“гаалийн мэдүүлэг” гэж мэдүүлэгчийн сонгосон гаалийн бүрдүүлэлтийн горимын дагуу шаардагдах мэдээлэл агуулсан амаар, цахимаар, бичгээр гаргасан бичиг баримтыг;

3.1.22.“мэдүүлэгч” гэж гаалийн хилээр нэвтрүүлэх бараа, тээврийн хэрэгслийг гаалийн байгууллагад мэдүүлж байгаа болон мэдүүлэх үүрэгтэй этгээдийг;

3.1.23.“гаалийн харилцаанд оролцогч” гэж гаалийн байгууллага, гаалийн харилцаанд оролцож байгаа мэдүүлэгч, гадаад худалдаа эрхлэгч, гаалийн зуучлагч, тээвэрлэгч, тээвэр зуучлагч, гаалийн хяналтын бүс, гаалийн түр агуулахын эзэмшигч, гаалийн баталгаат агуулах, татваргүй барааны дэлгүүр, чөлөөт бүсэд үйл ажиллагаа эрхлэх зөвшөөрөл эзэмшигч, шуудангийн үйл ажиллагаа эрхлэгч, цахим худалдааны оператор, гадаад худалдааны төлбөр, тооцоо гүйцэтгэх банк, даатгалын байгууллага болон бусад этгээдийг;

3.1.24.“гаалийн хяналтын бүс” гэж бараа, тээврийн хэрэгслийг гаалийн хяналтын доор ачих, буулгах, шилжүүлэн ачих, хадгалах, тээвэрлэх болон гаалийн хяналт, бүрдүүлэлтийг хэрэгжүүлэх зорилгоор тогтоосон байр, агуулах, талбайг;

3.1.25.“чөлөөт бүс” гэж Чөлөөт бүсийн тухай хуульд заасныг;

3.1.26.“гаалийн цахим мэдээллийн сан” гэж харилцан уялдаатай, тодорхой бүтэц, дүрмээр бүрдүүлсэн гаалийн байгууллагын үйл ажиллагаанд хэрэглэгдэх цахим мэдээллийн нэгдлийг;

3.1.27.“статистикийн мэдээллийн цахим сан“ гэж гаалийн мэдээллийн цахим сангаас статистикийн зорилгоор үүсгэсэн санг;

3.1.28.“цахим бичиг баримт” гэж Цахим гарын үсгийн тухай хуульд заасныг;

3.1.29.“тоон гарын үсэг” гэж Цахим гарын үсгийн тухай хуульд заасныг;

3.1.30.“улс хоорондын шуудангийн илгээмж” гэж Шуудангийн тухай хуульд заасныг.

**4 дүгээр зүйл.Гаалийн нутаг дэвсгэр, гаалийн хил**

4.1.Монгол Улсын нутаг дэвсгэрийг гаалийн нутаг дэвсгэр гэж үзнэ.

4.2.Монгол Улсын нутаг дэвсгэр дээр байгуулсан гаалийн баталгаат агуулах, татваргүй барааны дэлгүүр, чөлөөт бүсийн нутаг дэвсгэр нь тариф, тарифын бус хязгаарлалтын хувьд гаалийн нутаг дэвсгэрийн гадна байгаад, гаалийн хууль тогтоомжийн хэрэгжилт, гаалийн хяналт шалгалт, бүрдүүлэлтийн хувьд гаалийн нутаг дэвсгэрт тооцогдоно.

4.3.Гаалийн хяналтын бүс, гаалийн түр агуулах, гаалийн хяналтын зорилгоор тогтоосон байр, агуулах, талбай нь тухайн хэсэгтээ гаалийн нутаг дэвсгэрт хамаарна.

4.4.Монгол Улсын хилийг гаалийн хил гэж үзнэ.

4.5.Монгол Улсын нутаг дэвсгэр дээр байгуулсан гаалийн баталгаат агуулах, татваргүй барааны дэлгүүр, чөлөөт бүс, гаалийн хяналтын бүс, гаалийн хяналтын зорилгоор тогтоосон байр, агуулах, талбайг гаалийн нутаг дэвсгэрээс зааглаж тусгаарласан зурвасыг гаалийн хилд тооцно.

# II ХЭСЭГ

**МЭДЭЭЛЭЛ, ЗӨВЛӨГӨӨ, ЛАВЛАГАА, ГОМДОЛ**

## ХОЁРДУГААР БҮЛЭГ

**Гаалийн хууль тогтоомжийн талаарх**

**мэдээлэл, зөвлөгөө, ЛАВЛАГАА**

**5 дугаар зүйл.Гаалийн хууль тогтоомжийг нийтэд мэдээлэх**

5.1.Гаалийн удирдах төв байгууллага гаалийн хууль тогтоомж, тэдгээрийг хэрэгжүүлэхээр гаргасан шийдвэр, тэдгээрт орсон нэмэлт, өөрчлөлтийг гаалийн харилцаанд оролцогч, нийтэд чөлөөтэй, үнэ төлбөргүй мэдээлнэ.

5.2.Гаалийн байгууллага дараах мэдээллийг нэн даруй цахим хуудсанд байршуулах болон бусад арга хэлбэрээр хэвлэн нийтэлнэ:

5.2.1.гаалийн хууль тогтоомж, холбогдох захиргааны хэм хэмжээний акт;

5.2.2.импорт, экспорт, дамжуулан өнгөрүүлэх асуудлаарх Монгол Улсын олон улсын гэрээ, эсхүл түүний холбогдох хэсэг;

5.2.3.импорт, экспорт, дамжуулан өнгөрүүлэх үйл ажиллагаа, боомт, нисэх буудал, хилээр нэвтрэх бусад гаалийн бүрдүүлэлтийн горим, шаардлагатай маягт, бичиг баримт зэрэг;

5.2.4.улсын хилээр нэвтрүүлэх бараанд ногдуулах гаалийн болон бусад татварын төрөл, хувь хэмжээ, хураамж, төлбөр, ногдуулах үндэслэл, хариуцах байгууллага, төлбөр барагдуулах тухай мэдээлэл;

5.2.5.гаалийн хилээр нэвтрүүлэх барааны ангилал, гаалийн үнэ, үнэлгээний дүрэм, журам;

5.2.6.гарал үүслийн дүрэм, түүнтэй холбоотой нийтээр дагаж мөрдөх журам, заавар, зөвлөмж;

5.2.7.гаалийн хилээр нэвтрүүлэхийг хориглосон, хязгаарласан барааны жагсаалт, түүний эрх зүйн зохицуулалт;

5.2.8.гаалийн хууль тогтоомжийг зөрчсөн хүн, хуулийн этгээдэд хүлээлгэх хариуцлагын талаар;

5.2.9.гаалийн байгууллага, албан тушаалтны шийдвэрт гомдол гаргах журам;

5.2.10.гадаад худалдаа, гаалийн асуудлаар Монгол Улсын олон улсын гэрээ;

5.2.11.мэдээлэл, зөвлөгөө, лавлагаа өгөх чиг үүрэг бүхий нэгж, алба хаагч.

5.3.Онцгой нөхцөл байдлаас бусад тохиолдолд гаалийн байгууллага импорт, экспорт, дамжуулан өнгөрүүлэх бараанд ногдуулах төлбөр, хураамжийн хэмжээ, нэр төрөлд орсон өөрчлөлтийг хүчин төгөлдөр болохоос хангалттай хугацааны өмнө гадаад худалдаа эрхлэгчид мэдээлнэ. Энэ мэдээллийг хэвлэн нийтлэхээс өмнө тухайн татвар, хураамжийг ногдуулахгүй.

5.4.Гаалийн байгууллага гаалийн хууль тогтоомжийг гаалийн харилцаанд оролцогч болон нийтэд дараах хэлбэрээр мэдээлнэ:

5.4.1.Энэ хуулийн 5.2-т заасан мэдээллийг гаалийн харилцаанд оролцогч болон нийтэд хэвлэл, мэдээллийн хэрэгсэл, гаалийн байгууллагын албан ёсны болон бусад цахим хуудас, мэдээллийн самбараар;

5.4.2.гаалийн хууль тогтоомжтой холбоотой асуудлаар мэдээлэл, зөвлөгөө, лавлагаа өгөх хэсгээр болон лавлах утсаар;

5.4.3.гаалийн хилээр нэвтрүүлэх бараа, тээврийн хэрэгсэл, зорчигчийн хувийн хэрэглээний эд зүйлс, хориглосон, хязгаарласан бараа, гаалийн зөрчил үйлдсэн этгээдэд хүлээлгэх хариуцлага, гаалийн хууль тогтоомж, холбогдох захиргааны хэм хэмжээний акт, лавлах утасны дугаар зэргийг хэвлэмэл танилцуулга хэлбэрээр.

5.5.Гаалийн байгууллага энэ хуулийн 5.2-т заасан албан мэдээллийг гаалийн харилцаанд оролцогч олж авах боломжтой байх нөхцөлийг бүрдүүлсэн байна***.***

5.6.Иргэн, хуулийн этгээд хууль тогтоомж, захиргааны хэм хэмжээний акт, түүнд орсон нэмэлт, өөрчлөлтийг мэдээгүйн улмаас, эсхүл албан бус хэвлэл, хэвлэлийн алдаанаас учирсан хохирлыг гаалийн байгууллага хариуцахгүй.

**6 дугаар зүйл.Зөвлөгөө өгөх**

6.1.Гаалийн байгууллага гаалийн хууль тогтоомжийн талаарх зөвлөгөөг иргэн, хуулийн этгээдэд амаар болон бичгээр үнэ төлбөргүй өгнө.

6.2.Сонирхогч этгээдийн бичгээр гаргасан хүсэлтийн дагуу зөвлөгөө, мэдээллийг гаалийн байгууллага хууль тогтоомжид заасан хугацаанд өгнө.

6.3.Зөвлөгөө өгч байгаа албан тушаалтан мэдүүлэгчийн гаргаж өгөх гаалийн мэдүүлэг, бусад бичиг баримтыг гаалийн байгууллагын нэрийн өмнөөс шалгахгүй.

6.4.Мэдүүлэг нөхөн бичих талаар зөвлөгөө өгч байгаа албан тушаалтан мэдүүлэгчийн мэдээллийг шалгахгүйгээр, хууль тогтоомжийн хэмжээнд ерөнхий зөвлөгөөг амаар өгнө.

6.5.Гаалийн хууль тогтоомжийг сурталчлах, мэдээлэх, таниулах зорилгоор олон нийтийн хэвлэл мэдээллийн хэрэгслээр мэдээлэл, ярилцлага өгөх, гаалийн үйл ажиллагаатай холбоотой асуудлаар зохион байгуулсан уулзалт, зөвлөгөөнд оролцож, сургалт зохион байгуулах, зөвлөгөө өгөх үйл ажиллагааг хэвлэл мэдээллийн асуудал хариуцсан нэгжийн албан тушаалтан хэрэгжүүлж ажиллана.

6.6.Гаалийн байгууллагыг төлөөлж буй албан тушаалтан мэдээлэл, ярилцлага өгөхдөө хувийн байр сууриа илэрхийлэхийг хориглоно.

**7 дугаар зүйл.Гаалийн харилцаанд оролцогч болон**

**сонирхогч этгээдээс санал авах**

7.1.Гаалийн байгууллага гаалийн хяналт, бүрдүүлэлттэй холбогдсон харилцааг зохицуулсан нийтээр дагаж мөрдөх хууль тогтоомж, захиргааны хэм хэмжээний акт журмыг шинэчлэх, нэмэлт, өөрчлөлт оруулах, хүчингүй болгох тохиолдолд төслийг хэвлэн нийтлэх, эсхүл түүнтэй холбоотой мэдээллийг гадаад худалдаа эрхлэгчид болон сонирхогч бусад этгээдэд нээлттэй мэдээлж, танилцах боломж олгоно.

7.2.Энэ хуулийн 7.1-д заасан төсөлд гадаад худалдаа эрхлэгч болон сонирхогч бусад этгээд санал өгөх зохих хугацааг гаалийн байгууллага олгоно.

7.3.Гаалийн байгууллага хууль ёсны гадаад худалдааг дэмжих, тэдний хууль сахилтын түвшинг дээшлүүлэх, гадаад худалдааг хөнгөвчлөх, хялбарчлах асуудлаар, нийтээр дагаж мөрдөх хэм хэмжээ тогтоосон эрхийн актын төслийг хэлэлцэж батлахаас өмнө гадаад худалдаа эрхлэгч болон бусад сонирхогч этгээдээс санал авна.

7.4.Татвар, тарифын хувь хэмжээнд орсон өөрчлөлт, татвараас чөлөөлөхөөр яаралтай нөхцөл байдлын улмаас эрх бүхий байгууллагаас авсан арга хэмжээ, эсхүл гадаад худалдаанд мэдэгдэхүйц нөлөөлөхөөргүй хууль тогтоомж болон эрх зүйн тогтолцоонд орсон өөрчлөлт энэ зүйлд хамаарахгүй.

**8 дугаар зүйл.Гаалийн байгууллага, албан тушаалтны**

**шийдвэрийн талаар мэдээлэл авах**

8.1.Гаалийн байгууллага, албан тушаалтны амаар болон бичгээр гаргасан шийдвэр, үйлдэхүй, эс үйлдэхүй нь иргэн, хуулийн этгээд түүний эрх, хууль ёсны ашиг сонирхолд нөлөөлж байна гэж үзвэл түүний шалтгаан, үндэслэлийн талаар мэдээлэл авах эрхтэй.

8.2.Энэ хуулийн 8.1-д заасан мэдээллийг гаалийн байгууллага, албан тушаалтан нэн даруй өгөх боломжгүй бол ажлын гурван өдөрт багтаан өгнө.

**9 дүгээр зүйл.Мэдээллийн нууц**

9.1.Гаалийн байгууллага гадаад худалдаанд оролцогч этгээдийн талаарх мэдээллийн нууцыг хамгаална.

9.2.Гаалийн байгууллагын алба хаагч албан үүргээ гүйцэтгэх явцдаа олж мэдсэн төр, байгууллага, хувь хүний хуулиар хамгаалагдсан нууцыг задруулахгүй, хувийн болон бусдын ашиг сонирхлын төлөө ашиглахгүй, албан ёсны шийдвэр гараагүй аливаа асуудлаар хувийн байр сууриа илэрхийлэхгүй.

**10 дугаар зүйл.Лавлагаа өгөх**

10.1.Гаалийн харилцаанд оролцогч этгээд өөрийн үйл ажиллагаатай холбоотой лавлагааг гаалийн байгууллагаас гаргуулан авч болно.

10.2.Энэ хуулийн 10.1-д заасан лавлагааг авах цэг ажиллуулах, түүнчлэн цахимаар авах нөхцөлийг гаалийн байгууллага бүрдүүлнэ.

10.3.Гаалийн байгууллага, албан тушаалтан лавлагааг нэн даруй, хэрэв ийнхүү өгөх боломжгүй бол ажлын гурван өдөрт багтаан өгнө.

10.4.Тухайн лавлагааны цар хүрээ, төрөл, мөн чанар, агуулгаас хамааран энэ хуулийн 10.3-т заасан хугацаанд лавлагааг өгөх боломжгүй бол хүсэлтийг хүлээн авсан өдрөөс хойш 30 хоногийн дотор хариуг өгнө.

10.5.Хувь хүн, хуулийн этгээдийн гадаад худалдааны үйл ажиллагаа болон татварын өр, авлагатай холбоотой асуудлаар гаргасан хүсэлтийн дагуу гаалийн байгууллага лавлагааг олгох ба үүнтэй холбогдон гарсан бодит зардлыг хүсэлт гаргасан этгээд хариуцна.

10.6.Гаалийн байгууллага хууль тогтоомжид заасны дагуу хяналт, шалгалт хийх, хэрэг бүртгэх, мөрдөн байцаах эрх бүхий бусад байгууллага, албан тушаалтны хүсэлтийг үндэслэн хувь хүн, хуулийн этгээдийн гадаад худалдааны талаарх лавлагаа, мэдээллийг үнэ төлбөргүй олгоно.

## ГУРАВДУГААР БҮЛЭГ

**Гаалийн байгууллага, албан тушаалтны**

**шийдвэрТ гомдол гаргах**

**11 дүгээр зүйл.Гомдол гаргах эрх**

11.1.Хувь хүн, хуулийн этгээд өөрийнхөө эрх, эрх чөлөө, хууль ёсны ашиг сонирхлыг зөрчигдсөн гэж үзвэл гаалийн байгууллага, албан тушаалтны шийдвэрийг хуульд нийцэж байгаа эсэхийг хянуулахаар гомдол гаргах эрхтэй.

**12 дугаар зүйл.Гомдол гаргах журам, хугацаа**

12.1.Хувь хүн, хуулийн этгээд гомдлоо дараах журмаар гаргана:

12.1.1.гаалийн улсын байцаагчийн шийдвэрт гаргах гомдлыг тухайн гаалийн байгууллагын салбар, нэгжийн удирдах албан тушаалтанд;

12.1.2.гаалийн байгууллагын салбар, нэгжийн удирдах албан тушаалтны шийдвэрт гаргах гомдлыг тухайн гаалийн байгууллагын даргад;

12.1.3.харьяа гаалийн байгууллагын удирдлагын шийдвэрт гаргах гомдлыг гаалийн удирдах төв байгууллагын даргад;

12.1.4.гаалийн удирдах төв байгууллагын даргын шийдвэрт гаргах гомдлыг шүүхэд.

12.2.Гаалийн байгууллага, албан тушаалтны шийдвэрийг хувь хүн, хуулийн этгээдэд мэдэгдсэнээс хойш 30 хоногийн дотор гомдол гаргаж болно.

12.3.Энэ хуулийн 12.2-т заасан хугацаа хүндэтгэн үзэх шалтгааны улмаас хэтэрсэн нь тогтоогдвол Захиргааны ерөнхий хуульд заасны дагуу гомдол гаргагчийн хүсэлтээр уг хугацааг гомдлыг хянан шийдвэрлэх гаалийн байгууллага, албан тушаалтан гурван сарын дотор нөхөн сэргээж болно.

**13 дугаар зүйл.Гомдол гаргах хэлбэр**

13.1.Гаалийн байгууллага, албан тушаалтны шийдвэрийн талаарх гомдлыг амаар, бичгээр, цахимаар, факс болон харилцаа холбооны бусад хэрэгслийг ашиглан гаргаж болно.

13.2.Энэ хуулийн 13.1-д заасан гомдол Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуульд заасан шаардлагыг хангасан байна.

13.3.Энэ хуулийн 12.1.1, 12.1.2-т заасны дагуу гаргасан гомдлыг хянан шийдвэрлэх үүрэг хүлээсэн гаалийн байгууллага, албан тушаалтан шаардлагатай бичиг баримтыг гомдол гаргагчаас гаргуулан авч болно.

**14 дүгээр зүйл.Гомдол гаргаснаас үүсэх үр дагавар**

14.1.Гаалийн байгууллага, албан тушаалтны шийдвэрийн талаар гомдол гаргасан нь гомдол гаргагчаас тэрхүү шийдвэрийг биелүүлэхээс татгалзах үндэслэл болохгүй.

14.2.Гомдолд дурдсан эрх бүхий албан тушаалтны шийдвэр хууль тогтоомжид илт нийцээгүй гэж үзэх хангалттай үндэслэл байгаа, эсхүл тухайн шийдвэрийг биелүүлснээр гомдол гаргагчийн эрүүл мэнд, амь нас, эд хөрөнгөд үлэмж хэмжээний хохирол учрахаар бол гомдлыг хүлээн авсан гаалийн байгууллага, албан тушаалтан уг шийдвэрийг бүхэлд нь, эсхүл хэсэгчлэн түдгэлзүүлж энэ тухай бичгээр мэдэгдэнэ.

**15 дугаар зүйл.Гомдлыг хянан үзэхгүй байх**

15.1.Энэ хуулийн 12.1.1-12.1.3-т заасан гаалийн байгууллага, албан тушаалтан дараах тохиолдолд гомдлыг хянан үзэхгүй:

15.1.1.гомдол гаргах хугацаа хэтэрсэн бөгөөд гомдол гаргагч тухайн хугацааг сэргээлгэх тухай хүсэлт гаргаагүй;

15.1.2.өргөдөл, гомдолд дурдсан асуудлаар шүүх, дээд шатны байгууллага, албан тушаалтны хүчин төгөлдөр шийдвэр гарсан;

15.1.3.гомдолд дурдсан асуудал гаалийн байгууллагын эрх хэмжээнд хамааралгүй.

15.2.Энэ хуулийн 13.1, 13.2-т заасан шаардлагыг хангаагүй бол шаардлага хангахыг мэдэгдэж, гомдлыг хүлээн авсан өдрөөс хойш гурван өдрийн дотор гомдол гаргагчид буцаана.

**16 дугаар зүйл.Гомдол гаргагч гомдлоосоо татгалзах,**

**түүнээс үүсэх үр дагавар**

16.1.Гомдол гаргагч хэдийд ч гомдлоосоо татгалзан буцаан авч болно.

16.2.Гэмт хэрэг, зөрчлийн шинжтэй үндэслэл бүхий гомдлыг энэ хуулийн 16.1-д заасны дагуу буцаан авсан нь тухайн гомдлыг хянан үзэхгүй байх, гаргасан гомдолтой холбогдсон албан тушаалтан буруутай нь тогтоогдвол түүнд хариуцлага хүлээлгэхгүй байх үндэслэл болохгүй.

**17 дугаар зүйл.Гомдлыг хянан шийдвэрлэх хугацаа**

17.1.Гаалийн байгууллага энэ хуулийн 12 дугаар зүйлд заасны дагуу гаргасан гомдлыг Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуульд заасан хугацаанд хянан шийдвэрлэнэ.

**18 дугаар зүйл.Гомдлыг хянан шийдвэрлэх**

18.1.Гаалийн байгууллага, албан тушаалтан гомдлыг хянаж Захиргааны ерөнхий хуульд заасны дагуу шийдвэрлэж, шийдвэр гарснаас хойш ажлын таван өдрийн дотор гомдол гаргагчид бичгээр мэдэгдэнэ.

18.2.Энэ хуулийн 18.1-д заасан шийдвэр Захиргааны ерөнхий хуульд заасан шаардлагыг хангасан байна.

18.3.Энэ хуулийн 18.1-д заасан шийдвэрийг холбогдох гаалийн байгууллага, албан тушаалтан заавал биелүүлнэ.

## ДӨРӨВДҮГЭЭР БҮЛЭГ

**ГААЛИЙН СТАТИСТИК**

**19 дүгээр зүйл.Гаалийн статистикийн мэдээлэл**

19.1.Гаалийн байгууллага гаалийн хилээр нэвтрүүлсэн барааны мэдээллийг бүртгэх, мэдээлэл гаргах, дамжуулах, нэгтгэн боловсруулах, судалгаа хийх, дүгнэлт гаргах, хэвлэн нийтлэх, мэдээллийн үнэн зөв байдлыг хангах, сан байгуулах, хадгалах зэрэг статистикийн үйл ажиллагаа явуулна.

19.2.Гаалийн байгууллага гаалийн хилээр нэвтрүүлсэн барааны бүртгэлийн мэдээллийг үндэслэн статистикийн цахим мэдээллийн санг бүрдүүлж, түүний аюулгүй байдал, нууцлалыг хариуцна.

19.3.Гаалийн удирдах төв байгууллага дараах төрлийн статистикийн мэдээллийг эрхлэн гаргана:

19.3.1.гадаад худалдааны барааны;

19.3.2.гаалийн захиргааны;

19.3.3.гаалийн байгууллагаас улсын төсөвт төвлөрүүлсэн орлогын.

19.4.Энэ хуулийн 19.3.1-д заасан мэдээллийг олон улсын статистикийн болон бусад байгууллагаас гаргасан аргачлалд тулгуурлан боловсруулсан үндэсний аргачлалын дагуу гаргана.

19.5.Энэ хуулийн 19.4-т заасан үндэсний аргачлалыг гаалийн болон статистикийн удирдах төв байгууллагын дарга хамтран батална.

**20 дугаар зүйл.Гадаад худалдааны гаалийн статистикийн мэдээлэл**

20.1.Монгол Улсын гадаад худалдааны байдалд дүн шинжилгээ хийх, макро эдийн засгийн чиг хандлагыг тодорхойлох, худалдаа эдийн засгийн асуудлаар гэрээ хэлэлцээр байгуулах, тарифын болон тарифын бус зохицуулалтын, худалдааны, төлбөрийн тэнцлийн тооцоо судалгаа хийх чиг үүрэг бүхий төрийн болон төрийн бус байгууллага, бусад хэрэглэгчийн хүсэлтийн дагуу гаалийн удирдах төв байгууллага гадаад худалдааны барааны статистикийн мэдээллийг өгч болно.

20.2.Гадаад худалдааны барааны статистикийн мэдээллийн үндсэн эх сурвалж нь гаалийн мэдүүлэг байх бөгөөд мэдээллийн бодит байдлыг сайжруулах зорилгоор гаалийн болон бусад төрийн байгууллагын бүртгэл, мэдээллийг ашиглаж болно.

20.3.Гаалийн удирдах төв байгууллага гадаад худалдааны барааны статистикийн мэдээллийг эмхэтгэл болгон нийтлүүлж, төрийн байгууллага, бусад хэрэглэгчийг хангахаас гадна хэрэглэгчийн хүсэлтээр мэдээллийг хуулиар хориглосноос бусад үзүүлэлтээр гаргаж болно.

20.4.Гаалийн удирдах төв байгууллага гадаад худалдааны барааны статистик мэдээллийг албан хүсэлт, холбогдох гэрээнд тусгасан үзүүлэлтийн дагуу төрийн байгууллагад өгч болно.

20.5.Гаалийн удирдах төв байгууллага гадаад худалдааны барааны статистикийн мэдээллийг төрийн байгууллагад үнэ төлбөргүй, бусад хэрэглэгчдэд төлбөртэй олгох ба төлбөрийн хэмжээг гаалийн удирдах төв байгууллагын дарга тогтооно.

**21 дүгээр зүйл.Гаалийн захиргааны статистикийн мэдээлэл**

21.1.Гаалийн байгууллагын дотоод үйл ажиллагаанд дүн шинжилгээ хийх, цаашдын зорилтыг тодорхойлох зорилгоор гаалийн удирдах төв байгууллага гаалийн захиргааны статистикийн мэдээллийг эрхлэн гаргана.

21.2.Гаалийн захиргааны статистикийн мэдээлэлд гаалийн мэдээллийн сангаас гарах мэдээлэл, гаалийн газар, хороо, дэргэдэх байгууллага, зохион байгуулалтын нэгжийн үйл ажиллагааны статистикийн мэдээлэл багтана.

21.3.Гаалийн захиргааны статистикийн мэдээллийг эмхэтгэн гаалийн албаны дотоод хэрэгцээнд ашиглана.

21.4.Гаалийн захиргааны статистикийн мэдээлэл гаргах аргачлал, үзүүлэлтийг статистикийн удирдах төв байгууллага зөвшөөрснөөр гаалийн удирдах төв байгууллагын дарга батална.

**22 дугаар зүйл.Гаалийн байгууллагаас улсын төсөвт төвлөрүүлсэн**

**орлогын статистикийн мэдээлэл**

22.1.Төсвийн өмнө хүлээсэн үүргийг биелүүлэхэд хяналт тавих, орлогын гүйцэтгэлд дүн шинжилгээ хийх зорилгоор гаалийн байгууллагаас улсын төсөвт төвлөрүүлсэн орлогын статистикийн мэдээллийг эрхлэн гаргана.

22.2.Улсын төсөвт төвлөрүүлсэнорлогын статистикийн мэдээллийг эрхлэн гаргах аргачлал, давтамжийг гаалийн удирдах төв байгууллагын дарга батална.

22.3.Улсын төсөвт төвлөрүүлсэнорлогын статистикийн мэдээллийн үндсэн эх сурвалж нь гаалийн мэдүүлэг байх ба мэдээллийн бодит байдлыг сайжруулах зорилгоор гаалийн бусад бүртгэлийн мэдээллийг ашиглаж болно.

22.4.Гаалийн удирдах төв байгууллага улсын төсөвт төвлөрүүлсэн орлогын статистикийн мэдээллийг аргачлалд заасан үзүүлэлтүүдээр эмхэтгэн гаргаж, тогтоосон хугацаанд санхүүгийн асуудал эрхэлсэн төрийн захиргааны төв байгууллага болон Улсын Их Хуралд хүргүүлнэ.

22.5.Гаалийн удирдах төв байгууллага улсын төсөвт төвлөрүүлсэн орлогын статистикийн мэдээллийг зөвшөөрөгдсөн үзүүлэлтийн дагуу төрийн байгууллагад өгч болно.

## ТАВДУГААР БҮЛЭГ

**гаалийн үйл ажиллагаанд**

**мэдээллийн технологи ашиглах**

**23 дугаар зүйл.Нэр томьёоны тодорхойлолт**

23.1.Энэ бүлэгт хэрэглэсэн дараах нэр томьёог доор дурдсан утгаар ойлгоно:

23.1.1.“мэдээллийн технологи” гэж Харилцаа холбооны тухай хуульд заасныг;

23.1.2.“гаалийн сүлжээ” гэж хоёр ба түүнээс дээш хэрэглэгчийн хооронд мэдээлэл илгээх, дамжуулах, хүлээн авах суваг, техник хэрэгсэл болон програм хангамжийн иж бүрдлийг;

23.1.3.“мэдээллийн систем” гэж цахим бичиг баримт, мэдээлэл цуглуулах, боловсруулах, хадгалах, хайх, илгээх, хүлээн авах, дамжуулах болон ашиглах, аюулгүй байдлыг хангах зорилго бүхий програм, техник хангамж, мэдээллийн сүлжээ, мэдээллийн сан, бусад бүрэлдэхүүн хэсэг, тэдгээрийн иж бүрдлийг;

23.1.4.“мэдээллийн аюулгүй байдал” гэж мэдээллийн нууцлал, бүрэн бүтэн, хүртээмжтэй байдлыг хангах зорилгоор мэдээллийн бодит байдал, эх хувь, хариуцлагатай, тасралтгүй, найдвартай байдал зэрэг бусад шинжийг хангахыг.

**24 дүгээр зүйл.Мэдээллийн технологи ашиглах,**

**мэдээллийн сүлжээ, системийн**

**аюулгүй байдал**

24.1.Гаалийн байгууллагад мэдээллийн аюулгүй байдлын удирдлагын тогтолцоог бий болгох, мэдээ, мэдээлэл, сүлжээ, системийн тасралтгүй найдвартай ажиллагаа, мэдээллийн сангийн нууцлал, аюулгүй байдлыг хангах, гадна болон дотоодоос учирч болох халдлага, аюул заналаас хамгаалах, эрсдэлийг бууруулах, нэн даруй хариу арга хэмжээ авах зэрэг үйл ажиллагааг гаалийн удирдах төв байгууллагын мэдээллийн технологийн асуудал хариуцсан нэгж хариуцан гүйцэтгэнэ.

24.2.Гаалийн мэдээллийн систем, мэдээллийн сан, гаалийн сүлжээ, мэдээллийн аюулгүй байдлын тогтолцоо нь үндэсний болон олон улсын стандартад нийцсэн байна.

24.3.Сервер болон компьютерийн үйлдлийн систем, мэдээллийн санд ашиглагдаж буй програм, хор хөнөөлт програм хангамжийн эсрэг програмыг албан ёсны эрхтэйгээр худалдан авах, ашиглах хугацааг сунгах зардлыг жил бүрийн төсөвт тусгана.

24.4.Гаалийн байгууллагын албан хаагчид албан хэрэгцээндээ зөвхөн албан ёсны цахим шуудангийн үйлчилгээг ашиглана.

24.5.Гаалийн үйл ажиллагаанд мэдээллийн технологи ашиглах харилцааг зохицуулсан дүрэм, журам, зааврыг гаалийн удирдах төв байгууллагын дарга батална.

**25 дугаар зүйл.Цахим бичиг баримтын хууль зүйн үйлчлэл**

25.1.Гаалийн байгууллага гаалийн мэдээллийн системээс үүссэн цахим бичиг баримтыг тоон гарын үсэг, нууц үг, хувийн дугаар, цахим үнэмлэх зэрэг дэвшилтэт аргаас аль тохиромжтойг сонгон баталгаажуулна.

25.2.Энэ хуулийн 25.1-д заасны дагуу баталгаажуулсан цахим бичиг баримтыг албан ёсны, хүчин төгөлдөр бичиг баримт гэж тооцно.

25.3.Энэ хуулийн 25.1-д заасны дагуу баталгаажуулах цахим бичиг баримтад дараах бичиг баримт хамаарна:

25.3.1.гаалийн хилээр нэвтрүүлэх барааны мэдүүлэг;

25.3.2.ачааны манифест;

25.3.3.зөрчлийн тухай тэмдэглэл;

25.3.4.санхүүгийн үйл ажиллагаанд хөтлөх маягт;

25.3.5.төлбөрийн баримт;

25.3.6.статистикийн мэдээлэл;

25.3.7.лавлагаа мэдээлэл;

25.3.8.гаалийн байгууллагын шийдвэр, албан бичиг;

25.3.9.эрсдэлийн шалгуур;

25.3.10.гаалийн лабораторийн магадлан шинжилгээний дүгнэлт;

25.3.11.бусад.

25.4.Гаалийн байгууллагын ногдуулсан татвар, хураамжийг мэдүүлэгч цахим төлбөр, тооцооны шинэ дэвшилтэт аргыг ашиглан төлөх боломжийг бүрдүүлнэ.

**26 дугаар зүйл.Бусад этгээдийн мэдээллийн санд нэвтрэх**

26.1.Хуульд өөрөөр заагаагүй бол эрх бүхий гаалийн байгууллагын албан тушаалтан албан үүргээ гүйцэтгэхдээ албаны зорилгоор төрийн байгууллагын төвлөрсөн мэдээллийн санд шуурхай нэвтрэх эрхтэй байна.

**27 дугаар зүйл.Гаалийн мэдээллийн систем, гаалийн**

**мэдээллийн сан, гаалийн сүлжээг**

**ашиглахад хориглох зүйл**

27.1.Гаалийн мэдээллийн систем, гаалийн мэдээллийн сан, гаалийн сүлжээг ашиглахдаа дараах үйдэл хийхийг хориглоно:

27.1.1.сүлжээний систем, тоног төхөөрөмжийг зөвшөөрөлгүй ашиглах, нэвтрэхийг оролдох, нэвтрэх, сүлжээнээс салгах, унтраах, асаах, зөөвөрлөх, тохиргоог өөрчлөх, мэдээлэл хуулбарлах, өөрчлөх, бусдад тараах зорилгоор хор хөнөөлт програм хангамж зохиох, хэрэглэх, тараах;

27.1.2.гаалийн сүлжээний хэрэглэгч сүлжээнд нэвтрүүлсэн удирдлага, хяналт, хамгаалалтаас зайлсхийх;

27.1.3.гаалийн үйл ажиллагаанд ашиглаж байгаа цахим бичиг баримт, цахим мэдээллийг хуурамчаар зохион хэрэглэх, өөрчлөх, устгах;

27.1.4.албаны бус зорилгоор ашиглах, гаалийн мэдээллийн системд нэвтрэх эрхээ бусдад шилжүүлэх, ашиглах боломж олгох;

27.1.5.сүлжээнд холбогдсон компьютер, тоног төхөөрөмжөөр төрийн нууцад хамаарах мэдээ, мэдээлэл боловсруулах, сүлжээгээр дамжуулах.

# III ХЭСЭГ

**Гаалийн хяналт, бүрдүүлэлт**

## ЗУРГААДУГААР БҮЛЭГ

**Гаалийн хяналт**

### НЭГДҮГЭЭР ДЭД БҮЛЭГ

**Нийтлэг үндэслэл**

**28 дугаар зүйл.Гаалийн хяналтын нийтлэг үндэслэл**

28.1.Гаалийн байгууллага гаалийн хяналтыг гаалийн нутаг дэвсгэрт гаалийн хууль тогтоомжийн дагуу хэрэгжүүлнэ.

28.2.Эрх бүхий албан тушаалтан албан тушаалын тодорхойлолтын дагуу гаалийн хяналтыг гаалийн байгууллагын нэрийн өмнөөс хэрэгжүүлнэ.

28.3.Гаалийн хилээр нэвтрүүлэх бараа, тээврийн хэрэгсэлд гаалийн хяналт тавих нийтлэг журам, мөн зарим бараа, тээврийн хэрэгслийн төрөл, онцлогийг харгалзан хяналт тавих тусгай журмыг тус тус гаалийн удирдах төв байгууллагын дарга батална.

28.4.Гаалийн хяналтад байгаа барааг ачих, буулгах, задлах, сав, баглаа боодлыг өөрчлөх, тээврийн хэрэгслийг хөдөлгөхийг гагцхүү гаалийн байгууллагын зөвшөөрлөөр гүйцэтгэнэ.

28.5.Гаалийн хяналтад байгаа барааг тээвэрлэх, ачих, буулгах, шилжүүлэн ачих ажиллагаа болон тээврийн хэрэгслийн хөдөлгөөнд гаалийн байгууллага, албан тушаалтан ажиглалт хийх бөгөөд ингэхдээ техник хэрэгсэл ашиглаж болно.

28.6.Гаалийн байгууллага, албан тушаалтан гаалийн харилцаанд оролцогч болон бусад этгээдээс гаалийн хяналтад ач холбогдол бүхий мэдээлэл, тайлбарыг бичгээр гаргуулан авна.

28.7.Гаалийн байгууллагын шаардлагаар мэдүүлэгч, гаалийн түр агуулах эзэмшигч, гаалийн зуучлагч, бусад гаалийн харилцаанд оролцогч гаалийн шалгалт хийгдэж байгаа барааг ачих, буулгах, зөөх, шилжүүлэн ачих, баглаа боодлыг нээх, жигнэх, тоо хэмжээг тодорхойлох бусад ажиллагааг гүйцэтгэх, түүнчлэн бараа, тээврийн хэрэгслийг агуулж байгаа байр, агуулах, савыг нээх, тэдгээрт гаалийн улсын байцаагчийг саадгүй нэвтрүүлэх үүрэгтэй.

28.8.Гаалийн хяналтад байгаа барааг ачих, буулгах, хадгалах, шилжүүлэн ачих, түүнчлэн тээврийн хэрэгслийг саатуулсантай холбогдон гарах зардал, хохирлыг холбогдох этгээд хариуцна.

28.9.Бусад орны гаалийн байгууллагатай гаалийн мэдээлэл солилцох, гаалийн хяналт, шалгалтыг харилцан хүлээн зөвшөөрөх зэргээр хамтран ажиллана. Гаалийн хяналт, шалгалтыг аль нэг орны нутаг дэвсгэр дээр хийхээр харилцан тохиролцож болно.

28.10.Гаалийн хяналтын үр нөлөөг дээшлүүлэх зорилгоор төрийн, төрийн бус байгууллага, гаалийн харилцаанд оролцогч болон бусад этгээдтэй мэдээлэл солилцох болон бусад чиглэлээр хамтран ажиллана.

28.11.Гаалийн хяналт, шалгалт хийхэд энэ хуульд зааснаас бусад зөвшөөрөл, тогтоол, мэдэгдэл шаардагдахгүй.

28.12.Гаалийн тээвэрлэгч, гаалийн хяналтын бүс, гаалийн түр агуулахын үйл ажиллагаа эрхлэгч гаалийн удирдах төв байгууллагаас баталсан өөрийн үнэлгээний хуудасны загварын дагуу жил бүр үйл ажиллагаагаа үнэлж, гаалийн байгууллагаар хянуулна.

**29 дүгээр зүйл.Гаалийн хяналтын объект**

29.1.Гаалийн хяналтад дараах объект хамрагдана:

29.1.1.гаалийн хилээр нэвтрүүлэх бараа, тээврийн хэрэгсэл;

29.1.2.барааны гаалийн мэдүүлэг, холбогдох бусад бичиг баримт, гаалийн хууль тогтоомжийн дагуу ирүүлсэн барааны талаарх мэдээлэл;

29.1.3.гаалийн харилцаанд оролцогчийн гаалийн хяналт, бүрдүүлэлттэй холбоотой үйл ажиллагаа;

29.1.4.гаалийн хяналтын бүс, гаалийн түр агуулах, гаалийн баталгаат агуулах, татваргүй барааны дэлгүүр;

29.1.5.чөлөөт бүсэд оруулсан бараатай холбогдох үйл ажиллагаа;

29.1.6.гаалийн хилээр нэвтрэх зорчигч, түүний хувийн хэрэглээний эд зүйл, бараа.

**30 дугаар зүйл.Гаалийн хяналтын зарчим**

30.1.Гаалийн хяналтад дараах зарчмыг баримтална:

30.1.1.гаалийн хяналтыг гагцхүү хуульд заасан үндэслэл, журмын дагуу хэрэгжүүлэх:

30.1.2.хууль ёсны гадаад худалдааг хөнгөвчлөх;

30.1.3.үйлчилгээний шуурхай байдлыг хангах;

30.1.4.хууль бус худалдааны уршиг нь хууль ёсны гадаад худалдаанд сөргөөр нөлөөлөхгүй байх;

30.1.5.гаалийн хяналт нь гаалийн хууль тогтоомжийн хэрэгжилтийг хангах хэмжээнд хязгаарлагдах;

30.1.6.гаалийн хяналт, шалгалтад эрсдэл тооцох аргыг ашиглах.

**31 дүгээр зүйл.Бараа, тээврийн хэрэгслийн**

**гаалийн хяналтад байх хугацаа**

31.1.Гаалийн хилээр нэвтрүүлэх бараа, тээврийн хэрэгсэл доор дурдсан хугацаанд гаалийн хяналтад байна:

31.1.1.дотоодын хэрэглээнд зориулан хилийн чанадаас оруулах бараа, тээврийн хэрэгсэл улсын хилээр орсон үеэс чөлөөт эргэлтэд оруулахыг гаалийн байгууллага зөвшөөрөх хүртэл, энэ хуулийн 199.3-т заасан бараа дөрвөн жилийн хугацаанд;

31.1.2.гаалийн нутаг дэвсгэрт боловсруулах, гаалийн нутаг дэвсгэрт түр хугацаагаар оруулах бараа, тээврийн хэрэгсэл улсын хилээр оруулсан үеэс гаалийн нутаг дэвсгэрээс буцаан гаргах, эсхүл гаалийн бүрдүүлэлтийн өөр горимд байршуулах хүртэл;

31.1.3.улс хооронд дамжуулан өнгөрүүлэх бараа, тээврийн хэрэгсэл улсын хилээр оруулсан үеэс улсын хилээр гаргах хүртэл; хилийн гаалийн байгууллагаас гүний гаалийн байгууллагад шилжүүлэх бол улсын хилээр орсон үеэс гүний гаалийн байгууллагын хяналтад орох хүртэл; гүний гаалийн байгууллагаас хилийн гаалийн байгууллагад шилжүүлэх бол гүний гаалийн байгууллагад мэдүүлсэн үеэс улсын хилээр гаргах хүртэл; гүний гаалийн нэг байгууллагаас гүний гаалийн нөгөө байгууллагад шилжүүлэх бол гүний гаалийн нэг байгууллагаас гүний гаалийн нөгөө байгууллагын хяналтад орох хүртэл;

31.1.4.шилжүүлэн ачих бараа улсын хилээр орсон үеэс улсын хилээр гарах хүртэл;

31.1.5.хилийн чанадад бүрмөсөн гаргах бараа, тээврийн хэрэгсэл гаалийн байгууллагад мэдүүлсэн үеэс улсын хилээр гаргах хүртэл;

31.1.6.хилийн чанадад боловсруулах, хилийн чанадад түр хугацаагаар гаргах бараа, тээврийн хэрэгсэл гаалийн байгууллагад мэдүүлсэн үеэс гаалийн нутаг дэвсгэрт буцаан оруулах хүртэл, эсхүл гаалийн бүрдүүлэлтийн өөр горимд байршуулах хүртэл.

31.2.Бараа, тээврийн хэрэгсэл гаалийн хяналтын бүс, гаалийн түр агуулах, гаалийн баталгаат агуулах, татваргүй барааны дэлгүүр, чөлөөт бүсэд байх хугацаанд гаалийн хяналтад байна.

**32 дугаар зүйл.Гаалийн хяналтын бүс**

32.1.Гаалийн хилээр нэвтрүүлэх бараа, тээврийн хэрэгслийг хяналтад авах, бүрдүүлэлт хийхээр гаалийн удирдах төв байгууллагаас тогтоосон байр, талбай нь гаалийн хяналтын бүс байна.

32.2.Гаалийн баталгаат агуулах, татваргүй барааны дэлгүүр, гаалийн түр агуулахыг гаалийн хяналтын бүсэд тооцно.

32.3.Гаалийн хяналтын бүсийг гаалийн нутаг дэвсгэрийн гүнд болон хилийн боомтод байгуулж болно.

32.4.Гаалийн хяналтын бүс нь байнгын, эсхүл түр ажиллагаатай байж болно.

32.5.Гаалийн байгууллагын зөвшөөрлөөр тээвэрлэгч, тээвэр зуучлагч барааг гаалийн хяналтын бүсэд оруулна.

32.6.Гаалийн хяналтын бүсийн журмыг гаалийн удирдах төв байгууллагын дарга батална.

**33 дугаар зүйл.Гаалийн хяналтын бүсэд тавигдах шаардлага**

33.1.Гаалийн хяналтын бүс дараах шаардлагыг хангасан байна:

33.1.1.орох, гарах хаалганаас бусад газраар бараа, тээврийн хэрэгсэл, хувь хүн нэвтрэх боломжийг хаасан байх;

33.1.2.Монгол Улсын стандартад нийцсэн байх;

33.1.3.гаалийн хяналт, шалгалт хийх шаардлага хангасан байх;

33.1.4.гаалийн хяналт тавихад шаардагдах техник, тоног төхөөрөмж суурилуулж, гаалийн сүлжээнд холбогдсон байх;

33.1.5.олон нийтэд мэдэгдэхүйц, гаалийн удирдах төв байгууллагаас тогтоосон таних тэмдэг, албан ёсны хаягтай байх;

33.1.6.гаалийн хяналтын бүс рүү орох хэсэгт тарифын бус хязгаарлалттай барааны талаарх хууль тогтоомж, бүсийн дэглэмийг олон нийтэд анхааруулсан самбар, дэлгэц байрлуулх;

33.1.7.гаалийн байгууллагын албан хаагч хэвийн, аюулгүй байдалд ажиллах байр, хилийн боомт, суурин газраас тусгаарлагдсан газарт байршдаг аж ахуйн нэгж тогтоолгосон гаалийн хяналтын бүсэд амьдрах байрны нөхцөл, шаардлага хангасан байх;

33.1.8.хөдөлмөрийн аюулгүй байдал, эрүүл ахуйн хэм хэмжээг хангах, харуул хамгаалалттай байх;

33.1.9.галын дохиоллын систем, гал унтраагч төхөөрөмжөөр тоноглогдсон байх;

33.1.10.хяналтын камерыг бараа, ажил, үйлчилгээ бүхэлдээ харагдах газарт шаардлагатай тоо хэмжээгээр байрлуулж, бичлэгийг гаалийн хяналтын зорилгоор ашиглах шаардлага хангахуйц түвшинд хийж хадгалах.

33.2.Гаалийн хяналтын бүсийн үйл ажиллагаа эрхлэгч гаалийн хяналтын бүсэд оруулсан, гаргасан бараа, тээврийн хэрэгслийн мэдээг гаалийн байгууллагаас тогтоосон хугацаанд гаргаж өгнө.

**34 дүгээр зүйл.Гаалийн хяналтын бүс тогтоох**

34.1.Гаалийн хяналтын бүс тогтоолгох аж ахуйн нэгж гаалийн удирдах төв байгууллагаас тогтоосон шаардлагыг хангасан төсөл боловсруулж, гаалийн удирдах төв байгууллагад ирүүлнэ.

34.2.Гаалийн хяналтын бүс байгуулах төслийг гаалийн удирдах төв байгууллага хянан үзэж, нөхцөл, шаардлагыг хангасан тохиолдолд гаалийн хяналтын бүсийн зориулалтаар хөрөнгө оруулалт хийх зөвшөөрөл өгнө.

34.3.Төслийн дагуу энэ хуулийн 33.1-д заасан шаардлагыг хангасан хөрөнгө оруулалт хийж, гаалийн хяналтын бүс тогтоолгох хүсэлт гаргахдаа дараах бичиг баримтыг хавсаргана:

34.3.1.улсын бүртгэлийн гэрчилгээний нотариатаар гэрчлүүлсэн хуулбар;

34.3.2.төслийн дагуу хөрөнгө оруулалт хийсэн ажлын талаарх танилцуулга;

34.3.3.үл хөдлөх хөрөнгө болон газар эзэмших эрхийн гэрчилгээ, гэрээ, захирамжийн хуулбар, эсхүл түрээсийн гэрээний хуулбар, газар өмчлөгчийн зөвшөөрөл;

34.3.4.стандартын шаардлага хангасан тухай дүгнэлт.

34.4.Энэ хуулийн 33.1-д заасан шаардлага хангаж, 34.3-т заасан бичиг баримтыг бүрдүүлсэн аж ахуйн нэгжийн байр, талбайг гаалийн гаалийн удирдах төв байгууллагын дарга тушаал гаргаж, гурван жилийн хугацаагаар гаалийн хяналтын бүсээр тогтоох бөгөөд анх олгосон хугацаагаар сунгаж болно.

34.5.Хилийн боомтын шалган нэвтрүүлэх цогцолбор дахь гаалийн хяналтын бүс энэ хуулийн 34.1-34.4 дэх хэсэг хамаарахгүй.

34.6.Гаалийн байгууллага ажиллаж байгаа хилийн боомтын шалган нэвтрүүлэх цогцолборыг гаалийн удирдах төв байгууллага гаалийн хяналтын бүсээр хугацаагүй тогтооно.

**35 дугаар зүйл.Гаалийн хяналтын түр бүс**

35.1.Хилийн чанадад гаргах, гаалийн нутаг дэвсгэрт оруулах доор дурдсан бараанд гаалийн хяналт, бүрдүүлэлтийг гаалийн хяналтын бүсээс өөр газарт буюу гаалийн хяналтын түр бүсэд мэдүүлэгчийн хүсэлт, зардлаар хийж болно:

35.1.1.түргэн муудах, амархан гэмтэх, ачилт, буулгалт, хадгалалт, тээвэрлэлтийн тусгай нөхцөл шаардагдах;

35.1.2.улсын нууцын зэрэглэлд орох;

35.1.3.түүх соёлын дурсгалт зүйлс;

35.1.4.валют, валютын үнэт зүйл;

35.1.5.химийн болон тэсэрч дэлбэрэх бодис;

35.1.6.Монгол Улсын нутаг дэвсгэр дээр ажиллаж байгаа гадаадын дипломат төлөөлөгчийн газар болон түүнтэй адилтгах бусад байгууллагын бараа, тэнд ажиллагсдын хувийн ачаа тээш;

35.1.7.аюултай ачаа;

35.1.8.зайлшгүй шаардлагатай бусад бараа.

35.2.Энэ хуулийн 35.1-д заасны дагуу гаалийн хяналт, бүрдүүлэлт хийх тохиолдолд гаалийн хяналт, шалгалт хийх ажлын байр, гаалийн улсын байцаагчийн аюулгүй байдал, ажиллах нөхцөлийг мэдүүлэгч бүрдүүлсэн байна.

35.3.Энэ хуулийн 35.2-т заасан нөхцөлийг бүрдүүлээгүй, эсхүл мэдүүлэгч гаалийн түр бүсэд гаалийн хууль тогтоомжийг удаа дараа зөрчсөн тохиолдолд гаалийн хяналтын түр бүсэд гаалийн хяналт, бүрдүүлэлт хийхээс татгалзаж болно.

35.4.Энэ хуулийн 92.1.1-д заасан барааны гаалийн хяналт, бүрдүүлэлтийг гаалийн байгууллагын ажлын бус цагаар, гаалийн байгууллагагүй газарт гүйцэтгэж болох бөгөөд энэ хуулийн 89.1-д заасан хураамжаас чөлөөлнө.

**36 дугаар зүйл.Гаалийн хяналтын бүсийн дэглэм**

36.1.Гаалийн хяналтын бүсэд нэвтрэхэд гаалийн байгууллагын зөвшөөрлийг үндэслэнэ. Уг зөвшөөрөл нь байнгын болон түр хугацаатай байна.

36.2.Байнгын зөвшөөрөл нь тухайн гаалийн хяналтын бүсэд тогтмол ажил үүрэг гүйцэтгэдэг ажилтанд олгогдоно. Гаалийн байгууллагатай зөвшилцсөний үндсэн дээр дээрх зөвшөөрлийг эрх бүхий байгууллагын үнэмлэх орлож болно.

36.3.Шаардлагатай бол түр хугацааны зөвшөөрлийг дараах ажилтан, албан тушаалтанд олгоно:

36.3.1.мэргэжлийн хяналтын улсын байцаагч;

36.3.2.засвар үйлчилгээ-техникийн ажилтан;

36.3.3.нийгмийн хэв журам сахиулах ажилтан;

36.3.4.эмнэлгийн ажилтан;

36.3.5.онцгой байдлын албаны ажилтан;

36.3.6.эрх бүхий бусад ажилтан.

36.4.Зорчигч, бараа, тээврийн хэрэгслийн эзэмшигчийг гаалийн бүрдүүлэлт хийлгэх зорилгоор гаалийн хяналтын бүсэд иргэний үнэмлэх, түүнтэй адилтгах бусад бичиг баримт, зорчигчийн тийз, холбогдох барааны бичиг баримтыг үндэслэн нэвтрүүлнэ.

36.5.Бараа илгээгч, тээвэрлэгч, тээвэр зуучлагч гаалийн хяналтын бүсэд бараа, тээврийн хэрэгслийг ажлын цагаар оруулсан бол оруулснаас хойш, ажлын бус цагаар оруулсан бол ажлын цаг эхэлснээс хойш тус тус 30 минутын дотор гаалийн байгууллагад бүртгүүлнэ.

36.6.Гаалийн хяналтын бүсийн үйл ажиллагаа эрхлэгч гаалийн хяналтын бүсэд байршиж байгаа бараа, тээврийн хэрэгсэлд өөрчлөлт орсон тохиолдолд энэ тухай гаалийн байгууллагад мэдэгдэнэ.

36.7.Гаалийн хяналтын бүсэд аж ахуйн үйл ажиллагаа явуулах зөвшөөрлийг тухайн гаалийн хяналтын бүсийн үйл ажиллагаанд хяналт тавьж байгаа гаалийн байгууллагын дарга олгоно. Гаалийн хяналтын бүсэд явуулж байгаа үйл ажиллагаа гаалийн хяналтын үйл ажиллагаанд саад учруулахааргүй байна.

36.8.Гаалийн хяналтын бүсэд дараах үйл ажиллагаа явуулахыг хориглоно:

36.8.1.гаалийн байгууллага зөвшөөрснөөс бусад газраар бараа, тээврийн хэрэгсэл, хувь хүн нэвтрүүлэх;

36.8.2.гаалийн байгууллагын зөвшөөрөлгүй бараа, тээврийн хэрэгсэл, хувь хүн нэвтрүүлэх;

36.8.3.гаалийн байгууллагын зөвшөөрснөөс бусад үйл ажиллагаа явуулах;

36.8.4.гаалийн хяналтын бүс, гаалийн хилийг тодорхойлсон анхааруулга, тэмдгийг эвдэх, гэмтээх, өөрчлөх, гаалийн хяналтын бүсэд нийгмийн хэв журам алдагдуулах;

36.8.5.гаалийн байгууллагын зөвшөөрөлгүйгээр аж ахуйн зориулалтаар байр талбай түрээслүүлэх, аж ахуйн үйл ажиллагаа явуулах.

**37 дугаар зүйл.Гаалийн хяналтын бүс эзэмшигчийн үүрэг**

37.1.Гаалийн хяналтын бүсэзэмшигч дараах үүрэг хүлээнэ:

37.1.1.гаалийн хяналтын бүсэд энэ хуулийн 33 дугаар зүйлд заасан нөхцөл, шаардлагыг хангах;

37.1.2.гаалийн хяналтын бүсэд орох, гарах барааны бүртгэл хөтөлж, барааны хөдөлгөөний тухай мэдээ, тайланг гаалийн байгууллагад гаргаж өгөх;

37.1.3.гаалийн хяналтын бүсэд байгаа бараа, түүний сав, баглаа боодол, тэмдэглэгээнд гаалийн байгууллагын зөвшөөрөлгүйгээр өөрчлөлт оруулахгүй байх;

37.1.4.хадгалж байгаа барааг ачих, буулгах, шилжүүлэн ачих, мэдүүлэгчид олгох ажиллагааг гаалийн байгууллагын зөвшөөрлөөр гүйцэтгэх;

37.1.5.барааг төрөлжүүлэн хадгалах;

37.1.6.өөрийн буруутай үйл ажиллагааны улмаас бусдад учруулсан гэм хорыг арилгах, хохирлыг нөхөн төлөх;

37.1.7.гаалийн хяналтад байгаа барааг алдсан, алдагдсан, үрэгдүүлсэн, гаалийн байгууллагын зөвшөөрөлгүй бусдад шилжүүлсэн тохиолдолд гаалийн болон бусад татвар, хураамжийг төлөх;

37.1.8.энэ хуулийн 38.1-т заасан хугацаа дуусахаас ажлын нэг, 38.2-т заасан хугацаа дуусахаас ажлын таван өдрийн өмнө энэ тухай мэдүүлэгчид мэдэгдэх.

**38 дугаар зүйл.Гаалийн хяналтын бүсэд бараа хадгалах хугацаа**

38.1.Барааг гаалийн хяналтын бүсэд оруулснаас хойш гурав хүртэл хоног хадгалах бөгөөд энэ хугацаанд гаалийн бүрдүүлэлт хийлгээгүй бол гаалийн хяналтын бүсийн эзэмшигч барааг гаалийн хяналтын доор гаалийн түр агуулахад шилжүүлнэ.

38.2.Энэ хуулийн 38.1-д заасны дагуу барааг шилжүүлэх боломжгүй, гаалийн түр агуулах байхгүй тохиолдолд барааг гаалийн нээлттэй түр агуулахад шилжсэнээр тооцож, гаалийн хяналтын бүсэд хадгалах бөгөөд энэ тохиолдолд гаалийн хяналтын бүс гаалийн түр агуулахын үүрэг гүйцэтгэнэ. Хадгалалтын хөлсийг гаалийн хяналтын бүс эзэмшигч тогтооно.

**39 дүгээр зүйл.Гаалийн хяналтын бүсийг түдгэлзүүлэх, татан буулгах**

39.1.Гаалийн хяналтын бүсээр тогтоосон шийдвэрийг дараах тохиолдолд гурван сар хүртэл хугацаагаар түдгэлзүүлнэ:

39.1.1.энэ хуулийн 33.1-д заасан шаардлагыг хангахгүй болсон;

39.1.2.өөрийн үнэлгээний хуудсаар хангалтгүй үнэлэгдсэнтэй холбогдуулж, шаардлага хангуулах зорилгоор хяналт тавьж байгаа гаалийн байгууллагаас өгсөн үүргийг хугацаанд нь биелүүлээгүй;

39.1.3.гаалийн байгууллагын зөвшөөрөлгүй, эсхүл зөвшөөрснөөс бусад газраар бараа, тээврийн хэрэгсэл нэвтрүүлсэн;

39.1.4.гаалийн байгууллагын зөвшөөрөлгүйгээр аж ахуйн болон бусад зориулалтаар байр, талбай түрээслүүлсэн, аж ахуйн үйл ажиллагаа явуулсан.

39.2.Энэ хуулийн 39.1-д заасны дагуу түдгэлзүүлсэн нөхцөл арилсан тохиолдолд гаалийн хяналтын бүсээр тогтоосон шийдвэрийг сэргээнэ.

39.3.Дараах тохиолдолд гаалийн хяналтын бүсийг татан буулгана:

39.3.1.гаалийн хяналтын бүсийн эзэмшигч хүсэлт гаргасан;

39.3.2.гаалийн байгууллагын байршил өөрчлөгдсөн;

39.3.3.хилийн боомт хаагдсан;

39.3.4.гаалийн хяналтад байгаа барааг хадгалах газар өөрчлөгдсөн;

39.3.5.барааг ачих, буулгах, шилжүүлэн ачих газар өөрчлөгдсөн;

39.3.6.гаалийн хяналтад байгаа барааг тээвэрлэж байгаа тээврийн хэрэгслийн зогсоол өөрчлөгдсөн;

39.3.7.гаалийн хяналтын бүс эзэмшигч гаалийн хууль тогтоомж, журамд заасан үүргээ хоёр ба түүнээс дээш удаа биелүүлээгүй;

39.3.8.гаалийн хууль тогтоомжийг сүүлийн нэг жилийн дотор хоёр ба түүнээс дээш удаа зөрчсөн, эсхүл хууль сахилтын түвшин муу гэж тогтоогдсон;

39.3.9.өөрийн үнэлгээний хуудсаар хоёр жил дараалан хангалтгүй үнэлэгдсэн;

39.3.10.гаалийн хяналтын бүсэд зургаан сараас дээш хугацаанд гаалийн бүрдүүлэлт хийгдээгүй;

39.3.11.хуулийн этгээд татан буугдсан, эсхүл гаалийн хяналтын бүсийг бусдад худалдах, бэлэглэх, барьцаалах, түрээслүүлэх зэргээр шилжүүлсэн;

39.3.12.гаалийн хяналтын бүс ажиллуулах хугацаа дуусгавар болсон боловч сунгуулах хүсэлт гаргаагүй;

39.3.13.хүсэлт гаргахдаа хуурамч бичиг баримт бүрдүүлсэн болох нь тогтоогдсон;

39.3.14.энэ хуулийн 39.1-д заасан хугацаанд зөрчлийг арилгаагүй;

39.3.15.хуулийн этгээдийн үүсгэн байгуулагч болон гүйцэтгэх удирдлага гэмт хэрэг үйлдэж, шүүхээр шийтгүүлсэн.

39.4.Гаалийн хяналтын бүсийг татан буулгах асуудлыг гаалийн удирдах төв байгууллагын дарга тушаал гаргаж шийдвэрлэнэ.

**40 дүгээр зүйл.Гаалийн хяналтад шаардлагатай мэдээлэл,**

**бичиг баримт гаргаж өгөх**

40.1.Гаалийн хяналтад шаардлагатай мэдээлэл, бичиг баримтыг гаалийн харилцаанд оролцогч гаалийн байгууллагад гаргаж өгөх үүрэг хүлээнэ.

40.2.Гаалийн байгууллага гаалийн хяналтад шаардлагатай мэдээлэл, бичиг баримтыг тогтоосон хугацаанд гаргуулан авч, гагцхүү гаалийн зорилгоор ашиглах бөгөөд хуульд зааснаас бусад тохиолдолд задруулах, эсхүл гуравдагч этгээдэд дамжуулахыг хориглоно.

40.3.Гаалийн байгууллага гаалийн хяналтад шаардагдах мэдээлэл, бичиг баримтыг энэ хуулийн 40.1-д зааснаас бусад холбогдох этгээдээс гаргуулан авч болно.

40.4.Гаалийн хяналтад шаардлагатай мэдээлэл, бичиг баримтыг гаалийн харилцаанд оролцогч цахимаар гаргаж өгч болно.

**41 дүгээр зүйл.Гамшгийн үед авах арга хэмжээ**

41.1.Гаалийн хяналтад байгаа бараа, тээврийн хэрэгслийг гамшгийн улмаас гаалийн байгууллага бүхий газарт тээвэрлэн хүргэх боломжгүй болсон тохиолдолд тээвэрлэгч, тээвэр зуучлагч хамгийн ойр байрлах гаалийн байгууллагад мэдэгдэх, түүнд хүргэх арга хэмжээ авна.

41.2.Энэ хуулийн 41.1-д заасан тохиолдолд тухайн бараа, тээврийн хэрэгслийг гаалийн байгууллагын зөвшөөрөлгүйгээр ашиглах, эсхүл бусдад шилжүүлэхийг хориглоно.

### ХОЁРДУГААР ДЭД БҮЛЭГ

**Бараа, тээврийн хэрэгслийг**

**гаалийн хилээр нэвтрүүлэх**

**42 дугаар зүйл.Бараа, тээврийн хэрэгслийг гаалийн хилээр нэвтрүүлэх**

42.1.Аливаа этгээд энэ хууль болон Монгол Улсын олон улсын гэрээнд заасан нөхцөл, журмын дагуу бараа, тээврийн хэрэгслийг гаалийн хилээр чөлөөтэй нэвтрүүлэх эрхтэй.

42.2.Бараа, тээврийн хэрэгслийг гаалийн байгууллага бүхий хилийн боомтоор нэвтрүүлнэ.

42.3.Энэ хуулийн 42.2-т зааснаас бусад хилийн боомтоор бараа, тээврийн хэрэгслийг гаалийн удирдах төв байгууллагын зөвшөөрөлтэйгээр нэвтрүүлж болно.

42.4.Энэ хуулийн 42.3-т заасан зөвшөөрлийг гаалийн удирдах төв байгууллага доор дурдсан тохиолдолд олгоно:

42.4.1.гамшгийн онцгой нөхцөл байдлын үед Засгийн газрын шийдвэрийг үндэслэн;

42.4.2.Монгол Улсын олон улсын гэрээнд заасан;

42.4.3.улсыг батлан хамгаалах зорилгоор гадаад улсаас тусламжийн бараа оруулахад эрх бүхий байгууллагын шийдвэрийг үндэслэн;

42.4.4.хуульд заасан бусад.

42.5.Бараа, тээврийн хэрэгслийг энэ хуулийн 42.3-т заасны дагуу хилээр нэвтрүүлэхэд мэдүүлэгч гаалийн удирдах төв байгууллагад хүсэлтээ урьдчилан гаргаж, холбогдох байгууллагын зөвшөөрөл, бараа, тээврийн хэрэгслийн жагсаалтыг хавсаргана.

42.6.Энэ хуулийн 42.3-т заасны дагуу бараа, тээврийн хэрэгслийг хилээр нэвтрүүлэхэд гаалийн удирдах төв байгууллага гаалийн байгууллагын албан тушаалтныг томилон ажиллуулна.

42.7.Хуульд зааснаас бусад тохиолдолд бараа, тээврийн хэрэгслийг улсын хилээр орсон үеэс чөлөөт эргэлтэд оруулахыг гаалийн байгууллага зөвшөөрөх хүртэл, эсхүл бараа, тээврийн хэрэгслийг мэдүүлсэн үеэс улсын хилээр гарах хүртэлх хугацаанд тэдгээрийг ашиглах, эзэмших, захиран зарцуулахыг хориглоно.

**43 дугаар зүйл.Улсын хилээр нэвтрүүлэхийг**

**хориглосон, хязгаарласан бараа**

43.1.Хууль, Монгол Улсын олон улсын гэрээгээр улсын хилээр оруулах, гаргах, дамжуулан өнгөрүүлэхийг хориглосон, тарифын бус бусад хязгаарлалт тогтоосон барааны жагсаалтыг Засгийн газар Гадаад худалдааны барааны ангиллын жагсаалтын дагуу ангиллын кодыг зааж батална.

43.2.Монгол Улсын хилээр нэвтрүүлэхийг хориглосноос бусад тарифын бус хязгаарлалттай барааг хууль тогтоомж, Монгол Улсын олон улсын гэрээнд заасан нөхцөл, шаардлагыг хангасан тохиолдолд гаалийн хилээр нэвтрүүлнэ.

43.3.Монгол Улсын олон улсын гэрээнд өөрөөр заагаагүй бол Монгол Улсын нутаг дэвсгэрээр дамжуулан өнгөрүүлэхийг хориглосон барааг гаалийн нутаг дэвсгэрээр дамжуулан өнгөрүүлэхгүй.

**44 дүгээр зүйл.Бараа, тээврийн хэрэгслийн талаар гаалийн**

**байгууллагад урьдчилан мэдэгдэх**

44.1.Бараа, тээврийн хэрэгслийн талаарх мэдээллийг гаалийн байгууллагад тээвэрлэгч, тээвэр зуучлагч, шуудангийн байгууллага урьдчилан гаргаж өгөх үүрэгтэй.

44.2.Тээвэрлэгч, тээвэр зуучлагчийн үйл ажиллагаа эрхлэгч дараах мэдээллийг гаргаж өгнө:

44.2.1.илгээгч, хүлээн авагчийн;

44.2.2.тээврийн хэрэгслийн;

44.2.3.барааны нэр төрөл, үнэ, тоо хэмжээ жин зэрэг;

44.2.4.тээврийн зардлын;

44.2.5.чингэлэг эзэмшигчийн;

44.2.6.сав баглаа боодлын.

44.3.Шуудангийн байгууллага дараах мэдээллийг гаргаж өгнө:

44.3.1.илгээгч, хүлээн авагчийн;

44.3.2.барааны нэр төрөл, үнэ, тоо хэмжээ, жин зэрэг;

44.3.3.тээврийн зардлын;

44.3.4.дамжин өнгөрсөн улс, шуудангийн байгууллагын.

44.4.Бараа тээврийн хэрэгсэлд ачигдсан үеэс тээвэрлэгч, тээвэр зуучлагч, шуудангийн байгууллага энэ хуулийн 44.2, 44.3-т заасан мэдээллийг гаалийн байгууллагад гаргаж өгнө.

44.5.Цагийн хуваарьтай зорчигч үйлчилгээний тээврийн хэрэгсэл гаалийн хилээр нэвтрэхээс нэгээс доошгүй цагийн өмнө гаалийн байгууллагад мэдэгдэнэ.

44.6.Энэ хуулийн 44.5-д заасны дагуу мэдэгдэхдээ зорчигчийн тоо, нэр, ачааны мэдээллийг гаргаж өгнө.

**45 дугаар зүйл.Тээвэрлэгч, тээвэр зуучлагч мэдээлэл,**

**бичиг баримт гаргаж өгөх**

45.1.Бараа, тээврийн хэрэгсэл гаалийн хил дээр ирмэгц тээвэрлэгч, тээвэр зуучлагч тээврийн хэрэгслийн төрлөөс шалтгаалан энэ хуулийн 46 дугаар зүйлд заасан мэдээлэл, бичиг баримтыг гаалийн байгууллагад гаргаж өгнө.

45.2.Энэ хуулийн 46 дугаар зүйлд заасан мэдээлэл, бичиг баримт шаардлага хангаагүй тохиолдолд тээвэрлэгч, тээвэр зуучлагч болон мэдүүлэгч нэмэлт мэдээлэл гаргаж өгнө.

45.3.Тээвэрлэгч, тээвэр зуучлагч энэ хуулийн 46 дугаар зүйлд заасан мэдээлэл, бичиг баримтыг гаалийн байгууллагад цахимаар ирүүлж болно.

45.4.Тээврийн бичиг баримт Монгол Улсын олон улсын гэрээнд заасан загвар, стандартаар гадаад хэл дээр үйлдэгдсэн бол монгол хэл дээр орчуулахыг шаардахгүй.

**46 дугаар зүйл.Тээвэрлэгч, тээвэр зуучлагчаас**

**гаргаж өгөх мэдээлэл, бичиг баримт**

46.1.Автотээврийн хэрэгслээр улс хооронд зорчигч, бараа тээвэрлэхэд дараах бичиг баримтыг гаргаж өгнө:

46.1.1.тээврийн хэрэгслийн гэрчилгээ;

46.1.2.ачаа тээвэрлэлтийн бичиг баримт;

46.1.3.худалдааны бичиг баримт;

46.1.4.шуудангийн илгээмжийн дагалдах бичиг баримт.

46.2.Энэ хуулийн 46.1-д заасан бичиг баримт дараах мэдээллийг агуулсан байна:

46.2.1.зорчигчийн мэдээлэл;

46.2.2.тээвэрлэгч, тээвэр зуучлагчийн нэр, албан ёсны хаяг;

46.2.3.тээврийн хэрэгслийн харьяалал;

46.2.4.бараа илгээх, хүлээн авах улсын нэр;

46.2.5.бараа илгээгч, хүлээн авагчийн нэр, албан ёсны хаяг;

46.2.6.барааны нэр төрөл, тоо, хэмжээ, баглаа боодлын төрөл, тэмдэг;

46.2.7.илгээмжийн богцны тоо, тэмдэглэгээ, жин.

46.3.Агаарын тээврийн хэрэгслээр улс хооронд зорчигч, бараа тээвэрлэхэд дараах бичиг баримтыг гаргаж өгнө:

46.3.1.зорчигчийн мэдээлэл;

46.3.2.ачааны жагсаалт /карго манифест, шуудангийн манифест/;

46.3.3.агаарын тээврийн дагалдах бичиг баримт;

46.3.4.аяллын хугацаанд хэрэглэх зорчигчийн хүнс, хэрэгслийн жагсаалт;

46.3.5.худалдааны бичиг баримт;

46.3.6.шуудангийн илгээмжийн дагалдах бичиг баримт.

46.4.Энэ хуулийн 46.3-т заасан бичиг баримт дараах мэдээллийг агуулсан байна:

46.4.1.тээврийн хэрэгслийн харьяалал, эзэмшигч;

46.4.2.нислэгийн дугаар, маршрут;

46.4.3.зорчигчийн нэр, иргэншил, хүйс, төрсөн он, сар, өдөр;

46.4.4.барааны нэр төрөл, тоо, хэмжээ, үнийн дүн, баглаа боодлын төрөл, тэмдэг;

46.4.5.илгээмжийн богцны тоо, тэмдэглэгээ, жин.

46.5.Төмөр замаар улс хооронд зорчигч, бараа тээвэрлэхэд дараах бичиг баримтыг гаргаж өгнө:

46.5.1.дамжуулах хуудас;

46.5.2.вагон хуудас;

46.5.3.тээврийн бичиг баримт;

46.5.4.худалдааны бичиг баримт;

46.5.5.зорчигчийн мэдээлэл;

46.5.6.тээшний галт тэрэгний ачаа дагалдах хуудас;

46.5.7.шуудангийн илгээмжийн дагалдах бичиг баримт.

46.6.Энэ хуулийн 46.5-д заасан бичиг баримт дараах мэдээллийг агуулсан байна:

46.6.1.бараа илгээгч, хүлээн авагчийн нэр, албан ёсны хаяг;

46.6.2.бараа илгээх, дамжин өнгөрөх, хүлээн авах өртөө;

46.6.3.ачааны нэр төрөл, тоо, хэмжээ, баглаа боодлын төрөл, тэмдэг;

46.6.4.вагон, чингэлгийн дугаар;

46.6.5.илгээмжийн богцны тоо, тэмдэглэгээ, жин.

**47 дугаар зүйл.Ачааны манифест**

47.1.Ачааны манифест нь хилээр оруулах, дамжуулан өнгөрүүлэх бараа, тээврийн хэрэгслийг гаалийн хяналтад авах бичиг баримт болно.

47.2.Энэ хуулийн 46 дугаар зүйлд заасан бичиг баримтыг үндэслэн тээвэрлэгч ачааны манифест үйлдэнэ.

47.3.Ачааны манифест бөглөж бичих, хянах, бүртгэх журмыг гаалийн удирдах төв байгууллагын дарга батална.

**48 дугаар зүйл.Барааг тээвэрлэх**

48.1.Гаалийн хяналтад байгаа барааг тээвэрлэгч, тээвэр зуучлагч дараах гаалийн байгууллага хооронд тогтоосон хугацаанд гаалийн замаар тээвэрлэнэ:

48.1.1.хилийн гаалийн байгууллагаас гүний гаалийн байгууллага хооронд;

48.1.2.гүний гаалийн байгууллагаас гүний гаалийн байгууллага хооронд;

48.1.3.хилийн гаалийн байгууллагаас хилийн гаалийн байгууллага хооронд;

48.1.4.гүний гаалийн байгууллагаас хилийн гаалийн байгууллагын хооронд.

48.2.Гаалийн удирдах төв байгууллагын дарга тушаал гаргаж, гаалийн замыг тогтооно.

48.3.Барааг гаалийн байгууллага хооронд гаалийн удирдах төв байгууллагад бүртгэгдсэн гаалийн тээвэрлэгч тээвэрлэнэ.

48.4.Барааг тээвэрлэхэд дараах нөхцөлийг бүрдүүлсэн байна:

48.4.1.тухайн бараанд хяналт тавих;

48.4.2.бараанд гаалийн зорилгоор тэмдэглэгээ хийх;

48.4.3.тээврийн хэрэгсэлд гаалийн зорилгоор тэмдэглэгээ хийх.

48.5.Барааг дараах тохиолдолд гаалийн мэдүүлгийг үндэслэн тээвэрлэнэ:

48.5.1.гүний гаалийн байгууллагаас хилийн гаалийн байгууллагын хооронд;

48.5.2.гаалийн баталгаат агуулах, татваргүй барааны дэлгүүр, чөлөөт бүсийн горимд байршуулсан барааг гаалийн баталгаат өөр агуулах, татваргүй барааны дэлгүүр, чөлөөт бүс рүү шилжүүлэхээр гаалийн байгууллага хооронд.

48.6.Барааг дараах тохиолдолд ачааны манифестыг үндэслэн тээвэрлэнэ:

48.6.1.хилийн гаалийн байгууллагаас гүний гаалийн байгууллага хооронд;

48.6.2.хилийн гаалийн нэг байгууллагаас хилийн гаалийн нөгөө байгууллага хооронд.

48.7.Тээвэрлэгч, тээвэр зуучлагч бараа, түүнийг дагалдах бичиг баримтыг хүрэх өртөө, буулгах газарт хүргэх бөгөөд энэ тухай гаалийн байгууллагад нэн даруй мэдэгдэнэ.

**49 дүгээр зүйл.Барааг ачих, буулгах, шилжүүлэн ачих**

49.1.Гаалийн байгууллага тээвэрлэгч, тээвэр зуучлагчаас мэдээлэл, барааг дагалдах бичиг баримтыг хүлээн авмагц барааг гаалийн хяналтын бүсэд ачих, буулгах, шилжүүлэн ачих шийдвэр гаргана.

49.2.Гаалийн нутаг дэвсгэрт барааг тээврийн хэрэгсэлд ачих, эсхүл буулгах, шилжүүлэн ачих ажиллагааг энэ хуулийн 87.1-д заасан цагт хийнэ.

49.3.Энэ хуулийн 49.1, 49.2-т зааснаас өөр газар, цагт барааг тээврийн хэрэгсэлд ачих, эсхүл буулгах, шилжүүлэн ачих зайлшгүй шаардлага гарсан бол тээвэрлэгч, тээвэр зуучлагч энэ тухай хүсэлтийг гаалийн байгууллагын удирдлагад бичгээр гаргаж шийдвэрлүүлнэ.

### ГУРАВДУГААР ДЭД БҮЛЭГ

**Тээвэрлэгч, тээвэр зуучлагч**

**50 дугаар зүйл.Тээвэрлэгч, тээвэр зуучлагчийн үүрэг**

50.1.Тээвэрлэгч, тээвэр зуучлагч дараах үүрэг хүлээнэ:

50.1.1.гаалийн хяналтад байгаа барааг тээвэрлэхэд энэ хуулиар тогтоосон шаардлагыг дагаж мөрдөх;

50.1.2.энэ хуулийн 46 дугаар зүйлд заасан бичиг баримтын бүрэн бүтэн байдлыг хариуцах;

50.1.3.барааг гаалийн байгууллагын зөвшөөрөлтэйгээр ачих, буулгах, шилжүүлэн ачих, бусдад шилжүүлэх;

50.1.4.тээврийн нэг бичиг баримттай, эсхүл нэг ачилтын мэдүүлэгтэй барааг гаалийн хяналтад байх хугацаанд салгаж тээвэрлэхгүй байх;

50.1.5.гаалийн хяналтад байгаа барааг гаалийн байгууллагын зөвшөөрөлгүйгээр бусдад шилжүүлэхгүй байх, алдагдахаас сэргийлэх арга хэмжээ авах;

50.1.6.барааг гаалийн хилээр хууль бусаар нэвтрүүлэх зорилгоор тээврийн хэрэгслийг нуувч болгон ашиглахгүй, эсхүл ийм боломж олгохгүй байх;

50.1.7.гаалийн байгууллагын албан тушаалтан тээврийн хэрэгслийг нарийвчлан шалгах шаардлагатай гэж үзсэн тохиолдолд мэргэжлийн туслалцаа үзүүлэх;

50.1.8.бараанд аливаа өөрчлөлт орохгүй байх нөхцөлийг хангах, гаалийн зорилгоор хийсэн тэмдэглэгээг өөрчлөх, гэмтээх, устгахаас сэргийлэх;

50.1.9.гаалийн хяналт, шалгалтыг тээврийн хэрэгслийн хөдөлгөөний явцад хийх тохиолдолд гаалийн байгууллагын албан тушаалтныг ажиллах хэвийн нөхцөлөөр хангах, тухайн тээврийн хэрэгслээр үнэ төлбөргүй зорчуулах;

50.1.10.тээврийн хэрэгслийг анх гаалийн хилээр нэвтрүүлнээс хойш зургаан сараас дээшгүй хугацааны дотор буцаан нэвтрүүлэх;

50.1.11.Монгол Улсын олон улсын гэрээ болон үндэсний хууль тогтоомжоор хилээр нэвтрүүлэхийг хориглосон барааг тээвэрлэхгүй, улсын хилээр нэвтрүүлэхгүй байх;

50.1.12.тээврийн хэрэгслийн улсын бүртгэлийн дугаар, чингэлгийн дугаарыг дур мэдэн өөрчлөхгүй байх;

50.1.13.хууль тогтоомжид заасан бусад үүрэг.

50.2.Барааг энэ хуулийн 46.3, 46.5-д заасан тээврийн хэрэгслээр тээвэрлэж байгаа тээвэрлэгч, тээвэр зуучлагч гаалийн сүлжээнд холбогдсон байна.

**51 дүгээр зүйл.Гаалийн тээвэрлэгч**

51.1.Гаалийн хяналтад байгаа барааг гаалийн тээвэрлэгч гаалийн хяналтын доор тээвэрлэнэ.

51.2.Гаалийн тээвэрлэгчээр бүртгүүлэх хуулийн этгээд дараах бичиг баримтыг гаалийн удирдах төв байгууллагад ирүүлнэ:

51.2.1.гаалийн тээвэрлэгчээр бүртгүүлэх өргөдөл;

51.2.2.тээвэрлэгч байгууллагын улсын бүртгэлийн гэрчилгээ;

51.2.3.энэ хуулийн 52.1-д заасан шаардлагыг хангаж байгааг нотлох бичиг баримт;

51.2.4.гаалийн хяналтад байгаа бараа, тээврийн хэрэгслийг тээвэрлэх үед эрсдэл үүссэн тохиолдолд гаалийн болон бусад албан татварыг төлж барагдуулах баталгаа;

51.2.5.ачаа тээвэрлэх талаар аж ахуйн нэгж байгууллагатай байгуулсан гэрээ.

**52 дугаар зүйл.Гаалийн тээвэрлэгчээр бүртгэх**

52.1.Дараах шаардлагыг хангасан хуулийн этгээд гаалийн тээвэрлэгчээр бүртгүүлэхтухай хүсэлтийг гаалийн удирдах төв байгууллагад гаргаж болно:

52.1.1.тээвэрлэлтийн үйл ажиллагааг хоёроос доошгүй жил эрхэлсэн туршлагатай байх;

52.1.2.гаалийн хяналтад байгаа барааг гаалийн байгууллагын зөвшөөрөлгүй бусдад шилжүүлсэн, алдсан тохиолдолд гаалийн татвар, хураамжийг төлөх санхүүгийн чадвхитай байх;

52.1.3.тээвэрлэгч өөрийн өмчлөлийн тээврийн хэрэгсэлтэй байх;

52.1.4.гаалийн болон бусад албан татвар, хураамжийн өргүй байх;

52.1.5.сүүлийн нэг жилийн дотор гаалийн хууль тогтоомжийн зөрчил гаргаагүй байх;

52.1.6.тээвэрлэлтийн маршрут болон хугацаанд гаалийн хяналт тавих боломжийг бүрдүүлсэн байх;

52.1.7.хууль тогтоомжид заасан бусад шаардлага.

52.2.Энэ хуулийн 52.1-д заасан хүсэлт гаргахдаа дараах бичиг баримтыг хавсаргана:

52.2.1.улсын бүртгэлийн гэрчилгээний нотариатчаар гэрчлүүлсэн хуулбар /ачаа тээвэрлэлтийн үйл ажиллагааны чиглэл бүртгэгдсэн байх/;

52.2.2.тээвэрлэгч байгууллагын танилцуулга;

52.2.3.тээвэр гүйцэтгэх чиглэл;

52.2.4.тээвэрлэх барааны нэр төрөл;

52.2.5.ачаа тээвэрлэлтийн гэрээ;

52.2.6.тээврийн хэрэгслийн жагсаалт;

52.2.7.тээврийн хэрэгслийн гэрчилгээний хуулбар;

52.2.8.тээврийн хэрэгслийн дөрвөн талаас авсан зураг;

52.2.9.тээврийн хэрэгсэл стандартын шаардлага хангасан тухай дүгнэлт;

52.2.10.татварын байгууллагын тодорхойлолт;

52.2.11.аудитаар баталгаажсан сүүлийн хоёр жилийн санхүүгийн тайлан;

52.2.12.ачаа тэвээрлэгчийн хариуцлагын даатгалын гэрээ;

52.2.13.тээвэрлэгч байгууллага жолоочтой байгуулсан Хөдөлмөрийн гэрээ;

52.2.14.тээврийн хэрэгсэлд цахим ломбо, эсхүл байршил тогтоогч байрлуулсан тухай гэрээ.

52.3.Энэ хуулийн 52.1-д заасан шаардлага хангаж, энэ хуулийн 52.2-т заасан бичиг баримтыг бүрдүүлсэн тээвэрлэгч байгууллагыг гаалийн тээвэрлэгчээр бүртгэх асуудлыг гаалийн удирдах төв байгууллагын дарга тушаал гаргаж шийдвэрлэнэ.

52.4.Гаалийн тээвэрлэгчийн талаарх мэдээллийг олон нийтэд нээлттэй мэдээлнэ.

**53 дугаар зүйл.Гаалийн тээвэрлэгчийн бүртгэлээс хасах**

53.1.Дараах тохиолдолд гаалийн удирдах төв байгууллагын дарга тушаал гаргаж гаалийн тээвэрлэгчийн бүртгэлээс хасна:

53.1.1. хуулийн этгээд өөрөө хүсэлт гаргасан;

53.1.2.энэ хуулийн 52.1-д заасан шаардлагыг хангахгүй болсон;

53.1.3.хүсэлт гаргахдаа хуурамч бичиг баримт бүрдүүлсэн болох нь тогтоогдсон;

53.1.4.тээвэрлэгч байгууллага татан буугдсан, өөр байгууллагатай нэгдсэн, албан ёсны нэрээ өөрчилсөн;

53.1.5.хууль сахилтын түвшин муу гэж тогтоогдсон;

53.1.6.хоёр жил дараалан өөрийн үнэлгээний хуудсаар хангалтгүй үнэлэгдсэн;

53.1.7.сүүлийн нэг жилийн хугацаанд хоёр буюу түүнээс дээш удаа гаалийн хууль тогтоомжийн зөрчил үйлдэж шийтгэл хүлээсэн.

53.2.Тээвэрлэгч өөр байгууллагатай нэгдсэн, нийлсэн, албан ёсны нэрээ өөрчилсөн тохиолдолд энэ хуулийн 52.1-д заасан шаардлага хангаж, энэ хуулийн 52.2-т заасан бичиг баримтыг бүрдүүлж хүсэлтээ гаргаж болно.

53.3.Бүртгэлд заагдсан тээвэрлэлтийн чиглэл, тээвэрлэх барааны нэр төрлийг өөрчлөх тохиолдолд гаалийн удирдах төв байгууллагад хүсэлт гаргах бөгөөд гаалийн удирдах төв байгууллага хянаж шийдвэрнэ.

**54 дүгээр зүйл.Гаалийн тээвэрлэгчийн үүрэг**

54.1.Гаалийн тээвэрлэгч энэ хуулийн 50.1-д зааснаас гадна дараах үүргийг хүлээнэ:

54.1.1.гаалийн байгууллага хооронд тээвэрлэх болон улс хооронд дамжуулан өнгөрүүлэх барааг тээвэрлэхдээ энэ хуульд заасан нөхцөл, шаардлагыг дагаж мөрдөх;

54.1.2.тээвэрлэсэн ачааны бүртгэл хөтөлж, гаалийн байгууллагад тайлагнах;

54.1.3.гаалийн хяналтад байгаа барааг алдсан, үрэгдүүлсэн, гаалийн байгууллагын зөвшөөрөлгүй бусдад шилжүүлсэн тохиолдолд гаалийн болон бусад татвар, хураамжийг төлөх;

54.1.4.ажил үүргийн хүрээнд олж авсан харилцагчийн худалдааны, банкны, мөн хуулиар нууцад хамаарах бусад мэдээллийг бусдад тараахгүй, хувийн зорилгоор ашиглахгүй байх;

54.1.5.гаалийн тээвэрлэгчээр бүртгүүлэхдээ гаргаж өгсөн мэдээлэлд өөрчлөлт орсон бол тухай бүр гаалийн удирдах төв байгууллагад мэдэгдэх.

54.2.Гаалийн хяналтад байгаа барааг тээвэрлэхдээ энэ хуульд заасан үүргээ биелүүлээгүй, гаалийн хууль тогтоомжийг зөрчсөн бол холбогдох хууль тогтоомжийн дагуу хариуцлага хүлээнэ.

### ДӨРӨВДҮГЭЭР ДЭД БҮЛЭГ

**Барааг Гаалийн түр агуулахад хадгалах**

**55 дугаар зүйл.Барааг гаалийн түр агуулахад хадгалах**

55.1.Гаалийн хяналтын бүсэд оруулсан бараанд гаалийн бүрдүүлэлтийн горим сонгоогүй бол тээврийн хэрэгслийн сул зогсолтыг арилгах, зардлыг бууруулах зорилгоор энэ хуулийн 38.1-д заасан хугацаа дуусмагц барааг гаалийн түр агуулахад шилжүүлнэ.

55.2.Барааг гаалийн түр агуулахад гаалийн болон бусад татваргүй, тарифын бус хязгаарлалтгүйгээр хадгална.

55.3.Хадгалалтын тусгай нөхцөл шаардах барааг зориулалтын тоног төхөөрөмжөөр тоноглогдсон гаалийн түр агуулахад хадгална.

55.4.Гаалийн болон бусад хууль тогтоомжийн дагуу хураагдсан, саатуулагдсан барааг гаалийн түр агуулахад хадгалж болно.

55.5.Гаалийн түр агуулахад бараа, тээврийн хэрэгсэл хадгалах хадгалалтын хөлсний хэмжээг түр агуулах эзэмшигч тогтооно.

**56 дугаар зүйл.Гаалийн түр агуулахын төрөл**

56.1.Гаалийн түр агуулах дараах төрөлтэй байна:

56.1.1.нийтэд зориулсан буюу нээлттэй;

56.1.2.нэг болон хэд хэдэн хуулийн этгээдэд зориулсан буюу хаалттай.

56.2.Гаалийн түр агуулах битүү агуулах байр, эсхүл задгай талбай байж болно.

**57 дугаар зүйл.Барааг гаалийн түр агуулахад оруулах**

**үед шаардагдах бичиг баримт**

57.1.Барааг ачааны манифест, түүнийг дагалдах бичиг баримтыг үндэслэн гаалийн түр агуулахад оруулна.

57.2.Энэ хуулийн 57.1-д заасан бичиг баримтыг мэдээллийн сүлжээгээр ирүүлж болно.

**58 дугаар зүйл.Барааг гаалийн түр агуулахад хадгалах хугацаа**

58.1.Барааг гаалийн түр агуулахад хоёр сар хүртэл хугацаанд хадгалах ба гаалийн байгууллага энэ хугацааг нэг сар хүртэл хугацаагаар нэг удаа сунгаж болно.

58.2.Түргэн гэмтэх, эсхүл аюултай барааг долоо хоног хүртэл хугацаагаар хадгалах ба гаалийн байгууллага энэ хугацааг долоо хүртэл хоногоор нэг удаа сунгаж болно.

58.3.Барааг гаалийн түр агуулахад оруулсан, эсхүл шилжүүлснээр тооцсон өдрөөс эхлэн гаалийн түр агуулахад хадгалах хугацааг тоолно.

58.4.Энэ хуулийн 55.4-т заасан бараанд мөн хуулийн 58.1, 58.2-т заасан хугацаа хамаарахгүй.

**59 дүгээр зүйл.Гаалийн түр агуулахад хадгалах бараанд хийгдэх ажиллагаа**

59.1.Гаалийн түр агуулахад хадгалагдаж байгаа барааны болон түүний сав, баглаа боодлын бүрэн бүтэн байдлыг алдагдуулахгүйгээр гаалийн байгууллагын зөвшөөрлөөр арчилгаа, үйлчилгээ хийж болно.

**60 дугаар зүйл.Чанараа алдсан, эвдэрсэн, гэмтсэн бараа**

60.1.Гаалийн түр агуулахад хадгалагдаж байгаа бараа гамшгийн улмаас чанараа алдсан, эсхүл эвдэрсэн, гэмтсэн нь эрх бүхий байгууллагын холбогдох баримтаар нотлогдсон бол чанараа алдсан, эвдэрсэн, гэмтсэн байдлаар гаалийн бүрдүүлэлтийг хийнэ.

**61 дүгээр зүйл.Барааг гаалийн түр агуулахад**

**хадгалж байгаад тооцох**

61.1.Гаалийн хяналтад байгаа хадгалалтын тусгай нөхцөл шаардах барааг гаалийн байгууллагын зөвшөөрснөөр мэдүүлэгчийн нөхцөл хангасан байр, агуулахад хадгалуулж болох бөгөөд энэ тохиолдолд уг барааг гаалийн түр агуулахад оруулсанаар тооцно.

61.2.Энэ хуулийн 61.1-д заасан барааг гуравдагч этгээдэд шилжүүлэхийг хориглоно.

61.3.Барааг энэ хуулийн 61.1-д заасны дагуу хадгалуулах зөвшөөрөл олгохдоо гаалийн байгууллага Гаалийн тариф, гаалийн татварын тухай хуулийн дагуу гаалийн болон бусад татвар төлөх баталгаа гаргуулна.

**62 дугаар зүйл.Гаалийн түр агуулахад тавигдах нөхцөл, шаардлага**

62.1.Гаалийн түр агуулах дараах нөхцөл, шаардлагыг хангасан байна:

62.1.1.Монгол Улсын стандартад нийцсэн байх;

62.1.2.бараа, тээврийн хэрэгсэлд гаалийн хяналт, шалгалт хийх нөхцөлийг хангасан байх;

62.1.3.гаалийн хяналт тавихад шаардагдах техник, тоног төхөөрөмж суурилуулсан байх;

62.1.4.гаалийн байгууллагын албан хаагч хэвийн, аюулгүй байдалд ажиллах нөхцөл хангасан ажлын байртай байх;

62.1.5.хөдөлмөрийн аюулгүй байдал, эрүүл ахуйн хэм хэмжээг хангаж ажиллах, харуул хамгаалалттай байх;

62.1.6.галын дохиоллын систем, гал унтраагч төхөөрөмжөөр тоноглогдсон байх;

62.1.7.хяналтын камерыг бараа, ажил, үйлчилгээ бүхэлдээ харагдах газарт шаардлагатай тоо хэмжээгээр байрлуулж, бичлэгийг гаалийн хяналтын зорилгоор ашиглах шаардлага хангахуйц түвшинд хийж хадгалах;

62.1.8.бараа ачих, буулгах, шилжүүлэн ачих тоног төхөөрөмж, тавцан, зам, талбай, цахилгаан, ус суваг, холбооны шугам сүлжээтэй байх;

62.1.9.түргэн муудаж чанараа алдах барааг хадгалах гаалийн түр агуулах хөргүүр, халаалтын систем доголдох эрсдэлээс сэргийлэх нөхцөлийг бүрдүүлсэн байх;

62.1.10.агуулахад гадны хүн нэвтрүүлэхгүй байх;

62.1.11.гаалийн түр агуулах задгай талбай байх тохиолдолд орох, гарах хаалганаас бусад газраар бараа, тээврийн хэрэгсэл, хувь хүн нэвтрүүлэх боломжийг хаасан хашаа татсан байх;

62.1.12.гаалийн удирдах төв байгууллагаас тогтоосон загвар бүхий, олон нийтэд мэдэгдэхүйц таних тэмдэгтэй байх;

62.1.13.гаалийн сүлжээнд холбогдсон, цахим бүртгэлийн системийг нэвтрүүлсэн байх.

**63 дугаар зүйл.Гаалийн түр агуулах тогтоох**

63.1.Энэ хуулийн 62.1-д заасан нөхцөл, шаардлагыг хангасан этгээд гаалийн түр агуулах тогтоолгох хүсэлт гаргахдаа дараах бичиг баримтыг хавсаргана:

63.1.1.улсын бүртгэлийн гэрчилгээний нотариатчаар гэрчлүүлсэн хуулбар;

63.1.2.байгууллагын танилцуулга;

63.1.3.хадгалах барааны нэр төрлийн мэдээлэл;

63.1.4.агуулахын хэмжээ, зохион байгуулалтыг харуулсан план болон фото зураг, танилцуулга;

63.1.5.өөрийн эзэмшлийн агуулах бол үл хөдлөх хөрөнгийн гэрчилгээ, эсхүл түрээсийн гэрээний хуулбар, задгай талбайг гаалийн түр агуулахаар тогтоолгох бол газар эзэмших гэрчилгээ, өмчлөгчийн зөвшөөрөл;

63.1.6.агуулахын стандартын шаардлага хангасан тухай дүгнэлт;

63.1.7.татварын байгууллагын тодорхойлолт;

63.1.8.аудитаар баталгаажсан сүүлийн хоёр жилийн санхүүгийн тайлан;

63.1.9.зөвшөөрөл бүхий даатгагчтай байгуулсан хариуцлагын даатгалын гэрээ.

63.2.Энэ хуулийн 62.1-д заасан нөхцөл, шаардлага хангаж, энэ хуулийн 63.1-д заасан бичиг баримтыг бүрдүүлсэн этгээдийн агуулахыг гаалийн гаалийн удирдах төв байгууллагын дарга тушаал гаргаж, гурван жилийн хугацаагаар гаалийн түр агуулахаар тогтоох бөгөөд анх олгосон хугацаагаар сунгаж болно.

**64 дүгээр зүйл.Гаалийн түр агуулах эзэмшигчийн үүрэг**

64.1.Гаалийн түр агуулах эзэмшигч дараах үүрэг хүлээнэ:

64.1.1.гаалийн түр агуулахад энэ хуулийн 62 дугаар зүйлд заасан нөхцөл, шаардлагыг хангах;

64.1.2.хадгалж байгаа барааны бүртгэл хөтөлж, барааны хөдөлгөөний мэдээ, тайланг гаалийн байгууллагад гаргаж өгөх;

64.1.3.гаалийн байгууллагын зөвшөөрлөөр барааг агуулахад оруулах, агуулахаас гаргах;

64.1.4.хадгалж байгаа бараа, түүний сав, баглаа боодол, тэмдэглэгээнд гаалийн байгууллагын зөвшөөрөлгүй өөрчлөлт оруулахгүй байх;

64.1.5.хадгалж байгаа барааг ачих, буулгах, шилжүүлэн ачих, мэдүүлэгчид олгох ажиллагааг гаалийн байгууллагын зөвшөөрлөөр гүйцэтгэх;

64.1.6.барааг төрөлжүүлэн хадгалах;

64.1.7.бараа хадгалах хугацаа дуусахаас ажлын таван өдрийн өмнө энэ тухай мэдүүлэгчид мэдэгдэх;

64.1.8.өөрийн буруутай үйл ажиллагааны улмаас бусдад учруулсан гэм хорыг арилгах, хохирлыг нөхөн төлөх;

64.1.9.гаалийн хяналтад байгаа барааг алдсан, үрэгдүүлсэн, гаалийн байгууллагын зөвшөөрөлгүй бусдад шилжүүлсэн тохиолдолд гаалийн болон бусад татвар, хураамжийг төлөх.

**65 дугаар зүйл.Гаалийн түр агуулахын үйл ажиллагааг**

**түдгэлзүүлэх, татан буулгах**

65.1.Гаалийн түр агуулах энэ хуулийн 62.1-д заасан нөхцөл, шаардлагыг хангахгүй болсон, эсхүл түр агуулах эзэмшигч энэ хуулийн 64.1-д заасан үүргээ биелүүлээгүй бол зөрчлийг арилгуулах зорилгоор гаалийн удирдах төв байгууллага гаалийн түр агуулахаар тогтоосон шийдвэрийг гурван сар хүртэл хугацаагаар түдгэлзүүлж болно.

65.2.Энэ хуулийн 65.1-д заасны дагуу түдгэлзүүлсэн нөхцөл арилсан тохиолдолд гаалийн түр агуулахаар тогтоосон шийдвэрийг сэргээнэ.

65.3.Гаалийн түр агуулахыг дараах үндэслэлээр татан буулгана:

65.3.1.гаалийн түр агуулах эзэмшигч хүсэлт гаргасан;

65.3.2.энэ хуулийн 65.1-д заасан хугацаанд зөрчлийг арилгаагүй;

65.3.3.энэ хуулийн 62.1-д заасан нөхцөл, шаардлага, 64.1-д заасан үүргээ хоёр буюу түүнээс дээш удаа биелүүлээгүй;

65.3.4.гаалийн түр агуулах эзэмшигч байгууллага татан буугдсан, өөр байгууллагатай нэгдсэн, албан ёсны нэрээ өөрчилсөн;

65.3.5.шийдвэр гарснаас хойш зургаан сарын хугацаанд үйл ажиллагаа явуулаагүй;

65.3.6.сүүлийн нэг жилийн хугацаанд хоёр буюу түүнээс дээш удаа гаалийн хууль тогтоомжийн зөрчил үйлдэж шийтгэгдсэн;

65.3.7.хоёр жил дараалан өөрийн үнэлгээний хуудсаар хангалтгүй үнэлэгдсэн;

65.3.8.хүсэлт гаргахдаа хуурамч бичиг баримт бүрдүүлсэн болох нь тогтоогдсон.

65.4.Гаалийн түр агуулахыг татан буулгаснаас хойш ажлын гурван өдрийн дотор агуулахад хадгалж байгаа барааг гаалийн өөр түр агуулахад гаалийн байгууллагын хяналтын доор шилжүүлэх, эсхүл гаалийн бүрдүүлэлтийн горимд байршуулах талаар барааг хүлээн авагч, илгээгчид мэдэгдэнэ.

65.5.Гаалийн түр агуулах тогтоосон шийдвэрийг хүчингүй болгосон шийдвэрийг гаалийн удирдах төв байгууллагын дарга гаргаж, нийтэд мэдээлнэ.

## ДОЛООДУГААР БҮЛЭГ БАРААГ МЭДҮҮЛЭХ

### НЭГДҮГЭЭР ДЭД БҮЛЭГ

**Барааг мэдүүлэх ҮЙЛ ажиллагаа**

**66 дугаар зүйл.Барааг гаалийн байгууллагад мэдүүлэх**

66.1.Гаалийн хилээр нэвтрүүлэх бараа, тээврийн хэрэгслийг гаалийн байгууллагад дараах этгээд мэдүүлнэ:

66.1.1.бараа илгээх, эсхүл хүлээн авах Монгол Улсад бүртгэлтэй аж ахуйн нэгж, байгууллага өөрөө, эсхүл холбогдох хууль тогтоомжийн дагуу түүний итгэмжлэгдсэн этгээд;

66.1.2.гаалийн хилээр нэвтрэх зорчигч, бараа хүлээн авах, илгээх хувь хүн;

66.1.3.энэ хуулийн 66.1.1, 66.1.2-т заасан этгээдтэй байгуулсан гаалийн зуучлалын үйлчилгээ үзүүлэх гэрээний үндсэн дээр гаалийн зуучлагч;

66.1.4.шаардлагатай тохиолдолд тээвэрлэгч, тээвэр зуучлагч, гаалийн хяналтын бүс, гаалийн түр агуулахын эзэмшигч болон баталгаат агуулах, татваргүй барааны дэлгүүр, чөлөөт бүсэд үйл ажиллагаа эрхлэх зөвшөөрөл эзэмшигч этгээд.

66.2.Гаалийн хилээр нэвтрүүлэх барааг дараах хэлбэрээр мэдүүлж болно:

66.2.1.бичгээр;

66.2.2.цахимаар;

66.2.3.зорчигч хувийн хэрэглээний эд зүйлийн тухай, мэдүүлэгч улс хоорондын шуудангийн илгээмжийн тухай тус тус амаар;

66.2.4.зорчигч улаан, ногоон гарцыг сонгох буюу үйл хөдлөлөөр.

**67 дугаар зүйл.Гаалийн мэдүүлэг**

67.1.Барааг гаалийн байгууллагад мэдүүлэхдээ гаалийн бүрдүүлэлтийн горим, нэвтрүүлж байгаа этгээд, барааны онцлогоос хамаарч гаалийн мэдүүлгийн дараах төрлөөс сонгоно:

67.1.1.гаалийн хилээр нэвтрүүлэх барааны гаалийн мэдүүлэг;

67.1.2.дамжуулан өнгөрүүлэх барааны гаалийн мэдүүлэг;

67.1.3.зорчигчийн гаалийн мэдүүлэг;

67.1.4.тээврийн хэрэгслийн мэдүүлэг.

67.2.Гаалийн мэдүүлгийн маягтын загвар, цахим хувилбарын бүтэц, хэлбэр, түүнийг бөглөх, шалгах, дамжуулах зааврыг гаалийн удирдах төв байгууллагын дарга батална.

67.3.Гаалийн мэдүүлгийн маягт олон улсын стандарт, үлгэрчилсэн загварт нийцсэн байна.

67.4.Гаалийн мэдүүлэгт бичигдэх мэдээлэл нь гаалийн хууль тогтоомжийг хэрэгжүүлэх, статистикийн мэдээлэл гаргах, гаалийн болон бусад татвар ногдуулахад шаардлагатай мэдээллээр хязгаарлагдана.

67.5.Гаалийн мэдүүлэгт байгаа мэдээллүүдийг гаалийн бүрдүүлэлтийн горим, барааны нэр төрөл, хилээр нэвтрүүлж байгаа этгээд, тээврийн хэрэгслийн төрлөөс хамааран хялбарчилж болно.

67.6.Тээврийн, худалдааны бусад бичиг баримтад тухайн барааг олгоход хангалттай мэдээлэл агуулагдаж байвал хууль тогтоомжид заасан тохиолдолд гаалийн мэдүүлэгт тооцож болно.

67.7.Гаалийн мэдүүлгийг монгол хэлээр үйлдэнэ.

**68 дугаар зүйл.****Дамжуулан өнгөрүүлэх барааны гаалийн мэдүүлэг**

68.1.Барааг дамжуулан өнгөрүүлэх горимд байршуулахад дамжуулан өнгөрүүлэх барааны мэдүүлгийг тээвэрлэгч гаалийн байгууллагад гаргаж өгнө.

68.2.Дамжуулан өнгөрүүлэх барааны гаалийн мэдүүлгийг гаалийн байгууллага цахимаар хүлээж авна.

68.3.Тээврийн, худалдааны болон бусад бичиг баримтыг дамжуулан өнгөрүүлэх барааны гаалийн мэдүүлэгт тооцож болно.

**69 дүгээр зүйл.Нэг ачилтын барааг мэдүүлэх**

69.1.Нэг илгээгчээс нэг хүлээн авагчид илгээсэн тус тусдаа тээврийн бичиг баримттай, барааны оноосон нэр, ангиллын код, гарал үүслийн улс ижил бөгөөд барааг нэг өдөр, нэг мэдүүлэгч хүлээн авч, илгээж байгаа тохиолдолд нэг ачилт гэж үзэж барааны гаалийн нэг мэдүүлгээр багцалж бүрдүүлэлт хийж болно.

69.2.Иж бүрдэл бүхий тоног төхөөрөмж, машин, техникийг эд анги, бүрдэл хэсгээр нь салгаж, хоёр буюу түүнээс дээш тээврийн хэрэгсэлд ачсан тохиолдолд нэг ачилтад хамааруулж болно.

69.3.Гаалийн хилээр гаргах барааг энэ хуулийн 69.2-т заасны дагуу нэг ачилтад хамааруулах тохиолдолд тээврийн хэрэгслүүдийг нэг цуваанд улсын хилээр гаргах ба бараа ачсан сүүлийн тээврийн хэрэгсэл иртэл хилийн гаалийн хяналтад байна.

69.4.Нэг тээврийн хэрэгсэлд ачигдсан олон нэр төрлийн бараа нь Барааг тодорхойлох, кодлох уялдуулсан системийн нэг зүйлд хамрагдах бол мэдүүлэгчийн хүсэлтээр хамгийн өндөр тарифтай нэг бараагаар төлөөлүүлэн мэдүүлж болох бөгөөд энэ тохиолдолд бусад барааны нэр, тоо, хэмжээ, үнийг тусгасан баримтыг барааны гаалийн мэдүүлэгт хавсаргана.

**70 дугаар зүйл.Мэдүүлэгчийн эрх, үүрэг**

70.1.Мэдүүлэгч дараах эрх эдэлнэ:

70.1.1.гаалийн бүрдүүлэлтийн горим сонгох, өөрчлөх;

70.1.2.импортын барааны гаалийн тарифын төрөл сонгох;

70.1.3.барааг бодитой мэдүүлэх зорилгоор бараагаа мэдүүлэхээс өмнө үзэх, хэмжих;

70.1.4.гаалийн байгууллагын зөвшөөрлөөр гаалийн хяналтад байгаа бараанаас дээж, сорьц, загвар авах;

70.1.5.гаалийн байгууллагаас бараанд хийсэн магадлан шинжилгээний дүгнэлттэй танилцах, түүнийг хүлээн зөвшөөрөхгүй бол бусад эрх бүхий магадлан шинжилгээний байгууллагаар шинжлүүлэх хүсэлт гаргах;

70.1.6.бараанд холбогдох мэдээлэл, бичиг баримтыг мэдээллийн сүлжээгээр ирүүлэх;

70.1.7.гаалийн байгууллагын албан тушаалтны гаргасан шийдвэр, үйлдэл, эс үйлдэхүйд гомдол гаргах;

70.1.8.мэдүүлсэн барааны тухай мэдээллийг тодруулах зорилгоор шинжээч оролцуулах;

70.1.9.энэ хуульд заасан бусад эрх.

70.2.Мэдүүлэгч дараах үүрэг хүлээнэ:

70.2.1.бараа, тээврийн хэрэгслийн талаар үнэн зөв мэдүүлэх;

70.2.2.гаалийн мэдүүлгийн маягтыг бөглөж, шаардагдах мэдээлэл, бичиг баримтыг гаалийн байгууллагад тогтоосон цаг хугацаанд гаргаж өгөх;

70.2.3.гаалийн мэдүүлгийн дагуу өгсөн мэдээллийн үнэн зөвийг хариуцаж, гаалийн болон бусад татвар, хураамж төлөх, эсхүл төлөх баталгаа гаргах;

70.2.4.гаалийн мэдүүлэг, барааны дагалдах бичиг баримтыг хуульд заасан хэлбэрээр бүрдүүлж, гаалийн байгууллагад хүргүүлэх;

70.2.5.гаалийн байгууллага, албан тушаалтан бараанд шалгалт хийх, дээж, сорьц, загвар авах нөхцөлийг бүрдүүлэх, байлцах;

70.2.6.гаалийн хяналтын бүсэд барааг ачих, буулгах, задлах, гаалийн байгууллагын зөвшөөрлөөр тээврийн хэрэгслийг хөдөлгөх;

70.2.7.гаалийн хууль тогтоомж зөрчихөөс урьдчилан сэргийлэх;

70.2.8.сонгосон гаалийн бүрдүүлэлтийн гаалийн бүрдүүлэлтийн горимын нөхцөл, шаардлагыг хангах;

70.2.9.Монгол Улсын олон улсын гэрээ болон хууль тогтоомжоор улсын хилээр нэвтрүүлэхийг хориглосон бараа нэвтрүүлэхгүй байх, хязгаарласан барааны талаарх мэдээ, мэдээллийг гаалийн байгууллагад шуурхай өгөх;

70.2.10.хуульд заасан бусад үүрэг.

70.3.Мэдүүлэгч гаалийн хууль тогтоомж зөрчсөн бол холбогдох хууль тогтоомжид заасан хариуцлага хүлээнэ.

**71 дүгээр зүйл.Бараа, тээврийн хэрэгслийг мэдүүлэх**

71.1.Мэдүүлэгч тухайн бараа, тээврийн хэрэгслийг гаалийн хяналтад авсан гаалийн байгууллагад мэдүүлнэ.

71.2.Барааны нэр төрөл, гаалийн бүрдүүлэлтийн горим, гаалийн байгууллагаар хязгаарлалт тогтоосон барааг эрх бүхий гаалийн байгууллагад мэдүүлнэ.

71.3.Гаалийн мэдүүлэг илгээсэн огноо, цаг гаалийн мэдээллийн системд бүртгэгдэнэ.

71.4.Гаалийн мэдүүлэг илгээсэн хугацаа гаалийн мэдээллийн системд бүртгэгдсэнээс хойш ажлын хоёроос дээшгүй цагийн дотор гаалийн байгууллага түүнийг бүртгэх, эсхүл бүртгэхээс татгалзах шийдвэр гаргах ба энэ тухай мэдүүлэгчид мэдэгдэнэ.

71.5.Дараах тохиолдолд гаалийн мэдүүлгийг бүртгэхээс татгалзана:

71.5.1.Энэ хуулийн 71.1-д зааснаас өөр гаалийн байгууллагад мэдүүлсэн;

71.5.2.гаалийн мэдүүлэх эрхгүй этгээд мэдүүлсэн;

71.5.3.тогтоосон загвар, нөхцөлийн дагуу мэдүүлээгүй.

71.6.Гаалийн байгууллага гаалийн мэдүүлгийг бүртгээгүй тохиолдолд бүртгэхээс татгалзсан үндэслэлийг мэдүүлэгчид мэдэгдэнэ.

71.7.Гаалийн мэдүүлгийг бүртгээгүй тохиолдолд бараа, тээврийн хэрэгслийг гаалийн байгууллагад мэдүүлээгүйд тооцно.

71.8.Гаалийн байгууллага, албан тушаалтан гаалийн мэдүүлэг, барааны дагалдах бичиг баримтыг хүлээн авч бүртгэснээр барааг гаалийн байгууллагад мэдүүлсэнд тооцно.

**72 дугаар зүйл.Барааг мэдүүлэх хугацаа**

72.1.Мэдүүлэгч гаалийн нутаг дэвсгэрт оруулах барааг гаалийн хяналтын бүсэд болон гаалийн түр агуулахад байх хугацаанд гаалийн байгууллагад мэдүүлнэ.

72.2.Гаалийн хилээр гаргах барааг гаалийн хяналтын бүсэд оруулахаас өмнө, тодорхой тохиолдолд гаалийн хяналтын бүсэд байх хугацаанд гаалийн байгууллагад мэдүүлнэ.

72.3.Мэдүүлэх хугацааг сунгах үндэслэлтэй гэж үзвэл гаалийн байгууллага мэдүүлэгчийн хүсэлтээр энэ хуулийн 58.1, 58.2-т заасан хугацаанд багтаан сунгаж болно.

72.4.Дараах тохиолдолд гаалийн байгууллагад ажлын 10 өдрийн дотор мэдүүлж, гаалийн бүрдүүлэлт хийлгэсэн байна:

72.4.1.гэмт хэрэг, зөрчилд холбоотой саатуулагдсан барааг буцаан олгох тухай шийдвэр хүчин төгөлдөр болсноос хойш;

72.4.2.гаалийн бүрдүүлэлтийн дараах шалгалтаар гаалийн байгууллагад барааг мэдүүлээгүй, өөр бараагаар, эсхүл дутуу мэдүүлсэн зэрэг зөрчилд акт тогтоосноос хойш.

72.5.Энэ зүйлийн 72.4.1-д заасан хугацаанд мэдүүлээгүй бол гаалийн байгууллага барааг гаалийн түр агуулахад шилжүүлнэ.

**73 дугаар зүйл.Барааг мэдүүлэхэд шаардагдах бичиг баримт**

73.1.Мэдүүлэгч барааны гаалийн мэдүүлэгт өгсөн мэдээллийнхээ үнэн зөвийг нотлох зорилгоор дараах бичиг баримтыг гаалийн байгууллагад өгнө:

73.1.1.гадаад худалдааны гэрээ, эсхүл үнийн нэхэмжлэл, цахим худалдан авалтын захиалга;

73.1.2.тээврийн бичиг баримт;

73.1.3.гарал үүслийг нотлох бичиг баримт;

73.1.4.тарифын бус хязгаарлалттай бараанд шаардагдах зөвшөөрөл, лиценз;

73.1.5.хууль тогтоомжид тусгайлан заасан бараанд мэргэжлийн хяналтын байгууллагын дүгнэлт, тэдгээртэй адилтгах бичиг баримт;

73.1.6.шаардлагатай тохиолдолд магадлан шинжилгээний дүгнэлт.

73.2.Энэ хуулийн 73.1-д заасан бичиг баримт цахим шуудан, факсаар илгээгдсэн байж болно.

**74 дүгээр зүйл.Барааны гаалийн мэдүүлэгт нэмэлт, өөрчлөлт оруулах**

74.1.Мэдүүлэгч гаалийн байгууллагын бүртгэн авсан барааны гаалийн мэдүүлэгт нэмэлт, өөрчлөлт оруулах шаардлагатай гэж үзвэл хүсэлтээ цахимаар, эсхүл бичгээр гаргана.

74.2.Гаалийн байгууллага дараах тохиолдолд барааны гаалийн мэдүүлэгт нэмэлт, өөрчлөлт оруулахыг зөвшөөрнө:

74.2.1.барааг олгох тухай гаалийн байгууллагын шийдвэрт нөлөөлөхгүй бол;

74.2.2.барааны гаалийн үнийг өөрчлөхөөс бусад тохиолдлоор татварын үнийн дүнд өөрчлөлт орох бол;

74.2.3.тарифын бус хязгаарлалтын арга хэмжээнд нөлөөлөхгүй бол;

74.2.4.барааны гаалийн мэдүүлэгт нэмэлт, өөрчлөлт оруулах хүсэлтээ мэдүүлэгч гаргах үед гаалийн байгууллага барааг шалгах газар, хугацааг мэдэгдээгүй бол;

74.2.5.гаалийн байгууллагын бүртгэн авсан барааны гаалийн мэдүүлэгт мэдүүлээгүй барааг нэмэхгүй бол.

74.3.Хүчин төгөлдөр болсон барааны гаалийн мэдүүлэгт гаалийн байгууллага дараах тохиолдолд нэмэлт, өөрчлөлт оруулж болно:

74.3.1.гаалийн байгууллагын дотоод хяналт болон бусад хяналт шалгалтын байгууллагаар алдаа, зөрчил илэрсэн;

74.3.2.мэдүүлэгч Гаалийн тариф, гаалийн татварын тухай хуульд заасан гарал үүслийн гэрчилгээг гаргаж өгсөнөөр ердийн болон нэн тааламжтай тарифаас хөнгөлөлттэй тарифт шилжсэн;

74.3.3. Гаалийн тариф, гаалийн татварын тухай хуульд зааснаар гаалийн үнэд өөрчлөлт оруулсан, мөн хуульд заасан гарал үүслийг нотлох бичиг баримтыг үндэслэн ердийн тарифаас нэн тааламжтай тарифт шилжсэн;

74.3.4.гаалийн болон бусад татвар, татварын хувь хэмжээнд өөрчлөлт оруулахаар хуульд заасан журмын дагуу эрх бүхий байгууллагаас шийдвэр гаргасан бол.

74.4.Гаалийн байгууллага, түүний албан тушаалтан өөрийн санаачилгаар, эсхүл бусад этгээдийн хүсэлт, даалгавраар барааны гаалийн мэдүүлэг бөглөх, энэ хуулийн 74.3-т зааснаас бусад тохиолдолд хүчин төгөлдөр болсон барааны гаалийн мэдүүлэгт нэмэлт, өөрчлөлт оруулахыг хориглоно.

**75 дугаар зүйл.Барааг урьдчилан мэдүүлэх**

75.1.Илгээгч улсын нутаг дэвсгэрээс ачигдсан гадаадын барааг Монгол Улсын хилээр оруулахаас өмнө, эсхүл хилийн гаалийн байгууллагын хяналтаас гүний гаалийн байгууллагын хяналтад орохоос өмнө тус тус урьдчилан мэдүүлж болно.

75.2.Урьдчилан мэдүүлэх барааны дагалдах бичиг баримтын хуулбар, эсхүл цахим хувилбарыг гаалийн байгууллага гаргуулан авах ба бараа ирсэний дараа түүнийг дагалдсан бичиг баримттай тулгаж шалгана.

75.3.Мэдүүлэгч өөрийн урьдчилан мэдэх боломжгүй мэдээллийг барааны гаалийн мэдүүлэгт бөглөхгүй байж болно. Барааг хилээр оруулж ирсэний дараа гаалийн бүрдүүлэлт хийхээс өмнө дээрх мэдээллийг нөхөн бөглөсөн байна.

75.4.Урьдчилан мэдүүлэх үед гаргаж өгсөн бичиг баримт дээрх үнэ, тоо хэмжээ, жин бодит байдал дээр зөрсөн тохиолдолд энэ өөрчлөлтийг тайлбарласан нотлох баримтыг мэдүүлэгч гаргаж өгнө.

75.5.Бараа гаалийн хилээр орж ирсэний дараа үнэ, тоо хэмжээ, жинд өөрчлөлт орж байгааг мэдүүлэгч өөрөө мэдсэн тохиолдолд урьдчилан мэдүүлсэн барааны гаалийн мэдүүлгийг буцаан авч болно.

75.6.Дараах тохиолдолд гаалийн байгууллага барааг олгохоос татгалзана:

75.6.1.урьдчилан гаргасан барааны гаалийн мэдүүлгийг хүлээж авсанаас өөр гаалийн байгууллагын хяналтад бараа орсон бөгөөд энэ тухай гаалийн байгууллагад мэдэгдсэн;

75.6.2.барааг улсын хилээр нэвтрүүлэхийг хориглосон, хязгаарласан шийдвэр гарсан.

75.7.Энэ хуулийн 75.6.1-д заасны дагуу мэдэгдсэн тохиолдолд гаалийн байгууллага урьдчилан гаргасан барааны гаалийн мэдүүлгийг хүчингүй болгоно. Энэ тохиолдолд мэдүүлэгч барааг хяналтад авсан гаалийн байгууллагад мэдүүлнэ.

75.8.Барааг урьдчилан мэдүүлэх журмыг гаалийн удирдах төв байгууллагын дарга батална.

**76 дугаар зүйл.Барааны гаалийн мэдүүлгийг буцаан авах**

76.1.Мэдүүлэгч барааг гаалийн бүрдүүлэлтийн горимд байршуулахаас өмнө барааны гаалийн мэдүүлгээ буцаан авч болох бөгөөд энэ тухай хүсэлтээ цахимаар, эсхүл бичгээр гаргана.

76.2.Гаалийн байгууллага энэ хуулийн 73.1-д заасан хүсэлтийг ажлын гурван өдрийн дотор нягталж, хүсэлтийг хүлээн авах эсэх талаар цахимаар, эсхүл бичгээр хариу өгөх бөгөөд хүсэлтийг хүлээн авахаас татгалзсан бол үндэслэлийг дурдана.

76.3.Гаалийн байгууллага барааны гаалийн мэдүүлгийг бүртгэн авч, бичиг баримт, барааг шалгах гаалийн улсын байцаагч томилогдсоноос хойш мэдүүлэгч энэ хуулийн 76.1-д заасан хүсэлт гаргасан бол бичиг баримт, бараа, тээврийн хэрэгслийг шалгаж, зөрчил илрээгүй тохиолдолд нэн даруй, зөрчил илэрсэн тохиолдолд зөрчлийг шалган шийдвэрлэсний дараа барааны гаалийн мэдүүлгийг буцаан өгнө.

76.4.Энэ хуулийн 76.3-т зааснаар шийдвэрлэсэн тохиолдолд барааны гаалийн мэдүүлгийг бүртгэлээс хасна.

**77 дугаар зүйл.Зарим төрлийн барааг мэдүүлэх хугацаа**

77.1.Дараах тохиолдолд барааны нэр төрөл, шинж чанар, тээвэрлэлтийн онцлогоос хамааран хууль тогтоомжийн хүрээнд гаалийн байгууллагад мэдүүлэх хугацааг доор дурдсан байдлаар өөрөөр тогтоож болно:

77.1.1.цахилгаан, дулааны эрчим хүч, хий, уур, ус зэрэг шугам, хоолойгоор тээвэрлэгдэх барааны тоо хэмжээг нарийвчлан хянах баталгаат тоолуураар холбогдох бичиг баримтыг үндэслэн сард нэг удаа;

77.1.2.иж бүрдэл тоног төхөөрөмж, машин механизм, техник хэрэгслийг угсраагүй, эсхүл задалсан байдалтайгаар эд анги, бүрдэл хэсгээр хэд хэдэн тээврийн хэрэгслээр тээвэрлэж тодорхой хугацааны турш оруулж ирэх бараанд холбогдох бичиг баримтыг үндэслэн сүүлийн ачилт ирсэн үед.

**78 дугаар зүйл.Барааны гаалийн мэдүүлгийг хүчингүй болгох**

78.1.Гаалийн байгууллага барааны гаалийн мэдүүлгийг дараах тохиолдолд хүчингүй болгоно:

78.1.1.урьдчилан мэдүүлсэн бараа мэдүүлэгчээс үл хамаарах нөхцөл байдлын улмаас гаалийн нутаг дэвсгэрт орж ирээгүй, эсхүл мэдүүлсэн бараа гаалийн нутаг дэвсгэрээс гараагүй;

78.1.2.барааг мэдүүлэгчийн сонгосон гаалийн бүрдүүлэлтийн горимд байршуулахыг гаалийн байгууллага зөвшөөрөөгүй;

78.1.3.гаалийн бүрдүүлэлтийн горим өөрчлөхөөр мэдүүлэгчийн бичгээр гаргасан хүсэлтийг гаалийн байгууллага зөвшөөрсөн;

78.1.4.хилээр гаргасан барааг хүлээн авагч улсын гаалийн байгууллага буцаасан.

### ХОЁРДУГААР ДЭД БҮЛЭГ

**Гаалийн зуучлал**

**79 дүгээр зүйл.Гаалийн зуучлал**

79.1.Гадаад худалдаа эрхлэгч этгээд гаалийн хилээр нэвтрүүлэх бараанд гаалийн бүрдүүлэлт хийлгэх ажиллагааг гэрээний үндсэн дээр гаалийн зуучлагчаар гүйцэтгүүлж болно.

79.2.Гаалийн зуучлагч, бүртгэгдсэн мэргэжилтний үйл ажиллагаанд гаалийн байгууллага хяналт тавина. Гаалийн зуучлалын үйл ажиллагааны журмыг гаалийн удирдах төв байгууллагын дарга батална.

**80 дугаар зүйл.Гаалийн зуучлалд хамаарах үйлчилгээ**

80.1.Гаалийн зуучлалд дараах үйлчилгээ хамаарна:

80.1.1.гаалийн хилээр нэвтрүүлэх бараа, тээврийн хэрэгслийг гаалийн байгууллагад мэдүүлэх;

80.1.2.гаалийн бүрдүүлэлтэд шаардлагатай мэдээлэл, бичиг баримтыг гаалийн байгууллагад гаргаж өгөх;

80.1.3.барааны гаалийн үнийг хуулийн дагуу тодорхойлж мэдүүлэх;

80.1.4.барааны гаалийн тарифын төрлийг хуулийн дагуу тодорхойлох;

80.1.5.бараа, тээврийн хэрэгслийн гаалийн болон бусад татвар, хураамжийг төлөх;

80.1.6.бараа, тээврийн хэрэгсэлд шалгалт хийх үед төлөөллөө байлцуулах.

**81 дүгээр зүйл.Гаалийн зуучлалын үйл ажиллагаа**

**эрхлэх зөвшөөрөл хүсэх**

81.1.Гаалийн зуучлалын үйл ажиллагаа эрхлэх зөвшөөрөл хүсэх хуулийн этгээд дараах бичиг баримтыг бүрдүүлэн гаалийн удирдах төв байгууллагад гаргана:

81.1.1.гаалийн зуучлалын үйл ажиллагаа эрхлэх зөвшөөрөл хүссэн хүсэлт;

81.1.2.улсын бүртгэлийн гэрчилгээний нотариатаар гэрчлүүлсэн хуулбар;

81.1.3.татварын өргүйг нотолсон татварын болон гаалийн байгууллагын тодорхойлолт;

81.1.4.сүүлийн хоёр жилийн санхүүгийн тайлан;

81.1.5.гаалийн зуучлал эрхлэх нутаг дэвсгэр, салбар, нэгжийн зохион байгуулалтын бүдүүвч;

81.1.6.гэмт хэрэг, зөрчилд холбогдолгүйг нотолсон цагдаагийн байгууллагын тодорхойлолт.

81.2.Энэ зүйлийн 81.1-д заасан хүсэлт, бусад материалыг цахимаар гаргаж өгч болно.

**82 дугаар зүйл.Гаалийн зуучлалын үйл ажиллагаа эрхлэх**

**зөвшөөрөл олгох, сунгах**

82.1.Дараах нөхцөл, шаардлагыг хангасан тохиолдолд гаалийн зуучлалын үйл ажиллагаа эрхлэх зөвшөөрлийг гаалийн удирдах төв байгууллага олгоно:

82.1.1.гаалийн байгууллагаас зохион байгуулсан сургалтад хамрагдсан, гаалийн хууль тогтоомжийн хангалттай мэдлэгтэй, хоёроос доошгүй гаалийн бүртгэгдсэн мэргэжилтэнтэй байх;

82.1.2.энэ хуулийн 83.1-д заасан гэрээг зөрчсөн тохиолдолд үүсэх хариуцлагыг хүлээх хэмжээний хариуцлагын даатгалыг хийлгэсэн байх;

82.1.3.гаалийн татвар, хураамжийг төлөх баталгаат эх үүсвэртэй байх;

82.1.4.хууль тогтоомжид заасан бусад нөхцөл, шаардлагыг хангасан байх.

82.2.Гаалийн зуучлалын үйл ажиллагаа эрхлэх зөвшөөрлийг гаалийн удирдах төв байгууллагын дарга гурван жилээс доошгүй хугацаагаар олгоно.

82.3.Гаалийн удирдах төв байгууллагын дарга гаалийн зуучлалын үйл ажиллагааг нутаг дэвсгэр, барааны нэр төрөл, тээврийн хэрэгслийн төрлөөр хязгаарлаж болно. Энэ тохиолдолд гаалийн зуучлалын үйл ажиллагаа эрхлэх тухай шийдвэрт заана.

82.4.Гаалийн зуучлалын үйл ажиллагаа эрхлэх зөвшөөрлийг гаалийн удирдах төв байгууллагын даргын шийдвэрээр анх зөвшөөрөл олгосон хугацаагаар сунгаж болно.

82.5.Энэ хуулийн 85.4-т заасан үндэслэлээр гаалийн зуучлалын үйл ажиллагаа эрхлэх зөвшөөрлийг хүчингүй болгосон тохиолдолд гурван жилийн хугацаанд дахин зөвшөөрөл олгохгүй.

82.6.Гаалийн зуучлалын үйл ажиллагаа эрхлэх зөвшөөрлийг бусдад шилжүүлэхийг хориглоно.

**83 дугаар зүйл.Гаалийн зуучлалын гэрээ байгуулах**

83.1.Гаалийн хилээр нэвтрүүлэх бараа, тээврийн хэрэгслийн гаалийн бүрдүүлэлтийг гаалийн зуучлагчаар төлөөлүүлэн хийлгэх гадаад худалдаа эрхлэгч, гаалийн зуучлагчтай гаалийн зуучлалын гэрээг бичгээр байгуулна.

83.2.Гаалийн хилээр бараа, тээврийн хэрэгсэл нэвтрүүлэх гадаад худалдаа эрхлэгч гаалийн зуучлалын гэрээг нэг буюу хэд хэдэн гаалийн зуучлагчтай байгуулж болно.

**84 дүгээр зүйл.Гаалийн зуучлагчийн эрх, үүрэг**

84.1.Гаалийн зуучлагч энэ хуулийн 70.1-д заасан мэдүүлэгчийн эрхээс гадна дараах эрх эдэлнэ:

84.1.1.гаалийн байгууллагаас зөвлөгөө авах;

84.1.2.гэрээгээр төлөөлж байгаа этгээдээс гаалийн бүрдүүлэлтэд ашиглах бичиг баримт, мэдээлэл, түүний дотор худалдааны болон банкны мэдээллийг гаргуулан авах;

84.1.3.барааны гаалийн мэдүүлэг бөглөх, гаалийн байгууллагад илгээх, нэмэлт, өөрчлөлт оруулахад гаалийн мэдээллийн системд нэвтрэх, уг системд ажиллах эрх авах;

84.1.4.гаалийн зуучлалын үйл ажиллагаа эрхлэх зөвшөөрлийг түдгэлзүүлсэн, эсхүл хүчингүй болгосон, шийтгэл ногдуулсан үндэслэлийн талаар бичгээр тайлбар авах.

84.2.Гаалийн зуучлагч энэ хуулийн 70.2-т зааснаас гадна дараах үүрэг хүлээнэ:

84.2.1.энэ хуулийн 83 дугаар зүйлийн дагуу гаалийн зуучлалын гэрээ байгуулах;

84.2.2.гаалийн байгууллагын тогтоосон цагаар ажиллах;

84.2.3.ажлын ачаалалд нийцэхүйц тооны ажилтантай байх;

84.2.4.санхүүгийн чадавхтай байх;

84.2.5.үйлчлүүлэгчээс авсан нууцад хамаарах болон бусад мэдээллийг задруулахгүй, шилжүүлэхгүй, хувийн зорилгоор ашиглахгүй байх;

84.2.6.гаалийн зуучлалын үйл ажиллагаа эрхлэх зөвшөөрөлд заасан гаалийн нутаг дэвсгэрт орох, эсхүл түүнээс гарах бараа, тээврийн хэрэгслийг гаалийн байгууллагад мэдүүлэх;

84.2.7.хуулиар гаалийн байгууллагад өгөхөөр заасан тайлан мэдээллийг тогтоосон хугацаанд, үнэн зөв гаргаж өгөх;

84.2.8.гаалийн зуучлалын үйл ажиллагаа эрхлэх зөвшөөрөл авах үед гаалийн байгууллагад гаргаж өгсөн мэдээлэлд орсон өөрчлөлтийг тухай бүр гаалийн байгууллагад мэдээлэх;

84.2.9.гаалийн хууль тогтоомжид заасан нөхцөл, шаардлагыг зөрчсөн, хүлээсэн үүргээ биелүүлээгүй, мөн гаалийн зуучлагч байгууллагаа төлөөлөн харилцаанд оролцсон ажилтны гаргасан алдаа, зөрчилд хариуцлага хүлээх.

84.3.Гаалийн байгууллагын өмнө гаалийн зуучлагчийн хүлээх үүрэг нь түүний гэрээгээр төлөөлж байгаа этгээдийн гэрээгээр хязгаарлагдахгүй.

**85 дугаар зүйл.Гаалийн зуучлалын үйл ажиллагаа эрхлэх зөвшөөрлийг**

**түдгэлзүүлэх, хүчингүй болгох**

85.1.Гаалийн удирдах төв байгууллага энэ хуулийн 82.1-д заасан шаардлага хангахгүй болсон, 84.2-т заасан үүргээ хоёр буюу түүнээс дээш удаа биелүүлээгүй гаалийн зуучлагч байгууллагын үйл ажиллагаа эрхлэх зөвшөөрлийг гурван сар хүртэл хугацаагаар түдгэлзүүлнэ.

85.2.Гаалийн зуучлалын үйл ажиллагаа эрхлэх зөвшөөрлийг гаалийн удирдах төв байгууллагын даргын тушаалаар түдгэлзүүлнэ. Тушаалд гаалийн зуучлалын үйл ажиллагааг түдгэлзүүлсэн үндэслэлийг заасан байна.

85.3.Энэ хуулийн 85.1-д заасны дагуу түдгэлзүүлсэн нөхцөл арилсан тохиолдолд гаалийн зуучлалын үйл ажиллагаа эрхлэхзөвшөөрлийг сэргээнэ.

85.4.Гаалийн удирдах төв байгууллагын даргын тушаалаар гаалийн зуучлалын үйл ажиллагаа эрхлэх зөвшөөрлийг дараах тохиолдолд хүчингүй болгоно:

85.4.1.гаалийн зуучлалын үйл ажиллагаа эрхлэх зөвшөөрлийг түдгэлзүүлсэн хугацаанд уг зөвшөөрлийг түдгэлзүүлэх үндэслэл болсон шалтгааныг арилгаагүй;

85.4.2.гаалийн зуучлагч, түүний ажилтан, гаалийн бүртгэгдсэн мэргэжилтэн гаалийн хууль тогтоомжийг хоёр буюу түүнээс дээш удаа зөрчсөн;

85.4.3.гаалийн зуучлагч байгууллага татан буугдсан, өөр байгууллагатай нэгдсэн, албан ёсны нэрээ өөрчилсөн;

85.4.4.гаалийн зуучлалын үйл ажиллагаа эрхлэх зөвшөөрлийг олгосон, эсхүл сунгаснаас хойш гурван сарын хугацаанд гаалийн зуучлалын үйл ажиллагаа эрхлээгүй;

85.4.5.хуурамч бичиг баримт бүрдүүлэн гаалийн зуучлалын үйл ажиллагаа эрхлэх зөвшөөрөл авсан нь тогтоогдсон;

85.4.6.зөвшөөрөл эзэмшигч хүсэлт гаргасан.

## НАЙМДУГААР БҮЛЭГ

**Гаалийн бүрдүүлэлт**

**86 дугаар зүйл.Гаалийн бүрдүүлэлт хийх**

86.1.Гаалийн хилээр нэвтрүүлэх бараа, тээврийн хэрэгсэлд энэ хуульд заасан журмын дагуу гаалийн байгууллага гаалийн бүрдүүлэлт хийнэ.

86.2.Гаалийн хилээр нэвтрүүлж байгаа барааны нэр төрөл, тээврийн хэрэгслийн төрөл, нэвтрүүлж байгаа этгээдээс хамааран гаалийн бүрдүүлэлтийн технологи ажиллагааны зааврыг гаалийн удирдах төв байгууллагын дарга батална.

86.3.Энэ хуулийн 86.2-т заасан зааварт гаалийн болон бусад татвар, хураамж, тарифын бус хязгаарлалтын арга хэмжээнээс хэсэгчлэн болон бүрэн чөлөөлөх агуулга бүхий заалт оруулахгүй.

86.4.Албан тушаалтан гаалийн бүрдүүлэлтийг зөвхөн албан тушаалын тодорхойлолтод заасан чиг үүргийн дагуу гаалийн байгууллагын нэрийн өмнөөс хийнэ.

86.5.Гаалийн бүрдүүлэлтийг илгээгч, хүлээн авагч, гарал үүслийн улсаас үл хамааран гаалийн хилээр нэвтэрч байгаа бүх бараанд хийнэ.

86.6.Гаалийн бүрдүүлэлт барааг гаалийн байгууллагад мэдүүлсэн үеэс эхэлж, мэдүүлэгчийн сонгосон гаалийн бүрдүүлэлтийн горимд байршуулснаар дуусна.

**87 дугаар зүйл.Гаалийн бүрдүүлэлт хийх газар, цаг**

87.1.Гаалийн бүрдүүлэлтийг гаалийн байгууллага бүхий газарт, гаалийн удирдах төв байгууллагаас тогтоосон ажлын цагт хийнэ.

87.2.Гаалийн хилээр нэвтрүүлэх бараа, тээврийн хэрэгслийг хяналтад авсан гаалийн байгууллага, эсхүл бараа, тээврийн хэрэгслийн нэр төрөл, онцлог, гаалийн бүрдүүлэлтийн горим зэргээс шалтгаалан эрх бүхий гаалийн байгууллага тус тус гаалийн бүрдүүлэлт хийнэ.

87.3.Гаалийн мэдүүлгийг гаалийн байгууллага бүртгэсэн дарааллын дагуу, дараалал үүсээгүй бол нэн даруй гаалийн бүрдүүлэлтийг эхлүүлнэ.

87.4.Мэдүүлэгчийн бичгээр гаргасан үндэслэл бүхий хүсэлтийг харгалзан гаалийн байгууллага энэ хуулийн 87.1-д зааснаас өөр газар, ажлын бус цагаар гаалийн бүрдүүлэлтийг хийж болно.

**88 дугаар зүйл.Гаалийн бүрдүүлэлтийн дараалал**

88.1.Гаалийн бүрдүүлэлтийг дараах дарааллаар хийнэ:

88.1.1.барааны гаалийн мэдүүлгийг бүртгэж хүлээн авах;

88.1.2.барааны гаалийн мэдүүлэг, бичиг баримт шалгах;

88.1.3.гаалийн болон бусад албан татвар ногдуулж төлүүлэх;

88.1.4.бараа, тээврийн хэрэгслийг шалгах;

88.1.5.зөрчил илэрсэн тохиолдолд хянан шийдвэрлэх;

88.1.6.бараа, тээврийн хэрэгслийг гаалийн бүрдүүлэлтийн горимд байршуулах.

**89 дүгээр зүйл.Гаалийн бүрдүүлэлт, үйлчилгээний хураамж**

89.1.Мэдүүлэгч гаалийн бүрдүүлэлт, үйлчилгээний хураамж төлнө.

89.2.Гаалийн бүрдүүлэлт, үйлчилгээний хураамжийн хэмжээ түүнд гаргасан зардлаар хязгаарлагдана.

89.3.нүүрс, эрдэс бүтээгдэхүүн зэрэг онцлог гаалийн хяналт, бүрдүүлэлт бүхий бүтэгдэхүүнийг экспортлоход энэ хуулийн 89.1-д заасан хураамжийн хэмжээг энэ хуулийн 89.2-т зааснаас өөрөөр тогтооно.

89.3.Энэ хуулийн 86.2-т заасан хураамжийг улсын төсөвт төвлөрүүлэх бөгөөд хураамжийн хэмжээг гаалийн удирдах төв байгууллагын дарга тогтооно.

**90 дүгээр зүйл.Гаалийн бүрдүүлэлт хийхэд шаардагдах**

**мэдээлэл, бичиг баримт**

90.1.Гаалийн бүрдүүлэлтэд шаардагдах мэдээлэл, бичиг баримтыг мэдүүлэгч гаргаж өгнө.

90.2.Гаалийн байгууллага шаардлагатай тохиолдолд гадаад хэл дээрх энэ хуулийн 90.1-д заасан мэдээлэл, бичиг баримтын монгол орчуулгыг мэдүүлэгчээс гаргуулан авна.

90.3.Гаалийн байгууллага гаалийн бүрдүүлэлтэд нөлөөлөхгүй алдаатай мэдээлэл, бичиг баримтыг хүлээн авахаас татгалзаж болохгүй.

90.4.Мэдээллийн сүлжээгээр ирүүлсэн бичиг баримт хуульд зааснаар баталгаажсан бол эх хувьд тооцож болно.

90.5.Гаалийн удирдах төв байгууллага гаалийн бүрдүүлэлтийг хялбарчлах, түргэвчлэх зорилгоор гадаад улсын гаалийн байгууллагатай мэдээлэл, бичиг баримтыг харилцан хүлээн зөвшөөрөх тухай гэрээ байгуулж болно.

**91 дүгээр зүйл.Гаалийн бүрдүүлэлт хийхэд мэдүүлэгч,**

**эсхүл түүний төлөөлөгчийг оролцуулах**

91.1.Гаалийн бүрдүүлэлт хийхэд мэдүүлэгч, эсхүл түүний төлөөлөгчийг оролцуулна.

91.2.Гаалийн байгууллага, албан тушаалтан гаалийн бүрдүүлэлт хийх үйл ажиллагааг хялбарчлах зорилгоор мэдүүлэгч, эсхүл түүний төлөөлөгчийн туслалцааг авч болно.

**92 дугаар зүйл.Барааг түргэвчилж олгох**

92.1.Дараах бараанд энэ хуулийн 90.1-д заасан бичиг баримтыг мэдүүлэгч ажлын гурван өдрийн дотор бүрдүүлж өгөх болзолтой, дараалал харгалзахгүй гаалийн бүрдүүлэлт хийж, түргэвчилж олгоно:

92.1.1.гамшгийн хор уршгийг арилгах, гамшгаас чөлөөлөх ажилд ашиглагдах, гамшигт нэрвэгсдэд тусламж үзүүлэх зориулалттай бараа;

92.1.2.цацраг идэвхт бодис, химийн хорт болон аюултай бодис, тэсэрч дэлбэрэх бодис;

92.1.3.мал, амьтан;

92.1.4.түргэн муудах, амархан гэмтэх хадгалалтын онцгой нөхцөл, шаардсан бараа;

92.1.5.донорын эд эрхтэн, цус, цусан бүтээгдэхүүн;

92.1.6.хүмүүнлэгийн тусламжийн бараа;

92.1.7.энхийг дэмжих ажиллагаа болон цэргийн сургуулилт хийхтэй холбоотой цэргийн техник, зэвсэг, хэрэгсэл;

92.1.8.улс хоорондын шуудангийн илгээмж;

92.1.9.гадаадад захиалгаар хийлгэсэн Монгол Улсын мөнгөн тэмдэгт;

92.1.10.хуульд заасан бусад бараа.

92.2.Энэ хуулийн 92.1.1-92.1.10-т заасан барааг мэдүүлэгч гаалийн бүрдүүлэлт хийхэд шаардагдах бичиг баримтыг гаалийн байгууллагад энэ хуулийн 92.1-д заасан хугацаанд гаргаж өгөх баталгааг бичгээр гаргана.

92.3.Энэ хуулийн 92.1.1, 92.1.7-д заасан бараанд эрх бүхий байгууллагын шийдвэр, барааны жагсаалтыг гаалийн байгууллагад гаргаж өгнө.

92.4.Энэ хуулийн 92.1.1-д заасан барааны хүлээн авагч нь гамшгийн нөхцөл байдал үүссэн нутаг дэвсгэр дэх эрх бүхий байгууллага байна.

92.5.Дараах тохиолдолд барааг түргэвчилж олгохыг хориглоно:

92.5.1.гаалийн бичиг баримтын зөрчилтэй;

92.5.2.мэдүүлсэн барааны нэр төрөл, тоо, хэмжээ, үнийн дүн зөрүүтэй;

92.5.3.энэ хуулийн 92.2-т заасан баталгааг гаргаж өгөөгүй;

92.5.4.гаалийн болон бусад татвар, хураамж төлөөгүй, эсхүл төлөх баталгааг Гаалийн тариф, гаалийн татварын тухай хуулийн дагуу гаргаагүй.

92.6.Энэ хуулийн 92.1.1-д заасан бараа тарифын бус хязгаарлалтад хамаарахгүй.

**93 дугаар зүйл.Гаалийн хялбарчилсан бүрдүүлэлт**

93.1.Гаалийн мэдүүлгийн хялбарчилсан маягтын дагуу мэдүүлсэн бараанд энэ хуульд заасан зарим бичиг баримт шаардахгүйгээр гаалийн бүрдүүлэлт хийж, гаалийн хилээр нэвтрүүлж болно.

93.2.Дараах барааг хялбарчилсан маягтын дагуу мэдүүлнэ:

93.2.1.барааг гаалийн баталгаат агуулах, татваргүй барааны дэлгүүр, чөлөөт бүсээс хилийн чанадад гаргах;

93.2.2.гаалийн баталгаат агуулах, татваргүй барааны дэлгүүр, чөлөөт бүсийн хооронд бараа оруулах, гаргах;

93.2.3.гаалийн баталгаат агуулах, татваргүй барааны дэлгүүр, чөлөөт бүсээс бусад горимд байршуулах.

93.2.4.энэ хуулиийн 92.1.1-д заасан барааг хилээр гаалийн нутаг дэвсгэрт оруулах, буцаан гаргах;

93.2.5.барааг шилжүүлэн ачих горимд байршуулах.

93.3.Гаалийн мэдүүлгийн хялбарчилсан маягтын загвар, түүнийг бөглөх, хянах зааврыг гаалийн удирдах төв байгууллагын дарга батална.

## ЕСДҮГЭЭР БҮЛЭГ

**ЗАРИМ НЭР ТӨРЛИЙН БАРААГ ХИЛЭЭР НЭВТРҮҮЛЭХ,**

**ГААЛИЙН БҮРДҮҮЛЭЛТ ХИЙХ ОНЦЛОГ**

### НЭГДҮГЭЭР ДЭД БҮЛЭГ

**УЛС ХООРОНДЫН ШУУДАНГИЙН ИЛГЭЭМЖИЙГ**

**ГААЛИЙН ХИЛЭЭР НЭВТРҮҮЛЭХ**

**94 дүгээр зүйл.Улс хоорондын шуудангийн илгээмж**

94.1.Улс хоорондын шуудангийн илгээмжийг хүлээн авагчид олгох, гадаад улсад илгээх, Монгол Улсын нутаг дэвсгэрээр дамжуулан өнгөрүүлэх зөвшөөрлийг гаалийн байгууллага олгоно.

94.2.Улс хоорондын шууданг Дэлхийн шуудангийн холбооноос тогтоосон бичиг баримт дагалдана.

94.3.Монгол Улсын хилээр нэвтрүүлэхийг хориглосон болон шуудангийн хууль тогтоомжид улс хоорондын шуудангийн илгээмжээр илгээхийг хориглосон барааг шуудангийн илгээмжээр гаалийн хилээр нэвтрүүлэхийг хориглоно.

94.4.Монгол Улсын хилээр нэвтрүүлэхийг хориглосон бараа байгаа гэх сэжиг бүхий тохиолдолд, эсхүл гадаад орны гаалийн байгууллагын хүсэлтээр гаалийн нутаг дэвсгэрээр дамжуулан өнгөрүүлэх улс хоорондын шуудангийн илгээмжийг гаалийн байгууллага саатуулан шалгаж болно.

94.5.Улс хоорондын шуудангийн илгээмжийг гаалийн хилээр нэвтрүүлэх журмыг гаалийн удирдах төв байгууллага болон шуудангийн асуудал хариуцсан төрийн захиргааны байгууллагын дарга хамтран батална.

**95 дугаар зүйл.Улс хоорондын шуудангийн илгээмжийн**

**гаалийн бүрдүүлэлт**

95.1.Улс хоорондын шуудангийн илгээмжийн гаалийн бүрдүүлэлтийг гаалийн байгууллага ажиллаж байгаа шуудангийн байгууллагад, эсхүл гаалийн байгууллагаас тогтоосон өөр газарт хийнэ.

95.2.Монгол Улсын үндэсний стандартаар тогтоосон болон улс хоорондын шуудангийн сүлжээгээр дамжих илгээмжид хэрэглэгддэг маягтыг гаалийн мэдүүлэгт тооцож болно.

95.3.Улс хоорондын шуудангийн илгээмжээр гаалийн болон бусад татвар ногдуулахгүй нэвтрүүлэх барааны тоо хэмжээ, үнийн дүнг хуулиар тогтооно.

95.4.Улс хоорондын шуудангийн илгээмжээр нэвтрүүлэх дараах барааг гаалийн удирдах төв байгууллагаас баталсан холбогдох мэдүүлгийн маягтын загвар, заавар, журмын дагуу гаалийн байгууллагад мэдүүлж, гаалийн бүрдүүлэлт хийлгэнэ:

95.4.1.хууль тогтоомжид гаалийн болон бусад татваргүй хилээр нэвтрүүлэхээр заасан үнийн дүн, тоо хэмжээнээс хэтэрсэн бараа;

95.4.2.энэ хуулийн 99.2-т заасан тоо хэмжээ, үнийн дүнгээс хэтэрсэн бараа;

95.4.3.энэ хуулийн 98.2.2-т заасан бараа;

95.4.4.тарифын бус хязгаарлалт тогтоосон бараа;

95.4.5.дотоодын хэрэглээнд зориулан оруулах болон гадаадад бүрмөсөн гаргахаас бусад горимд байрших бараа;

95.4.6.аж ахуйн нэгж, байгууллагын илгээх, хүлээн авах бараа;

95.4.7.шинжлэх ухаан, техникийн ололт, газар нутгийн загвар дүрс, зураг зүйн болон бусад материал, судалгаа, шинжилгээ, геологи, байгаль, амьтан судлал, биологи, палеонтологийн олдвор болон бусад бүх төрлийн дээж, сорьц, загвар.

95.4.8.хилийн чанад дахь нэг хувь хүнээс хэд хэдэн хүлээн авагчид илгээсэн бараа.

95.5.Улс хоорондын шуудангийн илгээмжээр илгээх барааг шуудангийн байгууллагад өгөхөөс өмнө гаалийн байгууллагад мэдүүлнэ.

95.6.Дэлхийн шуудангийн холбооноос тогтоосон журмаар илгээгчид буцаах илгээмжийг шуудангийн байгууллага гаалийн байгууллагад мэдүүлнэ.

95.7.Энэ хуулийн 95.6-д заасан барааг Дэлхийн шуудангийн холбооноос баталсан дагалдах бичиг баримт, мэдээллийн хамт гаалийн байгууллага хүлээн авснаар гаалийн байгууллагад мэдүүлсэнд тооцно.

95.8.Шуудангийн байгууллага энэ хуульд заасан гаалийн зуучлагчаар ажиллаж болно.

**96 дугаар зүйл.Шуудангийн илгээмжид**

**хийх гаалийн шалгалт**

96.1.Шуудангийн илгээмжийг шуудангийн байгууллага хариуцаж гаалийн байгууллагад шалгуулна.

96.2.Баглаа боодлын бүрэн бүтэн байдал алдагдсан, жин зөрсөн, дагалдах маягтгүй илгээмжид хариуцсан шуудангийн байгууллага акт үйлдэж гаалийн байгууллагад гаргаж өгнө.

96.3.Гаалийн шалгалтаар барааны нэр төрөл, жин, тоо хэмжээ зөрсөн тохиолдолд шуудангийн ажилтныг байлцуулан гаалийн байгууллагын эрх бүхий албан тушаалтан үзлэг хийсэн тухай тэмдэглэл үйлдэж, гарын үсэг зурж баталгаажуулна.

**97 дугаар зүйл.Хувийн хэрэглээний барааг мэдүүлэх**

97.1.Хувь хүний нэр дээр хувийн хэрэглээнд зориулан илгээсэн бараанд гаалийн байгууллага шаардлагатай гэж үзвэл, хүлээн авагч нотлох баримтыг гаргаж өгөх үүрэгтэй.

### 

### ХОЁРДУГААР ДЭД БҮЛЭГ

**ХИЛ ДАМНАСАН ЦАХИМ ХУДАЛДААНЫ БАРААГ**

**ГААЛИЙН ХИЛЭЭР НЭВТРҮҮЛЭХ**

**98 дугаар зүйл.Хил дамнасан цахим худалдаа**

98.1.Хил дамнасан цахим худалдаа гэж интернет болон мэдээллийн сүлжээний бусад арга хэлбэрийг ашиглан захиалга, гэрээ хэлцэл хийх замаар барааг борлуулах, ачилт хийлгэх, төлбөр хийх цогц үйл ажиллагааны үр дүнд барааг хоёр ба түүнээс дээш улсын хилээр нэвтрүүлэхийг ойлгоно.

98.2.Хил дамнасан цахим худалдаа эрхлэгч гэж интернэт болон мэдээллийн сүлжээний бусад арга хэлбэрийг ашиглан худалдааны платформ ажиллуулагч, платформ дээр худалдаа эрхлэгч, өөрийн вэбсайт, вэб сүлжээг ашиглан бараа санал болгож байгаа этгээдийг ойлгоно.

98.3.Хил дамнасан цахим худалдааны платформ ажиллуулагч гэж цахим бизнесийн орчин, дамжуулалтын тохируулга, мэдээлэл түгээлт зэрэг үйлчилгээг хоёр ба түүнээс дээш этгээд хоорондоо цахим хэлцэл хийх харилцаанд ороход зориулан санал болгогч этгээдийг ойлгоно.

98.4.Хил дамнасан цахим платформ дээр худалдаа эрхлэгч гэж цахим худалдааны платформыг ашиглан бараа санал болгож байгаа цахим худалдаа эрхлэгчийг ойлгоно.

98.5.Хил дамнасан цахим худалдааг гаалийн зорилгоор дараах байдлаар ангилна:

98.5.1.цахим худалдааны платформ ажиллуулагч, эсхүл энэ платформыг ашиглан худалдаа эрхлэгч хуулийн этгээдээс хувь хүнд худалдаалах хувийн хэрэглээний бараа;

98.5.2.энэ хуулийн 98.5.1-д заасан этгээдээс хувь хүнд худалдаалах арилжааны шинж чанартай бараа;

98.5.3.энэ хуулийн 98.5.1-д заасан этгээдээс хуулийн этгээдэд худалдаалах бараа.

**99 дүгээр зүйл.Хил дамнасан цахим худалдааны**

**барааны гаалийн бүрдүүлэлт**

99.1.Шуудангийн байгууллага, цахим худалдаа эрхлэгч, эсхүл тэдгээрийн албан ёсны төлөөлөгч хил дамнасан цахим худалдааны барааны мэдээллийг гаалийн байгууллагад урьдчилан ирүүлнэ.

99.2.Хил дамнасан цахим худалдаагаар хувийн хэрэглээндээ хувь хүний худалдаж авсан барааг гаалийн болон бусад татвараас чөлөөлөх тоо хэмжээ, үнийн дүнг хуулиар тогтооно.

99.3.Энэ хуулийн 98.2.1-д заасан бөгөөд энэ хуулийн 99.2-т хамаарахгүй бараа болон энэ хуулийн 98.2.2, 98.2.3-т заасан бараанд мэдүүлэгчийн сонгосон гаалийн бүрдүүлэлтийн горимын дагуу гаалийн бүрдүүлэлт хийнэ.

99.4.Хил дамнасан цахим худалдааны барааг гаалийн хилээр нэвтрүүлэх журмыг гаалийн удирдах төв байгууллагын дарга батална.

### ГУРАВДУГААР ДЭД БҮЛЭГ

**ДИПЛОМАТ ТӨЛӨӨЛӨГЧИЙН ГАЗАР БОЛОН**

**ТҮҮНТЭЙ АДИЛТГАХ БУСАД БАЙГУУЛЛАГЫН БАРААГ**

**ГААЛИЙН ХИЛЭЭР НЭВТРҮҮЛЭХ**

**100 дугаар зүйл.Дипломат төлөөлөгчийн газар болон түүнтэй**

**адилтгах бусад байгууллагын бараа**

100.1.Дипломат төлөөлөгчийн газар болон түүнтэй адилтгах бусад байгууллагын гаалийн хилээр нэвтрүүлэх бараанд дараах бараа хамаарна:

100.1.1.гадаадын дипломат төлөөлөгчийн болон консулын газар, түүнтэй адилтгах бусад байгууллагын албан хэрэгцээний бараа;

100.1.2.дипломат эрх ямба, дархан эрх эдлэх олон улсын байгууллага, төлөөлөгчийн газрын албан хэрэгцээний бараа;

100.1.3.гадаадын дипломат төлөөлөгчийн болон консулын газрын тэргүүн, дипломат ажилтан, тэдгээрийн гэр бүлийн гишүүдийн суух улсдаа шилжин суурьшихад шаардагдах хувийн хэрэглээний эд зүйл;

100.1.4.гадаадын дипломат төлөөлөгчийн болон консулын газрын үйлчилгээ, техникийн ажилтан, тэдгээрийн гэр бүлийн гишүүд Монгол Улсын иргэн бус, Монгол Улсад байнга оршин суугч биш бол суух улсдаа шилжин суурьшихад шаардагдах хувийн хэрэглээний эд зүйл;

100.1.5.дипломат болон консулын шуудан*.*

**101 дүгээр зүйл.Дипломат төлөөлөгчийн газар болон түүнтэй адилтгах**

**бусад байгууллагын барааг гаалийн хилээр нэвтрүүлэх**

101.1.Энэ хуулийн100.1-д заасан бараа хориглосноос бусад тарифын бус хязгаарлалтад  хамаарахгүй.

101.2.Энэ хуулийн 100.1.1, 100.1.2-т заасан бараа зөвхөн тухайн байгууллагын хэрэгцээнд зориулагдсан байх бөгөөд Монгол Улсын нутаг дэвсгэр дээр үйл ажиллагаа явуулахад шаардагдах хэмжээгээр хязгаарлагдана.

101.3.Энэ хуулийн 100.1.1, 100.1.2-т заасан барааг гадаадын дипломат төлөөлөгчийн газар болон түүнтэй адилтгах бусад байгууллагын албан бичиг, барааны жагсаалтыг үндэслэн гаалийн бүрдүүлэлт хийж улсын хилээр нэвтрүүлнэ.

**102 дугаар зүйл.Дипломат төлөөлөгчийн газар болон түүнтэй адилтгах**

**бусад байгууллагын барааг гаалийн хилээр нэвтрүүлэх**

**нөхцөл, шаардлага**

102.1.Энэ хуулийн 100.1-д заасан бараанд захиалга дуудлагаар гаалийн бүрдүүл‎элт хийх үйлчилгээний хураамжаас бусад татвар, хураамж ногдуулахгүй.

102.2.Монгол Улсын хилээр нэвтрүүлэхийг хориглосон, хорио цээрийн хяналтад хамаарах бараа байгаа гэх хангалттай үндэслэл байхгүй бол энэ хуулийн 100.1-д заасан бараанд гаалийн шалгалт хийхгүй.

102.3.Энэ хуулийн 102.2-т заасан үндэслэл байна гэж үзвэл гаалийн байгууллага гадаадын дипломат төлөөлөгчийн газрын бие төлөөлөгчийг байлцуулан бараанд шалгалт хийнэ.

102.4.Энэ хуулийн 100.1.3, 100.1.4-т заасан албан тушаалтан  Монгол Улсад ажиллаж байх хугацаанд хувийн авто тээврийн хэрэгслийг гаалийн хилээр оруулахад гаалийн болон бусад татвараас нэг удаа чөлөөлнө.

102.5.Эн‎э хуулийн 100.1-д заасан байгууллага, албан тушаалтан гаалийн болон бусад татваргүй оруулсан барааг Монгол Улсын иргэн, хуулийн этгээдэд худалдах, эсхүл үнэ төлбөргүй шилжүүлэх, устгах, буцаан гаргах бол гаалийн байгууллагад урьдчилан мэдэгдэнэ.

102.6.Эн‎э хуулийн 102.5-д заасан барааг шилжүүлж авсан этгээд гаалийн  хууль тогтоомж, холбогдох журмын дагуу гаалийн байгууллагад мэдүүлж, гаалийн болон бусад татвар, хураамж төлнө.

102.7.Энэ хуулийн 100.1-д заасан барааг гаалийн хилээр нэвтрүүлэх журмыг гаалийн удирдах төв байгууллагын дарга батална.

**103 дугаар зүйл.Гадаадын дипломат төлөөлөгчийн болон консулын**

**газрын тэргүүн, дипломат ажилтан, тэдгээрийн гэр**

**бүлийн гишүүдийн суух улсдаа шилжин суурьшихад**

**шаардагдах хувийн хэрэглээний эд зүйл**

103.1.Энэ хуулийн 100.1.3-т заасан албан тушаалтан, түүний гэр бүлийн гишүүдийн суух улсдаа шилжин суурьшихад шаардагдах хувийн хэрэглээний эд зүйлд гаалийн болон бусад татвар ногдуулахгүй.

103.2.Монгол Улсын хилээр нэвтрүүлэхийг хориглосон болон арилжааны шинж чанартай бараа байгаа гэх хангалттай үндэслэл байхгүй бол гаалийн шалгалт хийхгүй. Шалгалт хийх тохиолдолд албан тушаалтан, эсхүл түүний итгэмжлэгдсэн төлөөлөгчийг байлцуулна.

**104 дүгээр зүйл.Гадаадын дипломат төлөөлөгчийн болон консулын**

**газрын үйлчилгээ, техникийн ажилтан, тэдгээрийн гэр**

**бүлийн гишүүдийн суух улсдаа шилжин суурьшихад**

**шаардагдах хувийн хэрэглээний эд зүйл**

104.1.Гадаадын дипломат төлөөлөгчийн болон консулын газрын үйлчилгээ, техникийн ажилтан, тэдгээрийн гэр бүлийн гишүүн Монгол Улсын иргэн бус, Монгол Улсад байнга оршин суугч биш бол суух улсдаа шилжин суурьшихад шаардагдах хувийн хэрэглээний эд зүйлийг хилээр нэвтрүүлэхэд энэ хуулийн 103 дугаар зүйлд заасныг мөрдөнө.

**105 дугаар зүйл.Дипломат болон консулын шуудан**

105.1.Дипломат болон консулын шууданг гаалийн хилээр саадгүй нэвтрүүлнэ.

105.2.Дипломатболон консулын шуудангийн бүх сав, баглаа нь гадна талдаа шинж байдлыг тодорхойлсон таних тэмдэгтэй байна.

105.3.Дипломатболон консулын шуудан дотор зөвхөн дипломат бичиг баримт, албан хэрэгт зориулагдсан албан хэрэгцээний бараа агуулагдсан байна.

105.4.Дипломат шууданг саатуулж, задалж үл болно.

105.5.Энэ хуулийн 105.3-т зааснаас бусад эд зүйл агуулсан гэх хангалттай үндэслэл байгаа тохиолдолд гаалийн байгууллага гадаадын консулын газрын төлөөлөгчийг байлцуулан консулыншууданг нээж шалгаж болно.

105.6.Энэ хуулийн 105.5-д заасан шууданг нээж шалгуулахаас татгалзсан тохиолдолд шууданг илгээгч улсад буцаана.

### ДӨРӨВДҮГЭЭР ДЭД БҮЛЭГ

**ЗОРЧИГЧИЙН ХУВИЙН ХЭРЭГЛЭЭНИЙ**

**ЭД ЗҮЙЛ, БАРААГ ГААЛИЙН ХИЛЭЭР НЭВТРҮҮЛЭХ**

**106 дугаар зүйл.Зорчигч**

106.1.“зорчигч” гэдэгт дараах этгээдийг ойлгоно:

106.1.1.Монгол Улсад байнга оршин суудаггүй, улсын хилээр түр орж, эсхүл буцаж гарч байгаа хүн;

106.1.2.Монгол Улсад байнга оршин суудаг, улсын хилээр түр гарч, эсхүл буцаж орж байгаа хүн.

**107 дугаар зүйл.Зорчигчийн хувийн хэрэглээний эд зүйл**

107.1.Зорчигчийн хувийн хэрэглээний эд зүйлд дараах бараа хамаарна:

107.1.1.аяллын хугацаанд шаардагдах эд зүйл;

107.1.2.хувийн хэрэглээний эм;

107.1.3.гаалийн болон бусад татваргүйгээр гаалийн хилээр нэвтрүүлэхээр хууль тогтоомжид заасан тоо хэмжээ, үнийн дүнгээс илүүгүй бараа.

107.2.Зорчигчийн хувийн хэрэглээний эд зүйлд хамаарахгүй болон гаалийн болон бусад татваргүйгээр гаалийн хилээр нэвтрүүлэх зорчигчийн хувийн хэрэглээний эд зүйлийн жагсаалт, тоо хэмжээг тус тус гаалийн удирдах төв байгууллагын дарга батална.

107.3.Олон улсын чанартай хурал, зөвлөлгөөн, соёл, боловсрол, шинжлэх ухааны сургалт, төрийн айлчлал, судалгаа, шинжилгээ, спортын уралдаан, тэмцээн, байнгын эмчилгээ, сувилгаа, урлагийн арга хэмжээ зэрэгт оролцох зорчигчийн барааг гаалийн хилээр нэвтрүүлэхэд зорчигчийн гаалийн мэдүүлэг, холбогдох бичиг баримтыг үндэслэн хилээр түр хугацаагаар нэвтрүүлж, гаалийн байгууллага бүртгэлээр хяналт тавина.

**108 дугаар зүйл.Зорчигчийн хувийн хэрэглээний**

**эд зүйл, барааг гаалийн байгууллагад мэдүүлэх**

108.1.Зорчигч улсын хилээр нэвтрэх үед дараах хувийн хэрэглээний эд зүйл, барааг гаалийн байгууллагад зорчигчийн гаалийн мэдүүлгээр мэдүүлнэ:

108.1.1.биеэс тусдаа яваа бараа;

108.1.2.тарифын бус хязгаарлалтад хамаарах бараа;

108.1.4.түр хугацаагаар нэвтрүүлсэн зорчигчийн хувийн тээврийн хэрэгсэл;

108.1.5.зорчигч гаалийн хилээр нэвтрүүлэх үндэсний болон гадаад улсын валют;

108.1.6.хууль тогтоомжоор хилээр нэвтрүүлэхэд хязгаарлалт тогтоогоогүй соёлын дурсгалт зүйлд хамаарах эд зүйл;

108.1.7.энэ хуулийн 110.4-т заасан эм;

108.1.8.бусдад дамжуулах бараа.

108.2.Зорчигчийн хувийн хэрэглээний тоо хэмжээнээс хэтэрсэн, эсхүл гаалийн болон бусад татвар ногдуулах барааг гаалийн удирдах төв байгууллагаас тогтоосон гаалийн мэдүүлгийн маягтын загвар, заавар, журмын дагуу мэдүүлнэ.

108.3.Зорчигчийн гаалийн мэдүүлгийн маягтын загвар, бөглөж бичих зааврыг гаалийн удирдах төв байгууллагын дарга батална.

108.4.16 насанд хүрээгүй зорчигчийн барааг эцэг, эх, асран хамгаалагчийн гаалийн мэдүүлэгт бичнэ.

108.5.Шарилтай авс болон чандартай савыг хариуцаж байгаа этгээд зорчигчийн гаалийн мэдүүлгээр гаалийн байгууллагад мэдүүлж, дараах бичиг баримтыг гаргаж өгнө:

108.5.1.нас барсныг тодорхойлсон эрх бүхий байгууллагын бичиг баримт;

108.5.2.шарилтай авсанд байгаа эд зүйлийн талаар холбогдох зан үйл, үйл ажиллагааг эрхлэн явуулсан байгууллагын тодорхойлолт, битүүмжлэхэд үйлдсэн тэмдэглэл;

108.6.Хууль тогтоомжоор хязгаарлалт тогтоосон хувийн өмчийн соёлын өв, дурсгалт зүйлийг эрх бүхий байгууллагын зөвшөөрөл, гаалийн хилээр нэвтрүүлэх барааны гаалийн мэдүүлгийг үндэслэн бүрдүүлэлт хийнэ.

**109 дүгээр зүйл.Зорчигчийг гаалийн хилээр нэвтрүүлэх**

109.1.Гаалийн байгууллага зорчигчийг гаалийн хилээр нэвтрүүлэх гаалийн хяналтын улаан, ногоон гарцтай байж болно.

109.2.Зорчигчийн хувийн хэрэглээний эд зүйл, бараанд гаалийн бүрдүүлэлт хийх танхимд гаалийн хяналтын улаан, ногоон гарцын таних тэмдэг, тайлбар, танилцуулгыг зорчигчид харагдахуйц газар байрлуулсан байна.

109.3.Зорчигч гаалийн хяналтын гарцыг өөрөө сонгож нэвтрэх бөгөөд үүнийг гаалийн байгууллагад мэдүүлж байгаад тооцно.

109.4.Зорчигчийн бие, ачаа тээшинд энэ хуулийн 108.1-д заасан бараа байхгүй тохиолдолд зорчигч гаалийн гаалийн хяналтын ногоон гарцаар нэвтэрч болно.

109.5.Зорчигч ногоон гарцаар нэвтэрсэн бол энэ хуулийн 108.1-д заасан бараа байхгүй гэж мэдүүлсэнээр тооцно.

109.6.Ногоон гарцаар нэвтэрч байгаа зорчигчийн хувийн хэрэглээний эд зүйл, эмэнд гаалийн хяналт тавьж гаалийн хилээр нэвтрүүлнэ.

109.7.Гаалийн байгууллага зорчигчийг амаар мэдүүлэхийг зөвшөөрнө. Шаардлагатай тохиолдолд бичгээр мэдүүлэг гаргуулан авна.

109.8.Гадаад улс, олон улсын байгууллагын дипломат эрх ямба бүхий ажилтан гаалийн хилээр нэвтрэх асуудлыг Монгол Улсын олон улсын гэрээгээр зохицуулна.

**110 дугаар зүйл.Зорчигчийн хувийн хэрэглээний эмийг**

**гаалийн хилээр нэвтрүүлэх**

110.1.Зорчигч аяллын хугацаанд хэрэглэх зориулалтаар авч яваа эмийг зорчигчийн хувийн хэрэглээний эм гэнэ.

110.2.Энэ хуулийн 110.1-д заасан эмийг импортын бараа гэж үзэхгүй ба импортын зөвшөөрөл шаардахгүй.

110.3.Зорчигчийн хувийн хэрэглээний эмэнд яаралтай тусламжийн эм болон удаан хугацаанд нөхөх эмчилгээ шаардах чихрийн шижин, хорт хавдар, сэтгэцийн эмгэг, дархлалын олдмол хомсдол зэрэг өвчтэй хүний долоо хоног хүртэлх хугацаанд хэрэглэх эм багтана.

110.4.Зорчигч хилийн чанадад нарийн мэргэжлийн эмнэлгийн байгууллагаар үйлчлүүлж, өвчний түүх, эмийн жор, тун хэмжээ, хэрэглэх заавар зэргийг бүрдүүлсэн тохиолдолд тухайн зорчигч зөвхөн өөрт хэрэглэх гурван сар хүртэлх хугацааны эмийг гаалийн хяналтан доор гаалийн хилээр нэвтрүүлж болно.

110.5.Энэ хуулийн 110.4-т зааснаас бусад тохиолдолд дараах төрлийн эмийг гаалийн хилээр нэвтрүүлэхийг хориглоно:

110.5.1.судсаар сэлбэх шингэн;

110.5.2.антибиотик тариа;

110.5.3.мансууруулах, сэтгэцэд нөлөөт эм;

110.5.4.цусны бэлдмэл, сийвэн орлох эм;

110.5.5.нийтлэг дархлаажуулалтад хэрэглэх эм, бэлдмэл.

**111 дүгээр зүйл.Зорчигчийн хувийн хэрэглээний тээврийн**

**хэрэгслийг гаалийн хилээр нэвтрүүлэх**

111.1.“Зорчигчийн хувийн хэрэглээнийтээврийн хэрэгсэл” гэж зорчигчийн байнга оршин суугаа улсад бүртгэлтэй тээврийн хэрэгслийг ойлгоно.

111.2.Зорчигчийн хувийн хэрэглээнийтээврийн хэрэгслийг гаалийн хилээр гаалийн болон бусад татваргүйгээр түр хугацаагаар нэвтрүүлнэ.

111.3.Зорчигчийн хувийн хэрэглээний тээврийн хэрэгслийн шатахууны сав/бак/-нд байгаа шатахуун, засвар, үйлчилгээнд зайлшгүй шаардлагатай сэлбэг, хэрэгслийг гаалийн болон бусад татваргүйгээр гаалийн хилээр нэвтрүүлнэ.

111.4.Зорчигч хувийн тээврийн хэрэгслээр хил нэвтэрч байгаа тохиолдолд өмчлөлийг гэрчлэх бичиг баримт, тээврийн хэрэгсэл өөр этгээдийн өмчлөлд байгаа тохиолдолд хүчин төгөлдөр итгэмжлэлээр гаалийн хилээр нэвтрүүлнэ.

### ТАВДУГААР ДЭД БҮЛЭГ

**УЛС ХООРОНД ТЭЭВЭРЛЭЛТ ГҮЙЦЭТГЭЖ БАЙГАА**

**ТЭЭВРИЙН ХЭРЭГСЛИЙГ ГААЛИЙН ХИЛЭЭР НЭВТРҮҮЛЭХ**

**112 дугаар зүйл.Тээврийн хэрэгслийг түр хугацаагаар нэвтрүүлэх**

112.1.Улс хооронд тээвэрлэлт гүйцэтгэж байгаа, эсхүл гүйцэтгэхээр улсын хилээр түр хугацаагаар нэвтрүүлсэн гадаад улсад болон Монгол Улсад бүртгэлтэй бүх төрлийн тээврийн хэрэгслийг гаалийн хилээр нэвтрүүлсэн өдрөөс хойш зургаан сараас дээшгүй хугацааны дотор буцаан нэвтрүүлнэ.

112.2.Гадаад улсад бүртгэлтэй тээврийн хэрэгсэлд импортын барааны гаалийн болон бусад татвар ногдуулахгүй.

112.3.Энэ хуулийн 112.1-д заасан хугацааг тээвэрлэгч, тээвэр зуучлагчийн хүсэлтээр гурван сараас дээшгүй хугацаагаар нэг удаа гаалийн байгууллага сунгаж болно.

**113 дугаар зүйл.Тээврийн хэрэгслийн мэдүүлэг**

113.1.Тээврийн хэрэгслийг гаалийн байгууллагад тээврийн хэрэгслийн мэдүүлгээр мэдүүлнэ.

113.2.Монгол Улсын олон улсын гэрээгээр тогтоосон ачаа тээврийн стандарт бичиг баримт, тээврийн хэрэгслийн бичиг баримт, тээвэр зуучлагчаас урьдчилан гаргаж өгсөн мэдээлэл, бичиг баримт зэргийг гаалийн мэдүүлэгт тооцно.

113.3.Энэ хуулийн 113.2-т заасан бичиг баримтад тээврийн хэрэгслийн чиглэл, төрөл, тээвэрлэж байгаа зорчигч, барааны мэдээллийг тусгасан байна.

**114 дүгээр зүйл.Тээврийн хэрэгсэлд тавигдах шаардлага**

114.1.Тээврийн хэрэгсэлд шаардлагатай засвар, техникийн үйлчилгээ хийж болно.

114.2.Тээврийн хэрэгслийн жолоочид дараах зүйлийг хориглоно:

114.2.1.түр хугацаагаар оруулсан улсад дотоод тээвэр хийх;

114.2.2.тээврийн хэрэгслийг бусдын эзэмшил, ашиглалт, өмчлөлд шилжүүлэх;

114.3.Энэ хуулийн 114.2-т заасныг зөрчсөн тохиолдолд тээврийн хэрэгслийг дотоодын хэрэглээнд зориулан оруулах горимд байршуулж, гаалийн болон бусад татварыг төлүүлнэ.

### ЗУРГААДУГААР ДЭД БҮЛЭГ

**УЛС ХООРОНДЫН ТЭЭВРИЙН ҮЙЛЧИЛГЭЭНИЙ БАРААГ ГААЛИЙН ХИЛЭЭР НЭВТРҮҮЛЭХ**

**115 дугаар зүйл.Улс хоорондын тээврийн үйлчилгээний бараа**

115.1.Улс хоорондын тээврийн үйлчилгээний бараанд дараах бараа хамаарна:

115.1.1.зорчигч, багийн гишүүд төлбөртэй, эсхүл төлбөргүй хэрэглэх зориулалттай бараа;

115.1.2.аяллын хугацаанд зорчигч, багийн гишүүдэд худалдах зориулалттай бараа;

115.1.3.тээврийн хэрэгслийн хэвийн үйл ажиллагааг хангах, техникийн үйлчилгээ хийхэд шаардагдах бараа, түүний дотор шатахуун, тослох материал;

**116 дугаар зүйл. Улс хоорондын тээврийн үйлчилгээний**

**бараанд гаалийн хяналт тавих**

116.1.Улс хоорондын аяллын хугацаа, аяллын үйлчилгээнд зарцуулах бараа, материалын норм хэмжээг тээвэрлэгч байгууллага гаалийн байгууллагад урьдчилан гаргаж өгсөн байна.

116.2.Улс хоорондын аяллын үйлчилгээнд хэрэглэх бараа, материал нь гаалийн зорилгоор тэмдэглээ хийх боломжтой баглаа боодол, сав, чингэлэгтэй байна.

116.3.Гаалийн байгууллага шаардлагатай бол улс хоорондын тээврийн үйлчилгээний барааг зөвшөөрөлгүй ашиглах болон гаалийн тэмдэглэгээг гэмтээхээс урьдчилан сэргийлэх талаар зохих арга хэмжээ авахыг тээвэрлэгч, тээвэр зуучлагчаас шаардаж, мөрдүүлнэ.

116.4.Тээврийн хэрэгсэл эвдэрсэн, байгалийн үзэгдлийн улмаас гаалийн нутаг дэвсгэрт анх төлөвлөснөөс удаан хугацаагаар байх шаардлага гарсан тохиолдолд улс хоорондын тээврийн үйлчилгээний бараанд гаалийн тэмдэглэгээ хийж болно.

116.5.Энэ хуулийн 115.1-д заасан барааг гаалийн байгууллагын зөвшөөрснөөр улс хоорондын тээврийн үйлчилгээ эрхэлж байгаа өөр тээврийн хэрэгсэлд шилжүүлж болно.

116.6.Улс хоорондын тээврийн үйлчилгээний бараанд хяналт тавих журмыг удирдах төв байгууллагын дарга батална.

**117 дугаар зүйл. Улс хоорондын тээврийн үйлчилгээний**

**бараанд гаалийн бүрдүүлэлт хийх**

117.1.Улс хоорондын тээврийн үйлчилгээнд хэрэглэгдэх бараанд барааны жагсаалт, эрүүл ахуйн шаардлага хангасан тухай мэргэжлийн байгууллагын дүгнэлтийг үндэслэн гаалийн бүрдүүлэлт хийнэ.

117.2.Гаалийн нутаг дэвсгэрээс гаргах энэ хуулийн 117.1-д заасан барааг гаалийн бүрдүүлэлтийн холбогдох горимд байршуулна.

117.3.Улс хоорондын тээврийн үйлчилгээний аяллын хугацаанд зорчигч, багийн гишүүдэд худалдах барааг татваргүй барааны дэлгүүрийн горимд байршуулна.

117.4.Татваргүй барааны дэлгүүрийн горимд байршуулсан бараанаас улс хоорондын тээврийн үйлчилгээний аяллын хугацаанд зорчигч, багийн гишүүдэд худалдсан бол барааг хилийн чанадад буцаан гаргах горимын дагуу мэдүүлж, гаалийн бүрдүүлэлт хийлгэнэ.

117.5.Гадаад улсаас орж ирсэн тээврийн хэрэгсэлд үлдсэн улс хоорондын тээврийн үйлчилгээний барааг тухайн тээврийн хэрэгслээс гаргаагүй байгаа тохиолдолд импортын барааны гаалийн болон бусад татвар ногдуулахгүй.

117.6.Дотоодын хэрэглээнд зориулан оруулах горимд байршуулсан барааг улс хоорондын тээврийн үйлчилгээнд ашиглахад урьд нь төлсөн импортын барааны гаалийн болон бусад татварыг буцаан олгохгүй.

117.7.Гаалийн баталгаат агуулахаас улс хоорондын тээврийн үйлчилгээнд хэрэглэхээр гаргасан, улс хоорондын үйлчилгээний тээврийн хэрэгслээс гаалийн баталгаат агуулахад оруулсан бараанд холбогдох горимын дагуу гаалийн бүрдүүлэлт хийх бөгөөд гаалийн болон бусад татвар ногдуулахгүй.

### ДОЛООДУГААР ДЭД БҮЛЭГ

**ЦАХИЛГААН ЭРЧИМ ХҮЧНИЙ ШУГАМ,**

**ХООЛОЙГООР ДАМЖУУЛАХ БАРААГ**

**ГААЛИЙН ХИЛЭЭР НЭВТРҮҮЛЭХ**

**118 дугаар зүйл.Гаалийн байгууллагад мэдүүлэх**

118.1.Мэдүүлэгч цахилгаан эрчим хүчний шугам, хоолойгоор дамжуулах барааг улсын хилээр нэвтрүүлсэн тоо хэмжээгээр сард нэг удаа мэдүүлнэ.

118.2.Гаалийн байгууллагагүй нутаг дэвсгэрт цахилгаан эрчим хүчний шугам, хоолойгоор дамжуулан барааг оруулах, нутаг дэвсгэрээс гаргах тохиолдолд тухайн нутаг дэвсгэрийг хариуцаж байгаа гаалийн байгууллагад мэдүүлж, гаалийн бүрдүүлэлт хийлгэнэ.

118.3.Цахилгаан эрчим хүчний шугам, хоолойгоор дамжуулан хилээр нэвтрүүлсэн барааны тоо хэмжээг тухайн сард оруулсан, гаргасан бодит тоо хэмжээгээр мэдүүлнэ.

118.4.Мэдүүлэгч тоолуурын заалтын дагуу барааны тоо хэмжээг гаалийн байгууллагад мэдүүлж, гаалийн болон бусад татварыг төлнө.

118.5.Цахилгаан эрчим хүчний шугам, хоолойгоор дамжуулан хилээр нэвтрүүлсэн бөгөөд хууль тогтоомжоор гаалийн болон бусад татвараас чөлөөлөгдсөн бараанд энэ хуулийн 115.4-т заасан хамаарахгүй.

**119 дүгээр зүйл.Гаалийн бүрдүүлэлтэд шаардагдах бичиг баримт**

119.1.Цахилгаан эрчим хүчний шугам, хоолойгоор дамжуулан хилээр нэвтрүүлсэн барааг гаалийн байгууллагад мэдүүлэхэд дараах бичиг баримтыг гаргаж өгнө:

119.1.1.бараа нийлүүлэх гэрээ;

119.1.2.тоолуурын заалтыг баталгаажуулсан баримт;

119.1.3.бараа хүлээлцсэн тухай акт;

119.1.4.тоолуур гадаад улсын гаалийн нутаг дэвсгэрт байгаа тохиолдолд гадаад улсын гаалийн байгууллагатай харилцан тохиролцсоны дагуу тухайн гаалийн байгууллагын баталгаажуулсан бичиг баримт.

**120 дугаар зүйл.Цахилгаан эрчим хүчний** **шугам, хоолойгоор дамжуулан**

**хилээр нэвтрүүлэх бараанд хяналт тавих**

120.1.Цахилгаан эрчим хүчний шугам, хоолойгоор дамжуулан хилээр нэвтрүүлсэн барааг тоолуурын заалтаар хянана.

120.2.Цахилгаан эрчим хүчний шугам, хоолойгоор дамжуулан хилээр нэвтрүүлсэн барааны тоолуурыг үндэсний хэмжил зүйн байгууллагаар баталгаажуулж, гаалийн байгууллагын хяналтын доор битүүмжилнэ.

120.3.Энэ хуулийн 120.1-д заасан тоолуур, түүнд хийсэн тэмдэглэгээ гаалийн хяналтад байх бөгөөд тоолуур байрлуулсан байгууламж, танхим гаалийн хяналтын бүсэд тооцогдоно.

120.4.Цахилгаан эрчим хүчний шугам, хоолойгоор дамжуулан хилээр нэвтрүүлсэн барааны тоо, хэмжээг гаалийн байгууллага тоолуураар хянаж, гэрээнд заагдсан тоо хэмжээнээс хасалт хийх замаар тооцно.

## АРАВДУГААР БҮЛЭГ

**Гаалийн шалгалт**

### НЭГДҮГЭЭР ДЭД БҮЛЭГ

**Нийтлэг үндэслэл**

**121 дүгээр зүйл.Гаалийн шалгалт**

121.1.Гаалийн байгууллагын албан тушаалтан дараах объектод гаалийн шалгалт хийнэ:

121.1.1.гаалийн байгууллагад мэдүүлсэн бараа, тээврийн хэрэгсэл;

121.1.2.гаалийн мэдүүлэг, бичиг баримт;

121.1.3.гаалийн хилээр нэвтэрч байгаа зорчигч, түүний хувийн хэрэглээний эд зүйл, бараа.

121.2.Гаалийн шалгалтыг гаалийн хяналтын бүсэд хийнэ.

121.3.Гаалийн шалгалтыг дараах газарт хийж болно:

121.3.1.гаалийн хяналтын бүсэд хийх боломжгүй бол мэдүүлэгчийн зардлаар өөр газарт буюу гаалийн хяналтын түр бүсэд;

121.3.2.гаалийн хяналтад байгаа бараа, тээврийн хэрэгсэл, бичиг баримт хадгалагдаж байгаа байр, агуулах, талбайд;

121.3.3.тээврийн хэрэгслийн хөдөлгөөн дунд.

121.4.Гаалийн шалгалтад зарцуулах хугацааг бууруулах, шалгалтын үр дүнг нэмэгдүүлэх зорилгоор техник, багаж хэрэгсэл, эрэлч нохой зэргийг ашиглаж болно.

**122 дугаар зүйл.Гаалийн шалгалтын хэлбэр**

122.1.Гаалийн шалгалт дараах хэлбэртэй байна:

122.1.1.гаалийн мэдүүлэг, бичиг баримт шалгах;

122.1.2.тайлбар гаргуулах;

122.1.3.бараа, тээврийн хэрэгслийн гаднах байдлыг шалгах;

122.1.4.бараа, тээврийн хэрэгслийг шалгах;

122.1.5.хүний биед үзлэг хийх;

122.1.6.байр, агуулах, талбайг шалгах;

122.1.7.гаалийн бүрдүүлэлтийн дараах шалгалт;

122.1.8.бусад.

**123 дугаар зүйл.Гаалийн шалгалтын түвшин**

123.1.Эрсдэлийн удирдлагын системд урьдчилан оруулсан шалгуурын үндсэн дээр гаалийн шалгалтыг дараах түвшинд хийнэ:

123.1.1.бичиг баримт, бараа, тээврийн хэрэгслийг шалгалтаас чөлөөлөх;

123.1.2.гаалийн мэдүүлэг бусад бичиг баримтад шалгалт хийж, бараа, тээврийн хэрэгслийг шалгалтаас чөлөөлөх;

123.1.3.бичиг баримт, бараа, тээврийн хэрэгсэлд шалгалт хийх.

**124 дүгээр зүйл.Гаалийн хяналт, шалгалтын үед бусдад**

**хохирол учрахаас сэргийлэх**

124.1.Гаалийн байгууллага, албан тушаалтан хуулиар хүлээсэн албан үүргээ хуульд нийцүүлэн гүйцэтгэх бөгөөд бусдын бараа, тээврийн хэрэгсэлд хохирол учруулах үйлдэл, эс үйлдэхүй гаргаж үл болно.

124.2.Гаалийн албан тушаалтан албан үүргээ хуульд нийцүүлэн гүйцэтгээгүйгээс хохирол учруулсан нь тогтоогдвол хохирлыг гаалийн байгууллага барагдуулна.

124.3.Энэ хуулийн 124.2-т заасны дагуу гаалийн байгууллагын барагдуулсан хохирлыг буруутай гаалийн албан тушаалтан нөхөн төлөх ба бусдын бараа, тээврийн хэрэгсэлд хохирол учруулсан албан тушаалтны үйлдэл нь түүнд сахилгын болон хууль тогтоомжид заасан бусад хариуцлага хүлээлгэх үндэслэл болно.

124.4.Гаалийн албан тушаалтанд албан үүргээ хуульд нийцүүлэн гүйцэтгэснээс үүссэн хохирлыг төр хариуцна.

124.5.Энэ хуулийн 124.4-т заасан хохирлыг учруулсан гаалийн албан тушаалтанд сахилгын болон бусад хариуцлага ногдуулахгүй.

**125 дугаар зүйл.Гаалийн мэдүүлгийг шалгах**

125.1.Гаалийн байгууллага, албан тушаалтан гаалийн мэдүүлгийг хүлээн авч дараах байдлаар шалгана:

125.1.1.гаалийн бүрдүүлэлтийн горимын дагуу шаардагдах бичиг баримт бүрэн, хүчин төгөлдөр эсэх;

125.1.2.гаалийн мэдүүлэгт дагалдах бичиг баримт гаалийн бүрдүүлэлтийн горимын агуулгад нийцэж байгаа эсэх;

125.1.3.гаалийн мэдүүлгийн хүснэгт тус бүрийн мэдээллийг холбогдох бичиг баримтын мэдээлэлтэй тулгах;

125.1.4.гаалийн мэдүүлэг, барааны дагалдах бичиг баримтад дурдсан мэдээлэл үнэн зөв, бодитой, хоорондоо тохирч байгаа эсэх;

125.1.5.барааны нэр төрөл, марк, зориулалт, хүчин чадал, ангиллын код, хэмжих нэгж нь харилцан уялдаатай байгаа эсэх;

125.1.6.илгээгч, хүлээн авагч, бараа нийлүүлэх нөхцөл, барааны төлбөр төлөх нөхцөл нь гадаад худалдааны хэлцэлтэй тохирч байгаа эсэх;

125.1.7.мэдүүлэгч гаалийн үнийг үнэн зөв, бодитой тодорхойлсон эсэх;

125.1.8.барааны гарал үүслийн улс, тарифын төрлийг үнэн зөв мэдүүлсэн эсэх;

125.1.9.гаалийн болон бусад татварын ногдуулалт зөв эсэх;

125.1.10.тухайн өдөр хүчин төгөлдөр мөрдөж байгаа татварын хувь хэмжээ, валютын ханшийг нягтлах;

125.1.11.гаалийн болон бусад татвараас чөлөөлөгдсөн үндэслэл, бичиг баримт, чөлөөлөлтийн кодыг нягтлах;

125.1.12.татвар төлөлт, төлөлтийн кодыг нягтлах.

125.2.Гаалийн мэдүүлгийн хүснэгтийн харилцан хамаарал, уялдаа холбоог дараах байдлаар нягтлан шалгана:

125.2.1.сонгосон гаалийн бүрдүүлэлтийн горимын код хэлцлийн төрлийн кодтой тохирч байгаа эсэх;

125.2.2.барааны нэр төрөл шаардлагын дагуу бүрэн, зөв бичигдсэн эсэх тээврийн хэрэгслийн арал, хөдөлгүүрийн дугаар, үйлдвэрлэсэн он бүрэн зөв бичигдсэн эсэх;

125.2.3.гарал үүслийн улсыг тухайн илгээгч улстай харьцуулан нягтлах;

125.2.4.хэлцлийн тоо хэмжээг ангиллын тоо хэмжээнд зөв шилжүүлсэн эсэхийг шалгах;

125.2.5.ангиллын хэмжих нэгжээр илэрхийлэгдэх ангиллын тоо хэмжээ зөв тооцоологдсон эсэх;

125.2.6.ангиллын хэмжих нэгж килограмм байхад ангиллын тоо хэмжээ, цэвэр жингийн тоон үзүүлэлт тэнцүү байхыг нягтлах;

125.2.7.гаалийн бүрдүүлэлтийн хураамжийн дүнг зөв тооцоолсон эсэхийг нягтлах;

125.2.8.тодотгох тоо хэмжээ бичигдсэн тохиолдолд тодотгох тоонд хамаарах бусад хүснэгтүүдийн тооцоолол зөв хийгдсэн эсэх.

125.3.Гаалийн байгууллага бүрэн эрхээ хэрэгжүүлэх болон гаалийн хууль тогтоомжид заасан шаардлагыг хангуулах зорилгоор барааны дагалдах бичиг баримтыг гаргуулан авна.

**126 дугаар зүйл.Мэдээлэл, бичиг баримтыг шалгах**

126.1.Гаалийн байгууллага мэдүүлэгчээс ирүүлсэн бичиг баримт бүрэн эсэх, мэдээлэл үндэслэлтэй, бичиг баримт хүчинтэй эсэх, бичиг баримтын мэдээлэл хоорондоо тохирч байгаа эсэхийг мэдээлэл агуулсан бичиг баримт, бусад эх сурвалжийн мэдээлэлтэй харьцуулах, дүн шинжилгээ хийх зэрэг аргаар шалгана.

126.2.Гаалийн байгууллага мэдээлэл, бичиг баримтын эх хувийг, эсхүл түүний хуулбарыг гаргуулан авах бөгөөд шаардлагатай бол бичиг баримтын хуулбарыг эх хувьтай нь тулган шалгана.

126.3.Гаалийн байгууллага энэ хуулийн 126.1-д заасан бичиг баримт, мэдээллийг шалгахдаа нэмэлт бичиг баримт, мэдээлэл шаардагдах бол үндэслэлээ амаар болон бичгээр танилцуулж, гаргуулан авна.

126.4.Гаалийн шалгалтад ашиглах зорилгоор гаалийн байгууллага хууль тогтоомжийн хүрээнд банк, санхүүгийн үйл ажиллагаа явуулдаг бусад байгууллагаас гадаад худалдааны хэлцлийн дагуу хийгдсэн гүйлгээний баримт, мөнгөн гүйлгээний болон харилцах дансны мэдээллийг гаргуулж авах эрхтэй.

126.5.Барааг гаалийн байгууллага мэдүүлэгчийн сонгосон гаалийн бүрдүүлэлтийн горимд байршуулсны дараа мэдүүлэгчээс худалдааны, санхүүгийн болон бусад мэдээлэл, түүний дотор хилээр нэвтрүүлэх, барааг хүлээн авах, мөн гаалийн нутаг дэвсгэр дээр ашиглаж байгаа талаарх мэдээллийг бичгээр болон цахимаар авч болно.

126.6.Гаалийн бүрдүүлэлт, хяналт, шалгалтад шаардлагатай баримт, мэдээлэл, гаалийн мэдүүлгийг гаалийн харилцаанд оролцогч болон гаалийн байгууллага архивын хууль тогтоомжид заасны дагуу хадгална. Хуульд өөрөөр заагаагүй бол тийнхүү хадгалах хугацаа таван жил байна.

**127 дугаар зүйл.Тайлбар гаргуулах**

127.1.Гаалийн байгууллага, албан тушаалтан гаалийн харилцаанд оролцогч болон бусад этгээдээс гаалийн хяналт, шалгалтад ач холбогдол бүхий тайлбарыг амаар, бичгээр, цахимаар, факс болон харилцаа холбооны бусад хэрэгслээр гаргуулан авч болно.

**128 дугаар зүйл.Бараа, тээврийн хэрэгслийн гаднах**

**байдал, гаалийн тэмдэглэгээг шалгах**

128.1.Гаалийн байгууллага гаалийн хилээр нэвтрүүлж байгаа бараа, тээврийн хэрэгслийн гаднах байдал, гаалийн тэмдэглэгээг шалгана.

128.2.Бараа, тээврийн хэрэгслийн гаднах байдлыг шалгахдаа хяналтын техник хэрэгслийг ашиглан дотоод бүтэц, байдлыг тодорхойлж болно.

128.3.Энэ хуулийн 128.1-д заасан шалгалтыг мэдүүлэгчийг байлцуулахгүйгээр хийж болно.

**129 дүгээр зүйл.Бараа, тээврийн хэрэгслийг шалгах**

129.1.Гаалийн байгууллага, албан тушаалтан барааны гаалийн мэдүүлгийг хүлээн авсаны дараа түүний үнэн зөвийг тогтоох зорилгоор бараа, тээврийн хэрэгсэлд шалгалт хийж болно.

129.2.Гаалийн байгууллагын албан тушаалтан бараа, тээврийн хэрэгсэлд шалгалт хийх газар, цагийг мэдүүлэгч болон бусад холбогдох этгээдэд мэдэгдэнэ.

129.4.Гаалийн хяналтад байгаа бараа, тээврийн хэрэгслийн тэмдэглэгээг авч онгойлгох, баглаа боодлыг задлах, барааг таних, тоолох зэрэг аль тохиромжтой аргаар шалгана.

129.5.Бараа, тээврийн хэрэгслийг шалгахад мэдүүлэгчийг байлцуулах бөгөөд мэдүүлэгч шалгалтад биечлэн байлцах боломжгүй тохиолдолд тээвэрлэгч, тээвэр зуучлагчийг байлцуулна.

129.6.Гаалийн байгууллага, албан тушаалтан дараах барааг мэдүүлэгчийг байлцуулахгүйгээр шалгаж болно:

129.6.1.нийтийн аюулгүй байдал, хүн ам, ургамал, амьтан, хүрээлэн байгаа орчинд аюул учруулж болзошгүй нөхцөл байдал үүсгэсэн тэсэрч дэлбэрэх, түргэн шатах бараа, цацраг идэвхт бодис, химийн хорт болон аюултай бодис, мансууруулах, сэтгэцэд нөлөөт эм;

129.6.2.улс хоорондын шуудангийн илгээмж;

129.6.3.гаалийн хууль тогтоомж зөрчсөн тухай мэдээллийн дагуу нягтлан шалгах бараа;

129.6.4.гаалийн шалгалт хийхээр гаалийн байгууллагаас тогтоосон газар, цагт мэдүүлэгч, эрх бүхий бусад этгээд ирээгүй, эсхүл мэдүүлэх эрх бүхий этгээд тодорхойгүй;

129.6.5.гаалийн хяналтаас гадуур эзэнгүй орхигдсон бараа.

129.7.Гаалийн байгууллага энэ хуулийн 129.6-д заасны дагуу бараанд гаалийн шалгалт хийсэн тохиолдолд хөндлөнгийн гэрчийг байлцуулж, бараа шалгасан тухай тэмдэглэл үйлдэж, шалгалт хийсэн албан тушаалтан, хөндлөнгийн гэрч гарын үсэг зурна.

129.8.Гаалийн шалгалт дууссаны дараа шаардлагатай тохиолдолд бараа, тээврийн хэрэгслийг гаалийн хяналтын бүсээс гаргах зөвшөөрөл өгөхөөс өмнө дахин шалгаж болно.

129.9.Гаалийн шалгалтыг гаалийн хяналтын бүсэд хийх боломжгүй бол гаалийн байгууллагын зөвшөөрлөөр шалгалт хийх нөхцөлөөр хангагдсан албаны болон ахуйн байранд мэдүүлэгчийн зардлаар хийж болох бөгөөд энэ тохиолдолд тухайн байр нь гаалийн хяналтын бүсийн үүргийг түр гүйцэтгэнэ.

129.10.Тогтоосон цагийн хуваарьтай улс хоорондын тээврийн хэрэгсэл, зорчигч, бараанд хийх гаалийн шалгалтыг хуваарьт цагт багтаан дуусгах бөгөөд шаардлагатай гэж үзвэл гаалийн байгууллагын эрх бүхий албан тушаалтны шийдвэрээр уг хугацааг сунгаж болно.

129.11.Гаалийн хилээр нэвтрүүлэх барааны шинж байдлыг тогтоох, эсхүл гаалийн хууль тогтоомж зөрчсөн тухай мэдээллийг нягтлан шалгах зорилгоор гаалийн байгууллага, албан тушаалтан гаалийн мэдүүлгийг хүлээн авахаас өмнө энэ хуулийн 129.1-д заасан шалгалт хийж болно.

129.12.Гамшгийн голомт үүссэн бүс нутаг, улсаас орж ирсэн бараа, тээврийн хэрэгсэлд тухайн голомт арилах хүртэлх хугацаанд гаалийн байгууллага хүч нэмэгдүүлэн хяналт, шалгалт хийж болно.

**130 дугаар зүйл.Хүний биед үзлэг хийх**

130.1.Гаалийн зөрчил илэрсэн, эсхүл барааг биедээ нуусан гэх хангалттай үндэслэл бүхий сэжиг байгаа бол гаалийн байгууллагын албан тушаалтан доор дурдсан журмыг баримтлан хүний биед үзлэг хийнэ:

130.1.1.үзлэг хийх тухай гаалийн байгууллагын удирдах албан тушаалтанд мэдэгдэх;

130.1.2.үзлэг хийхийн өмнө энэ тухайгаа уг этгээдэд мэдэгдэж, эрх, үүргийг тайлбарлах, биедээ нуусан бараа байгаа бол сайн дураар гаргаж өгөхийг сануулах;

130.1.3.эрүүл ахуйн шаардлага хангасан, гадны хүн орох болон үзлэгийн явцыг гаднаас харах боломжгүй өрөөнд үзлэг хийх;

130.1.4.хүний биед үзлэг хийх үед уг этгээдийг нүцгэлэх зайлшгүй шаардлагатай тохиолдолд үзлэгийг ижил хүйсийн эрх бүхий албан тушаалтан хийх бөгөөд тийм хүн байхгүй бол хүний эмчээр үзлэг хийлгэх;

130.1.5.үзлэг хийх үед шалгуулж байгаа хүнтэй ижил хүйсийн хөндлөнгийн гэрчийг байлцуулах;

130.1.6.насанд хүрээгүй, эсхүл эрх зүйн чадамжгүй хүний биед үзлэг хийх бол тэдний хууль ёсны төлөөлөгч, эсхүл дагалдан яваа хүнийг байлцуулах.

130.2.Хүний биед үзлэг хийхдээ зориулалтын рентген, техник хэрэгсэл ашиглаж болно.

130.3.Энэ хуулийн 130.1-д заасны дагуу шалгуулж байгаа хүн доор дурдсан эрх эдэлнэ:

130.3.1.өөрийн эрх, үүрэгтэй танилцах;

130.3.2.тайлбар өгөх, хүсэлт гаргах;

130.3.3.биед үзлэг хийсэн тухай тэмдэглэлтэй танилцах;

130.3.4.өөрийн төрөлх хэлээр ярих, монгол хэл мэддэггүй, эсхүл хэл ярианы бэрхшээлтэй бол орчуулагч, эсхүл хэлмэрч байлцуулах;

130.3.5.биед үзлэг хийх явцад хууль ёсны эрхийг зөрчсөн гэж үзвэл энэ хууль болон холбогдох бусад хуульд заасны дагуу гомдол гаргах.

130.4.Yзлэг хийлгэж байгаа хүн гаалийн байгууллагын албан тушаалтны хууль ёсны шаардлагыг биелүүлэх үүрэгтэй.

130.5.Гаалийн байгууллагын албан тушаалтан хүний биед үзлэг хийхдээ тухайн этгээдийн нэр төр, алдар хүндийг гутаах, хүний эрүүл мэндэд аюултай арга, хэрэгсэл ашиглахыг хориглоно.

130.6.Гаалийн байгууллагын албан тушаалтан хүний биед үзлэг хийсэн тухай тэмдэглэл хөтөлж, түүнд үзлэг хийлгэсэн этгээд болон оролцсон албан тушаалтан, хөндлөнгийн гэрчээр гарын үсэг зуруулна.

130.7.Биедээ нуусан барааг сайн дураар гаргаж өгсөн нь үзлэг хийхгүй байх үндэслэл болохгүй.

130.8.Эрх бүхий албан тушаалтны шаардлагаар үзлэг хийлгэхээс татгалзсан, эсэргүүцэл үзүүлсэн бол үзлэгийг албадан гүйцэтгэнэ.

**131 дүгээр зүйл.Байр, агуулах, талбайг шалгах**

131.1.Гаалийн хяналтад байгаа дараах барааг хадгалж буй байр, агуулах, талбайд гаалийн байгууллага, албан тушаалтан шалгалт хийнэ:

131.1.1.гаалийн нутаг дэвсгэрт түр хугацаагаар оруулсан бараа;

131.1.2.гаалийн байгууллагын зөвшөөрлөөр мэдүүлэгчид хадгалуулсан бараа;

131.1.3.түр агуулах, гаалийн баталгаат агуулах, татваргүй барааны дэлгүүр, чөлөөт бүсэд байгаа бараа;

131.1.4.тодорхой нөхцөл болзолтойгоор олгосон бараа.

131.2.Гаалийн баталгаат агуулах, татваргүй барааны дэлгүүр, чөлөөт бүсийн байр, агуулах, талбай хууль тогтоомжоор тогтоосон нөхцөл, шаардлагыг хангаж байгаа эсэхэд батлагдсан удирдамжийн дагуу шалгалт хийж тэмдэглэл үйлдэнэ.

131.3.Энэ хуулийн 131.1-д зааснаас бусад газарт гаалийн хилээр хууль бусаар нэвтрүүлсэн бараа байгаа гэх мэдээлэл, хангалттай үндэслэл, сэжиг байгаа бол гаалийн байгууллага уг бараа хадгалагдаж байгаа байр, агуулах, талбайд шалгалт хийнэ.

131.4.Гаалийн хяналтад байгаа барааг хадгалж байгаа байр, агуулах, талбайн эзэмшигч гаалийн шалгалт хийх албан тушаалтныг байр, агуулахад шалгалт хийх боломжоор хангах үүрэгтэй бөгөөд татгалзсан тохиолдолд гаалийн байгууллага хөндлөнгийн гэрчийг байлцуулан тэдгээрт нэвтрэн орж шалгалт хийнэ.

131.5. Энэ хуулийн 131.3-т заасан шалгалт хийхдээ Зөрчил шалган шийдвэрлэх тухай хуулийг мөрдөнө.

**132 дугаар зүйл.Тээврийн хэрэгслийг шалгах**

132.1.Гаалийн байгууллагын хяналтад байгаа бараа, улс хооронд зорчигч тээвэрлэсэн тээврийн хэрэгсэлд гаалийн байгууллага, албан тушаалтан шалгалт хийнэ.

132.2.Гаалийн байгууллага гаалийн хяналтад байгаа бараа, улс хоорондын зорчигч тээвэрлэж байгаа тээврийн хэрэгслийг зогсоох, гаалийн нутаг дэвсгэрээс хууль бусаар гарсан тээврийн хэрэгслийг албадан буцаах эрхтэй.

132.3.Тээврийн хэрэгсэл өөр улсын нутаг дэвсгэрт нэвтэрсэн тохиолдолд хоёр улсын гаалийн байгууллагын хамтын ажиллагааны хүрээнд болон олон улсын гэрээгээр шийдвэрлэнэ.

132.4.Бараа, бичиг баримтыг шалгах зорилгоор тээврийн хэрэгслийг гаалийн хяналтын бүс байхгүй газарт зогсоосон бол шалгалтыг аль болох богино хугацаанд хийж, шалгалт хийсэн тухай тэмдэглэл үйлдэнэ.

**133 дугаар зүйл.Барааг гаалийн хяналтын доор хүргэх**

133.1.Тарифын бус хязгаарлалт тогтоосон барааны хууль бус эргэлтийг таслан зогсоох зорилгоор гадаад улс, Монгол Улсын эрх бүхий байгууллагатай харилцан тохиролцсоны үндсэн дээр гаалийн байгууллага барааг гаалийн хяналтын доор хүргэх аргыг хэрэглэж болно.

133.2.Барааг гаалийн хяналтын доор хүргэх журмыг Засгийн газар батална.

**134 дүгээр зүйл.Бараа, тээврийн хэрэгслийг саатуулах**

134.1.Дараах тохиолдолд бараа, тээврийн хэрэгслийг гаалийн байгууллагын эрх бүхий албан тушаалтан саатуулна:

134.1.1.гаалийн түр агуулахад хадгалах хугацаа дууссан;

134.1.2.гаалийн баталгаат агуулахад хадгалах хугацаа дууссан;

134.1.3.гаалийн байгууллагад мэдүүлэх тогтоосон хугацаа хэтэрсэн;

134.1.4.гаалийн хилээр нэвтрүүлэх бараа, тээврийн хэрэгсэлд мэргэжлийн байгууллагын дүгнэлт гаргуулах, шинжилгээ хийлгэх шаардлагатай;

134.1.5.мэргэжлийн байгууллагаас мэдээлэл, лавлагаа авах, холбогдох байгууллага, албан тушаалтныг гаалийн шалгалтад оролцуулах.

134.2.Бараа, тээврийн хэрэгслийг саатуулахдаа бараа, тээврийн хэрэгслийг саатуулах хуудсыг хоёр хувь бичиж, нэгдүгээр хувийг гаалийн байгууллагад, хоёрдугаар хувийг мэдүүлэгчид өгнө.

134.3.Энэ хуулийн 134.2-т заасан хуудсанд бараа, тээврийн хэрэгслийг саатуулах үндэслэл, саатуулах шийдвэр гаргасан албан тушаалтны ургийн овог, эцэг/эх/-ийн нэр, нэр зэрэг мэдээллийг тусгасан байна.

134.4.Саатуулсан бараа, тээврийн хэрэгслийг гаалийн түр агуулахад оруулах бөгөөд бараа, тээврийн хэрэгслийг гаалийн түр агуулахад хадгалах хугацаа саатуулсан бараанд хамаарахгүй.

134.5.Хадгалалтын тусгай нөхцөл, шаардах, амархан муудаж гэмтэх, аюултай бараа зэрэг зарим бараа, тээврийн хэрэгслийг зориулалтын тоног төхөөрөмжөөр тоноглогдсон гаалийн түр агуулахад хадгалах бөгөөд боломжгүй бол эзэмшигчийн байр, агуулах, саванд хадгалуулж болно. Гаалийн байгууллага энэ тохиолдолд тухайн байр, агуулах, сав, бараа, тээврийн хэрэгсэлд гаалийн тэмдэглэгээ хийнэ.

**135 дугаар зүйл.Саатуулсан барааг шийдвэрлэх**

135.1.Бараа, тээврийн хэрэгслийг саатуулсан гаалийн байгууллагын албан тушаалтан мэргэжлийн байгууллагын дүгнэлт, мэдээлэл, лавлагаа гаргуулах, холбогдох байгууллага, албан тушаалтныг гаалийн шалгалтад оролцуулах зэрэг ажиллагааг нэн даруй эхлүүлнэ.

135.2.Бараа, тээврийн хэрэгслийг саатуулсан гаалийн байгууллагын албан тушаалтан саатуулсан үндэслэл, шийдвэрээ гаалийн байгууллагын удирдах албан тушаалтанд тухайн ажлын өдөрт багтаан мэдэгдэнэ.

135.3.Гаалийн байгууллагын албан тушаалтан саатуулсан бараа, тээврийн хэрэгслийн талаар мэргэжлийн байгууллагын гаргасан дүгнэлт, мэдээллийг удирдах албан тушаалтан болон мэдүүлэгчид танилцуулна. Гаалийн удирдах албан тушаалтан шалгалтын материалтай танилцаж, хэрхэн шийдвэрлэх талаар чиглэл өгнө.

135.4.Гаалийн байгууллагын албан тушаалтан бараа, тээврийн хэрэгсэл саатуулан шалгах явцад илэрсэн зөрчлийг холбогдох хууль тогтоомжийн дагуу шийдвэрлэнэ.

135.5.Саатуулсан бараа, тээврийн хэрэгслийн талаар дүгнэлт, лавлагаа гаргуулах ажиллагааг 30 хоногийн дотор багтаан гүйцэтгэж, холбогдох шийдвэр гаргуулах ба энэ хугацааг шаардлагатай гэж үзвэл гаалийн байгууллагын дарга 60 хүртэл хоногоор нэг удаа сунгаж болно.

135.6.Энэ хуулийн 134.1.1-134.1.3-т заасан барааг саатуулах хугацаа 10 хүртэл хоног байна. Энэ хугацааг сунгахгүй.

135.7.Барааг гаалийн түр агуулах, гаалийн баталгаат агуулахад хадгалах хугацаа дууссан, гаалийн байгууллагад мэдүүлэх тогтоосон хугацаа хэтэрсэн барааг саатуулах шийдвэр гаргасан тухай бараа эзэмшигчид мэдэгдэнэ. Мэдэгдэлд барааг саатуулсны улмаас энэ хуулийн 135.8, 136.1, 136.2-т заасан үр дагавар үүсэхийг дурдана.

135.8.Бараа, тээврийн хэрэгслийг саатуулснаас хойш энэ хуулийн 135.5, 135.6-д заасан хугацаанд хүндэтгэн үзэх шалтгаангүйгээр ажиллагаа явуулаагүй, хуулиар хүлээсэн үүргээ гүйцэтгэхдээ бараа, тээврийн хэрэгсэлд хохирол учруулах аливаа үйлдэл, эс үйлдэхүй гаргасан албан тушаалтанд холбогдох хууль тогтоомжийн дагуу хариуцлага хүлээлгэнэ.

135.9.Бараа, тээврийн хэрэгслийг саатуулсантай холбогдон гарах зардал, хохирлыг мэдүүлэгч хариуцна.

**136 дугаар зүйл.Саатуулах хугацаа дууссан барааг шийдвэрлэх**

136.1.Энэ хуулийн 135.6-д заасан хугацаа дуусахад мэдүүлэгч бараанд гаалийн бүрдүүлэлт хийлгээгүй бол гаалийн байгууллага уг барааг худалдан борлуулна.

136.2.Барааг хадгалах, тээвэрлэх, худалдан борлуулахтай холбоотой ажиллагаанд гарах зардал тухайн барааны өртгөөс илүү гарч байвал барааг саатуулсан гаалийн байгууллага түүнийг устгах, эсхүл хууль тогтоомжийн хүрээнд ашиглах шийдвэр гаргана.

136.3.Устгахад гарах зардлыг мэдүүлэгч хариуцна. Хэрэв мэдүүлэгч байхгүй бол тус зардлыг улсын төсвөөс гаргана.

**137 дугаар зүйл.Худалдан борлуулсан барааны орлогыг зарцуулах**

137.1.Энэ хуулийн 136.1-д зааснаар худалдан борлуулж орсон орлогоос эхний ээлжинд саатуулсан бараанд ногдох гаалийн болон бусад татвар, хураамжийг, дараа нь тээвэрлэх, хадгалах, худалдан борлуулахад гарсан зардлыг тус тус суутгана.

137.2.Барааг худалдан борлуулснаас хойш гурван сарын дотор эзэмшигч хүсэлт гаргасан тохиолдолд худалдан борлуулсан үнийн дүнгээс энэ хуулийн 137.1-д заасан зардлыг суутгаж, үлдсэн хэсгийг эзэмшигчид олгоно.

### ХОЁРДУГААР ДЭД БҮЛЭГ

**Гаалийн шалгалтын үед хийх**

**магадлан шинжилгээ**

**138 дугаар зүйл.Нэр томьёоны тайлбар**

138.1.Энэ бүлэгт хэрэглэсэн нэр томьёог доор дурдсан утгаар ойлгоно:

138.1.1.“магадлан шинжилгээ” гэж бараа судлал, материал судлал, хор аюулын, барааны ангиллын код тодорхойлох, үйлдвэрлэлийн, боловсруулалтын, мэдээллийн болон бусад технологийн, криминалистикийн ба бусад шинжилгээ хийж дүгнэлт гаргах ажиллагааг;

138.1.2.“шинжээчийн дүгнэлт” гэж магадлан шинжилгээний үндсэн дээр нарийн мэргэжлийн үнэлэлт, дүгнэлтийг хууль зүйн хүрээнд гаргасан бичиг баримтыг.

**139 дүгээр зүйл.Шинжээч томилох**

139.1.Гаалийн бүрдүүлэлтийн явцад нарийн мэргэшлийн тусгай мэдлэг, ур чадвар шаардагдах тохиолдолд магадлан шинжилгээ хийнэ.

139.2.Гаалийн байгууллага магадлан шинжилгээ хийлгэх тухай шийдвэр гаргаж, шинжээчийг томилох бөгөөд гаалийн лаборатори шинжилгээ хийх боломжгүй тохиолдолд хууль тогтоомжийн дагуу бусад эрх бүхий байгууллагын шинжээчийг томилно.

139.3.Магадлан шинжилгээ хийлгэх тухай шийдвэрт магадлан шинжилгээ хийх үндэслэл, зорилго, хугацаа болон шинжээчийн ургийн овог, эцэг/эх/-ийн нэр, өөрийн нэр, эсхүл байгууллагын нэр, шинжээчийн өмнө тавигдах асуулт, шинжээчид шилжүүлсэн материал, бичиг баримтын жагсаалт, дүгнэлт, шинжээчид хүлээлгэх хариуцлагын талаарх анхааруулга зэргийг тусгана.

139.4.Дараах тохиолдолд магадлан шинжилгээ хийхээс татгалзаж болно:

139.4.1.магадлан шинжилгээ хийх мэдээлэл шаардлага хангахгүй;

139.4.2.магадлан шинжилгээ хийлгэх тухай шийдвэрийг хуульд заасан журмаар гаргаагүй;

139.4.3.дээж, сорьц, загварын битүүмжлэл, баглаа боодлын бүрэн бүтэн байдал алдагдсан;

139.4.4.тухайн төрлийн магадлан шинжилгээг хийх тусгай мэдлэг, нарийн мэргэшилтэй шинжээч, шаардлагатай урвалж бодис, тоног төхөөрөмж, багаж хэрэгсэл байхгүй;

139.4.5.хуульд заасан бусад тохиолдол.

139.5.Магадлан шинжилгээ хийхээс татгалзсан тухай шийдвэрийг бичгээр мэдэгдэж, шинжилгээ хийлгэх материал, бичиг баримт, дээж, сорьц, загварыг гаалийн байгууллагад буцаана.

139.6.Гаалийн лабораторид хийгдэх магадлан шинжилгээний төлбөр, хураамжийг гаалийн удирдах төв байгууллагын дарга батална.

139.7.Магадлан шинжилгээ хийх, дээж, сорьц, загвар авах, шинжээч томилох, дүгнэлт гаргах журам, магадлан шинжилгээ хийх барааны жагсаалтыг гаалийн удирдах төв байгууллагын дарга тус тус батална.

139.8.Магадлан шинжилгээ хийлгэх, шинжээч томилох тухай гаалийн байгууллагын шийдвэрийг өмчийн аль ч хэлбэрийн байгууллага хүлээн авч хэрэгжүүлнэ.

139.9.Магадлан шинжилгээг мэргэжлийн, төрийн, хувийн өмчийн болон төрийн бус байгууллага, эсхүл бие даасан шинжээчээр гэрээний үндсэн дээр гүйцэтгүүлж болох бөгөөд энэ тохиолдолд магадлан шинжилгээний төлбөрийг мэдүүлэгч хариуцна.

**140 дүгээр зүйл.Магадлан шинжилгээ хийх хугацаа**

140.1.Магадлан шинжилгээг дараах хугацаанд хийнэ:

140.1.1.барааг гаалийн хяналтад байх хугацаанд;

140.1.2.тээврийн хэрэгсэлд магадлан шинжилгээ хийх тохиолдолд нэг сар хүртэлх хугацаанд;

140.1.3.энэ хуулийн 135.5-д заасан хугацаанд;

140.1.4.бусад тохиолдолд гурван сар хүртэлх хугацаанд.

140.2 Дараах тохиолдолд магадлан шинжилгээ хийх хугацааг түр зогсооно:

140.2.1.шинжээч нэмэлт материал, дээж, сорьц, загварыг гаргаж өгөх тухай хүсэлт гаалийн байгууллагад болон мэдүүлэгчид гаргасан;

140.2.2.хуульд заасан бусад тохиолдолд.

**141 дүгээр зүйл.Шинжээчийн эрх, үүрэг**

141.1.Шинжээч дараах эрх эдэлнэ:

141.1.1.магадлан шинжилгээ хийх бараа, тээврийн хэрэгсэл, бичиг баримттай танилцах;

141.1.2.магадлан шинжилгээнд гаалийн байгууллагын зөвшөөрлөөр бусад нарийн мэргэжлийн шинжээчийг оролцуулах;

141.1.3.итгэмжлэлийн хүрээний тодорхойлолтод заагдаагүй магадлан шинжилгээ хийлгэхээр дээж, сорьц, загвар ирсэн тохиолдолд татгалзах;

141.1.4.магадлан шинжилгээ хийхэд зайлшгүй шаардагдах материал, нэмэлт мэдээлэл, бичиг баримтыг мэдүүлэгчээс гаргуулан авах;

141.1.5.магадлан шинжилгээнд дээж, сорьц хүрэлцээгүй тохиолдолд дахин дээж сорьц загвар авчруулах;

141.1.6.шинжээч томилох тухай шийдвэрт байгаа асуулгын талаар тодруулга авах;

141.1.7.шинжлэх ухаан, техникийн мэдээллийг нийтэлсэн цахим болон бусад эх сурвалж ашиглах;

141.1.8.өөрийн хийсэн магадлан шинжилгээний дүн болон бусад судалгаа, шинжилгээний байгууллагад хийгдсэн судалгааны дүнг ашиглах;

141.1.9.гаалийн байгууллагын зөвшөөрлөөр гаалийн хяналтыг хэрэгжүүлэх үйл ажиллагаанд оролцох.

141.2.Шинжээч дараах үүрэг хүлээнэ:

141.2.1.магадлан шинжилгээ хийлгэх асуултад ороогүй боловч гаалийн хяналтад ач холбогдол бүхий нөхцөл байдлын талаар дүгнэлтэд тусгах;

141.2.2.аж ахуйн нэгж, байгууллага, хувь хүний бараанд хийгдсэн магадлан шинжилгээний арга, аргачлал, үр дүнд холбогдох мэдээллийн нууцыг хадгалах;

141.2.3.хуульд заасан магадлан шинжилгээ хийх хугацааг мөрдөх;

141.2.4.холбогдох баримтыг дутуу бүрдүүлснээс шалтгаалж магадлан шинжилгээ хийх боломжгүй тохиолдолд энэ тухай удирдах албан тушаалтан болон мэдүүлэгчид мэдэгдэх;

141.2.5.магадлан шинжилгээнд хамруулах барааны битүүмжлэл алдагдсан, эсхүл зөрчил илэрсэн тохиолдолд удирдлагад мэдэгдэх;

141.2.6.магадлан шинжилгээнд ирүүлсэн дээж, сорьц, загвар, бичиг баримтын бүрэн бүтэн байдал, хадгалалтыг хариуцах;

141.2.7.харилцан хамааралтай болон нэгдмэл сонирхолтой этгээдийн бараа бүтээгдэхүүнд магадлан шинжилгээ хийхээс татгалзах;

141.2.8.энэ хуулийн 141.2.7-д зааснаар магадлан шинжилгээ хийхээс татгалзсан бол энэ тухай гаалийн байгууллагад бичгээр мэдэгдэх.

**142 дугаар зүйл.Магадлан шинжилгээний явцад эдлэх**

**мэдүүлэгчийн эрх, үүрэг**

142.1.Магадлан шинжилгээ хийх ажиллагаанд мэдүүлэгч дараах эрх эдэлнэ:

142.1.1.шинжээчид нэмэлт асуулт тавих;

142.1.2.шинжээчийн дүгнэлттэй танилцах, хуулбарыг авах;

142.1.3.гаалийн байгууллага дээж, сорьц, загвар авахад байлцах;

142.1.4.нэмэлт болон давтан магадлан шинжилгээ хийлгэх хүсэлт гаргах.

142.2.Энэ хуулийн 142.1.1, 142.1.4-т заасан мэдүүлэгчийн хүсэлтийг гаалийн байгууллага хүлээж авах тохиолдолд энэ тухай шийдвэр гаргана. Хүсэлтийг хүлээн авахаас татгалзах тохиолдолд энэ тухай мэдүүлэгчид бичгээр мэдэгдэнэ.

142.3.Магадлан шинжилгээ хийх ажиллагаанд мэдүүлэгч дараах үүрэг хүлээнэ:

142.3.1.магадлан шинжилгээ хийхэд зайлшгүй шаардагдах материал, нэмэлт мэдээлэл, бичиг баримтыг гаргаж өгөх;

142.3.2.дээж, сорьц, загвар хүрэлцэхгүй бол шаардагдах хэмжээгээр гаргаж өгөх;

142.3.3.дээж, сорьц, загвар авахад мэргэжлийн туслалцаа үзүүлж, үүнтэй холбогдон гарах зардлыг хариуцах.

**143 дугаар зүйл.Шинжээчийн үйл ажиллагаанд хориглох зүйл**

143.1.Шинжээчийн үйл ажиллагаанд дараах зүйлийг хориглоно:

143.1.1.өөрт хуваарилагдаагүй дээж, сорьц, загварт магадлан шинжилгээ хийх;

143.1.2.эрх бүхий албан тушаалтнаас битүүмжлэн ирүүлснээс бусад дээж, сорьц, загварт шинжилгээ хийх;

143.1.3.нууцад хамаарах магадлан шинжилгээний ажилд бусад шинжээчийг татан оролцуулах;

143.1.4.хууль тогтоомжоор тогтоосон эрх хэмжээг хэтрүүлэх;

143.1.5.магадлан шинжилгээтэй холбоотой мэдээлэл, бичиг баримт, магадлан шинжилгээний үр дүнг хувийн зорилгоор ашиглах, задруулах;

143.1.6.магадлан шинжилгээний дүнг хуурамчаар үйлдэх;

143.1.7.хууль тогтоомжоор хориглосон бусад үйл ажиллагаа.

**144 дүгээр зүйл.Шинжээчийн дүгнэлт**

144.1.Шинжээчийн дүгнэлтэд дараах зүйлийг тусгана:

144.1.1.магадлан шинжилгээ хийлгүүлэх байгууллага, албан тушаалтны нэр, огноо;

144.1.2.магадлан шинжилгээ эхэлсэн, дууссан газар, огноо, цаг;

144.1.3.магадлан шинжилгээ хийсэн үндэслэл;

144.1.4.магадлан шинжилгээ хийсэн байгууллага, шинжээчийн албан тушаал, овог нэр, мэргэшлийн чиглэл;

144.1.5.шинжээчид тавигдсан асуулт;

144.1.6.шинжээчийн магадлан шинжилгээнд хүлээн авсан бичиг баримт, материал, дээж, сорьц, загварын жагсаалт;

144.1.7.магадлан шинжилгээнд ашигласан стандарт, магадлан шинжилгээний арга, багаж хэрэгсэл, тоног төхөөрөмж;

144.1.8.магадлан шинжилгээний агуулга, үр дүн, дүгнэлт.

144.2.Магадлан шинжилгээг хэд хэдэн шинжээч хийсэн бол шинжээчийн дүгнэлтэд холбогдох материал, бичиг баримт, шинжээч тус бүрийн дүгнэлтийг хавсаргана.

144.3.Магадлан шинжилгээнд хэд хэдэн шинжээч оролцсон бол оролцсон бүх шинжээч тус бүр гарын үсэг зурж, байгууллагын тамга тэмдгээр баталгаажуулна.

144.4.Шинжээчийн дүгнэлтийг хоёр хувь үйлдэх бөгөөд нэг хувийг гаалийн байгууллагад, үлдэх хувийг магадлан шинжилгээ хийлгэсэн этгээдэд өгнө.

144.5.Магадлан шинжилгээний үр дүнг шинжээч хариуцна.

**145 дугаар зүйл.Нэмэлт болон давтан магадлан шинжилгээ хийх**

145.1.Шинэ нөхцөл байдал илэрсэн тохиолдолд нэмэлт магадлан шинжилгээ хийнэ. Нэмэлт магадлан шинжилгээг эхний магадлан шинжилгээ хийсэн шинжээч болон өөр шинжээчийн аль алинаар хийлгэж болно.

145.2.Дараах тохиолдолд гаалийн байгууллага давтан магадлан шинжилгээ хийлгэнэ:

145.2.1.мэдүүлэгч, гаалийн байгууллага тухайн дээж, сорьц, загварын холбогдох дүгнэлт, магадлан шинжилгээний үр дүнг хүлээн зөвшөөрөөгүй;

145.2.2.мэдүүлэгч, эсхүл гаалийн байгууллага эхний болон нэмэлт магадлан шинжилгээний үр дүнг хүлээн зөвшөөрөөгүй.

145.3.Давтан магадлан шинжилгээг эхний болон нэмэлт магадлан шинжилгээнд оролцоогүй хоёр буюу түүнээс дээш бүрэлдэхүүнтэй шинжээч хийнэ.

145.4.Давтан магадлан шинжилгээнд эхний болон нэмэлт магадлан шинжилгээ хийсэн шинжээч нар байлцаж, тайлбар хийж болох боловч магадлан шинжилгээний дүгнэлт гаргах ажиллагаанд оролцохыг хориглоно.

145.5.Нэмэлт болон давтан магадлан шинжилгээг хийхээс өмнө эхний магадлан шинжилгээний дүгнэлтийг хүргүүлсэн байна.

145.6.Нэмэлт болон давтан шинжилгээг хийлгэхэд энэ хуулийн 138-144 дүгээр зүйлд заасныг мөрдөнө.

**146 дугаар зүйл.Дээж, сорьц, загвар авах**

146.1.Гаалийн байгууллага, албан тушаалтан гаалийн хяналтыг хэрэгжүүлэх, магадлан шинжилгээнд хамруулах зорилгоор бараа, бүтээгдэхүүнээс холбогдох стандартын дагуу дээж, сорьц, загвар авна.

146.2.Шаардлагатай тохиолдолд тусгай мэдлэгтэй мэргэжилтэн, зориулалтын техник хэрэгсэл ашиглан дээж, сорьц, загвар авч болно.

146.3.Дээж, сорьц, загвар тухайн барааг бүрэн төлөөлж чадахуйц, тоо хэмжээ магадлан шинжилгээ хийж, дүгнэлт гаргахад хүрэлцэхүйц, холбогдох стандартад заасан хамгийн бага хэмжээтэй байна.

146.4.Энэ хуулийн 146.3-т заасны дагуу дээж, сорьц, загвар авсан тухай тэмдэглэл хөтлөх бөгөөд уг ажиллагаанд шинжээч, мэргэжилтнийг оролцуулж болно.

146.5.Хуульд заасны дагуу мэдүүлэгчийг байлцуулахгүйгээр бараа, тээврийн хэрэгслийг шалгахдаа дээж, сорьц, загвар авч болно. Энэ үед хөндлөнгийн хоёроос доошгүй гэрчийг байлцуулна.

146.6.Магадлан шинжилгээ дууссаны дараа маргаан гараагүй, дээж, сорьц, загварыг устгахаас бусад тохиолдолд түүнийг мэдүүлэгчид, эсхүл гаалийн байгууллагад буцаан өгнө.

### ГУРАВДУГААР ДЭД БҮЛЭГ

**Эрсдэлийн удирдлага**

**147 дугаар зүйл.Нэр томьёоны тодорхойлт**

147.1.Энэ бүлэгт хэрэглэсэн дараах нэр томьёог доор дурдсан утгаар ойлгоно:

147.1.1.“эрсдэл” гэж гаалийн хууль тогтоомж зөрчих магадлалыг;

147.1.2.“эрсдэлийн удирдлага” гэж эрсдэлийг удирдах, хянахад чиглэсэн цогц үйл ажиллагааг;

147.1.3.“эрсдэл тооцох” гэж эрсдэлийг таньж тогтоох, дүн шинжилгээ хийх, үнэлэх, эрэмбэлэх үйл ажиллагааг;

147.1.4.“эрсдэлт бүлэг” гэж эрсдэл бүхий зорчигч, бараа, гаалийн харилцаанд оролцогч, гаалийн бүрдүүлэлтийн горим, тээврийн хэрэгслийг.

**148 дугаар зүйл.Эрсдэлийн удирдлагыг хэрэгжүүлэх**

148.1.Гаалийн шалгалтад хамрагдах бичиг баримт, зорчигч, бараа, тээврийн хэрэгслийг сонгох, тэдгээрт тавих гаалийн хяналт, шалгалтын хэлбэр, түвшинг тодорхойлох, хүний нөөц, санхүү, техникийн нөөцийг хуваарилах зорилгоор эрсдэлийн удирдлагыг хэрэгжүүлнэ.

148.2.Эрсдэлийн удирдлагыг дараах үе шаттай хэрэгжүүлнэ:

148.2.1.мэдээллийн сан бүрдүүлэх;

148.2.2.эрсдэл тооцох;

148.2.3.шалгуур үзүүлэлт, эрсдэлийн профайл боловсруулах, гаалийн шалгалтын түвшинг тодорхойлох;

148.2.4.эрсдэл бууруулах арга хэмжээг тодорхойлох, хэрэгжүүлэх.

148.3.Эрсдэлийн удирдлагын үйл ажиллагааны үр дүнд хяналт-шинжилгээ, үнэлгээ хийж, хариу арга хэмжээ авна.

148.4.Гадаад худалдаа, гаалийн харилцаанд оролцогчдын хууль сахилтын түвшинг гаалийн байгууллага тодорхойлно.

148.5.Эрсдэлийн удирдлагыг хэрэгжүүлэхэд мэдээллийн технологи ашиглана.

148.6.Эрсдэлийн удирдлагыг хэрэгжүүлэх журам, зааврыг гаалийн удирдах төв байгууллагын дарга батална.

**149 дүгээр зүйл.Эрсдэлийн мэдээлэл**

149.1.Гаалийн байгууллага эрсдэл тооцоход ашиглах эрсдэлийн мэдээллийн санг бүрдүүлэх, мэдээллийн тогтолцоог боловсронгуй болгох, мэдээллийн аюулгүй байдал, найдвартай ажиллагааг хангах нөхцөлийг бүрдүүлнэ.

149.2.Эрсдэлийн мэдээллийн сан боловсруулсан ба боловсруулаагүй гэсэн бүтэцтэй байх бөгөөд гаалийн байгууллагын мэдээллийн нэгдсэн сангийн бүрэлдэхүүн хэсэг байна.

149.3.Гадаад улсын гаалийн байгууллага болон олон улсын байгууллагатай байгуулсан санамж бичгийн хүрээнд мэдээлэл цуглуулж, ашиглаж болно.

### ДӨРӨВДҮГЭЭР ДЭД БҮЛЭГ

**гаалийн ИТГЭМЖЛЭГДСЭН**

**оператор**

**150 дугаар зүйл.Нэр томьёоны тодорхойлолт**

150.1.Энэ бүлэгт хэрэглэсэн дараах нэр томьёог доор дурдсан утгаар ойлгоно:

150.1.1.“гаалийн итгэмжлэгдсэн оператор” гэж энэ хуулийн дагуу гаалийн удирдах төв байгууллагаас гаалийн итгэмжлэл олгосон хуулийн этгээдийг;

150.1.2.“гаалийн итгэмжлэл олгох” гэж хуулийн этгээд урьдчилан тогтоосон шалгуур үзүүлэлтийг хангасан эсэхийг гаалийн байгууллагаас магадлан шалгаж, хүлээн зөвшөөрөхийг.

**151 дүгээр зүйл.Гаалийн итгэмжлэгдсэн оператор**

151.1.Монгол Улсад бүртгэлтэй, гадаад худалдаа, гаалийн харилцаанд оролцогч бөгөөд энэ хуулийн 152.1-д заасан шалгуурыг хангасан хуулийн этгээд гаалийн итгэмжлэл олгох хүсэлтийг гаалийн удирдах төв байгууллагад гаргаж болно.

151.2.Хүсэлт гаргасан этгээд гаалийн байгууллагаас урьдчилан тогтоосон шалгуур үзүүлэлтийг хангаж байгаа эсэхийг гаалийн удирдах төв байгууллагын даргын баталсан удирдамжийн дагуу үнэлж дүгнэн, шалгуурыг хангасан тохиолдолд баталгаажуулж, хүлээн зөвшөөрсний үндсэн дээр гаалийн итгэмжлэл олгоно.

151.3.Гаалийн итгэмжлэлийг энэ хуулийн 152.1-д заасан шалгуурыг хангасан тохиолдолд гадаад худалдааны үйл ажиллагааны дараах төрлөөр дангаар болон хослуулан олгоно:

151.3.1.экспортын үйл ажиллагаа эрхлэгч;

151.3.2.импортын үйл ажиллагаа эрхлэгч;

151.3.3.улс хоорондын тээвэрлэгчийн үйл ажиллагаа эрхлэгч;

151.3.4.тээвэр зуучлагчийн үйл ажиллагаа эрхлэгч;

151.3.5.гаалийн баталгаат агуулахын үйл ажиллагаа эрхлэгч;

151.3.6.гаалийн зуучлагчийн үйл ажиллагаа эрхлэгч;

151.3.7.бусад.

151.4.Гаалийн итгэмжлэл олгох, татгалзах, сунгах, хүчингүй болгох асуудлыг гаалийн удирдах төв байгууллага шийдвэрлэнэ.

151.5.Гаалийн итгэмжлэлийг гаалийн удирдах төв байгууллагын даргын тушаалаар гурван жил хүртэл хугацаагаар олгоно.

151.6.Гаалийн итгэмжлэгдсэн операторын журмыг гаалийн удирдах төв байгууллагын дарга батална.

**152 дугаар зүйл.Гаалийн итгэмжлэгдсэн операторт тавигдах шалгуур**

152.1.Гаалийн итгэмжлэл авахыг хүссэн хуулийн этгээд дараах үндсэн шалгуурыг хангасан байна:

152.1.1.хууль сахилтын түвшин сайн гэж тогтоогдсон;

152.1.2.аж ахуйн нэгжийн үйл ажиллагааны дотоод хяналт сайн;

152.1.3.санхүүгийн чадавхитай байх;

152.1.4.гадаад худалдааны аюулгүй байдлын стандартыг хангасан.

**153 дугаар зүйл.Гаалийн итгэмжлэгдсэн операторт үзүүлэх хөнгөлөлт**

153.1.Гаалийн итгэмжлэгдсэн операторт дараах хөнгөлөлт үзүүлж болно:

153.1.1.гаалийн бүрдүүлэлтийг дараалал харгалзахгүй хийх;

153.1.2.барааг эзэмшигчийн байр, агуулах, талбайд түр хадгалах;

153.1.3.гаалийн удирдах төв байгууллагаас тогтоосон хувь хэмжээгээр бараанд хийх шалгалтаас чөлөөлөх;

153.1.4.нэг илгээгчээс хэд хэдэн ачилтаар нэг сарын хугацаанд нийлүүлэгдэн нэг гаалийн байгууллагын хяналтад орсон нэг төрлийн барааг тухайн сарын хамгийн сүүлд ирсэн ачилтын бараатай нэгтгэн мэдүүлж, гаалийн бүрдүүлэлт хийх;

153.1.5.гаалийн хууль тогтоомжийн талаар мэдээлэл, зөвлөгөө өгөх, гаалийн үйл ажиллагаатай холбоотой аливаа санал, гомдлыг нэн даруй шийдвэрлэхэд туслалцаа үзүүлэх үүрэг бүхий гаалийн улсын байцаагчийг гаалийн удирдах төв байгууллагаас томилох;

153.1.6.гаалийн итгэмжлэл олгосны дараа гаалийн байгууллага олон нийтэд таниулах, сурталчлах;

153.1.7.гаалийн бүрдүүлэлтийг барааны байршлаас үл хамааран аль ч гаалийн байгууллагыг сонгон хийлгэх;

153.1.8.гаалийн итгэмжлэгдсэн операторыг харилцан хүлээн зөвшөөрөх хэлэлцээр байгуулсан бусад улс оронд хөнгөлөлт эдлэх;

153.1.9.гаалийн шалгалтаас чөлөөлөгдсөн барааны эзэмшигч өөрийн байр, агуулах, талбайд байгаа барааны лац, ломбо зэрэг гаалийн тэмдэглэгээ хийх, авах ажиллагааг гаалийн байгууллагын зөвшөөрөлгүй гүйцэтгэх;

153.1.10.гаалийн итгэмжлэгдсэн операторын лац, ломбыг хүлээн зөвшөөрөх;

153.1.11.гаалийн болон бусад татвар төлөх хугацааг нэг сар хүртэл хугацаагаар сунгах, эсхүл хэсэгчлэн төлүүлэх;

153.1.12.бусад.

153.2.Дараах тохиолдолд энэ хуулийн 153.1.4-т заасан гаалийн бүрдүүлэлт хийхгүй:

153.2.1.энэ хуулийн 153.1.4-т заасан барааны нэгж үнийг тогтоосон гэрээнд тухайн сард өөрчлөлт орсон;

153.2.2.гаалийн болон бусад татварын хувь хэмжээнд өөрчлөлт орсон.

153.4.Гаалийн байгууллагаас энэ хуулийн 153.1.1-153.1.10-т заасан хөнгөлөлтийг гаалийн итгэмжлэгдсэн оператортой байгуулах хамтран ажиллах гэрээнд тусгана.

153.5.Хөнгөлөлтийг бүгдийг, эсхүл хэсэгчлэн эдлүүлж болно.

153.6.Хөнгөлөлтийг зөвхөн гаалийн итгэмжлэгдсэн оператор эдлэх ба түүнтэй харилцан хамааралтай хуулийн этгээдэд үйлчлэхгүй.

153.7.Энэ хуулийн 153.1-д заасан хөнгөлөлтөд хамаарахгүй барааны жагсаалтыг гаалийн удирдах төв байгууллагын дарга батална.

**154 дүгээр зүйл.Гаалийн итгэмжлэл авах тухай хүсэлт гаргах**

154.1.Гаалийн итгэмжлэл авахыг хүссэн хуулийн этгээд дараах бичиг баримтыг бүрдүүлж, гаалийн удирдах төв байгууллагад хүсэлт гаргана:

154.1.1.улсын бүртгэлийн гэрчилгээний нотариатаар гэрчлүүлсэн хуулбар;

154.1.2.гаалийн итгэмжлэгдсэн операторт тавигдах шалгуур, өөрийн үнэлгээний хуудаст заасан шалгуурыг хангаж байгааг нотлох бичиг баримт;

154.1.3.өргүй болохыг нотлох татварын байгууллагын тодорхойлолт;

154.1.4.хугацаа хэтэрсэн зээлийн өр төлбөргүй болохыг тодорхойлсон шүүхийн шийдвэр гүйцэтгэх байгууллагын тодорхойлолт;

154.1.5.хуулийн этгээдийн ял шийтгэл эдэлж байгаагүй тухай цагдаагийн байгууллагын тодорхойлт;

154.1.6.аудитын байгууллагаар баталгаажуулсан сүүлийн таван жилийн санхүүгийн тайлан;

154.1.7.байр, агуулахын үл хөдлөх хөрөнгийн гэрчилгээний нотариатаар гэрчлүүлсэн хуулбар;

154.1.8.өөрийн талбайн эзэмшлийн гэрчилгээ;

154.1.9.түрээсийн байр, агуулах, талбай ашигладаг бол үл хөдлөх хөрөнгийн гэрчилгээ, түрээсийн гэрээ, газар эзэмших гэрчилгээний нотариатаар гэрчлүүлсэн хуулбар, өмчлөгчийн зөвшөөрөл.

154.2.Гаалийн байгууллага шаардлагатай гэж үзвэл хүсэлт гаргасан хуулийн этгээдээс нэмэлт мэдээллийг гаргуулж болно.

154.3.Гаалийн байгууллага энэ хуулийн 154.1, 154.2-т заасан хүсэлт, холбогдох бичиг баримтыг хянаж, бичиг баримтын болон ажлын байрны шалгалт хийх эсэх талаар ажлын таван өдрийн дотор хариу мэдэгдэнэ.

154.4.Бичиг баримтын болон ажлын байрны шалгалт хийхэд энэ хуулийн 154.3-т заасан мэдэгдлийг хуулийн этгээдэд хүргүүлснээс хойш хуанлийн 90 хоногийн дотор шалгалтын үр дүнд үндэслэн шийдвэр гаргана. Шаардлагатай тохиолдолд шалгалтын хугацааг нэг сараар сунгаж болно.

154.5.Гаалийн байгууллага гаалийн итгэмжлэл авах хүсэлт гаргасан хуулийн этгээдийн өгсөн мэдээллийн үнэн зөвийг шалгах зорилгоор төрийн бусад байгууллагаас лавлагаа гаргуулж болно.

154.6.Гаалийн итгэмжлэгдсэн оператор гаалийн итгэмжлэл авах үед гаргаж өгсөн бичиг баримт болон мэдээлэлд өөрчлөлт орох тухай бүрт гаалийн байгууллагад мэдэгдэнэ.

**155 дугаар зүйл.Гаалийн итгэмжлэл олгох**

155.1.Гаалийн итгэмжлэл авахыг хүссэн хуулийн этгээдийн хүсэлтийг гаалийн байгууллага хянаж, шаардлага хангасан тохиолдолд баталгаажуулалтыг гаалийн удирдах төв байгууллагын даргын баталсан удирдамжийн дагуу хийнэ.

155.2.Баталгаажуулалтын явцыг фото зураг, дуу дүрсний бичлэг, тэмдэглэл хийх зэргээр баримтжуулна.

155.3.Гаалийн байгууллага баталгаажуулалт хийхдээ төрийн болон төрийн бус байгууллага, албан тушаалтантай хамтран ажиллаж болно.

155.4.Гаалийн байгууллагад гаргасан хүсэлтийг дараах тохиолдолд буцаана:

155.4.1.өөрийн үнэлгээний хуудасны мэдээлэл хоорондоо тохирохгүй;

155.4.2.өөрийн үнэлгээний хуудас, түүнд агуулагдах мэдээллийг нотлох бичиг баримт хангалтгүй;

155.4.3.энэ хуулийн 156.5-д заасан хугацаанаас өмнө хүсэлт гаргасан.

155.5.Баталгаажуулалтаар “хангалттай” үнэлэгдсэн бол хүсэлт гаргасан хуулийн этгээд энэ хуулийн 152.1-д заасан шалгуурыг хангасан гэж үзнэ.

155.6.Гаалийн итгэмжлэгдсэн операторын итгэмжлэлийг гаалийн удирдах төв байгууллагын даргын тушаалаар гурван жил хүртэл хугацаагаар олгоно.

155.7.Гаалийн итгэмжлэл олгосон хуулийн этгээдтэй хамтран ажиллах гэрээ байгуулж, хатуу дугаар бүхий гэрчилгээ олгоно.

155.8.Баталгаажуулалтаар “хангалтгүй” үнэлэгдсэн бол тухайн хуулийн этгээдэд гаалийн итгэмжлэл олгохоос татгалзаж, зөвлөмж хүргүүлнэ. Зөвлөмжид татгалзсан үндэслэл, гаалийн итгэмжлэл авахад анхаарах асуудлыг тодорхой тусгана.

155.9.Гаалийн байгууллага гаалийн итгэмжлэгдсэн операторт “Гаалийн итгэмжлэгдсэн оператор-AEO”-ийн ялгах тэмдэг ашиглах эрх өгнө.

**156 дугаар зүйл.Гаалийн итгэмжлэлийн хугацааг сунгах, хүчингүй болгох**

156.1.Гаалийн итгэмжлэгдсэн оператор гаалийн итгэмжлэлийн хугацаа дуусахаас 30 хоногийн өмнө гаалийн удирдах төв байгууллагад хугацаа сунгуулах тухай хүсэлт гаргаж болно.

156.2.Гаалийн удирдах төв байгууллага дараах шалгуурыг хангаж байгаа тохиолдолд гаалийн итгэмжлэлийн хугацааг энэ хуулийн 151.5-д заасан хугацаагаар сунгана:

156.2.1.гаалийн итгэмжлэгдсэн оператор итгэмжлэл хүчинтэй байх хугацаанд холбогдох хууль тогтоомж зөрчөөгүй;

156.2.2.баталгаажуулалтаар хангалттай үнэлэгдсэн.

156.3.Гаалийн итгэмжлэгдсэн операторын гаалийн итгэмжлэлийг дараах тохиолдолд хүчингүй болгоно:

156.3.1.гаалийн итгэмжлэгдсэн оператор өөрөө хүсэлт гаргасан;

156.3.2.гаалийн итгэмжлэгдсэн операторын итгэмжлэлийн хугацаа дууссан, сунгуулах хүсэлт гаргаагүй;

156.3.3.зөвшөөрөл эзэмшигч хуулийн этгээд татан буугдсан, гаалийн итгэмжлэгдсэн операторын шалгуур хангахгүй өөр хуулийн этгээдтэй нийлсэн, нэгдсэн;

156.3.4.хамтран ажиллах гэрээнд заасан үүргээ биелүүлээгүй;

156.3.5.хуулийн этгээд гэмт хэрэг үйлдэж, шүүхээр ял шийтгүүлсэн.

156.4.Гаалийн итгэмжлэлийг хүчингүй болгох шийдвэрийг гаалийн удирдах төв байгууллагын дарга тушаал гарган шийдвэрлэж нийтэд мэдээлнэ.

156.5. Гаалийн итгэмжлэл хүчингүй болсон хуулийн этгээд нэг жилийн дараа дахин хүсэлт гаргаж болно.

**157 дугаар зүйл.Харилцан хүлээн зөвшөөрөх хэлэлцээр**

157.1.Гаалийн байгууллага бусад орны гаалийн байгууллагын гаалийн итгэмжлэгдсэн операторыг харилцан хүлээн зөвшөөрөх гэрээ, хэлэлцээр байгуулж хамтран ажиллана.

### ТАВДУГААР ДЭД БҮЛЭГ

**Барааг олгох**

**158 дугаар зүйл.Барааг олгох үндэслэл**

158.1.Гаалийн байгууллагад мэдүүлсэн барааг дараах нөхцөлд мэдүүлэгчид олгоно:

158.1.1.гаалийн бүрдүүлэлтийн горимын дагуу шаардагдах бичиг баримт, экспорт, импортын лиценз, зөвшөөрөл бүрдсэн;

158.1.2.мэдүүлэгчийн сонгосон гаалийн бүрдүүлэлтийн горимын нөхцөл, шаардлага хангагдсан;

158.1.3.гаалийн болон бусад татвар төлсөн, эсхүл төлөх баталгааг Гаалийн тариф, гаалийн татварын тухай хуульд зааснаар гаргасан;

158.1.4.бараа, тээврийн хэрэгсэлд гаалийн хяналт, шалгалт хийгдсэн;

158.1.5.энэ хуулийн 158.1.4-т заасан хяналт, шалгалтаар зөрчил илрээгүй.

158.2.Зөрчил, гэмт хэргийн шинжтэй үйлдэл илэрсэн боловч хуулийн дагуу тухайн гэмт хэрэг, зөрчилд барааг хураах шийтгэл оногдуулахаар заагаагүй, эсхүл зөрчлийг хянан шийдвэрлэсэн, бараа эд мөрийн баримт болохгүй бөгөөд түүнд ногдуулсан гаалийн болон бусад татвар хураамж, торгууль төлөгдсөн бол барааг мэдүүлэгчид олгож болно.

**159 дүгээр зүйл.Гаалийн хяналтад байх нөхцөлөөр барааг олгох**

159.1.Дараах тохиолдолд барааг гаалийн хяналтад байх нөхцөлөөр мэдүүлэгчид олгоно:

159.1.1.улсын хилээр түр хугацаагаар оруулах, гаргах;

159.1.2.гаалийн нутаг дэвсгэрт, эсхүл хилийн чанадад боловсруулах;

159.1.3.гаалийн баталгаат агуулах, татваргүй барааны дэлгүүр, чөлөөт бүсэд оруулах;

159.1.4.хууль тогтоомжид заасан тохиолдолд энэ хуулийн 156.1.1-д заасан зөвшөөрөл, лиценз, шаардлагатай бусад бичиг баримтыг дараа гаргаж өгөхөөр баталгаа гаргасан;

159.1.5.ашиглалт, захиран зарцуулалтын хязгаарлалттайгаар гаалийн болон бусад албан татвараас хэсэгчлэн, эсхүл бүрэн чөлөөлсөн бараа.

159.2.Энэ хуулийн 159.1.1, 159.1.2, 159.1.5-д заасан барааг гаалийн нутаг дэвсгэрт гагцхүү улсын хилээр нэвтрүүлсэн зориулалтын дагуу ашиглана.

159.3.Энэ хуулийн 158.1.1-д заасан бичиг баримтыг гаргаж өгсөнөөр 159.1.4-т заасан бараа чөлөөт эргэлтэд орж монголын бараа болох ба гаалийн бүрдүүлэлтийг дахин хийхгүй.

**160 дугаар зүйл.Бараа олгохоос татгалзах**

160.1.Гаалийн байгууллага дараах тохиолдолд барааг олгохоос татгалзана:

160.1.1.энэ хуулийн 158 дугаар зүйлд заасан нөхцөл хангагдаагүй;

160.1.2.энэ хуулийн 75.6-д заасан нөхцөлд.

160.2.Гаалийн байгууллага барааг олгохоос татгалзсан үндэслэлээ мэдүүлэгчид бичгээр, цахимаар мэдэгдэнэ.

**161 дүгээр зүйл.Гаалийн тэмдэглэгээ хийх**

161.1.Гаалийн хяналтад байгаа бараа, тээврийн хэрэгсэл, тэдгээрийг хадгалж байгаа агуулах, байр, сав зэрэгт гаалийн байгууллага тэмдэглэгээ хийнэ.

161.2.Гаалийн тэмдэглэгээг дараах хэлбэрээр хийнэ:

161.2.1.лац, ломбо, цахим ухаалаг ломбо /цоож/;

161.2.2.тоон болон үсгэн тэмдэглэгээ тавих;

161.2.3.тамга, тэмдэг дарах;

161.2.4.сав, баглаа, боодол болгон боож, түүнд хийсэн тэмдэглэгээ;

161.2.5.дээж, сорьц, загвар авах;

161.2.6.гадаад, дотоод шинжийг тодорхойлон бичих;

161.2.7.схем дүрс зургаар илэрхийлэх;

161.2.8.ерөнхий болон дүрслэн зураглал гаргах;

161.2.9.дүрс бичлэг хийх, фото зураг авах;

161.2.10.олон улсын худалдаанд ашиглагддаг тэмдэглэгээний систем хэрэглэх;

161.2.11.бичиг баримтын хуудсыг дэс дараалуулан тоогоор дугаарлан баталгаажуулах;

161.2.12.тэмдэглэгээ бүхий наалт;

161.2.13.хуулбарлаж авах;

161.2.14.үсэг, дугаар бүхий код ашиглах;

161.2.15.холбогдох тайлбар, тодруулга, лавлагааг гаргуулан авч баримтжуулах;

161.2.16.үйлдвэрлэгчээс тавьсан тусгай тэмдэглэгээ, дугаар;

161.2.17.марклалт, серийн дугаар ашиглах;

161.2.18.шинжээчийн дүгнэлт;

161.2.19.бусад.

161.3.Гаалийн хяналтад байгаа бараа, тээврийн хэрэгсэл, түүнийг хадгалж байгаа байр, агуулах, талбай болон гаалийн хяналтад байгаа бараанаас авсан дээж, сорьц, загвар зэрэгт гаалийн тэмдэглэгээ хийхэд энэ хуулийн 161.2-т заасан хэлбэрээс аль тохирохыг сонгож хэрэглэнэ.

161.4.Хилийн чанадад түр хугацаагаар гаргах болон гаалийн нутаг дэвсгэрт түр хугацаагаар оруулах горимд байршуулах бараа, тээврийн хэрэгслийн техникийн үзүүлэлт, марк, артикул, зориулалт, жин, тоо, овор хэмжээ, шинж байдлыг тодорхойлон бичих, фото зургийг авч гаалийн тэмдэглэгээний цахим сан үүсгэж хадгална.

161.5.Барааг хилийн чанадад түр хугацаагаар гаргах, барааг гаалийн нутаг дэвсгэрт түр хугацаагаар оруулах горимд байршсан бараа, тээврийн хэрэгслийг буцааж нэвтрүүлэхдээ гаалийн тэмдэглэгээний цахим сангийн мэдээлэлтэй нэг бүрчлэн тулгаж шалгасны дараа гаалийн бүрдүүлэлт хийнэ.

161.6.Гаалийн байгууллагаас хийсэн гаалийн тэмдэглэгээний бүрэн бүтэн байдлыг гаалийн харилцаанд оролцогч тал хариуцна.

161.7.Гадаад улсын гаалийн байгууллагын болон илгээгч, тээвэрлэгч, тээвэр зуучлагчийн тавьсан тэмдэглэгээг гаалийн зорилгоор хүлээн зөвшөөрч болно.

**162 дугаар зүйл.Гаалийн тэмдэглэгээг өөрчлөх**

162.1.Гаалийн тэмдэглэгээг гамшгийн нөхцөл байдал үүссэнээс бусад тохиолдолд гаалийн байгууллага авч, өөрчилнө.

162.2.Гамшгийн улмаас бараа, тээврийн хэрэгсэл устах, үрэгдэх, гэмтэж муудах нөхцөл байдал үүссэн үед гаалийн харилцаанд оролцогч этгээд тухайн нөхцөл байдлыг хамгийн ойр орших гаалийн байгууллагад нэн даруй мэдээлж, гаалийн байгууллагын зөвшөөрснөөр гаалийн тэмдэглэгээг авч, өөрчилж болно.

162.3.Дамжуулан өнгөрүүлэх болон шилжүүлэн ачих горимд байршуулах бараа, тээврийн хэрэгсэлд гадаадын болон үндэсний гаалийн байгууллагын тавьсан гаалийн тэмдэглэгээг зайлшгүй шаардлагаар өөрчилсөн бол тухайн гаалийн байгууллага энэ тухай тэмдэглэл үйлдэнэ.

162.4.Гаалийн байгууллагын зөвшөөрснөөр тэмдэглэгээг авсан, өөрчилсөн этгээд энэ тухай гаалийн байгууллагад бичгээр мэдэгдэж, энэ хуулийн 162.1-д заасан нөхцөл байдлыг нотолсон гамшгаас хамгаалах байгууллагын тодорхойлолтыг хавсаргана.

162.5.Энэ хуулийн 162.3-т заасан тэмдэглэлд бараа, тээврийн хэрэгслийн эзэмшигчийн тухай мэдээлэл, гаалийн тэмдэглэгээний хэлбэр, лац, ломбоны дугаар, огноо, гаалийн тэмдэглэгээнд өөрчлөлт орох болсон шалтгаан, гаалийн тэмдэглэгээг өөрчлөх шийдвэр гаргасан байгууллага, албан тушаалтны талаарх мэдээлэл, тэмдэглэл үйлдсэн албан тушаалтны мэдээллийг агуулсан байна.

### ЗУРГААДУГААР ДЭД БҮЛЭГ

**БАРАА, ТЭЭВРИЙН ХЭРЭГСЛИЙГ**

**ГААЛИЙН НУТАГ ДЭВСГЭРЭЭС ГАРГАХ**

**163 дугаар зүйл.Бараа, тээврийн хэрэгслийг гаалийн**

**нутаг дэвсгэрээс гаргах**

163.1.Барааг гаалийн мэдүүлэг, тээврийн хэрэгслийн төрлийг харгалзаж, энэ хуулийн 40, 46 дугаар зүйлд заасан мэдээлэл, бичиг баримтыг үндэслэн гаалийн нутаг дэвсгэрээс гаргана.

163.2.Зарим нэр төрлийн барааг гаалийн нутаг дэвсгэрээс гаргах хилийн боомтыг энэ хууль, холбогдох бусад хуульд заасны дагуу, эсхүл Засгийн газрын шийдвэрээр тогтоож болно.

**164 дүгээр зүйл.Барааг тээврийн хэрэгсэлд ачих**

164.1.Гаалийн мэдүүлэг, гаалийн бүрдүүлэлтийн бичиг баримтыг үндэслэн гаалийн нутаг дэвсгэрээс гаргах барааг энэ хуулийн 87 дугаар зүйлд заасан газар, цагт гаалийн хяналтын доор ачина.

164.2.Барааг энэ хуулийн 164.1-д зааснаас өөр газар, цагт ачих тохиолдолд гаалийн байгууллагаас зөвшөөрөл авна.

**165 дугаар зүйл.Барааг улсын хилээр гаргах**

165.1.Тээвэрлэгч улсын хилээр гаргах бараа, тээврийн хэрэгсэлд гаалийн зорилгоор хийсэн гаалийн тэмдэглэгээг өөрчлөхгүйгээр тээвэрлэж улсын хилээр гаргана.

165.2.Энэ хуулийн 165.1-д заасан бараанд тээвэрлэлтийн ердийн нөхцөлд гарах элэгдэл, хорогдлоос бусад өөрчлөлт ороогүй байна.

165.3.Гамшиг болон бусад нөхцөл байдлын улмаас гаалийн нутагт дэвсгэрээс гаргах бараа, тээврийн хэрэгслийг улсын хилээр гаргах боломжгүй болсон тохиолдолд хамгийн ойр байрлах гаалийн байгууллагад хүргэх арга хэмжээ авах бөгөөд энэ тохиолдолд барааг гаалийн байгууллагын зөвшөөрөлгүйгээр бусдад шилжүүлэх, захиран зарцуулахыг хориглоно.

### ДОЛООДУГААР ДЭД БҮЛЭГ

**ОЮУНЫ ӨМЧИЙН ЭРХИЙН ЗӨРЧИЛТЭЙ БАРААГ**

**гаалийн хилээр нэвтрүүлэхээс урьдчилан**

**сэргийлэх, СААТУУЛАХ**

**166 дугаар зүйл.Нийтлэг үндэслэл**

166.1.Оюуны өмчийн эрхээр хамгаалагдсан бараа гэдэгт хуульд өөрөөр заагаагүй бол оюуны өмчийн асуудал эрхэлсэн төрийн захиргааны байгууллагаас эрхийн хамгаалалт хийж патент олгосон шинэ бүтээл, бүтээгдэхүүний загвар, гэрчилгээ бүхий ашигтай загвар, барааны тэмдэг, газар зүйн заалт, гэрчлэх тэмдэгтэй бараа болон зохиогчийн эрхтэй бүтээлийг ойлгоно.

166.2.Эрх эзэмшигч гэдэгт оюуны өмчийн хууль тогтоомжоор тодорхойлогдсон эрх эзэмшигч, Иргэний хуульд заасны дагуу уг эрхийг шилжүүлэн эзэмшигч, залгамжлагч, итгэмжлэлээр эзэмшигч, тэдгээрийн эрхийг хамгаалах зорилгоор томилогдсон итгэмжлэгдсэн этгээдийг ойлгоно.

166.3.Оюуны өмчийн эрхийн зөрчилтэй бараа гэдэгт оюуны өмчийн хууль тогтоомж, эрх эзэмшигчийн хууль ёсны эрхийг зөрчсөн барааг ойлгоно.

166.4.Оюуны өмчийн эрхийн зөрчилтэй барааг гаалийн хилээр нэвтрүүлэхээс урьдчилан сэргийлэх, саатуулахад энэ хууль болон бусад хууль тогтоомжид заасан нөхцөл шаардлага хангагдсан байна.

166.5.Гаалийн байгууллага дараах барааг энэ хуулийн 166.3-т хамааруулан оюуны өмчийн эрхийн асуудлаар саатуулахгүй:

166.5.1.зорчигч хувийн хэрэглээндээ зориулан нэвтрүүлж байгаа болон шуудангийн илгээмжээр арилжааны бус зориулалтаар хувь хүний нэр дээр илгээсэн, хүлээн авсан бараа;

166.5.2.улс хооронд дамжуулан өнгөрүүлэх бараа;

166.5.3.дипломат дархан эрх ямба эдлэх дипломат төлөөлөгчийн газар, консулын газар, олон улсын байгууллагын албан хэрэгцээний бараа болон тэдгээрийн ажилтнаас хувийн хэрэглээндээ зориулан нэвтрүүлж байгаа бараа.

**167 дугаар зүйл.Оюуны өмчийн эрхийг хамгаалах зорилгоор**

**гаалийн бүртгэл хөтлөх, түүнд өөрчлөлт оруулах,**

**хасалт хийх, хяналт тавих**

167.1.Гаалийн удирдах төв байгууллага эрх эзэмшигчийн гаргасан хүсэлт, энэ хуулийн 167.2-т заасан мэдээлэл, бичиг баримтыг хянаж, холбогдох барааг оюуны өмчийн эрхийг хамгаалах гаалийн бүртгэл/цаашид “гаалийн бүртгэл” гэх/-д бүртгэж болно.

167.2.Эрх эзэмшигч энэ хуулийн 166.1-д заасан барааг гаалийн бүртгэлд бүртгүүлэхэд дараах мэдээллийг гаалийн удирдах төв байгууллагад гаргаж өгнө:

167.2.1.оюуны өмчийн эрхийг эзэмшиж байгааг нотлох баримт, оюуны өмчийн эрх эзэмших эрхийн гэрчилгээний эх хувь, эсхүл нотариатаар гэрчлүүлсэн хувь, оюуны өмчийн эрх эзэмшигч эрхээ бусдад шилжүүлсэн бол эрх шилжүүлсэн тухай гэрээ;

167.2.2.эрх эзэмшигч хуулийн этгээд бол түүний оноосон нэр, албан ёсны хаяг, зохион байгуулалтын хэлбэр, хувь хүн бол овог, нэр, регистрийн дугаар, албан ёсны хаяг, харьяалал, байнга оршин суудаг буюу үйл ажиллагаа явуулдаг байршил, холбоо барих мэдээлэл;

167.2.3.итгэмжлэгдсэн төлөөлөгчөөр дамжуулж байгаа бол түүний овог нэр, нэр, регистрийн дугаар, албан ёсны хаяг, эрх эзэмшигчээс олгосон итгэмжлэлийн эх хувь;

167.2.4.оюуны өмчид хамаарах барааны нэр, үйлчилгээний олон улсын ангиллын, эсхүл барааны ангиллын кодыг тусгасан жагсаалт;

167.2.5. гаалийн байгууллага оюуны өмчийн эрхийн зөрчилтэй барааг ялган танихад зориулсан тайлбар, дүрс, оюуны өмчийн барааны дээж, сорьц, загвар.

167.3.Гаалийн байгууллага эрх эзэмшигч болон холбогдох төрийн байгууллагаас нэмэлт мэдээллийг гаргуулан авч болно.

167.4.Эрх эзэмшигч гаалийн байгууллагын шаардсан мэдээлэл, бичиг баримтыг гаргаж өгөөгүй тохиолдолд хүсэлтийг буцааж, бүртгэхээс татгалзсан тухай мэдэгдэнэ.

167.5.Гаалийн удирдах төв байгууллага гаалийн бүртгэлд оруулсан барааны талаарх дэлгэрэнгүй мэдээллийг гаалийн газар, хороодод нэн даруй мэдэгдэнэ.

167.6.Гаалийн бүртгэлд дараах тохиолдолд өөрчлөлт оруулж, хасалт хийж болно:

167.6.1.хүсэлт болон түүнд хавсаргасан бичиг баримтад заасан мэдээлэл өөрчлөгдсөн талаар эрх эзэмшигч болон хүсэлт гаргагч өөрөө хандсан;

167.6.2.энэ хуулийн 167.10-т заасан хугацаа дуусгавар болсон, оюуны өмчийн эрх хүчингүй болсон, эрх эзэмшигчийн нэр өөрчлөгдсөн тухай хууль хяналтын болон төрийн бусад байгууллагаас гаалийн байгууллагад мэдэгдсэн.

167.6.3.бусад

167.7.Гаалийн байгууллага гаалийн бүртгэлд өөрчлөлт оруулахдаа холбогдох мэдээллийг нягтлан шалгаж, ажлын гурван өдөрт багтаан хийж гүйцэтгэнэ.

167.8.Гаалийн бүртгэлд оруулсан өөрчлөлтийг ажлын нэг өдөрт багтаан гаалийн удирдах төв байгууллагаас гаалийн газар, хороодод мэдэгдэнэ.

167.9.Гаалийн байгууллага гаалийн бүртгэлд бүртгэж авсан бараатай холбогдсон оюуны өмчийн эрхийг хамгаалах, оюуны өмчийн эрхийн зөрчилтэй барааг гаалийн хилээр нэвтрүүлэхээс урьдчилан сэргийлэх арга хэмжээг уг барааг бүртгэж авсан өдрөөс хойш хоёр жилийн хугацаанд хэрэгжүүлнэ.

167.10.Эрх эзэмшигчийн хүсэлтээр 167.9-д заасан хугацааг хоёр жил хүртэл хугацаагаар хэдэн ч удаа сунгаж болно.

167.11.Энэ хуулийн 167.9, 167.10-т заасан хугацаа оюуны өмчийн эрхийн хүчин төгөлдөр хугацаанаас хэтэрч болохгүй.

**168 дугаар зүйл.Оюуны өмчийн эрхийн зөрчилтэй барааг саатуулах**

168.1.Энэ хуулийн 166.2-т заасан этгээд гаалийн байгууллагад дараах хүсэлтийг гаргаж болно:

168.1.1.гаалийн бүртгэлд байгаа бараатай холбогдсон оюуны өмчийн эрхийн зөрчилтэй барааг саатуулах ерөнхий хүсэлт;

168.1.2.нотолгоо, баримтад үндэслэсэн сэжиг бүхий тодорхой ачилтыг саатуулах хүсэлт.

168.2.Гаалийн байгууллага энэ хуулийн 168.1.1-д заасан ерөнхий хүсэлтийн дагуу хэрэгжүүлэх гаалийн хяналт 167.10-т заасан хугацаагаар, энэ хуулийн 168.1.2-т заасан хүсэлтийн дагуу хэрэгжүүлэх гаалийн хяналт тухайн ачилт бүхий барааг нягтлан шалгах хугацаагаар хязгаарлагдана.

168.3.Эрх эзэмшигч оюуны өмчийн эрхийн зөрчилтэй барааг саатуулах хүсэлтийг шаардлагатай нотлох баримт, мэдээллийн хамт гаалийн удирдах төв байгууллагад бичгээр, эсхүл цахимаар гаргана.

168.4.Энэ хуулийн 168.1.2-т заасан хүсэлтэд оюуны өмчийн эрх зөрчигдсөн, зөрчигдөх гэж буйг нотолсон баримт, үндэслэл, улсын хилээр нэвтэрч байгаа болон гаалийн хяналтад байгаа бараа оюуны өмчийн эрх зөрчсөн гэж үзсэн барааны ялгах шинж, тэмдгийн талаарх мэдээллийг гаалийн удирдах төв байгууллага ирүүлнэ.

168.5.Гаалийн байгууллага экспортлогч, импортлогч, илгээгч, хүлээн авагч, эсхүл бараа эзэмшигч, эрх бүхий байгууллагын хууль ёсны эрх зөрчигдөхөөс урьдчилан сэргийлэх, хамгаалах зорилгоор хүсэлт гаргагчаас мөнгөн барьцаа, түүнтэй дүйцэхүйц баталгааг гаргуулан авна. Мөнгөн барьцаа, баталгаатай холбоотой харилцааг энэ хуулийн 167.13-т заасан журмаар зохицуулна.

168.6.Оюуны өмчийн эрхийн зөрчилтэй барааг гаалийн байгууллага саатуулсан тохиолдолд энэ талаар эрх эзэмшигчид мэдэгдэнэ.

168.7.Эрх эзэмшигч саатуулагдсан барааны оюуны өмчийн эрхийн зөрчлийн талаар дүгнэлт гаргуулахаар оюуны өмчийн эрхийн асуудал хариуцсан байгууллагад хандаж шийдвэрлүүлсэн, эсхүл бараа илгээгч, хүлээн авагчтай тохиролцож шийдвэрлэсэн бол энэ тухай гаалийн байгууллагад мэдэгдэнэ.

168.8.Гаалийн байгууллагад уг барааг саатуулснаас хойш ажлын арван өдрийн дотор эрх эзэмшигч 168.7-д заасны дагуу мэдэгдээгүй тохиолдолд гаалийн байгууллага уг бараанд хууль тогтоомжийн дагуу гаалийн бүрдүүлэлт хийж мэдүүлэгчид олгоно.

168.9.Шүүхийн шийдвэр болон хууль хяналтын байгууллагаас бичгээр ирүүлсэн албан хүсэлтийн дагуу оюуны өмчийн эрхийн зөрчилтэй барааг гаалийн байгууллага саатуулна.

168.10.Гаалийн байгууллага оюуны өмчийн эрхийн илэрхий зөрчилтэй барааг өөрийн санаачилгаар саатуулж болно.

168.11.Гаалийн байгууллага олон улсын болон бусад орны гаалийн байгууллагаас ирүүлсэн албан хүсэлтийн дагуу оюуны өмчийн эрхийн зөрчилтэй барааг саатуулж болно.

168.12.Гаалийн байгууллага дараах тохиолдолд хариуцлага хүлээхгүй:

168.12.1.гаалийн хяналт шалгалтаар оюуны өмчийн эрхийн зөрчилтэй бараа илрээгүй;

168.12.2.гаалийн бүртгэлд бүртгэгдээгүй барааг мэдүүлэгчийн сонгосон гаалийн бүрдүүлэлтийн горимд байршуулсан;

168.12.3.гаалийн бүртгэлд бүртгэгдээгүй барааг саатуулаагүй.

168.13.Оюуны өмчийн эрхийн зөрчилтэй барааг гаалийн хилээр нэвтрүүлэхээс урьдчилан сэргийлэх, саатуулах журмыг гаалийн удирдах төв байгууллагын болон оюуны өмчийн эрхийн асуудал хариуцсан төрийн захиргааны байгууллагын дарга нар хамтран батална.

**169 дүгээр зүйл.Хохирол, зардал барагдуулах**

169.1.Гаалийн байгууллагаас саатуулсан бараа оюуны өмчийн байгууллагын дүгнэлтээр эрхийн зөрчилгүй болох нь тогтоогдвол мэдүүлэгч болон барааны эзэмшигч учирсан хохирлоо, гаалийн байгууллага барааг саатуулахтай холбогдуулан гаргасан зардлаа буруутай этгээдээс шаардах эрхтэй бөгөөд үндэслэлгүй хүсэлт гаргасан этгээд аливаа хохирол, гарсан зардлыг барагдуулах үүрэгтэй.

169.2.Энэ хуулийн 168 дугаар зүйлд заасны дагуу барааг саатуулсаны төлөө гаалийн байгууллага аливаа хариуцлага хүлээхгүй.

**170 дугаар зүйл.Бусад байгууллагатай хамтран ажиллах**

170.1.Гаалийн удирдах төв байгууллага болон оюуны өмчийн асуудал эрхэлсэн төрийн захиргааны байгууллага оюуны өмчийн эрхээр хамгаалагдсан, өөрийн мэдээллийн санд бүртгэлтэй барааны талаарх мэдээллийг харилцан солилцоно.

170.2.Гаалийн байгууллагын албан тушаалтан гаалийн бүртгэлийн мэдээллийн сангийн нууцыг хадгалах үүрэгтэй.

170.3.Оюуны өмчийн байгууллага болон эрх эзэмшигч оюуны өмчийн эрхийн зөрчилтэй барааг ялган таних, шалгах, саатуулах, хадгалах зэрэг үйл ажиллагаатай холбогдуулан мэргэжлийн зөвлөгөө болон туслалцааг гаалийн байгууллагад үнэ төлбөргүй өгч, оюуны өмчийн эрхийн талаарх сургалтыг тогтмол явуулна.

170.4.Аливаа барааг хуурамчаар, эсхүл дууриалган үйлдэж улсын хилээр нэвтрүүлэх явдалтай тэмцэх болон оюуны өмчийн эрхийг хамгаалах үйл ажиллагаа явуулж байгаа төрийн болон төрийн бус бусад байгууллагатай гаалийн байгууллага хамтран ажиллана.

### НАЙМДУГААР ДЭД БҮЛЭГ

**Гаалийн бүрдүүлэлтийн**

**дараах шалгалт**

**171 дүгээр зүйл.Гаалийн бүрдүүлэлтийн дараах шалгалт**

171.1.Гаалийн байгууллага барааг мэдүүлэгчийн сонгосон гаалийн бүрдүүлэлтийн горимд байршуулсаны дараа гаалийн мэдүүлгийн үнэн зөвийг нягтлан шалгах, хууль тогтоомжийн хэрэгжилтийг хангах, хууль сахилтын түвшинд дүгнэлт гаргах зорилгоор гаалийн бүрдүүлэлтийн дараах шалгалтыг хийнэ.

171.2.Гаалийн бүрдүүлэлтийн дараах шалгалт хийх тухай шийдвэрийг шалгалтад хамрагдах этгээдэд бичгээр, цахимаар хүргүүлнэ.

171.3.Гаалийн байгууллагын шалгалт хийх албан тушаалтан шалгалтад хамрагдах этгээдийн удирдлага, эсхүл түүний төлөөлөгчид удирдамж танилцуулан энэ тухай тэмдэглэл үйлдэж, гарын үсэг зуруулсанаар шалгалт эхэлнэ.

171.4.Энэ хуулийн 171.2-т заасан шийдвэрийг шалгалтад хамрагдах этгээд хүлээн аваагүй тохиолдолд энэ тухай шалгалт хийх албан тушаалтан тэмдэглэл үйлдэнэ.

171.5.Шалгалтад хамрагдах этгээдийн албан ёсны хаяг, байршил тодорхойгүй, удирдах албан тушаалтан түр эзгүй байх, шалгалт хийх шийдвэр, удирдамжийг хүлээж аваагүй нь шалгалтыг хойшлуулах үндэслэл болохгүй.

171.6.Шалгалтад хамрагдаж байгаа этгээд хуульд заасан үүргээ биелүүлээгүйн улмаас хариуцлага хүлээсэн нь гаалийн бүрдүүлэлтийн дараах шалгалтыг зогсоох, хойшлуулах үндэслэл болохгүй.

171.7.Гаалийн бүрдүүлэлтийн дараах шалгалтаар гаалийн бүрдүүлэлт хийгдээгүй бараа илэрсэн тохиолдолд гаалийн бүрдүүлэлтийг нөхөн хийлгэж, гаалийн болон бусад татварыг төлүүлнэ.

171.8.Гаалийн бүрдүүлэлтийн дараах шалгалтаар илэрсэн гаалийн хууль тогтоомжийн зөрчлийг Зөрчил шалган шийдвэрлэх тухай хуулийн дагуу шийдвэрлэнэ.

171.9.Шалгалтын үр дүнгийн тайлан, илтгэх хуудсанд холбогдох удирдах албан тушаалтан гарын үсэг зурсанаар бүрдүүлэлтийн дараах шалгалт дуусгавар болно.

171.10.Гаалийн бүрдүүлэлтийн дараах шалгалт хийх журам, заавар, гаалийн улсын байцаагчийн үйлдэх бичиг баримтын загварыг гаалийн удирдах төв байгууллагын дарга батална.

**172 дугаар зүйл.Гаалийн бүрдүүлэлтийн дараах шалгалтын төрөл**

172.1.Гаалийн бүрдүүлэлтийн дараах шалгалт дараах төрөлтэй байна:

172.1.1.иж бүрэн шалгалт;

172.1.2.хэсэгчилсэн шалгалт.

172.2.Иж бүрэн шалгалтад эрсдэл тооцож гаалийн харилцаанд оролцогчийн санхүүгийн бичиг баримтад суурилан гадаад худалдаанд холбогдох үйл ажиллагааг бүхэлд нь хамруулна.

172.3.Хэсэгчилсэн шалгалтад гаалийн мэдүүлэг, дагалдах бичиг баримтаар өгөгдсөн мэдээлэлд дүн шинжилгээ хийсэний үндсэн дээр бичиг баримт, тодорхой нэг буюу хэд хэдэн гаалийн мэдүүлгийг хамруулна.

**173 дугаар зүйл.Гаалийн бүрдүүлэлтийн дараах иж бүрэн шалгалт**

173.1.Бараа, тээврийн хэрэгсэлд гаалийн бүрдүүлэлт хийж, гаалийн хяналтаас гаргах зөвшөөрөл олгосны дараа эрсдэл тооцсоны үндсэн дээр гаалийн мэдүүлэг, бусад бичиг баримтын мэдээллийн үнэн зөвийг нягтлан шалгах зорилгоор шалгалтад хамрагдаж байгаа этгээдийн санхүүгийн бичиг баримт, бусад мэдээлэлд тулгуурлан гадаад худалдааны үйл ажиллагаанд гаалийн бүрдүүлэлтийн дараах иж бүрэн шалгалтыг хийнэ.

173.2.Энэ хуулийн 173.1-д заасан шалгалт төлөвлөгөөт болон төлөвлөгөөт бус гэсэн хэлбэртэй байна.

**174 дүгээр зүйл.Гаалийн бүрдүүлэлтийн дараах төлөвлөгөөт шалгалт**

174.1.Гаалийн удирдах төв байгууллагаас баталсан төлөвлөгөөг үндэслэн гаалийн бүрдүүлэлтийн дараах төлөвлөгөөт шалгалтыг хийнэ.

174.2.Энэ хуулийн 174.1-д заасан шалгалтад нэг этгээдийг жилд нэгээс илүүгүй, гаалийн итгэмжлэгдсэн операторыг гурван жилд нэг удаа хамруулна.

174.3.Энэ хуулийн 174.1-д заасан шалгалт дараах эх сурвалжийн мэдээлэлд үндэслэнэ:

174.3.1.гаалийн байгууллагын цахим мэдээллийн сан;

174.3.2.өмнө хийсэн шалгалтын үр дүн;

174.3.3.гаалийн мэдүүлэг, дагалдах бичиг баримтад хийсэн шалгалтын үр дүн;

174.3.4.төрийн байгууллагаас авсан мэдээлэл;

174.3.5.банк, санхүүгийн байгууллагаас авсан мэдээлэл;

174.3.6.бусад.

**175 дугаар зүйл.Гаалийн бүрдүүлэлтийн дараах**

**төлөвлөгөөт бус шалгалт**

175.1.Дараах үндэслэлээр төлөвлөгөөт бус шалгалтыг хийнэ:

175.1.1.гаалийн байгууллагын цахим мэдээллийн санд байгаа мэдээлэлд хийгдсэн эрсдэлийн дүн шинжилгээний үр дүн;

175.1.2.гаалийн хууль тогтоомжийг зөрчсөн тухай мэдээлэл;

175.1.3.гаалийн итгэмжлэгдсэн оператор болох хүсэлт гаргасан хуулийн этгээдэд;

175.1.4.гадаад орны гаалийн байгууллагын хүсэлт;

175.1.5.шалгалтад хамрагдаж байгаа этгээдтэй харилцан хамаарал бүхий, эсвэл гэрээ хэлцэл хийгдсэн аж ахуйн нэгжийг шалгах шаардлагатай болсон;

175.1.6.олон нийтийн мэдээллийн хэрэгсэлд нийтлэгдсэн мэдээлэл;

175.1.7.өөрийнх нь хүсэлтээр хувь хүн, хуулийн этгээдийн гадаад худалдааны үйл ажиллагаанд;

175.1.8.иргэн, хуулийн этгээдийн мэдээлэл, гомдол.

175.2.Төлөвлөгөөт бус шалгалтад хамрагдах этгээдэд энэ хуулийн 174.2-т заасан нөхцөл хамаарахгүй.

**176 дугаар зүйл.Гаалийн бүрдүүлэлтийн дараах шалгалтын хугацаа**

176.1.Гаалийн бүрдүүлэлтийн дараах шалгалт хийх удирдамжид шалгалт эхлэх, дуусах хугацааг заана.

176.2.Шаардлагатай тохиолдолд энэ хуулийн 176.1-д заасан хугацааг сунгаж болох бөгөөд энэ тохиолдолд удирдамжид нэмэлт, өөрчлөлт оруулна.

176.3.Гаалийн бүрдүүлэлтийн дараах шалгалт хийх талаар шалгалтад хамрагдаж байгаа этгээдэд шалгалт хийхээс 10 хонoгийн өмнө мэдэгдэж, шаардлагатай мэдээллийг урьдчилж хүргүүлнэ.

176.4.Дараах тохиолдолд шалгалтын хугацааг гаалийн удирдах төв байгууллагын даргын шийдвэрээр түр зогсоож болно:

176.4.1.бараа, бичиг баримтад магадлан шинжилгээ хийх, шинжээч томилох;

176.4.2.гаалийн бүрдүүлэлтийн дараах шалгалтын үр дүнд нөлөөлөхүйц бичиг баримт, мэдээллийг гаргуулан авах.

176.5.Гаалийн бүрдүүлэлтийн дараах шалгалтын хугацааг сунгасан, түр зогсоосон талаар шалгалтад хамрагдаж байгаа этгээдэд бичгээр мэдэгдэнэ.

176.6.Гаалийн бүрдүүлэлтийн дараах шалгалтаар гаалийн болон бусад татварын нөхөн ногдуулалт хийх, алданги, торгууль ногдуулах хөөн хэлэлцэх хугацаа дөрвөн жил байна.

176.7.Энэ хуулийн 176.6-д заасан хугацаа барааг мэдүүлэгчийн сонгосон гаалийн бүрдүүлэлтийн горимд байршуулсан өдрөөс эхлэн тоологдоно.

176.8.Энэ хуулийн 176.7-д заасан өдөр тогтоогдохгүй бол зөрчил илэрсэн өдрөөс эхлэн хөөн хэлэлцэх хугацааг тоолно.

**177 дугаар зүйл.Гаалийн бүрдүүлэлтийн дараах**

**хэсэгчилсэн шалгалт**

177.1.Гаалийн бүрдүүлэлтийн дараах хэсэгчилсэн шалгалт дараах төрөлтэй байна:

177.1.1.бичиг баримтын шалгалт;

177.1.2.шуурхай шалгалт.

177.2.Энэ хуулийн 177.1.1-д заасан шалгалтаар гаалийн мэдүүлэг, дагалдах бичиг баримтад тусгагдсан энэ хуулийн 178.2-т заасан мэдээлэлд хийсэн дүн шинжилгээний үндсэн дээр шаардлагатай бичиг баримтыг гаалийн харилцаанд оролцогчоос гаалийн байгууллагад хүргүүлэн ирүүлж, ажлын байранд шалгана.

177.3.Энэ хуулийн 177.1.2-т заасан шалгалтаар үндэслэл бүхий мэдээлэл, гаалийн бүрдүүлэлтийн мэдээллийн санд хийсэн судалгаа, эрсдэл тооцсон үр дүнгийн дагуу тодорхой нэг буюу хэд хэдэн гаалийн мэдүүлгийг сонгож, барааг гаалийн бүрдүүлэлтийн горимд байршуулах зөвшөөрөл олгосны дараа тухайн барааг хадгалах байр, агуулах, талбайд шалгана.

**178 дугаар зүйл.Гаалийн бүрдүүлэлтийн дараах**

**бичиг баримтын шалгалт**

178.1.Энэ хуулийн 177.2-т заасан бичиг баримтын шалгалтад хамрагдах этгээдэд ирүүлэх бичиг баримтын жагсаалт, хугацааг гаалийн байгууллага бичгээр, цахимаар мэдэгдэнэ.

178.2.Энэ хуулийн 177.2-т заасан бичиг баримтын шалгалтаар гаалийн мэдүүлэг болон дагалдах бичиг баримтад тусгагдсан дараах мэдээллийн үнэн зөвийг шалгана:

178.2.1.барааны нэр төрөл, жин, тоо хэмжээ;

178.2.2.барааны ангилал;

178.2.3.гаалийн үнэ, үнэлгээ;

178.2.4.барааны гарал үүслийн улс;

178.2.5.гаалийн болон бусад татвар, хураамжийн ногдуулалт, барагдуулалт;

178.2.6.тарифын бус хязгаарлалт;

178.2.7.гаалийн бүрдүүлэлтийн горимын нөхцөл, шаардлага;

178.2.8.бусад.

178.3.Энэ хуулийн 178.1-д заасан хугацаанд бичиг баримтыг ирүүлээгүй, эсхүл бичиг баримтын шалгалтын дүнг үндэслэн бүрдүүлэлтийн дараах төлөвлөгөөт бус шалгалт хийнэ.

**179 дүгээр зүйл.Гаалийн бүрдүүлэлтийн дараах**

**шуурхай шалгалт**

179.1.Гаалийн байгууллага үндэслэл бүхий мэдээлэл, гаалийн бүрдүүлэлтийн мэдээллийн санд хийсэн судалгаа, эрсдэл тооцсон үр дүнгийн дагуу бүрдүүлэлтийн дараах шуурхай шалгалтыг хийж болно.

179.2.Бүрдүүлэлтийн дараах шуурхай шалгалтыг барааг мэдүүлэгчийн сонгосон гаалийн бүрдүүлэлтийн горимд байршуулсан, гаалийн хяналтын бүсээс гарсны дараа хийнэ.

179.3.Энэ хуулийн 177.3-т заасан бүрдүүлэлтийн дараах шуурхай шалгалтыг хийсэн тухай бүртгэл хөтөлж, үр дүнг гаалийн бүрдүүлэлтийн дараах шалгалтын асуудал хариуцсан нэгжийн удирдлагад тайлагнана.

**180 дугаар зүйл.Гаалийн бүрдүүлэлтийн дараах шалгалтад**

**хамрагдаж байгаа этгээдийн эрх, үүрэг**

180.1.Гаалийн бүрдүүлэлтийн дараах шалгалтад хамрагдаж байгаа этгээд дараах эрх эдэлнэ:

180.1.1.гаалийн бүрдүүлэлтийн дараах шалгалтын удирдамж, шалгалттай холбоотой бичиг баримттай танилцах, тайлбар авах;

180.1.2.хууль ёсны эрх ашгаа биечлэн болон итгэмжлэгдсэн төлөөлөгчөөр дамжуулан хамгаалах, шалгалтын үйл ажиллагаанд шаардлагатай нотолгоо, үндэслэл гаргах;

180.1.3.шалгалт хийхээр томилогдсон гаалийн байгууллагын албан тушаалтнаас хууль тогтоомжид заасан үндэслэлээр татгалзах;

180.1.4.хүндэтгэн үзэх шалтгаантай тохиолдолд шалгалтыг хойшлуулах тухай хүсэлтийг гаалийн удирдах төв байгууллагын даргад бичгээр гаргаж, шийдвэрлүүлэх;

180.1.5.гаалийн бүрдүүлэлтийн үйл ажиллагаа хуулийн хүрээнд байсныг тодорхойлох өөрт байгаа нотлох бүх төрлийн баримт, мэдээлэл, тайлбар гаргаж өгөх;

180.1.6.гаалийн байгууллага, албан тушаалтны шийдвэр, үйл ажиллагаатай холбоотойгоор дээд шатны байгууллага, албан тушаалтанд гомдол гаргах;

180.1.7.шалгалтын явц, үр дүн, холбогдох акт, дүгнэлттэй танилцах, хууль тогтоомжийн үндэслэлийг асуух, тайлбар авах, өгөх.

180.2.Гаалийн бүрдүүлэлтийн дараах шалгалтад хамрагдаж байгаа этгээд дараах үүрэг хүлээнэ:

180.2.1.шалгалтад хамрагдаж байгаа бараанд холбогдох мэдээллийг бичгээр, цахимаар гаргаж өгөх;

180.2.2.гадаад хэл дээр байгаа шаардлагатай бичиг баримтыг орчуулах;

180.2.3.шалгалтын үйл ажиллагаанд хуулийн этгээдийг төлөөлөн харилцах этгээдийг томилох;

180.2.4.санхүүгийн тайлан, бичиг баримт, түүнчлэн байгууллагын нууцад хамаарах бичиг баримтыг бичгийн хэлбэрээр, цахимаар гаргаж өгөх;

180.2.5.шалгалт явагдах байр, агуулах, талбайд шалгалтын бүрэлдэхүүнийг саадгүй нэвтрүүлэх;

180.2.6.бүрдүүлэлтийн дараах шуурхай шалгалт хийхэд саад учруулахгүй байх;

180.2.7.шалгалтын бүрэлдэхүүнээс тавьсан хууль ёсны шаардлагыг биелүүлэх;

180.2.8.шалгалтын бүрэлдэхүүнийг цахим санд шалгалт хийх нөхцөл боломж, мэргэшил, арга зүйн зөвлөгөөгөөр хангах, мэргэжлийн туслалцаа үзүүлэх;

180.2.9.шалгалт эхэлснээс хойш шалгагдаж байгаа бараа, бичиг баримт, мэдээлэлд засвар, нэмэлт, өөрчлөлт оруулахгүй байх.

**181 дүгээр зүйл.Гаалийн бүрдүүлэлтийн дараах шалгалт хийх**

**албан тушаалтны эрх, үүрэг**

181.1.Гаалийн бүрдүүлэлтийн дараах шалгалт хийх албан тушаалтан энэ хуулийн 327 дугаар зүйлд зааснаас гадна дараах эрхийг эдэлнэ:

181.1.1.гаалийн бүрдүүлэлтийн дараах шалгалтад хамрагдаж байгаа бараа хүлээн авагч, өмчлөгч, эзэмшигч, тэдгээртэй харилцан хамааралтай этгээдийн байр, агуулах, талбай, болон бусад объектод нэвтрэх, шаардлагатай бол гаалийн тэмдэглэгээ хийх, тэдгээрт хадгалагдаж байгаа барааг бүрэн болон түүвэрчилсэн байдлаар шалгах, тооллого хийх, битүүмжлэх;

181.1.2.шаардагдах нягтлан бодох бүртгэлийн тайлан, данс бүртгэл, санхүүгийн бусад бичиг баримт, гадаад худалдааны гэрээ, төлбөрийн тооцоо, тээврийн бичиг баримтыг бичгийн хэлбэрээр болон цахимаар гаргуулан авах, тайлбар авах;

181.1.3.гаалийн бүрдүүлэлтийн дараах шалгалтад хамрагдаж байгаа этгээдийн мэдээллийн санд нэвтрэх, барааны дээж, сорьц, загвар авч шинжилгээ хийлгэх, эрх бүхий байгууллагаар дүгнэлт гаргуулах;

181.1.4.шалгалтад хамрагдаж байгаа барааг шалгах нөхцөлийг бүрдүүлэхийг шаардах;

181.1.5.шалгалтад хамрагдаж байгаа этгээдээс гаалийн байгууллагын хяналтад эрхэлдэг үйл ажиллагаатай холбоотой нэмэлт тайлан гаргуулж авах;

181.1.6.банк, санхүүгийн байгууллагаас тухайн этгээдийн мөнгөн гүйлгээтэй холбоотой гүйлгээний хуулга, гадаад төлбөрийн талаарх мэдээлэл, түүний дотор байгууллагын нууцад хамаарах мэдээллийг үнэ төлбөргүй гаргуулан авах;

181.1.7.татварын болон төрийн бусад байгууллагаас банк, татвар, худалдааны баримт мэдээллийг, түүний дотор хуулиар нууцад хамаарах мэдээллийг гаргуулан авах;

181.1.8.шалгалтад холбогдох мэдээллийг гадаадын болон бусад байгууллагаас гаргуулан авах;

181.1.9.зөрчилд холбогдох бараа, тээврийн хэрэгслийг саатуулах, бичиг баримтыг гаргуулан авч шалгалт хийх;

181.1.10.хууль тогтоомжид заасан бусад эрх.

181.2.Гаалийн бүрдүүлэлтийн дараах шалгалт хийх гаалийн улсын байцаагч энэ хуулийн 326 дугаар зүйлд зааснаас гадна доор дурдсан үүрэг хүлээнэ:

181.2.1.шалгалтад хамрагдаж байгаа этгээдийн хууль ёсны ашиг сонирхол, эрхийг хүндэтгэх, өөрийн хууль бус шийдвэр, үйлдэл, эс үйлдлээрээ хохирол учруулахгүй байх;

181.2.2.шалгалтад хамрагдаж байгаа этгээдийн хэвийн үйл ажиллагааг алдагдуулахгүй байх;

181.2.3.шалгалтын явцад олж авсан мэдээллийг зөвхөн гаалийн зорилгоор ашиглах;

181.2.4.шалгалтын явцад ил болсон хуулиар хамгаалагдсан татвар, банкны болон бусад нууцад хамаарах мэдээлэл болон хувийн нууцыг задруулахгүй байх;

181.2.5.шалгалтад хамрагдаж байгаа этгээдийн хүсэлтээр хууль тогтоомжийн талаар тайлбарлах;

181.2.6.шалгалтад хамрагдаж байгаа этгээд болон тэдгээртэй хамаарал бүхий иргэн, хуулийн этгээдтэй ашиг сонирхлын зөрчилтэй бол нөлөөллийн мэдүүлэг бичиж энэ тухайгаа удирдлагад танилцуулж, шалгалт хийхээс татгалзах;

181.2.7.гаалийн бүрдүүлэлтийн дараах шалгалтын үр дүнгийн мэдээллийг санд байршуулах;

181.2.8.тогтоосон акт, дүгнэлтийн биелэлтэд хяналт тавих, хэрэгжилтийг хангуулах;

181.2.9.хуульд заасан бусад үүргийг хүлээнэ.

**182 дугаар зүйл.Гаалийн бүрдүүлэлтийн дараах шалгалт хийх**

**албан тушаалтанд хориглох зүйл**

182.1.Гаалийн бүрдүүлэлтийн дараах шалгалт хийх гаалийн улсын байцаагчид энэ хуулийн 328 дугаар зүйлд зааснаас гадна дараах зүйлийг хориглоно:

182.1.1.удирдамжгүйгээр төлөвлөгөөт, төлөвлөгөөт бус гаалийн бүрдүүлэлтийн дараах шалгалт хийх;

182.1.2.гаалийн улсын байцаагчийн акт, дүгнэлт, албан бичгийн хэвлэмэл хуудас, маягтыг дур мэдэн хэвлэх, албаны бус зорилгоор ашиглах;

182.1.3.баталгаажуулсан акт, дүгнэлт, бусад бичиг баримт, илтгэх хуудсыг засварлах, өөрчлөх;

182.1.4.гаалийн бүрдүүлэлтийн дараах шалгалттай холбоотой мэдээллийг мэдээллийн сангаас устгах, засах;

182.1.5.гаалийн бүрдүүлэлтийн дараах шалгалттай холбоотой шүүхэд үүссэн хэрэг маргаанаас хувийн ашиг сонирхлоор татгалзах, гаргасан актын талаар хууль бус тайлбар өгөх.

**183 дугаар зүйл.Гаалийн бүрдүүлэлтийн дараах шалгалтын акт**

183.1.Гаалийн бүрдүүлэлтийн дараах шалгалт хийсэн гаалийн улсын байцаагч баримтаар нотлогдсон зөрчилд дүгнэлт гаргаж, нөхөн ногдуулалтын акт тогтоон торгох шийтгэл ногдуулна.

183.2.Нөхөн ногдуулалтын акт нэгдсэн бүртгэл, дугаартай байх бөгөөд хавсралтын хамт хүчинтэй байна.

183.3.Шалгалт хийсэн гаалийн улсын байцаагч, шалгалтад хамрагдсан этгээд гарын үсэг зурсанаар нөхөн ногдуулалтын акт хүчин төгөлдөр болно.

183.4.Албан ёсны маягтад эцэслэн баталгаажуулаагүй нөхөн ногдуулалтын актыг шалгалтад хамрагдсан этгээдэд урьдчилан танилцуулахгүй.

183.5.Нөхөн ногдуулалтын акт, илтгэх хуудсыг хүчин төгөлдөр болсон өдрөөс хойш ажлын гурван өдрийн дотор шалгалтад хамрагдсан этгээдэд гардуулж, энэ тухай тэмдэглэл үйлдэнэ.

183.6.Нөхөн ногдуулалтын акт, илтгэх хуудсыг энэ хуулийн 183.5-д заасан хугацаанд гардуулах боломжгүй, эсхүл гардан аваагүй бол гаалийн байгууллага уг хугацаа өнгөрснөөс хойш долоо хоногийн дотор тухайн этгээдийн албан ёсны хаягт шуудангаар илгээнэ.

183.7.Нөхөн ногдуулалтын акт, илтгэх хуудсыг энэ хуулийн 183.6-д заасны дагуу илгээсэн өдрөөс хойш Захиргааны ерөнхий хуульд заасан хугацаанд гардуулсанд тооцно.

183.8.Нөхөн ногдуулалтын актаар тогтоосон татварыг акт гардуулсан өдрөөс хойш ажлын 15 өдрийн дотор төлнө.

183.9.Хүндэтгэн үзэх шалтгаанаар төлбөрийг хугацаанд нь төлөөгүй бол шалгалтад хамрагдсан этгээдийн бичгээр гаргасан хүсэлтийг үндэслэн гаалийн удирдах төв байгууллагын даргын шийдвэрээр төлбөр төлөх хугацааг 60 хүртэл хоногоор нэг удаа сунгах болон график байгуулж болно.

**184 дүгээр зүйл.Гаалийн улсын байцаагчийн актыг**

**өөрчлөх, түдгэлзүүлэх, хүчингүй болгох**

184.1.Гаалийн улсын байцаагчийн тогтоосон төлбөрийн актыг дараах үндэслэлээр бүхэлд нь, эсхүл хэсэгчлэн өөрчлөх, түдгэлзүүлэх, хүчингүй болгож болно:

184.1.1.хуульд заасан үндэслэл, журмын дагуу гаалийн удирдах төв байгууллагын даргын бичгээр гаргасан шийдвэрээр;

184.1.2.шүүхийн шийдвэрээр.

**185 дугаар зүйл.Гаалийн бүрдүүлэлтийн үйл ажиллагааг түр зогсоох**

185.1.Хувь хүн, хуулийн этгээдийн бараанд хийх гаалийн бүрдүүлэлтийн үйл ажиллагааг дараах тохиолдолд түр зогсоож, дансны гүйлгээг түр хаана:

185.1.1.гаалийн бүрдүүлэлтийн дараах шалгалтаас хүндэтгэн үзэх шалтгаангүйгээр татгалзсан, шалгалтын үйл ажиллагаанд санаатай саад учруулсан, шалгалтад хамрагдах гаалийн болон санхүүгийн бичиг баримт, мэдээллийг шалгалтын бүрэлдэхүүнд гаргаж өгөөгүй;

185.1.2.гаалийн бүрдүүлэлтийн дараах шалгалт хийсэн гаалийн улсын байцаагчийн тавьсан төлбөрийн актыг хүндэтгэн үзэх шалтгаангүйгээр хугацаанд нь барагдуулаагүй;

185.1.3.хуульд заасан бусад эрхийг хэрэгжүүлэх үндэслэлээр.

185.2.Гаалийн бүрдүүлэлтийн дараах шалгалтаар тогтоосон төлбөрийн акттай холбоотой маргаан шүүхээр хянан хэлэлцэгдэж байгаа бол энэ хуулийн 185.1-д заасан ажиллагааг хэрэгжүүлэхгүй.

**186 дугаар зүйл.Гаалийн бүрдүүлэлтийг нөхөн хийх, иргэн,**

**хуулийн этгээдэд боломж олгох**

186.1.Гаалийн бүрдүүлэлтийн дараах шалгалт хийх тухай мэдэгдэхээс өмнө гаалийн бүрдүүлэлтгүй улсын хилээр нэвтрүүлсэн бараанд хувь хүн, хуулийн этгээд сайн дураараа гаалийн бүрдүүлэлтийг нөхөн хийлгүүлэх тухай хүсэлт гаргаж болно.

186.2.Энэ хуулийн 186.1-д заасан хүсэлтийг аль ч гаалийн газар, хороо хүлээн авч шийдвэрлэж болно.

186.3.Энэ хуулийн 186.2-т заасан шийдвэрийг гаргахдаа гаалийн бүрдүүлэлтийн горимын нөхцөл, шаардлагыг хангуулна.

186.4.Гаалийн бүрдүүлэлтийн дараах хоёроос дээш удаагийн шалгалтаар зөрчил илрээгүй, хууль сахилтын түвшин сайн, санхүүгийн бүртгэлийг олон улсын стандартын дагуу хөтөлдөг иргэн, хуулийн этгээдийг дараагийн төлөвлөгөөт бүрдүүлэлтийн дараах шалгалтаас чөлөөлж болно.

186.5.Энэ хуулийн 186.5-д заасан иргэн, хуулийн этгээд болон бүрдүүлэлтийн дараах шалгалтаар илэрсэн зөрчлөө арилгасан, дахин зөрчил гаргаагүй, гаалийн хууль тогтоомжийг сахин биелүүлж байгаа иргэн, хуулийн этгээдэд энэ хуулийн 123.1.1, 123.1.2-т заасан боломжийг олгож болно.

# IV ХЭСЭГ ГААЛИЙН БҮРДҮҮЛЭЛТИЙН ГОРИМ

## АРВАН НЭГДҮГЭЭР БҮЛЭГ

**Гаалийн бүрдүүлэлтийн**

**горимын нийтлэг зарчим**

**187 дугаар зүйл.Гаалийн бүрдүүлэлтийн горимын ангилал**

187.1.Гаалийн бүрдүүлэлтийн горимыг доор дурдсанаар ангилна:

187.1.1.барааг гаалийн нутаг дэвсгэрт оруулах;

187.1.2.барааг хилийн чанадад гаргах;

187.1.3.барааг улс хооронд дамжуулан өнгөрүүлэх, шилжүүлэн ачих;

187.1.4.барааг хүлээн авахаас татгалзах, устгах;

187.1.5.тусгай горим.

**188 дугаар зүйл.Гаалийн бүрдүүлэлтийн горимын төрөл**

188.1.Барааг гаалийн нутаг дэвсгэрт оруулах горим дараах төрөлтэй байна:

188.1.1.барааг дотоодын хэрэглээнд зориулан оруулах;

188.1.2.барааг гаалийн нутаг дэвсгэрт түр хугацаагаар оруулах;

188.1.3.барааг гаалийн нутаг дэвсгэрт боловсруулах;

188.1.4.барааг гаалийн нутаг дэвсгэрт буцаан оруулах.

188.2.Барааг хилийн чанадад гаргах горим дараах төрөлтэй байна:

188.2.1.барааг хилийн чанадад бүрмөсөн гаргах;

188.2.2.барааг хилийн чанадад түр хугацаагаар гаргах;

188.2.3.барааг хилийн чанадад боловсруулах;

188.2.4.барааг хилийн чанадад буцаан гаргах.

188.3.Барааг улс хооронд дамжуулан өнгөрүүлэх, шилжүүлэн ачих горим дараах төрөлтэй байна:

188.3.1.барааг улс хооронд дамжуулан өнгөрүүлэх;

188.3.2.барааг шилжүүлэн ачих.

188.4.Барааг хүлээн авахаас татгалзах, устгах горим дараах төрөлтэй байна:

188.4.1.бараа хүлээн авахаас татгалзах;

188.4.2.бараа устгах.

188.5.Тусгай горим дараах төрөлтэй байна:

188.5.1.гаалийн баталгаат агуулах;

188.5.2.татваргүй барааны дэлгүүр;

188.5.3.чөлөөт бүс.

**189 дүгээр зүйл.Гаалийн бүрдүүлэлтийн горим сонгох, барааг**

**гаалийн бүрдүүлэлтийн горимд байршуулах**

189.1.Гаалийн бүрдүүлэлтийн горимыг мэдүүлэгч сонгоно.

189.2.Барааг гаалийн бүрдүүлэлтийн горимд байршуулахад тухайн барааны гарал үүслийн улс, илгээсэн буюу хүлээн авагч улсаар ялгаварлахгүй.

189.3.Мэдүүлэгч гаалийн бүрдүүлэлтийн тухайн горимын нөхцөл, шаардлагыг хангасан тохиолдолд гаалийн байгууллага түүний сонгосон гаалийн бүрдүүлэлтийн горимд барааг байршуулна.

189.4.Гаалийн бүрдүүлэлтийн горимд байршуулсан бараа бусад горимын нөхцөл, шаардлага хангасан тохиолдолд гаалийн бүрдүүлэлтийн өөр горимд шилжүүлэхийг гаалийн байгууллага хязгаарлахгүй.

**190 дүгээр зүйл.Гаалийн болон бусад татвар төлөх үүрэг үүсэх,**

**гаалийн болон бусад татвар ногдуулах**

190.1.Гаалийн болон бусад татвар төлөх үүрэг дараах тохиолдолд үүснэ:

190.1.1.барааг хилийн чанадаас дотоодын хэрэглээнд зориулан оруулах;

190.1.2.барааг гаалийн бусад горимоос дотоодын хэрэглээнд зориулан оруулах;

190.1.3.барааг хилийн чанадад бүрмөсөн гаргах.

190.2.Дараах гаалийн бүрдүүлэлтийн горимоор гаалийн бүрдүүлэлт хийхэд гаалийн болон бусад татварыг гаалийн байгууллагын дансанд түр байршуулна:

190.2.1.барааг гаалийн нутаг дэвсгэрт түр хугацаагаар оруулах;

190.2.2.барааг гаалийн нутаг дэвсгэрт боловсруулах;

190.2.3.барааг хилийн чанадад түр хугацаагаар гаргах;

190.2.4.барааг хилийн чанадад боловсруулах.

190.3.Барааг энэ хуулийн 190.2-т заасан гаалийн бүрдүүлэлтийн горимд байршуулах хугацаа дуусгавар болсон тохиолдолд гаалийн болон бусад татвар төлөх үүрэг үүсч болно.

190.4.Гаалийн болон бусад татварыг гаалийн болон бусад татвар төлөх үүрэг үүссэн даруй ногдуулна.

190.5.Энэ хуулийн 190.1, 190.3-т заасан бараа гаалийн болон бусад татвараас бүрэн буюу хэсэгчлэн чөлөөлөгдөхөөр бол мэдүүлэгч холбогдох бичиг баримтыг бүрдүүлнэ.

**191 дүгээр зүйл.Тарифын бус хязгаарлалт мөрдөх**

191.1.Гаалийн бүрдүүлэлтийн горимд байршуулах бараа хориглосноос бусад тарифын бус хязгаарлалтад хамаарах бол мэдүүлэгч холбогдох бичиг баримтыг бүрдүүлнэ.

191.2.Дараах гаалийн бүрдүүлэлтийн горимд байрших бараа хориглосноос бусад тарифын бус хязгаарлалтад хамаарахгүй:

191.2.1.гаалийн баталгаат агуулах;

191.2.2.татваргүй барааны дэлгүүр;

191.2.3.чөлөөт бүс;

191.2.4.барааг улс хооронд дамжуулан өнгөрүүлэх;

191.2.5.барааг шилжүүлэн ачих;

191.2.6.барааг хүлээн авахаас татгалзах;

191.2.7.барааг устгах.

191.3.Энэ хуулийн 191.2-т зааснаас бусад гаалийн бүрдүүлэлтийн горимд байрших бараа тарифын бус хязгаарлалтад хамаарна.

**192 дугаар зүйл.Горимд байршуулахаас татгалзах**

192.1.Мэдүүлэгч хуульд заасан мэдээлэл, бичиг баримтыг бүрэн гаргаж өгөөгүй, гаалийн бүрдүүлэлтийн горимын шаардлага хангаагүй бол гаалийн байгууллага мэдүүлэгчийн сонгосон гаалийн бүрдүүлэлтийн горимд барааг байршуулахаас татгалзана.

**193 дугаар зүйл.Эрх шилжүүлэх**

193.1.Дараах гаалийн бүрдүүлэлтийн горимд байршуулсан барааг бусдад шилжүүлэхийг гаалийн байгууллага зөвшөөрнө:

193.1.1.барааг гаалийн нутаг дэвсгэрт түр хугацаагаар оруулах;

193.1.2.барааг хилийн чанадад түр хугацаагаар гаргах;

193.1.3.барааг гаалийн нутаг дэвсгэрт боловсруулах;

193.1.4.барааг хилийн чанадад боловсруулах;

193.1.5.гаалийн баталгаат агуулах;

193.1.6.татваргүй барааны дэлгүүр;

193.1.7.чөлөөт бүс.

193.2.Дараах нөхцөлийг бүрэн хангасан тохиолдолд энэ хуулийн 193.1-д заасан гаалийн бүрдүүлэлтийн горим хэрэгжүүлэх эрх шилжүүлэхийг гаалийн байгууллага зөвшөөрнө:

193.2.1.эрх шилжүүлэн авах этгээд бичгээр хүсэлт гаргасан;

193.2.2.анх эрх авсан этгээд эрх шилжүүлэхийг зөвшөөрсөн;

193.2.3.тухайн горимын шаардлага хангагдсан.

**194 дүгээр зүйл.Бараа, тээврийн хэрэгслийг буцаан**

**гаргах, буцаан оруулах**

194.1.Түр хугацаагаар оруулсан бараа, тээврийн хэрэгслийг анх оруулсан, эсхүл гаргаснаас өөр боомтоор буцаан нэвтрүүлэхийг, мөн анх гаргаснаас өөр улсаас буцаан оруулах, эсхүл анх оруулснаас өөр улс руу буцаан гаргахыг гаалийн байгууллага зөвшөөрнө.

**195 дугаар зүйл.Гаалийн зөрчлийн улмаас горимын**

**үйлчлэл дуусгавар болох**

195.1.Гаалийн бүрдүүлэлтийн горимд байршуулсан бараа гаалийн зөрчлийн улмаас хураагдсан бол горимын үйлчлэл дуусгавар болсонд тооцогдоно.

**196 дугаар зүйл.Гаалийн бүрдүүлэлтийн горимыг**

**хэрэгжүүлэх журам, горимын код**

196.1.Гаалийн бүрдүүлэлтийн горим тус бүрийг хэрэгжүүлэх журам, горимын кодыг гаалийн удирдах төв байгууллагын дарга батална.

## АРВАН ХОЁРДУГААР БҮЛЭГ

**Барааг гаалийн нутаг дэвсгэрт**

**оруулах горим**

### НЭГДҮГЭЭР ДЭД БҮЛЭГ

**БАРААГ ДОТООДЫН ХЭРЭГЛЭЭНД**

**ЗОРИУЛАН ОРУУЛАХ ГОРИМ**

**197 дугаар зүйл.Барааг дотоодын хэрэглээнд зориулан**

**оруулах горимын агуулга**

197.1.Барааг дотоодын хэрэглээнд зориулан оруулах горим гэж гадаадын барааг импортын барааны гаалийн болон бусад татвар бүрэн төлсөн тохиолдолд шаардлагатай бичиг баримтыг үндэслэн гаалийн нутаг дэвсгэрт оруулах гаалийн горимыг ойлгоно.

197.2.Барааг дотоодын хэрэглээнд зориулан оруулах горимд дараах барааг байршуулна:

197.2.1.хилийн чанадаас ирсэн гадаадын бараа;

197.2.2.бусад горимоос дотоодын хэрэглээнд зориулан оруулах гадаадын бараа;

197.2.3.гаалийн байгууллагад мэдүүлэхгүй хилээр нэвтрүүлсэн этгээдийн нөхөн бүрдүүлэлт хийлгэх бараа;

197.2.4.зөрчил шалган шийдвэрлэх журмын дагуу нөхөн бүрдүүлэлт хийлгэх бараа.

**198 дугаар зүйл.Горимд шаардагдах бичиг баримт**

198.1.Энэ хуулийн 73 дугаар зүйлд заасан бичиг баримтаас гадна импортын барааны гаалийн болон бусад татвараас бүрэн, эсхүл хэсэгчлэн чөлөөлөгдөх бол эрх бүхий байгууллагын шийдвэрийг гаргуулан авна.

**199 дүгээр зүйл.Горимын шаардлага**

199.1.Барааг дотоодын хэрэглээнд зориулан оруулах горимд байршуулах бараанд импортын барааны гаалийн болон бусад татварыг ногдуулах бөгөөд энэ нь гаалийн болон бусад татвараас чөлөөлөгдөх бараанд нэгэн адил хамаарна.

199.2.Барааг дотоодын хэрэглээнд зориулан оруулах горимд байршуулсан барааг чөлөөт эргэлтэд байгаад тооцно.

199.3.Ашиглалт, захиран зарцуулалтын хязгаарлалттайгаар импортын барааны гаалийн болон бусад татвараас бүрэн, эсхүл хэсэгчлэн чөлөөлөгдсөн барааг мэдүүлэгчид олгосноос хойш дөрвөн жилийн дотор чөлөөт эргэлтэд байгаад тооцохгүй.

199.4.Энэ хуулийн 199.3-т заасан барааг гаалийн байгууллагын зөвшөөрснөөс өөр зориулалтаар ашиглахыг хориглоно.

**200 дугаар зүйл.Гаалийн болон бусад татвар төлөх**

200.1.Барааг дотоодын хэрэглээнд зориулан оруулах горимд байршуулах бараанд импортын барааны гаалийн болон бусад татвар ногдуулж, хураан авч, улсын төсөвт төвлөрүүлнэ.

200.2.Барааг дотоодын хэрэглээнд зориулан оруулах горимд байршуулахад гаалийн байгууллага импортын барааны гаалийн болон бусад татвар төлөх баталгааг Гаалийн тариф, гаалийн татварын тухай хуульд заасны дагуу гаргуулан авч болно.

200.3.Энэ хуулийн 199.3-т заасан барааг зориулалтын дагуу захиран зарцуулаагүй, эсхүл бусдад шилжүүлсэн тохиолдолд гаалийн байгууллагад мэдэгдэж, импортын барааны гаалийн болон бусад татварыг төлнө.

200.4.Гаалийн нутаг дэвсгэрт түр хугацаагаар оруулсан, гаалийн нутаг дэвсгэрт боловсруулахаар оруулсан барааг барааг дотоодын хэрэглээнд зориулан оруулах горимд байршуулахад гаалийн байгууллагын дансанд түр байршуулсан мөнгийг улсын төсөвт төвлөрүүлнэ.

**201 дүгээр зүйл.Горим дуусгавар болох**

201.1.Барааг дотоодын хэрэглээнд зориулан оруулах горим барааг мэдүүлэгчид олгосноор дуусгавар болсонд тооцно.

### ХОЁРДУГААР ДЭД БҮЛЭГ

**Барааг гаалийн нутаг дэвсгэрт**

**түр хугацаагаар оруулах горим**

**202 дугаар зүйл.Барааг гаалийн нутаг дэвсгэрт түр**

**хугацаагаар оруулах горимын агуулга**

202.1.Барааг гаалийн гаалийн нутаг дэвсгэрт түр хугацаагаар оруулах горимын дагуу шаардагдах бичиг баримтыг үндэслэн гадаадын бараанд өөрчлөлт оруулахгүйгээр хугацаанд нь буцаан гаргах нөхцөлөөр гаалийн нутаг дэвсгэрт түр хугацаагаар оруулна.

202.2.Барааг гаалийн нутаг дэвсгэрт түр хугацаагаар оруулах горимд дараах барааг байршуулна:

202.2.1.хилийн чанадаас ирсэн гадаадын бараа;

202.2.2.бусад горимоос оруулах гадаадын бараа.

**203 дугаар зүйл.Горимд шаардагдах бичиг баримт**

203.1.Энэ хуулийн 73 дугаар зүйлд заасан бичиг баримтаас гадна барааг түр хугацаагаар оруулах зорилгыг тодорхойлсон шаардлагатай мэдээллүүдийг тусгасан барааны тодорхойлолт бүхий гадаад худалдааны бичиг баримтыг, импортын барааны гаалийн болон бусад татвараас бүрэн, эсхүл хэсэгчлэн чөлөөлөгдөх бол эрх бүхий байгууллагын шийдвэрийг гаргуулан авна.

**204 дүгээр зүйл.Горимын шаардлага**

204.1.Барааг гаалийн нутаг дэвсгэрт түр хугацаагаар оруулах горимд байршуулсан барааг зориулалтаар нь ашиглана.

204.2.Барааг гаалийн нутаг дэвсгэрт түр хугацаагаар оруулах горимд дараах барааг байршуулахгүй:

204.2.1.арилжааны шинжтэй хүнсний бүтээгдэхүүн, согтууруулах ундаа, утаат тамхи, түүхий эд, хагас боловсруулсан бүтээгдэхүүн, зориулалтын дагуу ашиглалтын явцад үрэгдэж үгүй болох бараа;

204.2.2.үйлдвэрийн болон бусад хаягдал;

204.2.3.Монгол Улсын хилээр нэвтрүүлэх болон дамжуулан өнгөрүүлэхийг хориглосон бараа;

204.2.4.гаалийн тэмдэглэгээ хийх боломжгүй, гаалийн хяналт тавих боломжгүй бараа;

204.2.5.гаалийн нутаг дэвсгэрт түр хугацаагаар ашиглах зорилго нь тодорхой бус бараа;

204.2.6.дээж, сорьц, загвар, зар сурталчилгааны зориулалттай бараа.

204.3.Барааг гаалийн нутаг дэвсгэрт түр хугацаагаар оруулах горимд байршуулсан барааны хэрэглээний чанарыг хадгалах зорилгоор арчилгаа, үйлчилгээ хийж болно.

204.4.Барааг гаалийн нутаг дэвсгэрт түр хугацаагаар оруулах горимд байршуулсан бараанд хадгалалт, тээвэрлэлт, ашиглалтын ердийн нөхцөлд гарах элэгдэл, хорогдлоос бусад өөрчлөлт оруулахыг хориглоно.

**205 дугаар зүйл.Гаалийн болон бусад татвар төлөх, баталгаа гаргах**

205.1.Барааг гаалийн нутаг дэвсгэрт түр хугацаагаар оруулах горимд байршуулсан бараанд импортын барааны гаалийн болон бусад татварыг ногдуулж хураан авч, гаалийн байгууллагын дансанд түр байршуулна.

205.2.Барааг гаалийн нутаг дэвсгэрт түр хугацаагаар оруулах горимд байршуулахад гаалийн байгууллага импортын барааны гаалийн болон бусад татвар төлөх баталгааг Гаалийн тариф, гаалийн татварын тухай хуульд заасны дагуу гаргуулан авч болно.

205.3.Энэ горимын дагуу оруулсан барааг хугацаанд нь буцаан гаргасан тохиолдолд гаалийн байгууллагын дансанд түр байршуулсан импортын барааны гаалийн болон бусад татварыг буцаан олгоно.

205.4.Барааг гаалийн нутаг дэвсгэрт түр хугацаагаар оруулах горимд байрших хугацаа дууссан, тогтоосон хугацаанд буцаан гаргаагүй барааг дотоодын хэрэглээнд зориулан оруулах горимоор гаалийн бүрдүүлэлт хийж, гаалийн байгууллага дараах арга хэмжээг авна:

205.4.1.гаалийн байгууллагын дансанд түр байршуулсан импортын барааны гаалийн болон бусад татварыг улсын төсөвт төвлөрүүлнэ;

205.4.2.импортын барааны гаалийн болон бусад татварыг төлөх баталгаа гаргасан барааны гаалийн болон бусад татварыг нөхөн төлүүлнэ.

**206 дугаар зүйл.Бараанд гаалийн зорилгоор тэмдэглэгээ хийх**

206.1.Барааг гаалийн нутаг дэвсгэрт түр хугацаагаар оруулах горимд байршуулахад гаалийн байгууллага тухайн бараанд гаалийн зорилгоор тэмдэглэгээ хийнэ.

206.2.Барааг гаалийн нутаг дэвсгэрт түр хугацаагаар оруулах горимд байршуулах бараанд гаалийн зорилгоор тэмдэглэгээ хийхдээ энэ хуулийн 161 дүгээр зүйлийг мөрдөнө.

**207 дугаар зүйл.Горимд байрших барааг ашиглах хязгаарлалт**

207.1.Барааг гаалийн нутаг дэвсгэрт түр хугацаагаар оруулах горимд байршуулсан барааг дараах зорилгоор ашиглахыг хориглоно:

207.1.1.гаалийн байгууллагын зөвшөөрөлгүйгээр мэдүүлэгчийн эзэмшлээс бусад этгээдийн эзэмшилд шилжүүлэх;

207.1.2.барьцаалах;

207.1.3.цалин хөлс, шагнал урамшилд орлуулан өгөх;

207.1.4.төлбөрийн хэрэгсэл болгох;

207.1.5.гаалийн байгууллагын зөвшөөрөлгүйгээр улс хоорондын тээвэрлэлтэд ашиглах;

207.1.6.гаалийн хилээр түр нэвтрүүлэхэд мэдүүлсэн зорилгоос бусад зорилгоор ашиглах.

207.2.Импортын барааны гаалийн болон бусад татвараас бүхэлд нь, эсхүл хэсэгчлэн чөлөөлж энэ горимд байршуулсан барааг дараах зорилгоор ашиглахыг хориглоно:

207.2.1.энэ хуулийн 207.1-д заасан зорилгоор;

207.2.2.импортын барааны гаалийн болон бусад татвараас чөлөөлснөөс бусад зориулалтаар.

207.3.Импортын барааны гаалийн болон бусад татвараас бүхэлд нь, эсхүл хэсэгчлэн чөлөөлж энэ горимд байршуулсан барааг алдсан, дутаасан, өөр зориулалтаар ашигласан, гаалийн байгууллагын зөвшөөрөлгүй устгасан бол тухайн үйл ажиллагаа явуулж байгаа этгээдэд холбогдох хуулийн дагуу хариуцлага хүлээлгэж, барааг гаалийн нутаг дэвсгэрт бүрмөсөн оруулах горимоор бүрдүүлэлт хийж, импортын барааны гаалийн болон бусад татварыг нөхөн төлүүлнэ.

**208 дугаар зүйл.Горимд байршуулах хугацаа**

208.1.Барааг гаалийн нутаг дэвсгэрт түр хугацаагаар оруулах горимд байршуулах хугацаа нь барааг тухайн горимд байршуулсан өдрөөс хойш нэг жилээс дээшгүй байна.

208.2.Энэ хуулийн 208.1-д заасан хугацааг гаалийн удирдах төв байгууллага нэг жил хүртэл хугацаагаар нэг удаа сунгаж болно.

208.3.Газрын тосны бүтээгдэхүүн хуваах талаар Засгийн газартай байгуулсан гэрээгээр газрын тос хайх, олборлох, ашиглахад зориулсан бараа, иргэний агаарын зорчигч тээврийн хөлөг онгоцыг тухайн горимд байршуулах хугацаа гурван жил зургаан сараас хэтрэхгүй байна.

208.4.Энэ хуулийн 208.3-т зааснаас бусад Засгийн газраас хэрэгжүүлж байгаа төсөл, арга хэмжээнд хэрэглэх барааг гаалийн нутаг дэвсгэрт түр хугацаагаар оруулах горимд байршуулах хугацаа тухайн төсөл арга хэмжээ хэрэгжиж дуусах хугацаагаар хязгаарлагдана.

208.5.Энэ хуулийн 208.1, 208.2-т заасан хугацаанд гамшигт нөхцөл байдал арилаагүй тохиолдолд 92.1.1-д заасан барааг горимд байршуулах хугацааг Засгийн газрын шийдвэрээр сунгаж болно.

**209 дүгээр зүйл.Горим дуусгавар болох**

209.1.Барааг гаалийн нутаг дэвсгэрт түр хугацаагаар оруулах горим уг барааг хилийн чанадад буцаан гаргаснаар, эсхүл гаалийн бүрдүүлэлтийн өөр горимд шилжүүлэн байршуулснаар дуусгавар болно.

209.2.Энэ хуулийн 208 дугаар зүйлд заасан хугацаа дууссан барааг хилийн чанадад буцаан гаргаагүй, гаалийн бүрдүүлэлтийн өөр горимд байршуулаагүй бол энэ хуулийн 197.1-д заасны дагуу шийдвэрлэж, гаалийн байгууллага энэ горим дуусгавар болсонд тооцно.

### ГУРАВДУГААР ДЭД БҮЛЭГ

**Барааг гаалийн нутаг дэвсгэрт**

**боловсруулах горим**

**210 дугаар зүйл.Барааг гаалийн нутаг дэвсгэрт**

**боловсруулах горимын агуулга**

210.1.Барааг гаалийн нутаг дэвсгэрт боловсруулах горимын дагуу шаардагдах бичиг баримтыг үндэслэн гадаадын барааг боловсруулж, хугацаанд нь буцаан гаргах нөхцөлөөр гаалийн нутаг дэвсгэрт түр хугацаагаар оруулна.

210.2.Барааг гаалийн нутаг дэвсгэрт боловсруулах горимд дараах барааг байршуулна:

210.2.1.хилийн чанадаас ирсэн гадаадын бараа;

210.2.2.бусад горимоос оруулах гадаадын бараа.

210.3.Барааг гаалийн нутаг дэвсгэрт боловсруулах горимд байршуулах бараа нь гадаадын бараа байх бөгөөд боловсруулалтын үр дүнд гарсан бараа мөн гадаадын бараа байна.

**211 дүгээр зүйл.Горимд шаардагдах бичиг баримт**

211.1.Энэ хуулийн 73 дугаар зүйлд заасан бичиг баримтаас гадна дараах бичиг баримтыг шаардана:

211.1.1.барааг боловсруулах технологийн бичиг баримт;

211.1.2.техникийн тодорхойлолт, фото болон схем зураг.

**212 дугаар зүйл.Барааг гаалийн нутаг дэвсгэрт**

**боловсруулах үйл ажиллагаа**

212.1.Энэ хуулийн 210.1-д заасан боловсруулах гэдэгт дараах үйл ажиллагаа хамаарна:

212.1.1.барааг боловсруулах, эсхүл баяжуулах, түүхий эд, материалыг цэвэршүүлэх, анхан шатны боловсруулалт хийх зэргээр үйлдвэрлэлд ашиглахад бэлэн болгох;

212.1.2.аж ахуйн нэгж өөрийн хийсэн гэрээ, хэлцлийн дагуу гаалийн хилээр нэвтрүүлсэн үндсэн түүхий эд, материалаар эцсийн, эсхүл хагас боловсруулсан бүтээгдэхүүн үйлдвэрлэх;

212.1.3.барааны эвдрэлийг засах, барааны ашиглах боломжгүй эд анги, хэсгийг солих, сэргээн засах, дутуу хэсгийг нөхөн гүйцээх;

212.1.4.барааг өөр бүтээгдэхүүн үйлдвэрлэхэд ашиглах.

212.2.Энэ хуулийн 212.1-д зааснаар барааг боловсруулах явцад бараа уусах, шингэх зэрэг байдлаар үгүй болж болно.

212.3.Энэ хуулийн 212.1-д заасан боловсруулах үйл ажиллагааны үр дүнд бий болсон бүтээгдэхүүнийг орлох бүтээгдэхүүн гэнэ.

212.4.Барааг гаалийн нутаг дэвсгэрт боловсруулах горимд дараах үйл ажиллагаа хамаарахгүй:

212.4.1.барааг тээвэрлэх, худалдахад бэлтгэх, барааны бүрэн бүтэн байдлыг хадгалахад чиглэгдсэн ажиллагаа;

212.4.2.шувуу, загас, амьтан тэжээх, үржүүлэх, үр төл авах, түүнчлэн хавч төрөлтөн, нялцгай биетэн, сээр нуруугүй бусад амьтан үржүүлэх;

212.4.3.мод, ургамал үржүүлэх;

212.4.4.мэдээллийг хуулах, олшруулах, бүх төрлийн мэдээлэл тээгчид дуу, дүрсний бичлэг хийх;

212.4.5.гадаадын барааг технологийн явцад туслах материал болгон ашиглах.

**213 дугаар зүйл.Горимд байршуулахад тавигдах шаардлага**

213.1.Барааг гаалийн нутаг дэвсгэрт боловсруулах горимд байршуулахад дараах шаардлага тавина:

213.1.1.барааны боловсруулалтад хяналт тавих боломжтой байх;

213.1.2.гаалийн байгууллага тухайн барааг орлох бүтээгдэхүүнээс ялгах боломжтой байх;

213.1.3.бараанд дахин боловсруулалт зайлшгүй шаардлагатай байх;

213.1.4.бүтээгдэхүүн үйлдвэрлэх үндсэн түүхий эд болон туслах материал байх;

213.1.5.боловсруулсан бүтээгдэхүүн импортын бараанаас үүсэлтэй болохыг тогтоох боломжтой байх.

**214 дүгээр зүйл.Горимд байршуулахад тавигдах бусад шаардлага**

214.1.Горимын дагуу боловсруулах технологийн бичиг баримтад барааг боловсруулах арга, үе шат, хугацаа, оруулах засвар, өөрчлөлт, шинээр үйлдвэрлэх бүтээгдэхүүний боловсруулалтын үйл ажиллагаа зэргийг нарийвчлан тусгасан байна.

214.2.Боловсруулалтын үр дүнд бий болсон бүтээгдэхүүнд орсон гадаадын барааны тоо, эсхүл хувь хэмжээг орцын норм гэнэ.

214.3.Мэдүүлэгч орлох бүтээгдэхүүний загвар, материалын орцын нормын тооцоог гаалийн байгууллагад гаргаж өгнө.

214.4.Боловсруулах технологи ажиллагаа, орцын нормын хэмжээг гаалийн байгууллага тогтоохдоо мэргэжлийн байгууллагын туслалцаа авч болно.

**215 дугаар зүйл.Гаалийн тэмдэглэгээ хийх**

215.1.Барааг гаалийн нутаг дэвсгэрт боловсруулах горимд байршуулахад гаалийн байгууллага бараанд гаалийн тэмдэглэгээ хийнэ.

215.2.Барааг гаалийн нутаг дэвсгэрт боловсруулах горимд байршуулах бараанд гаалийн тэмдэглэгээг хийхэд энэ хуулийн 161 дүгээр зүйлд заасан хэлбэрээс аль тохиромжтойг ашиглана.

**216 дугаар зүйл.Гаалийн болон бусад татвар төлөх, баталгаа гаргах**

216.1.Гаалийн байгууллагаас импортын барааны гаалийн болон бусад татварыг ногдуулж, хураан авч, гаалийн байгууллагын дансанд түр байршуулах, эсхүл Гаалийн тариф, гаалийн татварын тухай хуульд заасны дагуу татвар төлөх баталгаа гаргуулна.

216.2.Гэрээнд тусгасан нөхцөлийг бүрэн биелүүлээгүй, эсхүл гэрээ цуцлагдсан тохиолдолд шинэчлэн байгуулсан гэрээг бүртгүүлээгүй, өмнөх гэрээгээр оруулсан барааны хугацаа хэтэрсэн тохиолдолд гаалийн байгууллагын дансанд түр байршуулсан импортын барааны гаалийн болон бусад татварыг улсын төсөвт төвлөрүүлнэ.

216.3.Гаалийн тариф, гаалийн татварын тухай хуульд заасан баталгааг гаргаж, гаалийн нутаг дэвсгэрт боловсруулах горимоор оруулсан барааг буцаан гаргаагүй тохиолдолд импортын барааны гаалийн болон бусад татварыг нөхөн төлүүлнэ.

**217 дугаар зүйл.Үйл ажиллагаа эрхлэх хуулийн этгээд**

217.1.Барааг гаалийн нутаг дэвсгэрт боловсруулах үйл ажиллагаа эрхлэхийг хүссэн хуулийн этгээд барааг гаалийн хилээр оруулахаас өмнө, эсхүл бусад горимд байршуулсан барааг энэ горимд байршуулах тохиолдолд гаалийн удирдах төв байгууллагад хүсэлт гаргана.

217.2.Энэ хуулийн 217.1-д заасан хуулийн этгээд хүсэлтээ бичгээр гаргаж дараах мэдээлэл, бичиг баримтыг ирүүлнэ:

217.2.1.улсын бүртгэлийн гэрчилгээний нотариатаар гэрчлүүлсэн хуулбар;

217.2.2.горимд байршуулах бараа, түүгээр боловсруулах бүтээгдэхүүний нэр төрөл, барааны ангиллын код, боловсруулалтын явцад уусах, шингэх байдлаар үгүй болох барааны мэдээлэл, орцын норм, хаягдал, үлдэгдлийн хэмжээ;

217.2.3.барааг боловсруулах үйлдвэрийн газрын нэр, албан ёсны хаяг, байршил;

217.2.4.барааг боловсруулах арга, үе шат, хугацаа;

217.2.5. гаалийн байгууллага бараанд хяналт тавих нөхцөл хангасан тухай мэдээлэл;

217.2.6. барааг боловсруулахтай холбогдсон бусад мэдээлэл.

217.3.Гаалийн удирдах төв байгууллага нь энэ хуулийн 217.1-д заасан хүсэлтийг хүлээн авснаас хойш ажлын 21 өдрийн дотор багтаан шийдвэрлэж, хариуг бичгээр мэдэгдэнэ.

**218 дугаар зүйл.Горимд байршуулах хугацаа**

218.1.Барааг гаалийн нутаг дэвсгэрт боловсруулах горимд байршуулах хугацаа тухайн горимд байршуулсан өдрөөс хойш нэг жилээс дээшгүй байна.

218.2.Гаалийн удирдах төв байгууллага энэ хуулийн 218.1-д заасан хугацааг нэг жил хүртэл хугацаагаар нэг удаа сунгаж болно.

**219 дүгээр зүйл.Горимын тусгай нөхцөл**

219.1.Барааны тодорхойлолт, чанар, техникийн үзүүлэлт ижил бараа гаалийн нутаг дэвсгэрт байгаа үндэслэлээр энэ горимд байрших гадаадын бараанд хязгаарлалт тавьж болохгүй.

219.2.Гаалийн нутаг дэвсгэрт бараа боловсруулах хуулийн этгээд боловсруулах үйл ажиллагааны тодорхой хэсгийг бусад этгээдээр туслан гүйцэтгүүлж болно.

219.3.Буцаан гаргаагүй орлох бүтээгдэхүүнд ногдуулах импортын барааны гаалийн болон бусад татвар энэ горимд байршуулсан гадаадын бараанд ногдуулах импортын барааны гаалийн болон бусад татвараар хязгаарлагдана.

219.4.Гаалийн нутаг дэвсгэрт боловсруулахаар оруулсан барааны үйлдвэрлэл буюу боловсруулалтаас гарсан хаягдал, үлдэгдэл, гологдол, алдагдлыг дараах байдлаар шийдвэрлэнэ:

219.4.1.дотоодын хэрэглээнд зориулан боловсруулах горимд байршуулсан гадаадын барааны үлдэгдлийг мэдүүлэгчийн сонгосон гаалийн бүрдүүлэлтийн өөр горимд байршуулах;

219.4.2.боловсруулалтын явцад гарсан хог, хаягдлыг гаалийн бүрдүүлэлтийн өөр горимд байршуулах;

219.4.3.хог, хаягдалд гаалийн бүрдүүлэлт хийхдээ байгаа байдлаар нь гаалийн нутаг дэвсгэрт оруулж байгаад тооцох;

219.4.4.боловсруулалтын явцад дахин ашиглах боломжгүй болсон гологдол, үйлдвэрлэлийн алдагдлыг гаалийн бүрдүүлэлтийн өөр горимд байршуулахгүй.

219.5.Импортын бараа, орлох бүтээгдэхүүнийг эзэмших эрх гуравдагч этгээдэд шилжих тохиолдолд зөвшөөрөл авсан этгээдийн хүлээх үүргийг гуравдагч этгээдэд хариуцуулах нөхцөлөөр дотоодод боловсруулах үйл ажиллагааг үргэлжлүүлж болно.

219.6.Орлох бүтээгдэхүүнийг аль ч гаалийн байгууллагаар хилийн чанадад гаргахыг зөвшөөрнө.

**220 дугаар зүйл.Баталгаат хугацаанд адил бараагаар солих**

220.1.Барааг гаалийн байгууллагын зөвшөөрлөөр гадаадын адил бараагаар сольж гаалийн нутаг дэвсгэрт боловсруулах горимд байршуулж болно.

220.2.Солих  бараа нь Гадаад худалдааны барааны ангиллын жагсаалтын дагуу ангиллын кодижил байх бөгөөд тухайн барааны нэр, чанар, тодорхойлолт, техникийн үзүүлэлт, барааны гарал үүслийн улс, барааны тэмдэг, үйлдвэрлэгч нь засварт оруулах үйлдвэрийн болон материалын доголдолтой бараатай адил байна.

220.3.Доголдол илэрсэн барааг солихоор оруулах түр хугацаа тухайн барааг анх хилийн чанадад бүрмөсөн гаргасан өдрөөс хойш зургаан сарын дотор байна.

220.4.Хилийн чанадад бүрмөсөн гаргасан барааны эд анги, хэсгийг баталгаат засварын хугацаанд засвар хийхээр оруулсан бол түүний элэгдэл, хорогдлыг үл харгалзан адил эд анги, хэсгээр сольж болно.

220.5.Хэрэв адил бараагаар солихыг зөвшөөрсөн бол гаалийн нутаг дэвсгэрт боловсруулах горимд байршуулах барааг гаалийн хилээр оруулахаас өмнө орлох барааг хилээр гаргаж болно.

220.6.Үйлдвэрийн болон материалын доголдолтой, ашиглалтад байсан барааг өөр бараагаар сольж хилийн чанадад гаргах тохиолдолд орлуулах бараа нь мөн адил ашиглагдсан хуучин бараа байна.

**221 дүгээр зүйл.Горим дуусгавар болох**

221.1.Барааг гаалийн нутаг дэвсгэрт боловсруулах горим дараах тохиолдолд дуусгавар болно:

221.1.1.барааг гаалийн нутаг дэвсгэрээс буцаан гаргаснаар, эсхүл гаалийн бүрдүүлэлтийн өөр горимд байршуулснаар;

221.1.2.гаалийн байгууллага барааг гаалийн нутаг дэвсгэрт боловсруулах горимыг холбогдох этгээдийн хүсэлтээр дуусгавар болгож, улсын хилээр оруулсан байдлаар нь буцаан гаргахыг зөвшөөрснөөр;

221.1.3.орлох бүтээгдэхүүнийг хэд хэдэн удаагийн ачилтаар гаргасан бол сүүлийн ачилтаар;

221.1.4.энэ горимд байршуулсан барааг боловсруулах явцад ашиглагдаж үгүй болсон барааг тийнхүү үгүй болсныг гаалийн байгууллага тогтоосноор.

221.2.Барааг гаалийн нутаг дэвсгэрт боловсруулах явцад гарсан үйлдвэрийн боловсруулалтын хаягдал, үлдэгдэлд мэдүүлэгчийн сонгосон гаалийн бүрдүүлэлтийн горимын дагуу гаалийн бүрдүүлэлт хийнэ.

### ДӨРӨВДҮГЭЭР ДЭД БҮЛЭГ

**Барааг гаалийн нутаг дэвсгэрт**

**буцаан оруулах горим**

**222 дугаар зүйл.Барааг гаалийн нутаг дэвсгэрт**

**буцаан оруулах горимын агуулга**

222.1.Барааг гаалийн нутаг дэвсгэрт буцаан оруулах горимын дагуу шаардагдах бичиг баримтыг үндэслэн хилийн чанадад гаргасан монголын барааг гаалийн нутаг дэвсгэрт буцаан оруулна.

222.2.Барааг гаалийн нутаг дэвсгэрт буцаан оруулах горимд дараах барааг байршуулна:

222.2.1.хилийн чанадаас оруулах монголын бараа;

222.2.2.бусад горимоос оруулах монголын бараа.

**223 дугаар зүйл.Горимд шаардагдах бичиг баримт**

223.1.Энэ хуулийн 73 дугаар зүйлд заасан бичиг баримтаас гадна дараах бичиг баримтыг шаардаж болно:

223.1.1.өмнө нь гаалийн хилээр гаргах бүрдүүлэлт хийсэн гаалийн мэдүүлэг;

223.1.2.техникийн тодорхойлолт, фото болон схем зураг;

223.1.3.барааг боловсруулах технологийн бичиг баримт.

**224 дүгээр зүйл.Горимын шаардлага**

224.1.Барааг хилийн чанадад бүрмөсөн гаргах горимд байршуулсан монголын бараанд өөрчлөлт орсон бол гадаадын бараа гэж үзэж гаалийн бүрдүүлэлтийн өөр горимд байршуулна.

224.2.Барааг хадгалах, барааны бүрэн бүтэн байдлыг хангах зорилгоор барааны үнийн дүнд өөрчлөлт оруулахгүйгээр засвар, техникийн үйлчилгээ хийсэн нь барааг энэ горимд байршуулахаас татгалзах үндэслэл болохгүй.

224.3.Барааг хилийн чанадад бүрмөсөн гаргах горимд байршуулснаас өөр аж ахуйн нэгж, байгууллага болон хувь хүн барааг гаалийн нутаг дэвсгэрт буцаан оруулж болно.

224.4.Барааг гаалийн нутаг дэвсгэрт буцаан оруулах горимд байршуулахад гаалийн хилээр гарсан мэдүүлгийг гаргаж өгөх боломжгүй тохиолдолд монголын бараа болохыг мэргэжлийн байгууллагын дүгнэлтээр тогтоосон байна.

**225 дугаар зүйл.Гаалийн болон бусад татвар төлөх, баталгаа гаргах**

225.1.Барааг гаалийн нутаг дэвсгэрт буцаан оруулах горимд байршуулах бараа монголын бараа болох нь нотлогдсон тохиолдолд гаалийн байгууллага импортын барааны гаалийн болон бусад татвар ногдуулахгүй.

225.2.Гаалийн байгууллага монголын барааг хилийн чанадад боловсруулах явцад гарсан боловсруулалтын зардал болон Монгол Улсын хил хүртэл гарсан зардалд, мөн монголын барааг гадаадын бараатай нийлүүлж бүтээгдэхүүн үйлдвэрлэсэн бол гадаадын барааны үнийг Гаалийн тариф, гаалийн татварын тухай хуульд заасан гаалийн үнийг тодорхойлох аргачлалын дагуу тодорхойлж, импортын барааны гаалийн болон бусад татвар ногдуулж, хураан авч, улсын төсөвт төвлөрүүлнэ.

225.3.Барааг хилийн чанадад түр хугацаагаар гаргах болон барааг хилийн чанадад боловсруулах горимд байршуулсан барааг тухайн горимд байршуулах хугацаанд нь буцаан оруулсан тохиолдолд хилээр гаргахад төлж, гаалийн байгууллагын дансанд байршуулсан экспортын барааны гаалийн болон бусад болон бусад татварыг буцаан олгоно.

225.4.Барааг хилийн чанадад бүрмөсөн гаргах горимд байршуулсан монголын барааг буцаан оруулахад өмнө нь ногдуулж, төлүүлсэн экспортын барааны гаалийн болон бусад татварыг буцаан олгохгүй.

**226 дугаар зүйл.Горим дуусгавар болох**

226.1.Барааг гаалийн нутаг дэвсгэрт буцаан оруулах горим нь түүнийг гаалийн нутаг дэвсгэрт буцаан оруулснаар, эсхүл гаалийн бүрдүүлэлтийн өөр горимд шилжүүлэн байршуулснаар дуусгавар болно.

## АРВАН ГУРАВДУГААР БҮЛЭГ

**Барааг хилийн чанадад гаргах горим**

### НЭГДҮГЭЭР ДЭД БҮЛЭГ

**Барааг хилийн чанадад**

**бүрмөсөн гаргах горим**

**227 дугаар зүйл.Барааг хилийн чанадад бүрмөсөн**

**гаргах горимын агуулга**

227.1.Барааг хилийн чанадад бүрмөсөн гаргах горимын дагуу шаардагдах бичиг баримтыг үндэслэн монголын барааг экспортын барааны гаалийн болон бусад татварыг ногдуулж, хураан авч, улсын төсөвт төвлөрүүлнэ.

227.2.Барааг хилийн чанадад бүрмөсөн гаргах горимд дараах барааг байршуулна:

227.2.1.гаалийн нутаг дэвсгэрт байгаа монголын бараа;

227.2.2.бусад горимд байгаа монголын бараа.

**228 дугаар зүйл.Горимд шаардагдах бичиг баримт**

228.1.Энэ хуулийн 73 дугаар зүйлд заасан бичиг баримтыг шаардана.

**229 дүгээр зүйл.Горимын шаардлага**

229.1.Барааг хилийн чанадад бүрмөсөн гаргах горимд байршуулах бараанд экспортын гаалийн татварыг ногдуулах бөгөөд энэ нь гаалийн татвараас чөлөөлөгдөх бараанд нэгэн адил хамаарна.

**230 дугаар зүйл.Гаалийн болон бусад татвар төлөх**

230.1.Гаалийн байгууллага энэ горимын дагуу шаардагдах бичиг баримтыг үндэслэн экспортын барааны гаалийн болон бусад татвартай бол татварыг ногдуулж, хураан авч, улсын төсөвт төвлөрүүлнэ.

230.2.Экспортын барааны гаалийн болон бусад татвартай бараанд татвар бүрэн төлсөн, эсхүл Гаалийн тариф, гаалийн татварын тухай хуульд зааснаар татвар төлөх баталгааг гаргасан тохиолдолд гаалийн бүрдүүлэлт хийнэ.

230.3.Чөлөөт эргэлтэд байгаа гадаадын барааг хилийн чанадад бүрмөсөн гаргахад урьд нь төлсөн импортын барааны гаалийн болон бусад татварыг буцаан олгохгүй.

**231 дүгээр зүйл.Горим дуусгавар болох**

231.1.Барааг улсын хилээр гаргаснаар, эсхүл гаалийн бүрдүүлэлтийн өөр горимд шилжүүлэн байршуулснаар барааг хилийн чанадад бүрмөсөн гаргах горим дуусгавар болно.

### ХОЁРДУГААР ДЭД БҮЛЭГ

**Барааг хилийн чанадад**

**түр хугацаагаар гаргах горим**

**232 дугаар зүйл.Барааг хилийн чанадад түр хугацаагаар**

**гаргах горимын агуулга**

232.1.Барааг хилийн чанадад түр хугацаагаар гаргах горимын дагуу монголын бараанд өөрчлөлт оруулахгүйгээр хугацаанд нь буцаан оруулах нөхцөлөөр, гаалийн бүрдүүлэлт хийхэд шаардагдах бичиг баримтыг үндэслэн гаалийн нутаг дэвсгэрээс түр хугацаагаар гаргана.

232.2.Барааг хилийн чанадад түр хугацаагаар гаргах горимд дараах барааг байршуулна:

232.2.1.монголын бараа;

232.2.2.бусад горимоос гаргах монголын бараа.

**233 дугаар зүйл.Горимд шаардагдах бичиг баримт**

233.1.Энэ хуулийн 73 дугаар зүйлд заасан бичиг баримтаас гадна барааг хилийн чанадад түр хугацаагаар гаргах зорилгыг тодорхойлсон шаардлагатай мэдээллийг тусгасан барааны тодорхойлолт бүхий гадаад худалдааны бичиг баримтыг шаардана.

**234 дүгээр зүйл.Горимын шаардлага**

234.1.Барааг хилийн чанадад түр хугацаагаар гаргах горимд байршуулсан барааг зориулалтын дагуу ашиглана.

234.2.Барааг хилийн чанадад түр хугацаагаар гаргах горимд дараах барааг байршуулахгүй:

234.2.1.арилжааны шинжтэй хүнсний бүтээгдэхүүн, согтууруулах ундаа, утаат тамхи, түүхий эд, хагас боловсруулсан бүтээгдэхүүн;

234.2.2.зориулалтын дагуу ашиглалтын явцад үрэгдэж үгүй болох бараа;

234.2.3.Монгол Улсын хилээр нэвтрүүлэхийг хориглосон бараа;

234.2.4.гаалийн тэмдэглэгээ хийх, гаалийн хяналт тавих боломжгүй бараа;

234.2.5.хилийн чанадад түр хугацаагаар ашиглах зорилго тодорхой бус бараа.

234.3.Барааг хилийн чанадад түр хугацаагаар гаргах горимд байршуулсан барааны хэрэглээний чанарыг хадгалах зорилгоор арчилгаа, үйлчилгээ хийж болно.

234.4. Барааг хилийн чанадад түр хугацаагаар гаргах горимд байршуулсан бараанд хадгалалт, тээвэрлэлт, ашиглалтын ердийн нөхцөлд гарах элэгдэл, хорогдлоос бусад өөрчлөлт оруулахыг хориглоно.

**235 дугаар зүйл.Гаалийн болон бусад татвар төлөх, баталгаа гаргах**

235.1.Олон улсын гэрээ болон Монгол Улсын хууль тогтоомжийн дагуу экспортын барааны гаалийн болон бусад татвараас бүрэн, эсхүл хэсэгчлэн чөлөөлж, хилийн чанадад түр хугацаагаар гаргахаас бусад тохиолдолд экспортын барааны гаалийн болон бусад татварыг гаалийн байгууллагын дансанд түр байршуулах, эсхүл Гаалийн тариф, гаалийн татварын тухай хуульд зааснаар экспортын барааны гаалийн болон бусад татвар төлөх баталгааг гаргуулсан байна.

235.2. Чөлөөт эргэлтэд байгаа гадаадын барааг түр хугацаагаар гаргахад урьд нь төлсөн импортын барааны гаалийн болон бусад татварыг буцаан олгохгүй.

235.3.Энэ горимын дагуу хилийн чанадад түр хугацаагаар гаргасан барааны горимд байрших хугацаа дууссан, тогтоосон хугацаанд буцаан оруулж ирээгүй тохиолдолд барааг хилийн чанадад бүрмөсөн гаргах горимоор гаалийн бүрдүүлэлт хийж, гаалийн байгууллага дараах арга хэмжээг авна:

235.3.1.гаалийн байгууллагын дансанд түр байршуулсан экспортын барааны гаалийн болон бусад татварыг улсын төсөвт төвлөрүүлнэ;

235.3.2.экспортын барааны гаалийн болон бусад татварыг төлөх баталгаа гаргасан бол экспортын барааны татварыг нөхөн төлүүлнэ.

**236 дугаар зүйл.Гаалийн тэмдэглэгээ хийх**

236.1.Барааг хилийн чанадад түр хугацаагаар гаргах горимд байршуулахад гаалийн байгууллага тухайн бараанд гаалийн тэмдэглэгээ хийнэ.

236.2.Барааг хилийн чанадад түр хугацаагаар гаргах горимд байршуулах бараанд гаалийн тэмдэглэгээ хийхдээ энэ хуулийн 161 дүгээр зүйлд заасан хэлбэрээс аль тохирохыг сонгож хэрэглэнэ.

**237 дугаар зүйл.Горимд байршуулах хугацаа**

237.1.Барааг хилийн чанадад түр хугацаагаар гаргах горимд байршуулах хугацаа нь барааг уг горимд байршуулсан өдрөөс хойш нэг жилээс дээшгүй байна.

237.2.Гаалийн удирдах төв байгууллага нь энэ хуулийн 237.1-д заасан хугацааг нэг жил хүртэл хугацаагаар нэг удаа сунгаж болно.

237.3.Түүх соёлын дурсгалт зүйл, археологи, палеонтологийн олдворыг хилийн чанадад түр хугацаагаар гаргахад Соёлын өвийг хамгаалах тухай хуульд[[1]](#footnote-1) заасан хугацааг баримтална.

**238 дугаар зүйл.Горим дуусгавар болох**

238.1.Барааг хилийн чанадад түр хугацаагаар гаргах горим уг барааг гаалийн нутаг дэвсгэрт буцаан оруулснаар, эсхүл гаалийн бүрдүүлэлтийн өөр горимд шилжүүлэн байршуулснаар дуусгавар болно.

238.2.Барааг хилийн чанадад түр хугацаагаар гаргах горимд байрших хугацаа дууссан барааг хилийн чанадаас буцаан оруулаагүй, гаалийн бүрдүүлэлтийн өөр горимд шилжүүлэн байршуулаагүй бол энэ хуулийн 235.3-т заасны дагуу шийдвэрлэж, гаалийн байгууллага энэ горим дуусгавар болсонд тооцно.

238.3.Барааг хилийн чанадад түр хугацаагаар гаргах горимд байршуулсан түүх соёлын дурсгалт зүйл, археологи, палеонтологийн олдворыг хуульд заасан хугацаанд буцаан оруулаагүй бол Соёлын өвийг хамгаалах тухай хуульд[[2]](#footnote-2) зааснаар шийдвэрлэнэ.

238.4.Энэ хуулийн 238.3-т зааснаар шийдвэрлэж, эргүүлэн авч ирсэн тохиолдолд барааг гаалийн нутаг дэвсгэрт буцаан оруулах горимд байршуулснаар горим дуусгавар болно.

### ГУРАВДУГААР ДЭД БҮЛЭГ

**Барааг хилийн чанадад**

**боловсруулах горим**

**239 дүгээр зүйл.Барааг хилийн чанадад**

**боловсруулах горимын**

**агуулга**

239.1.Барааг хилийн чанадад боловсруулах горимын дагуу шаардагдах бичиг баримтыг үндэслэн барааг хилийн чанадад боловсруулж хугацаанд нь буцаан оруулах нөхцөлөөр түр хугацаагаар хилийн чанадад гаргана.

239.2.Барааг хилийн чанадад боловсруулах горимд дараах барааг байршуулна:

239.2.1.монголын бараа;

239.2.2.бусад горимоос гаргах монголын бараа.

**240 дүгээр зүйл.Горимд шаардагдах бичиг баримт**

240.1.Энэ хуулийн 73 дугаар зүйлд заасан бичиг баримтаас гадна дараах бичиг баримтыг шаардана:

240.1.1.барааг боловсруулах технологийн бичиг баримт;

240.1.2.техникийн тодорхойлолт, фото болон схем зураг.

**241 дүгээр зүйл.Хилийн чанадад боловсруулах үйл ажиллагаа**

241.1.Энэ хуулийн 239.1-д заасан боловсруулах гэдэгт дараах үйл ажиллагаа хамаарна:

241.1.1.тухайн барааг боловсруулах, эсхүл баяжуулах буюу түүхий эд, материалыг цэвэршүүлэх, анхан шатны боловсруулалт хийх зэргээр үйлдвэрлэлд ашиглахад бэлэн болгох;

241.1.2.тухайн аж ахуйн нэгж өөрийн хийсэн гэрээ, хэлцлийн дагуу гаалийн хилээр нэвтрүүлсэн үндсэн түүхий эд, материалаар эцсийн, эсхүл хагас боловсруулсан бүтээгдэхүүн үйлдвэрлэх;

241.1.3.барааны эвдрэлийг засах, ингэж засварлахдаа тухайн барааны ашиглах боломжгүй эд анги, хэсгийг солих, сэргээн засах, дутуу хэсгийг нөхөн гүйцээх;

241.1.4.тухайн барааг өөр бүтээгдэхүүн үйлдвэрлэхэд ашиглах.

241.2.Энэ хуулийн 241.1.4-т зааснаар тухайн барааг ашиглах явцад бараа уусах, шингэх зэрэг байдлаар үгүй болж болно.

241.3.Энэ хуулийн 241.1.3-т заасан барааны солигдсон эд анги, хэсэг нь энэ горимоор хилийн чанадад гаргасан барааны эвдэрсэн эд анги, хэсэгтэй Барааг тодорхойлох, кодлох, уялдуулсан системийн ангиллын мөрийн түвшин, худалдааны түвшин, чанар, техникийн үзүүлэлтийн хувьд ижил байна.

241.4.Энэ хуулийн 241.1-д заасан боловсруулах үйл ажиллагааны үр дүнд бий болсон бүтээгдэхүүнийг орлох бүтээгдэхүүн гэнэ.

241.5.Барааг хилийн чанадад боловсруулах горимд энэ хуулийн 212.4.1-212.4.5-д заасан үйл ажиллагаа хамаарахгүй.

**242 дугаар зүйл.Хилийн чанадад боловсруулах горимд**

**байршуулах бараанд тавигдах шаардлага**

242.1.Барааг хилийн чанадад боловсруулах горимд байршуулахад дараах шаардлага тавина:

242.1.1.тухайн барааны боловсруулалтад гаалийн байгууллага хяналт тавих боломжтой байх;

242.1.2.гаалийн байгууллага тухайн барааг орлох бүтээгдэхүүнээс ялгах боломжтой байх;

242.1.3.бараанд дахин боловсруулалт зайлшгүй шаардлагатай байх.

242.1.4.бүтээгдэхүүн үйлдвэрлэх үндсэн түүхий эд болон туслах материал байх;

242.1.5.боловсруулсан бүтээгдэхүүн монголын бараанаас үүсэлтэй болохыг тогтоох боломжтой байх.

**243 дугаар зүйл.Горимын шаардлага**

243.1.Горимын дагуу боловсруулах технологийн бичиг баримтад барааг боловсруулах арга, үе шат, хугацаа, оруулах засвар, өөрчлөлт, шинээр үйлдвэрлэх бүтээгдэхүүний боловсруулалтын үйл ажиллагаа зэргийг нарийвчлан тусгасан байна.

243.2.Боловсруулалтын үр дүнд бий болсон бүтээгдэхүүнд орсон монголын барааны тоо, эсхүл хувь хэмжээг орцын норм гэнэ.

243.3.Мэдүүлэгч орлох бүтээгдэхүүний загвар, материалын орцын нормын тооцоог гаалийн байгууллагад гаргаж өгнө.

243.4.Гаалийн байгууллага боловсруулах технологи ажиллагаа, орцын нормын хэмжээг тогтоохдоо мэргэжлийн байгууллагын туслалцаа авч болно.

**244 дүгээр зүйл.Гаалийн болон бусад татвар төлөх, баталгаа гаргах**

244.1.Чөлөөт эргэлтэд байгаа гадаадын барааг хилийн чанадад боловсруулах горимд байршуулахад урьд нь төлсөн импортын барааны гаалийн болон бусад татварыг буцаан олгохгүй.

244.2.Барааг хилийн чанадад боловсруулах горимоор гаалийн бүрдүүлэлт хийхэд тухайн бараа нь экспортын барааны гаалийн болон бусад татвартай бол татварыг ногдуулан хураан авч гаалийн байгууллагын дансанд түр байршуулах, эсхүл төлөх баталгааг Гаалийн тариф, гаалийн татварын тухай хуульд заасны дагуу гаргуулсан байна.

**245 дугаар зүйл.Гаалийн тэмдэглэгээ хийх**

245.1.Барааг хилийн чанадад боловсруулах горимд байршуулахад гаалийн байгууллага тухайн бараанд гаалийн тэмдэглэгээ хийнэ.

245.2.Барааг хилийн чанадад боловсруулах горимд байршуулах бараанд гаалийн тэмдэглэгээ хийхдээ энэ хуулийн 161 дүгээр зүйлд заасан хэлбэрээс аль тохирохыг сонгож хэрэглэнэ.

**246 дугаар зүйл.Горимд байршуулах хугацаа**

246.1.Хуульд өөрөөр заагаагүй бол барааг хилийн чанадад боловсруулах горимд байршуулах хугацаа нь тухайн барааг уг горимд байршуулсан өдрөөс хойш нэг жилээс дээшгүй байна.

246.2.Гаалийн удирдах төв байгууллага нь энэ хуулийн 246.1-д заасан хугацааг нэг жил хүртэл хугацаагаар нэг удаа сунгаж болно.

246.3.Түүх соёлын дурсгалт зүйл, археологи, палеонтологийн олдворыг хилийн чанадад энэ горимоор гаргахад Соёлын өвийг хамгаалах тухай хуульд заасан хугацааг баримтална.

**247 дугаар зүйл.Горимын тусгай нөхцөл**

247.1.Барааг хилийн чанадад боловсруулах үйл ажиллагааг тухайн барааг зөвхөн тухайлсан нэг улсад үйлдвэрлэх, боловсруулах, засварлах үндэслэлээр гаалийн байгууллага хязгаарлахгүй.

247.2.Барааг хилийн чанадад боловсруулахаар гаргахыг тухайн барааны өмчлөгчөөр хязгаарлахгүй.

247.3.Энэ горимд байршуулсан бараа болон орлох бүтээгдэхүүнийг өмчлөх эрх гуравдагч этгээдэд шилжих тохиолдолд мэдүүлэгчийн хүлээх үүргийг гуравдагч этгээдэд хариуцуулах нөхцөлөөр хилийн чанадад боловсруулах үйл ажиллагааг үргэлжлүүлж болно.

247.4.Орлох бүтээгдэхүүнийг аль ч гаалийн байгууллагаар буцаан оруулахыг зөвшөөрнө.

247.5.Орлох бүтээгдэхүүнийг нэг буюу хэд хэдэн удаагийн ачилтаар буцаан оруулахыг гаалийн байгууллага зөвшөөрнө.

**248 дугаар зүйл.Баталгаат хугацаанд адил бараагаар солих**

248.1.Барааг гаалийн байгууллагын зөвшөөрлөөр монголын адил бараагаар сольж хилийн чанадад боловсруулах горимд байршуулж болно.

248.2.Солих  бараа нь Гадаад худалдааны барааны ангиллын жагсаалтын дагуу ангиллын кодижил байх бөгөөд тухайн барааны нэр, чанар, тодорхойлолт, техникийн үзүүлэлт, барааны гарал үүслийн улс, барааны тэмдэг, үйлдвэрлэгч нь засварт гаргах үйлдвэрийн болон материалын доголдолтой бараатай адил байна.

248.3.Доголдол илэрсэн барааг солихоор гаргах түр хугацаа тухайн барааг анх дотоодын хэрэглээнд зориулан оруулсан өдрөөс хойш зургаан сарын дотор байна.

248.4.Дотоодын хэрэглээнд зориулан оруулсан барааны эд анги, хэсгийг баталгаат засварын хугацаанд засвар хийхээр гаргасан бол түүний элэгдэл, хорогдлыг үл харгалзан адил эд анги, хэсгээр сольж болно.

248.5.Сольсон адил барааг хилээр оруулахад хилийн чанадад боловсруулалт хийгээд буцаан оруулах бараа гэж тооцно.

248.6.Гаалийн байгууллага адил бараагаар солихыг зөвшөөрсөн бол хилийн чанадад боловсруулах горимд байршуулах барааг гаалийн хилээр гаргахаас өмнө солих адил барааг хилээр оруулж болно.

248.7.Үйлдвэрийн болон материалын доголдолтой, ашиглалтад байсан барааг өөр бараагаар сольж оруулах тохиолдолд солих адил бараа нь мөн адил ашиглагдсан хуучин бараа байна.

**249 дүгээр зүйл.Горим дуусгавар болох**

249.1.Барааг хилийн чанадад боловсруулах горим дараах тохиолдолд дуусгавар болно:

249.1.1.барааг гаалийн нутаг дэвсгэрт буцаан оруулснаар, эсхүл гаалийн бүрдүүлэлтийн өөр горимд шилжүүлэн байршуулснаар;

249.1.2.гаалийн байгууллага барааг хилийн чанадад боловсруулах горимыг холбогдох этгээдийн хүсэлтээр дуусгавар болгож, барааг хилийн чанадад гаргасан байдлаар нь буцаан оруулахыг зөвшөөрснөөр;

249.1.3.орлох бүтээгдэхүүнийг хэд хэдэн удаагийн ачилтаар оруулсан бол сүүлийн ачилтаар;

249.1.4.энэ горимд байршуулсан барааг боловсруулах явцад ашиглагдаж үгүй болсон тохиолдолд, тийнхүү үгүй болсныг гаалийн байгууллага тогтоосноор.

249.2.Барааг хилийн чанадад боловсруулах явцад гарсан боловсруулалтын үлдэгдэлд мэдүүлэгчийн сонгосон гаалийн бүрдүүлэлтийн горимын дагуу гаалийн бүрдүүлэлт хийнэ.

249.3.Барааг хилийн чанадад боловсруулах горимд байршуулсан барааны үйлдвэрлэл буюу боловсруулалтаас гарсан үлдэгдлийг буцааж оруулаагүй бол төлсөн экспортын барааны гаалийн болон бусад татварыг буцаан олгохгүй.

249.4.Барааг хилийн чанадад боловсруулах горимоор гаргасан түүх соёлын дурсгалт зүйл, археологи, палеонтологийн олдворыг хуульд заасан хугацаанд буцаан оруулаагүй бол Соёлын өвийг хамгаалах тухай хуульд[[3]](#footnote-3) зааснаар шийдвэрлэнэ.

249.5.Энэ хуулийн 249.4-т зааснаар шийдвэрлэж буцаан оруулсан тохиолдолд барааг буцаан оруулах горимд байршуулснаар горим дуусгавар болно.

### ДӨРӨВДҮГЭЭР ДЭД БҮЛЭГ

**Барааг хилийн чанадад**

**буцаан гаргах горим**

**250 дугаар зүйл.Барааг хилийн чанадад буцаан**

**гаргах горимын агуулга**

250.1.Барааг хилийн чанадад буцаан гаргах горимд шаардагдах бичиг баримтыг үндэслэн гадаадын болох нь нотлогдсон барааг экспортын барааны гаалийн болон бусад татвар ногдуулахгүйгээр хилийн чанадад буцаан гаргана.

250.2.Барааг хилийн чанадад буцаан гаргах горимд дараах барааг байршуулна:

250.2.1.гаалийн нутаг дэвсгэрт байгаа гадаадын бараа;

250.2.2.бусад горимд байршуулсан гадаадын бараа.

**251 дүгээр зүйл.Горимд шаардагдах бичиг баримт**

251.1.Энэ хуулийн 73 дугаар зүйлд заасан бичиг баримтаас гадна дараах бичиг баримтыг шаардаж болно:

251.1.1.өмнө нь гаалийн гаалийн нутаг дэвсгэрт оруулах горимд байршуулсан гаалийн мэдүүлэг;

251.1.2.техникийн тодорхойлолт, фото, схем зураг;

251.1.3.барааг боловсруулах технологийн бичиг баримт.

**252 дугаар зүйл.Горимын нөхцөл**

252.1.Барааг хилийн чанадад буцаан гаргах горимд байршуулах бараа гадаадын болох нь нотлогдвол тухайн бараанд гаалийн байгууллага экспортын барааны гаалийн болон бусад татвар ногдуулахгүй.

252.2.Барааг гаалийн нутаг дэвсгэрт түр хугацаагаар оруулах горимд байршуулсан барааг хилийн чанадад буцаан гаргахад хадгалалт, тээвэрлэлтийн ердийн нөхцөлд гарах элэгдэл, хорогдлоос өөр өөрчлөлт орсон бол өмнө гаалийн байгууллагын дансанд түр байршуулсан импортын барааны гаалийн болон бусад татварыг буцаан олгохгүй.

252.3.Барааг гаалийн нутаг дэвсгэрт боловсруулах горимд байршуулсан барааг боловсруулахад орсон монголын орц экспортын барааны гаалийн болон бусад татвартай бол хилийн чанадад буцаан гаргахад дээрх татварыг ногдуулж, хураан авч, улсын төсөвт төвлөрүүлнэ.

252.4.Барааг хадгалах, бүрэн бүтэн байдлыг хангах зорилгоор засвар, техникийн үйлчилгээ хийсэн нь үнийн дүнд нөлөөлөхгүй бол энэ горимд байршуулахаас татгалзахгүй.

252.5.Барааг гаалийн нутаг дэвсгэрт оруулснаас өөр этгээд тухайн барааг гаалийн нутаг дэвсгэрээс буцаан гаргаж болно.

**253 дугаар зүйл.Горим дуусгавар болох**

253.1.Барааг хилийн чанадад буцаан гаргах горим уг барааг хилийн чанадад гаргаснаар, эсхүл бүрдүүлэлтийн өөр горимд шилжүүлэн байршуулснаар дуусгавар болно.

## АРВАН ДӨРӨВДҮГЭЭР БҮЛЭГ

**Барааг улс хооронд дамжуулан өнгөрүүлэх,**

**шилжүүлэн ачих горим**

### НЭГДҮГЭЭР ДЭД БҮЛЭГ

**Барааг улс хооронд**

**дамжуулан өнгөрүүлэх горим**

**254 дүгээр зүйл.Барааг улс хооронд дамжуулан**

**өнгөрүүлэх горимын агуулга**

254.1.Барааг улс хооронд дамжуулан өнгөрүүлэх горимын дагуу гадаадын бараанд өөрчлөлт оруулахгүйгээр тогтоосон хугацаанд гаалийн замаар тээвэрлэн хилээр оруулах гаалийн байгууллагаас хилээр гаргах гаалийн байгууллагад шилжүүлнэ.

254.2.Энэ хуулийн 254.1-д заасан хугацааг тээврийн хэрэгслийн төрөл, зориулалт, тээвэрлэлтийн маршрут, тээвэрлэгчийн хөдөлмөрийн нөхцөлийг тус тус харгалзан анх хилээр оруулсан гаалийн байгууллага хилээр гаргах гаалийн байгууллагад хүргэх хугацааг тогтооно.

254.3.Энэ горимд хилийн чанадаас гаалийн нутаг дэвсгэрээр дамжин хилийн чанадад гаргах гадаадын барааг байршуулна.

**255 дугаар зүйл.Горимд шаардагдах бичиг баримт**

255.1.Барааг улс хооронд дамжуулан өнгөрүүлэх горимд байршуулахад тээврийн бичиг баримтыг цахимаар, эсхүл бичгээр гаргуулан авна.

**256 дугаар зүйл.Горимын шаардлага**

256.1.Барааг улс хооронд дамжуулан өнгөрүүлэх горимд байршуулах барааны илгээгч, хүлээн авагч нь хилийн чанадад байрлана.

256.2.Барааг улс хооронд дамжуулан өнгөрүүлэх горимд байршуулах барааг гаалийн тээвэрлэгч тээвэрлэнэ.

256.3.Барааг улс хооронд дамжуулан өнгөрүүлэх горимд байршуулах бараанд гаалийн тэмдэглэгээ хийнэ.

256.4.Барааг улс хооронд дамжуулан өнгөрүүлэх горимд байршуулах бараа, түүнийг тээвэрлэж байгаа тээврийн хэрэгсэл дараах шаардлагыг хангасан байна:

256.4.1.гаалийн байгууллага тухайн бараанд хяналт тавих боломжтой байх;

256.4.2.хадгалалт, тээвэрлэлтийн ердийн нөхцөлд гарах элэгдэл, хорогдлоос бусад өөрчлөлт ороогүй байх;

256.4.3.бараанд гаалийн тэмдэглэгээ хийх боломжтой байх;

256.4.4.тээврийн хэрэгсэлд гаалийн тэмдэглэгээ хийх боломжтой, нуувч болгон ашиглагдах орон зайгүй байх;

256.4.5.гаалийн тэмдэглэгээ, тээврийн хэрэгслийн битүүмжлэл, тоноглол нь барааг авах, солих нөхцөлийг хаасан байх.

256.5.Тэсэрч дэлбэрэх, аюултай болон химийн онцгой хортой бодис зэрэг тээвэрлэлт, хадгалалтын онцгой нөхцөл шаардах барааг дамжуулан өнгөрүүлэхэд тээвэрлэлтийн зөвшөөрөл шаардана.

256.6.Барааг улс хооронд дамжуулан өнгөрүүлэх горимд байршуулах бараанд дамжуулан өнгөрүүлэхийг хориглосноос бусад тарифын бус хязгаарлалт хамаарахгүй.

**257 дугаар зүйл.Тээвэрлэлтэд хяналт тавих**

257.1.Барааг улс хооронд дамжуулан өнгөрүүлэхэд дараах тохиолдолд харгалзан явна:

257.1.1.эрсдэл тооцсоны үндсэн дээр;

257.1.2.гаалийн болон бусад татвар төлөх баталгаа гаргаагүй, гаргасан баталгаа шаардлага хангаагүй;

257.1.3.гаалийн тээвэрлэгч үүргээ хоёр буюу түүнээс дээш удаа биелүүлээгүй.

257.2.Барааг улс хооронд дамжуулан өнгөрүүлэхэд харгалзан явах шийдвэрийг гаалийн хилээр оруулсан гаалийн байгууллага гаргах бөгөөд харгалзан явах гаалийн байгууллагын албан тушаалтныг томилно.

257.3.Барааг улс хооронд дамжуулан өнгөрүүлэхэд харгалзан явахтай холбогдон гарах зардлыг гаалийн тээвэрлэгч хариуцна.

**258 дугаар зүйл.Тээврийн хэрэгслийг солих**

258.1.Бараанд тавигдсан лац, ломбо хөндөгдөхгүй, тавигдаагүй нөхцөлд тээвэрлэгчийн бичгээр гаргасан хүсэлтийг харгалзан гаалийн байгууллагын зөвшөөрснөөр тээврийн хэрэгслийг энэ хуулийн 258.2-т зааснаас бусад тохиолдолд гаалийн хяналтын доор сольж болно.

258.2.Бараа алдагдах, эсхүл барааны шинж чанар өөрчлөгдөж болзошгүй тохиолдолд тээврийн хэрэгслийг солихгүй.

**259 дүгээр зүйл.Гаалийн болон бусад татвар төлөх, баталгаа гаргах**

259.1.Барааг улс хооронд дамжуулан өнгөрүүлэх горимд байршуулах бараанд гаалийн болон бусад татвар ногдуулахгүй.

259.2.Барааг улс хооронд дамжуулан өнгөрүүлэхэд гаалийн болон бусад татвар төлөх баталгааг Гаалийн тариф, гаалийн татварын тухай хуульд заасны дагуу тээвэрлэгчээс гаргуулан авч болно.

259.3.Гаалийн байгууллага дараах тохиолдолд энэ хуулийн 259.2-т заасан баталгаа шаардахгүй:

259.3.1.энэ хуулийн 257.1-д заасан барааг харгалзан явах шийдвэр гарсан;

259.3.2.гаалийн тээвэрлэгч барааг тээвэрлэж байгаа;

259.3.3.Монгол Улсын олон улсын гэрээнд заасан.

**260 дугаар зүйл.Горим дуусгавар болох**

260.1.Барааг улсын хилээр гаргаснаар, эсхүл гаалийн бүрдүүлэлтийн өөр горимд шилжүүлэн байршуулснаар барааг улс хооронд дамжуулан өнгөрүүлэх горим дуусгавар болно.

### ХОЁРДУГААР ДЭД БҮЛЭГ

**барааг Шилжүүлэн ачих горим**

**261 дүгээр зүйл.Барааг шилжүүлэн ачих горимын агуулга**

261.1.Барааг шилжүүлэн ачих горимын дагуу холбогдох бичиг баримтыг үндэслэн хилийн чанадаас оруулсан, гаалийн нутаг дэвсгэрээр дамжихгүйгээр хилийн чанадад гаргах гадаадын барааг хилийн нэг гаалийн байгууллагын хяналтын доор гаалийн хилээр орсон тээврийн хэрэгслээс гаалийн хилээр гарах тээврийн хэрэгсэлд шилжүүлэн ачина.

**262 дугаар зүйл.Горимд шаардагдах бичиг баримт**

262.1.Барааг шилжүүлэн ачих горимд байршуулахад барааны дагалдах бичиг баримтыг шаардана.

**263 дугаар зүйл.Горимын шаардлага**

263.1.Барааг шилжүүлэн ачих горимд байршуулах бараа тарифын бус хязгаарлалтад хамаарахгүй.

263.2.Барааг шилжүүлэн ачих горимд дараах цогц ажиллагаа хамаарна:

263.2.1.улсын хилээр оруулсан барааг хилийн гаалийн байгууллагын гаалийн хяналтын бүсэд оруулах;

263.2.2.тухайн гаалийн хяналтын бүсэд хилээр оруулсан тээврийн хэрэгслээс хилээр гаргах тээврийн хэрэгсэлд шилжүүлэн ачих;

263.2.3.улсын хилээр оруулах, шилжүүлэн ачих, улсын хилээр гаргах зөвшөөрөл олгох, хяналт тавих, гаалийн бүрдүүлэлт хийх зэрэг ажиллагааг хилийн нэг гаалийн байгууллага гүйцэтгэх.

263.3.Барааг шилжүүлэн ачих горимд байршуулсан барааг гаалийн нутаг дэвсгэрээр дамжуулан өнгөрүүлэхгүй бөгөөд гаалийн нутаг дэвсгэрээр дамжуулан хилээр гаргах бол барааг улс хооронд дамжуулан өнгөрүүлэх горимд байршуулж гаалийн бүрдүүлэлт хийнэ.

263.4.Бараанд шилжүүлэн ачих горимоор гаалийн бүрдүүлэлт хийлгэх ажлыг тээврийн байгууллага хариуцан гүйцэтгэж болно.

263.5.Энэ горимоор бүрдүүлэлт хийх барааг улсын хилээр оруулсан үеэс буцаан гаргах хүртэл хугацаанд гаалийн хяналтад байна.

263.6.Шаардлагатай тохиолдолд энэ горимд байршуулах бараанд гаалийн тэмдэглэгээ хийж болно.

263.7.Тээврийн хэрэгслээс буулгаж гаалийн баталгаат агуулахад оруулсан бараа энэ горимд хамаарахгүй.

**264 дүгээр зүйл.Гаалийн болон бусад татвар төлөх, баталгаа гаргах**

264.1.Барааг шилжүүлэн ачих горимд байршуулах бараанд гаалийн байгууллага гаалийн болон бусад татвар ногдуулахгүй.

264.2.Шаардлагатай бол гаалийн байгууллага гаалийн болон бусад татвар төлөх баталгааг мэдүүлэгчээс Гаалийн тариф, гаалийн татварын тухай хуульд заасны дагуу гаргуулан авч болно.

**265 дугаар зүйл.Горимд бараа байршуулах хугацаа**

265.1.Барааг улсын хилээр оруулж ирсэнээс хойш ажлын гурван өдөрт багтаан нэг тээврийн хэрэгслээс гаргах нөгөө тээврийн хэрэгсэлд шилжүүлэн ачина.

265.2.Тээвэрлэгчийн хүсэлтээр энэ хуулийн 265.1-д заасан хугацааг гаалийн байгууллага гурав хүртэл өдрөөр нэг удаа сунгаж болно.

**266 дугаар зүйл.Горим дуусгавар болох**

266.1.Барааг улсын хилээр гаргаснаар, эсхүл гаалийн бүрдүүлэлтийн өөр горимд шилжүүлэн байршуулснаар барааг шилжүүлэн ачих горим дуусгавар болно.

## АРВАН ТАВДУГААР БҮЛЭГ

**Барааг хүлээн авахаас**

**татгалзах, устгах горим**

### НЭГДҮГЭЭР ДЭД БҮЛЭГ

**бараа хүлээн авахаас татгалзах горим**

**267 дугаар зүйл.Барааг хүлээн авахаас татгалзах горимын агуулга**

267.1.Хүлээн авагч гаалийн хяналтад байгаа барааг хүлээн авахаас татгалзах тухай гаалийн байгууллагад бичгээр гаргасан хүсэлтийг үндэслэн барааг хүлээн авахаас татгалзах горимд байршуулна.

**268 дугаар зүйл.Горимд шаардагдах бичиг баримт**

268.1.Барааг хүлээн авахаас татгалзах горимд энэ хуулийн 73 дугаар зүйлд зааснаас гадна дараах бичиг баримт шаардана:

268.1.1.хүлээн авагч этгээдийн хүсэлт;

268.1.2.хүсэлт хүлээн авсан тухай гаалийн байгууллагын шийдвэр.

**269 дүгээр зүйл.Горимын шаардлага**

269.1.Барааг энэ горимд байршуулах тохиолдолд түүний тээвэр, зуучлал, хадгалалттай холбоотой болон бусад зардлыг мэдүүлэгч хариуцна.

269.2.Барааг хүлээн авахаас татгалзах горимд байршуулах бараа түүнийг худалдан борлуулсны дараа гаалийн болон бусад татвар, хураамж, зардлыг нөхөх боломжтой байна.

269.3.Энэ хуулийн 269.2-т заасан нөхцөл хангаагүй барааг бараа устгах горимд байршуулна.

269.4.Барааг хүлээн авахаас татгалзах горимд байршуулах бараа Монгол Улсын хилээр нэвтрүүлэхийг хориглосноос бусад тарифын бус хязгаарлалтад хамаарахгүй.

269.5.Барааг хүлээн авахаас татгалзах горимд барааг байршуулахад шаардлагатай бол холбогдох байгууллагын дүгнэлт гаргуулсан байна.

269.6.Гаалийн зөрчил, худалдааны луйвартай холбоотой хянан шийдвэрлэх ажиллагааны явцад зөрчилд холбогдсон бараанаас мэдүүлэгч болон зөрчилд холбогдсон этгээд татгалзах хүсэлт гаргах нь энэ горимд хамаарахгүй.

**270 дугаар зүйл.Гаалийн болон бусад татвар төлөх**

270.1.Барааг хүлээн авахаас татгалзах горимд байршуулах бараанд гаалийн байгууллага импортын барааны гаалийн болон бусад татвар ногдуулахгүй.

**271 дүгээр зүйл.Горим дуусгавар болох**

271.1.Барааг хүлээн авахаас татгалзах горимд байршуулсан барааг төрийн өмчлөлд шилжүүлснээр барааг хүлээн авахаас татгалзах горим дуусгавар болно.

### ХОЁРДУГААР ДЭД БҮЛЭГ

**Барааг устгах горим**

**272 дугаар зүйл.Барааг устгах горимын агуулга**

272.1.Хууль тогтоомжид заасан нөхцөл, шаардлагыг хангаагүй, гаалийн хяналтад байх хугацаанд гэмтсэн, муудсан чанарын шаардлага хангахгүй болсон нь мэргэжлийн холбогдох байгууллагын дүгнэлтээр тогтоогдсон гадаадын барааг импортын барааны гаалийн болон бусад татвар ногдуулахгүй, тарифын бус хязгаарлалтгүйгээр барааг устгах горимд байршуулна.

272.2.Бараа устгах горимыг хэрэгжүүлэхтэй холбогдон гарах аливаа зардлыг барааг хүлээн авагч хариуцна.

**273 дугаар зүйл.Горимд байршуулах**

273.1.Доор дурдсан барааг энэ горимд байршуулахгүй:

273.1.1.түүх, соёлын дурсгалт зүйл, археологийн олдвор;

273.1.2.хүн, малын гоц халдварт өвчин гарснаас бусад тохиолдолд Монгол Улсын олон улсын гэрээ, үндэсний хууль тогтоомжоор хамгаалагдсан, ховор, нэн ховор амьтан, ургамлын зүйл, тэдгээрийн гаралтай бүтээгдэхүүн;

273.1.3.гаалийн болон бусад татварын барьцаанд байгаа бараа;

273.1.4.холбогдох хуулийн дагуу саатуулагдсан, битүүмжлэгдсэн эд зүйл, хууль тогтоомжийн дагуу хэргийн эд мөрийн баримт болох бараа.

273.2.Дараах тохиолдолд барааг устгахгүй:

273.2.1.барааг зориулалтаар нь хэрэглэх замаар устгахаар бол;

273.2.2.устгахад гаалийн байгууллага хяналт тавих боломжгүй бол;

273.2.3.устгах явцад байгаль орчинд хор хөнөөл учруулахаар бол;

273.2.4.барааг устгахад төрийн байгууллагаас зардал гарахаар бол.

**274 дүгээр зүйл.Горимд шаардагдах бичиг баримт**

274.1.Барааг устгах горимд мэргэжлийн холбогдох байгууллагын дүгнэлт, бараа устгахыг зөвшөөрсөн эрх бүхий байгууллагын зөвшөөрлийг шаардана.

**275 дугаар зүйл.Горимын шаардлага**

275.1.Мэдүүлэгч барааг устгах горимд байршуулах тухай бичгээр гаргасан хүсэлтэд энэ хуулийн 274.1-д заасан бичиг баримтыг хавсаргах бөгөөд горимын шаардлагыг хангасан тохиолдолд барааг уг горимд байршуулахыг гаалийн байгууллага зөвшөөрнө.

275.2.Байгаль орчин, хүний амь нас, эрүүл мэндэд хортой нөлөө үзүүлэх химийн болон цацраг идэвхит бодис устгах бол гаалийн байгууллагын хяналтан доор холбогдох мэргэжлийн байгууллага устгал хийнэ.

275.3.Барааг мэргэжлийн холбогдох байгууллагын дүгнэлтийг үндэслэн байгаль орчныг хамгаалах тухай хууль тогтоомжид заасан шаардлагын дагуу устгана.

275.4.Устгах барааг эдийн засаг, хэрэглээний болон бусад шинж чанараа бүрэн алдсан байхаар, хүний амь нас, эрүүл мэнд, байгаль орчинд хохирол учруулахгүйгээр устгана.

275.5.Энэ хуулийн 275.2-т зааснаас бусад тохиолдолд барааг устгах арга хэлбэрийг мэргэжлийн хяналтын байгууллагатай зөвшилцсөний үндсэн дээр гаалийн байгууллагын хяналтын доор устгах ажиллагааг мэдүүлэгч хариуцан гүйцэтгэнэ.

275.6.Барааг устгах явцад үүсэн, цаашид өөр зориулалтаар ашиглах боломжтой хаягдал, үлдэгдлийг гаалийн хилээр оруулах, гаргах барааны нэгэн адилаар гаалийн хяналтын доор хадгалж, гаалийн бүрдүүлэлтийн өөр горимд байршуулан, мэдүүлэгчид олгоно.

275.7.Энэ хуулийн 275.6-д заасан барааг мэдүүлэгч хүлээн авахаас татгалзвал улсын орлого болгоно.

**276 дугаар зүйл.Горим дуусгавар болох**

276.1.Барааг устгаснаар, эсхүл устгах ажиллагаанаас үлдсэн хаягдал, үлдэгдлийг гаалийн бүрдүүлэлтийн өөр горимд байршуулснаар барааг устгах горим дуусгавар болно.

## АРВАН ЗУРГААДУГААР БҮЛЭГ

**Тусгай горим**

### НЭГДҮГЭЭР ДЭД БҮЛЭГ

**Гаалийн баталгаат агуулахын горим**

**277 дугаар зүйл.Гаалийн баталгаат агуулахын горимын агуулга**

277.1.Зах зээл хайх боломжийг бүрдүүлэх, гаалийн болон бусад татвар төлөх хугацаа олгох, гаалийн бүрдүүлэлтэд шаардагдах бичиг баримтын бүрдэл хангах зорилгоор шаардагдах мэдээлэл, бичиг баримтыг үндэслэн барааг гаалийн баталгаат агуулахын горимд байршуулна.

**278 дугаар зүйл.Горимд байршуулах бараа**

278.1.Гаалийн баталгаат агуулахын горимд дараах барааг байршуулна:

278.1.1.монголын бараа;

278.1.2.хилийн чанадаас ирсэн гадаадын бараа;

278.1.3.бусад горимд байршиж байгаа гадаадын болон монголын бараа.

**279 дүгээр зүйл.Горимд шаардагдах бичиг баримт**

279.1.Гаалийн баталгаат агуулахын горимд байршуулах барааны дагалдах бичиг баримтыг үндэслэн гаалийн бүрдүүлэлт хийнэ.

**280 дугаар зүйл.Бараа тарифын бус хязгаарлалтад хамаарах**

280.1.Гаалийн баталгаат агуулахын горимд байршуулах гадаадын бараа Монгол Улсын хилээр нэвтрүүлэхийг хориглосноос бусад тарифын бус хязгаарлалтад хамаарахгүй.

280.2.Гаалийн баталгаат агуулахын горимд байршуулах монголын бараа тарифын бус хязгаарлалтад хамаарна.

**281 дүгээр зүйл.Гаалийн болон бусад татвар төлөх, баталгаа гаргах**

281.1.Барааг гаалийн нутаг дэвсгэрээр дамжуулахгүйгээр хилийн чанадаас шууд гаалийн баталгаат агуулахын горимд байршуулах, гаалийн баталгаат агуулахаас гаалийн нутаг дэвсгэрээр дамжуулахгүйгээр шууд хилийн чанадад гаргах тохиолдолд гаалийн хялбарчилсан бүрдүүлэлт хийх бөгөөд гаалийн болон бусад татвар төлөх баталгаа шаардахгүй.

281.2.Гаалийн баталгаат агуулахад оруулах, тэндээс гаргах бараанд гаалийн бүрдүүлэлт хийхдээ ийнхүү оруулах, эсхүл гаргах өдөр хүчин төгөлдөр мөрдөгдөж байгаа гаалийн хууль тогтоомж, валютын ханш, гаалийн тарифыг мөрдөнө.

281.3.Гаалийн баталгаат агуулахын горимд байршуулахаар хилийн чанадаас оруулах гадаадын бараанд импортын барааны гаалийн болон бусад татвар ногдуулахгүй бөгөөд харин гаалийн нутаг дэвсгэрээс гаалийн баталгаат агуулахын горимд байршуулах монголын бараанд экспортын барааны болон бусад татвар ногдуулж, хураан авч, улсын төсөвт төвлөрүүлнэ.

281.4.Чөлөөт эргэлтэд байгаа гадаадын барааг гаалийн баталгаат агуулахын горимд байршуулахад өмнө төлсөн импортын барааны гаалийн болон бусад татварыг буцаан олгохгүй.

**282 дугаар зүйл.Гаалийн баталгаат агуулахын төрөл**

282.1.Гаалийн баталгаат агуулах нийтэд зориулагдсан нээлттэй, нэг буюу хэд хэдэн хуулийн этгээд ашиглахад зориулагдсан хаалттай байж болно.

282.2.Гаалийн нээлттэй баталгаат агуулахад хувь хүн, хуулийн этгээдийн Монгол Улсын хилээр нэвтрүүлэхийг хориглосноос бусад барааг байршуулж болно.

282.3.Гаалийн хаалттай баталгаат агуулахад агуулах эзэмшигч болон зөвшөөрөлд тусгагдсан хуулийн этгээдийн барааг байршуулж болно.

282.4.Гаалийн баталгаат агуулахад хадгалалтын онцгой нөхцөл, техник, тоног төхөөрөмж шаардах, эсхүл бусад бараанд нөлөөлж болох тодорхой нэр төрлийн барааг тусгай тоноглогдсон, эсхүл барааны нэр төрлөөр төрөлжүүлсэн гаалийн баталгаат агуулахад хадгална.

282.5.Том оврын машин механизм, техник, тоног төхөөрөмж хадгалах зориулалттай гаалийн баталгаат агуулах нь задгай талбайн хэлбэртэй байж болно.

**283 дугаар зүйл.Гаалийн баталгаат агуулахад тавигдах шаардлага**

283.1.Гаалийн баталгаат агуулахын үйл ажиллагаа эрхлэх зөвшөөрөл эзэмшигч дараах нөхцөл, шаардлагыг хангаж ажиллана:

283.1.1.Монгол Улсын стандартад нийцсэн байх;

283.1.2.агуулахын үйл ажиллагааны болон агуулахад нэвтрэх журмыг тогтоон мөрдөх;

283.1.3.гаалийн байгууллагын албан хаагч хэвийн, аюулгүй байдалд ажиллах нөхцөл хангасан ажлын байртай байх;

283.1.4.хөдөлмөрийн аюулгүй байдал, эрүүл ахуйн хэм хэмжээг хангаж ажиллах, харуул хамгаалалттай байх;

283.1.5.агуулахад барааг оруулах, гаргахдаа гаалийн байгууллагын хяналтын доор гүйцэтгэх;

283.1.6.агуулах эзэмшигч барааг дутаасан, гэмтээсэн, чанар байдлыг нь алдагдуулсан тохиолдолд бусдад учруулсан хохирлыг хууль тогтоомжийн дагуу барагдуулах;

283.1.7.агуулах гаалийн сүлжээнд холбогдсон байх;

283.1.8.агуулахын барааны хөдөлгөөний бүртгэлийг хөтлөх, мэдээг тогтоосон хугацаанд гаалийн байгууллагад гаргаж өгөх;

283.1.9.зөвшөөрлийг түдгэлзүүлсэн хугацаанд хадгалагдаж байгаа барааны чанар, бүрэн бүтэн байдлыг хангах;

283.1.10.агуулахад барааг төрөлжүүлэн хадгалж, нэр, төрөл, тоо хэмжээ, үлдэгдлийг заасан шошго тавьсан байх;

283.1.11.агуулах эзэмшигч барааг хадгалах хугацаа дуусахаас 14 хоногийн өмнө мэдүүлэгч, эсхүл холбогдох этгээдэд бичгээр мэдэгдэж байх;

283.1.12.агуулахыг бусад барилга байгууламжаас тусгаарлах, холбогдох стандарт техникийн нөхцөл, шаардлагын дагуу барааны чанарыг алдагдуулахгүйгээр хадгалах зориулалтын тоног төхөөрөмжөөр тоноглох, эрүүл ахуйн шаардлага хангасан байх;

283.1.13.галын дохиоллын систем, гал унтраах төхөөрөмжөөр тоноглогдсон байх;

283.1.14.хяналтын камерыг бараа, ажил, үйлчилгээ бүхэлдээ харагдах газарт, шаардлагатай тоо хэмжээгээр байрлуулах, дүрс бичлэгийг гаалийн хяналтын зорилгоор ашиглах шаардлага хангахуйц түвшинд хийж хадгалах;

283.1.15.бараа ачих, буулгах, шилжүүлэн ачих тоног төхөөрөмж, тавцан, зам, талбай, цахилгаан, ус суваг, холбооны шугам сүлжээтэй байх;

283.1.16.гаалийн баталгаат агуулах нь задгай талбай байх тохиолдолд орох, гарах хаалганаас бусад газраар бараа, тээврийн хэрэгсэл, хувь хүн нэвтрэх боломжийг хаасан хашаа татсан байх.

**284 дүгээр зүйл.Зөвшөөрөгдөх үйл ажиллагаа**

284.1.Гаалийн баталгаат агуулахад гаалийн байгууллагын зөвшөөрлөөр дараах үйл ажиллагаа явуулж болно:

284.1.1.барааны бүрэн бүтэн байдлыг хангах, арчлан хамгаалах;

284.1.2.барааны баглаа, боодлыг задлах, төрөлжүүлэх, савлах, дахин савлах, тусгай зориулалтын тэмдэг тавих;

284.1.3.барааг ачилтад бэлтгэх;

284.1.4.барааны дээж, сорьц, загвар авах, хэмжих;

284.1.5.гаалийн байгууллагаас зөвшөөрсөн бусад үйл ажиллагаа.

**285 дугаар зүйл.Гаалийн баталгаат агуулахад**

**барааг байршуулах хугацаа**

285.1.Барааг гаалийн баталгаат агуулахад хоёр жил хүртэл хугацаагаар байршуулахыг зөвшөөрөх бөгөөд гаалийн удирдах төв байгууллага уг хугацааг нэг жил хүртэл хугацаагаар нэг удаа сунгаж болно.

**286 дугаар зүйл.Зөвшөөрөл хүссэн өргөдөл гаргах**

286.1.Энэ хуулийн 287.1-д заасан үйл ажиллагааг эрхлэх өргөдөл гаргахад Аж ахуйн үйл ажиллагааны тусгай зөвшөөрлийн тухай хуульд зааснаас гадна дараах бичиг баримтыг бүрдүүлнэ:

286.1.1.үйл ажиллагаанаас үүсч болзошгүй эрсдэлийг хариуцах санхүүгийн чадавхтай болохыг нотолсон бичиг баримт;

286.1.2.үйл ажиллагаа, бүтэц, зохион байгуулалтын тухай мэдээлэл;

286.1.3. агуулахын хэмжээ, зохион байгуулалтыг харуулсан план болон фото зураг, танилцуулга;

286.1.4.холбогдох мэргэжлийн байгууллагын дүгнэлт;

286.1.5.гаалийн хяналт тавих нөхцөлийг хангасан тухай мэдээлэл;

286.1.6.хадгалах барааны нэр төрлийн талаарх мэдээлэл;

286.1.7.өөрийн эзэмшлийн агуулах бол үл хөдлөх хөрөнгийн гэрчилгээ, эсхүл түрээсийн гэрээний хуулбар, задгай талбайг гаалийн баталгаат агуулахаар тогтоолгох бол газар эзэмших гэрчилгээ, өмчлөгчийн зөвшөөрөл;

286.1.8.агуулахын стандарт, аюулгүй байдлын шаардлага хангасан тухай дүгнэлт;

286.1.9.татварын байгууллагын тодорхойлолт;

286.1.10.аудитаар баталгаажсан сүүлийн хоёр жилийн санхүүгийн тайлан;

286.1.11.зөвшөөрөл бүхий даатгагчтай байгуулсан хариуцлагын даатгалын гэрээ.

286.2.Гаалийн удирдах төв байгууллага нь энэ хуулийн 286.1-д заасан өргөдлийг хүлээн авснаас хойш ажлын 21 өдрийн дотор шийдвэрлэх бөгөөд хүсэлтийг хүлээн авах боломжгүй гэж үзсэн бол татгалсан үндэслэлийг тусган бичгээр хариу мэдэгдэнэ.

**287 дугаар зүйл.Гаалийн баталгаат агуулахын үйл ажиллагаа**

**эрхлэх зөвшөөрөл олгох**

287.1.Энэ хуулийн 286.1-д заасан өргөдлийг гаалийн байгууллага хүлээн авсан бол гаалийн удирдах төв байгууллагын дарга гаалийн баталгаат агуулахын үйл ажиллагаа эрхлэх зөвшөөрлийг олгосон тухай тушаал гаргаж, гэрчилгээ олгоно.

287.2.Гаалийн баталгаат агуулахын үйл ажиллагаа эрхлэх зөвшөөрлийг гурван жилийн хугацаагаар олгох бөгөөд зөвшөөрлийг анх олгосон хугацаагаар сунгаж болно.

287.3.Энэ хуулийн 287.1-д заасан зөвшөөрлийг олгох, түдгэлзүүлэх, хүчингүй болгох, зөвшөөрлийн хугацааг сунгах, зөвшөөрөл эзэмшигчийн үйл ажиллагаанд хяналт тавихтай холбогдсон энэ хуулиар зохицуулаагүй бусад харилцааг Аж ахуйн үйл ажиллагааны тусгай зөвшөөрлийн тухай хуулиар[[4]](#footnote-4) зохицуулна.

287.4.Энэ хуулийн 287.1-д заасан зөвшөөрлийг хүчингүй болгосон, зөвшөөрөл дуусгавар болсон, зөвшөөрөл эзэмшигч хуулийн этгээд татан буугдсан бол тухайн баталгаат агуулахад байршиж байгаа барааг гаалийн бүрдүүлэлтийн өөр горимд шилжүүлэх хугацааг гаалийн удирдах төв байгууллага тогтоож, хяналт тавина.

287.5.Гаалийн баталгаат агуулахын зөвшөөрөл эзэмшигч хуулийн этгээд зөвшөөрлийн хугацаа дуусахаас нэг сарын өмнө сунгуулах тухай хүсэлт гаргаагүй бол зөвшөөрөлд заасан хугацааны сүүлийн өдрөөр гаалийн баталгаат агуулахын зөвшөөрлийн үйлчлэл дуусгавар болно.

**288 дугаар зүйл.Гаалийн баталгаат агуулахын зөвшөөрлийг**

**түдгэлзүүлэх, хүчингүй болгох**

288.1.Энэ хуулийн 287.1-д заасан зөвшөөрөл эзэмшигч гаалийн баталгаат агуулахад тавигдах нөхцөл, шаардлагыг зөрчсөн тохиолдолд үйл ажиллагааг гурван сар хүртэл хугацаагаар гаалийн удирдах төв байгууллагын даргын тушаалаар түдгэлзүүлнэ.

288.2.Энэ хуулийн 287.1-д заасан зөвшөөрлийг дараах тохиолдолд хүчингүй болгоно:

288.2.1.зөвшөөрөл эзэмшигч энэ хуулийн 288.1-д заасан хугацаанд зөрчлийг арилгаагүй;

288.2.2.сүүлийн нэг жилийн дотор гаалийн хууль тогтоомжийг хоёр ба түүнээс дээш удаа зөрчсөн, эсхүл хууль сахилтын түвшин муу гэж тогтоогдсон;

288.2.3.хоёр жил дараалан өөрийн үнэлгээний хуудсаар хангалтгүй үнэлэгдсэн;

288.2.4.хуулийн этгээд татан буугдсан, өөр байгууллагатай нэгдсэн, албан ёсны нэрээ өөрчилсөн;

288.2.5.гаалийн баталгаат агуулахыг худалдах, бэлэглэх, барьцаалах, түрээслүүлэх зэргээр шилжүүлсэн;

288.2.6.гаалийн баталгаат агуулахын үйл ажиллагаа эрхлэх хугацааг сунгуулах хүсэлт гаргаагүй;

288.2.7.хүсэлт гаргахдаа бичиг баримтыг хуурамчаар бүрдүүлсэн болох нь тогтоогдсон;

288.2.8.хуулийн этгээд эрүүгийн хариуцлага хүлээсэн.

**289 дүгээр зүйл.Горим дуусгавар болох**

289.1.Барааг гаалийн бүрдүүлэлтийн өөр горимд шилжүүлэн байршуулсанаар энэ горим дуусгавар болно.

289.2.Энэ хуулийн 287.1-д заасан зөвшөөрлийг хүчингүй болгосон, зөвшөөрөл эзэмшигч хуулийн этгээд татан буугдсан бол бараа эзэмшигч барааг өөр баталгаат агуулахад шилжүүлэх, эсхүл гаалийн бүрдүүлэлтийн өөр горимыг сонгоно.

### ХОЁРДУГААР ДЭД БҮЛЭГ

**Татваргүй барааны дэлгүүрийн горим**

**290 дүгээр зүйл.Татваргүй барааны дэлгүүрийн горимын агуулга**

290.1.Татваргүй барааны дэлгүүрт гаалийн нутаг дэвсгэрт хэрэглэх зориулалтгүй гадаадын барааг гаалийн болон бусад татваргүйгээр оруулж, татвар үл шингэсэн үнээр гаалийн хяналтын доор жижиглэн худалдаагаар худалдан борлуулна.

290.2.Монгол Улсад суугаа дипломат төлөөлөгчийн газрын болон олон улсын байгууллагын дипломат эрх ямба, дархан эрх эдлэх албан тушаалтанд үйлчлэх зориулалт бүхий татваргүй барааны дэлгүүрийг гаалийн нутаг дэвсгэрийн гүнд, зорчигчид үйлчлэх зориулалт бүхий татваргүй барааны дэлгүүрийг улсын хилийн боомт болон олон улсын нисэх буудал, төмөр замын буудалд байгуулж болно.

290.3.Татваргүй барааны дэлгүүрийн горимд дараах барааг байршуулахгүй:

290.3.1.Монгол Улсын хилээр нэвтрүүлэхийг хориглосон бараа;

290.3.2.хувийн хэрэглээний бус үйлдвэрлэл, техникийн зориулалттай бараа, барилгын материал;

290.3.3.жин 20 килограммаас дээш, эсхүл урт, өндөр, өргөний нийлбэр хэмжээ 200 сантиметрээс их;

290.3.4.зорчигчийн хувийн хэрэглээнд зориулан татваргүй нэвтрүүлэх хэмжээнээс илүү хэмжээгээр, эсхүл жижиглэн худалдаалахаас бусад зориулалтаар савласан согтууруулах ундаа, утаат тамхи, навчин тамхи;

290.3.5.эм, эмийн хэрэглэгдэхүүн;

290.3.6.татваргүй барааны дэлгүүрийн үйл ажиллагаа эрхлэгч бус хуулийн этгээдийн импортолсон, эсхүл гадаадад захиалгаар хийлгэсэн бараа;

290.3.7.барааг худалдан борлуулахад зориулсан дэлгүүрийн танхим, сав, байр, талбай, агуулах тохижуулах зорилгоор оруулсан бараа.

**291 дүгээр зүйл.Горимд шаардагдах бичиг баримт**

291.1.Татваргүй барааны дэлгүүрийн горимд байршуулахад барааг дагалдах бичиг баримтыг үндэслэн гаалийн бүрдүүлэлт хийнэ.

**292 дугаар зүйл.Горимд байрших бараа**

292.1.Олон улсын худалдааны стандарт, шаардлагад нийцсэн, чанар, аюулгүй байдлыг хангасан, олон улсад хүлээн зөвшөөрөгдсөн барааны тэмдэг бүхий барааг энэ горимд байршуулна.

292.2.Монгол Улсад үйлдвэрлэсэн, олон улсын стандартад нийцсэн барааг татваргүй барааны дэлгүүрийн горимд байршуулж болно.

292.3.Энэ горимд байрших бараанд нийгмийн аюулгүй байдал, ёс суртахуун, эрүүл ахуй, эрүүл мэнд, хүн, мал, амьтан, ургамлын хорио цээр, худалдааны тэмдэгт, патент, зохиогчийн эрхтэй холбоотойгоор гаалийн байгууллага хязгаарлалт тогтооно.

**293 дугаар зүйл.Гаалийн болон бусад татвар төлөх, баталгаа гаргах**

293.1.Татваргүй барааны дэлгүүрийн горимд байршуулах, тэндээс гаргах бараанд гаалийн бүрдүүлэлт хийхдээ ийнхүү оруулах, эсхүл гаргах өдөр хүчин төгөлдөр мөрдөгдөж байгаа гаалийн хууль тогтоомж, валютын ханш, гаалийн тарифыг мөрдөнө.

293.2.Хилийн чанадаас татваргүй барааны дэлгүүрийн горимд байршуулах гадаадын бараанд импортын барааны гаалийн болон бусад татвар ногдуулахгүй.

293.3.Гаалийн нутаг дэвсгэрээс татваргүй барааны дэлгүүрийн горимд байршуулах монголын бараанд экспортын барааны гаалийн болон бусад татвар ногдуулж, хураан авч, улсын төсөвт төвлөрүүлнэ.

**294 дүгээр зүйл.Татваргүй барааны дэлгүүрт тавигдах шаардлага**

294.1.Татваргүй барааны дэлгүүр дараах нөхцөл, шаардлагыг хангаж ажиллана:

294.1.1.олон улсын жишигт нийцсэн тоног төхөөрөмж, тавилга, гэрэлтүүлэг, дохиолол бүхий худалдааны танхим, агуулахтай байх;

294.1.2.хилийн боомт дахь татваргүй барааны дэлгүүрийн худалдааны танхим худалдаж авсан барааг гаалийн нутаг дэвсгэрт оруулах, бусдад дамжуулах боломжийг хаасан байдлаар зохион байгуулагдсан байх;

294.1.3.татваргүй барааны дэлгүүрт бараа нийлүүлэх туршлагатай, олон улсад нэр хүнд бүхий хуулийн этгээдтэй байгуулсан барааг тогтмол нийлүүлэх гэрээний дагуу илгээсэн барааг оруулах;

294.1.4.үнэртэн, гоо сайхны барааг худалдан авах гэрээг үйлдвэрлэгч болон албан ёсны худалдан борлуулагчтай байгуулсан байх;

294.1.5.хилийн боомтод ажиллаж байгаа татваргүй барааны дэлгүүр нь зорчигчийн гадаад паспорт, гадаадад зорчих тийз, эсхүл суух тасалбарыг үндэслэн үйлчлэх;

294.1.6.гаалийн нутаг дэвсгэрийн гүнд байрших дэлгүүр Монгол Улсад суугаа дипломат төлөөлөгчийн газар болон олон улсын байгууллагын дипломат эрх ямба, дархан эрх эдлэх албан тушаалтнуудад паспорт, эсхүл дипломат үнэмлэхийг үндэслэн үйлчлэх;

294.1.7.татваргүй барааны дэлгүүр ажиллуулах зөвшөөрөл олгосноос хойш гурван сарын дотор үйл ажиллагаагаа эхлүүлэх;

294.1.8.худалдаанд тавигдах нөхцөл, шаардлага, стандартыг хангасан байх;

294.1.9.гаалийн сүлжээнд холбогдсон, бүртгэлийн системийг нэвтрүүлсэн байх;

294.1.10.татваргүй барааны дэлгүүр, агуулахад хадгалагдаж байгаа бараа алдагдах, гаалийн нутаг дэвсгэрт хууль бусаар нэвтрүүлэх нөхцөлийг хаасан байх;

294.1.11.барааг гаалийн хяналтын доор дэлгүүрт оруулах, гаргах;

294.1.12.зөвшөөрлийг түдгэлзүүлсэн хугацаанд хадгалагдаж байгаа барааны чанар, бүрэн бүтэн байдлыг хангах;

294.1.13.татваргүй барааны шошго, эсхүл хайрцаг дээр Mongolian duty not paid гэсэн загвар бүхий салгах боломжгүй дардастай байх;

294.1.14.татваргүй барааны дэлгүүрийн агуулах холбогдох стандарт техникийн нөхцөл, шаардлагын дагуу барааны чанарыг алдагдуулахгүйгээр хадгалах зориулалтын тоног төхөөрөмжөөр тоноглогдсон, эрүүл ахуйн шаардлага хангасан байх;

294.1.15.хяналтын камерыг бараа, ажил, үйлчилгээ бүхэлдээ харагдах газарт, шаардлагатай тоо хэмжээгээр байрлуулж, дүрс бичлэгийг гаалийн хяналтын зорилгоор ашиглах шаардлага хангахуйц түвшинд хийж хадгалах.

**295 дугаар зүйл.Тарифын бус хязгаарлалтад хамаарах**

295.1.Татваргүй барааны дэлгүүрийн горимд байршуулах гадаадын бараа Монгол Улсын хилээр нэвтрүүлэхийг хориглосноос бусад тарифын бус хязгаарлалтад хамаарахгүй.

295.2.Татваргүй барааны дэлгүүрийн горимд байршуулах монголын бараа тарифын бус хязгаарлалтад хамаарна.

**296 дугаар зүйл.Татваргүй барааны дэлгүүрийн үйл ажиллагаа**

**эрхлэх зөвшөөрөл олгох**

296.1.Монгол Улсад бүртгэлтэй хуулийн этгээдэд сонгон шалгаруулалтын үндсэн дээр гаалийн удирдах төв байгууллагын дарга татваргүй барааны дэлгүүрийн үйл ажиллагаа эрхлэх зөвшөөрлийг олгосон тухай тушаал гаргаж, гэрчилгээ олгоно.

296.2.Энэ хуулийн 296.1-д заасан зөвшөөрлийг гурван жилийн хугацаагаар гаалийн удирдах төв байгууллага олгох бөгөөд анх олгосноос доошгүй хугацаагаар сунгаж болно.

296.3.Татваргүй барааны дэлгүүрийн зөвшөөрөл эзэмшигч зөвшөөрлийн хугацаа дуусахаас нэг сарын өмнө сунгуулах тухай хүсэлт гаргаагүй бол зөвшөөрөлд заасан хугацааны сүүлийн өдрөөр татваргүй барааны дэлгүүрийн зөвшөөрлийн үйлчлэл дуусгавар болно.

296.4.Энэ хуулийн 296.1-д заасан зөвшөөрлийг олгох, зөвшөөрлийн хугацааг сунгах, зөвшөөрөл эзэмшигчийн үйл ажиллагаанд хяналт тавихтай холбогдсон энэ хуулиар зохицуулаагүй бусад харилцааг Аж ахуйн үйл ажиллагааны тусгай зөвшөөрлийн тухай хуулиар зохицуулна.

**297 дугаар зүйл.Татваргүй барааны дэлгүүрийн**

**сонгон шалгаруулалт явуулах**

297.1.Татваргүй барааны дэлгүүрийн сонгон шалгаруулалтыг гаалийн удирдах төв байгууллагын даргын тушаалаар байгуулагдсан комисс зохион байгуулна.

297.2.Сонгон шалгаруулалтын урилгыг үндэсний хэмжээний өдөр тутмын хэвлэл, мэдээллийн хэрэгслээр олон нийтэд ил тод, нээлттэйгээр зарлан мэдээлнэ.

297.3.Татваргүй барааны дэлгүүрийн үйл ажиллагаа эрхлэх зөвшөөрөл олгох сонгон шалгаруулалт явуулах журмыг гаалийн удирдах төв байгууллагын дарга батална.

**298 дугаар зүйл.Татваргүй барааны дэлгүүрийн зөвшөөрлийг**

**түдгэлзүүлэх, хүчингүй болгох**

298.1.Энэ хуулийн 296.1-д заасан зөвшөөрөл эзэмшигч татваргүй барааны дэлгүүрт тавигдах нөхцөл, шаардлагыг зөрчсөн тохиолдолд үйл ажиллагааг гурван сар хүртэл хугацаагаар гаалийн удирдах төв байгууллагын даргын тушаалаар түдгэлзүүлнэ.

298.2.Энэ хуулийн 296.1-д заасан зөвшөөрлийг дараах тохиолдолд хүчингүй болгоно:

298.2.1.энэ хуулийн 298.1-д заасан хугацаанд зөрчлийг арилгаагүй;

298.2.2.гаалийн хууль тогтоомжийг сүүлийн нэг жилийн дотор хоёр ба түүнээс дээш удаа зөрчсөн, эсхүл хууль сахилтын түвшин муу гэж тогтоогдсон;

298.2.3.хоёр жил дараалан өөрийн үнэлгээний хуудсаар хангалтгүй үнэлэгдсэн;

298.2.4.хуулийн этгээд татан буугдсан, өөр байгууллагатай нэгдсэн, албан ёсны нэрээ өөрчилсөн;

298.2.5.татваргүй барааны дэлгүүрийг бусдад худалдах, бэлэглэх, барьцаалах, түрээслүүлэх зэргээр шилжүүлсэн;

298.2.6.татваргүй барааны дэлгүүр ажиллуулах хугацаа дуусгавар болсон боловч сунгуулах хүсэлт гаргаагүй;

298.2.7.хүсэлт гаргахдаа бичиг баримтыг хуурамчаар бүрдүүлсэн болох нь тогтоогдсон;

298.2.8.хуулийн этгээд эрүүгийн хариуцлага хүлээсэн.

**299 дүгээр зүйл.Горим дуусгавар болох**

299.1.Барааг худалдан борлуулсан, эсхүл гаалийн бүрдүүлэлтийн өөр горимд шилжүүлэн байршуулсан, зөвшөөрлийг хүчингүй болгосон, татваргүй барааны дэлгүүрийн зөвшөөрөл эзэмшигч хуулийн этгээд татан буугдсан тохиолдолд горим дуусгавар болно.

299.2.Энэ хуулийн 299.1-д заасан нөхцөлд барааг гаалийн бүрдүүлэлтийн өөр горимд шилжүүлэн байршуулах хугацааг гаалийн удирдах төв байгууллага тогтоож, хяналт тавина.

### ГУРАВДУГААР ДЭД БҮЛЭГ

**Чөлөөт бүсийн горим**

**300 дугаар зүйл.Чөлөөт бүсийн горим**

300.1.Чөлөөт бүсийн горимд дараах барааг байршуулна:

300.1.1.хилийн чанадаас оруулах гадаадын бараа;

300.1.2.чөлөөт эргэлтэд байгаа монголын бараа;

300.1.3.бусад горимд байгаа монголын болон гадаадын бараа.

300.2.Чөлөөт бүсэд байр, талбай, хашаа, авто зам, холбоо, цахилгаан, усан хангамж, дулааны шугам сүлжээ, ариутгах татуургын шугам сүлжээ зэргийг барихтай холбогдуулан хилийн чанадаас чөлөөт бүсэд оруулах техник, тоног төхөөрөмж, машин механизм, барилгын материал, түүхий эд болон бусад бараа материалыг энэ горимд байршуулна.

**301 дүгээр зүйл.Горимд шаардагдах бичиг баримт**

301.1.Чөлөөт бүсийн горимд энэ хуулийн 73 дугаар зүйлд заасан бичиг бримтыг шаардана.

**302 дугаар зүйл.Горимд тавигдах шаардлага**

302.1.Чөлөөт бүсэд бараа оруулах, гаргах, боловсруулах үйл ажиллагаа гаалийн хяналтад байна.

302.2.Гаалийн байгууллага чөлөөт бүсэд байгаа барааг аль ч үед шалгах эрхтэй.

302.3.Барааг хилийн чанадаас чөлөөт бүсэд оруулахад нийгмийн аюулгүй байдал, ёс суртахуун, эрүүл ахуй, эрүүл мэнд, хүн, мал, ургамлын хорио цээр, худалдааны тэмдэгт, патент, зохиогчийн эрхтэй холбоотойгоос бусад үндэслэлээр хязгаарлалт тогтоохгүй.

302.4.Чөлөөт бүсэд үйл ажиллагаа эрхлэгч хуулийн этгээд гаалийн байгууллагатай гэрээ байгуулж гаалийн хяналт тавих нөхцөлийг бүрдүүлж, ажлын байр, чөлөөт  бүсийн орох, гарах хаалга, бүсийн доторх барилга байгууламжийг дохиоллын систем, байнгын гэрэлтүүлгээр тоноглож, теле хяналтын систем бүхий харуул хамгаалалттай байна.

302.5.Энэ хуулийн 302.4-т заасан хуулийн этгээд чөлөөт бүсэд үйл ажиллагаа явуулах барилга байгууламжид оруулсан барааны бүрэн бүтэн байдлыг хангах, тэндээс бараа алдагдахгүй байх нөхцөл бүрдүүлнэ.

302.6.Хяналтын камерыг бараа, ажил, үйлчилгээ бүхэлдээ харагдах газарт шаардлагатай тоо хэмжээгээр байрлуулж, бичлэгийг гаалийн хяналтын зорилгоор ашиглах шаардлага хангахуйц түвшинд хийж хадгална.

302.7.Чөлөөт бүсэд үйл ажиллагаа явуулж байгаа хуулийн этгээд гаалийн байгууллагатай гаалийн сүлжээнд холбогдсон байх бөгөөд чөлөөт бүсэд нэвтрүүлсэн барааны бүртгэлийг цахимаар хөтөлнө.

302.8.Хуулийн этгээд дараах мэдээг холбогдох нотлох баримтын хамт гаалийн байгууллагад улирал тутам гаргаж өгнө:

302.8.1.чөлөөт бүсэд баригдах байшин барилга, зам, талбай зэрэгт зарцуулагдсан барааны тооцоо, мэдээ;

302.8.2.боловсруулалт хийх, үйлдвэрлэл явуулахад зарцуулагдсан барааны тооцоо, гарсан хаягдал, хорогдлын мэдээ;

302.8.3.худалдан борлуулсан бараа, үлдэгдлийн мэдээ.

302.9.Чөлөөт бүсэд боловсруулах барааны боловсруулалтын явцад гарсан хаягдал, үлдэгдэлд мэдүүлэгчийн сонгосон гаалийн бүрдүүлэлтийн горимын дагуу гаалийн бүрдүүлэлт хийнэ.

302.10.Аюултайд тооцогдох, бусад бараанд нөлөөлж болзошгүй, эсхүл хадгалалтын тусгай нөхцөл шаардагдах барааг тусгайлан зориулсан байр, агуулах, талбайд оруулна.

302.11.Чөлөөт бүсийн горимын энэ хуулиар зохицуулаагүй бусад харилцааг Чөлөөт бүсийн тухай хуулиар зохицуулна.

**303 дугаар зүйл.Гаалийн байгууллагыг мэдээллээр хангах**

303.1.Барааг чөлөөт бүсэд боловсруулахад энэ хуулийн 217.2-т заасан мэдээлэл, бичиг баримтыг мэдүүлэгч гаалийн байгууллагад гаргаж өгнө.

303.2.Чөлөөт бүсэд боловсруулалт хийх гэрээнд боловсруулалтын үйл ажиллагааны тухай нарийвчлан заасан байна.

303.3.Гадаадын барааг монголын бараатай нийлүүлж бүтээгдэхүүн үйлдвэрлэх, монголын барааг өөр бүтээгдэхүүн үйлдвэрлэхэд ашиглах бол материалын орцын норм хэмжээг тогтоосон байна.

**304 дүгээр зүйл.Гаалийн болон бусад татвар төлөх, баталгаа гаргах**

304.1.Хилийн чанадаас чөлөөт бүсэд оруулах, чөлөөт бүсээс хилийн чанадад гаргах бараанд гаалийн болон бусад татвар ногдуулахгүй.

304.2.Монголын барааг гаалийн нутаг дэвсгэрээс чөлөөт бүсэд оруулахад экспортын барааны гаалийн болон бусад татварыг төлнө.

304.3.Чөлөөт бүсэд боловсруулсан барааг дотоодын хэрэглээнд зориулан оруулах горимд байршуулахад боловсруулалтын явцад ашигласан монголын барааны гаалийн үнийг хасч, үлдсэн хэсэгт гаалийн болон бусад татвар ногдуулж, хураан авна.

304.4.Барааг алдсан, дутаасан, гаалийн байгууллагын зөвшөөрөлгүйг устгасан бол тухайн үйл ажиллагаа явуулж байгаа хуулийн этгээдэд холбогдох хуулийн дагуу хариуцлага хүлээлгэж, барааг дотоодын хэрэглээнд зориулан оруулах горимоор бүрдүүлэлт хийж, гаалийн болон бусад татварыг нөхөн төлүүлнэ.

**305 дугаар зүйл.Горим дуусгавар болох**

305.1.Барааг гаалийн бүрдүүлэлтийн өөр горимд шилжүүлэн байршуулснаар горим дуусгавар болно.

## АРВАН ДОЛООДУГААР БҮЛЭГ

**гаалийн байгууллагын**

**хууль сахиулах үйл ажиллагаа**

**306 дугаар зүйл.Гаалийн байгууллагын хууль сахиулах ажиллагаа**

306.1.Зөрчлийн тухай хууль[[5]](#footnote-5), Зөрчил шалган шийдвэрлэх тухай хуульд[[6]](#footnote-6) заасан үндэслэл, журмын дагуу гаалийн байгууллага зөрчил шалган шийдвэрлэх ажиллагааг явуулна.

306.2.Зөрчил шалган шийдвэрлэх тухай хуульд заасан хялбаршуулсан журмаар зөрчил шалган шийдвэрлэх ажиллагааг гаалийн улсын байцаагч хэрэгжүүлнэ.

306.3.Энэ хуулийн 306.2-т заасан хялбаршуулсан журмаар зөрчил шалган шийдвэрлэх ажиллагаанаас бусад журмаар хэрэг бүртгэх, шалган шийдвэрлэх ажиллагааг гаалийн удирдах төв байгууллагын даргын тушаалаар тусгайлан эрх олгосон гаалийн улсын байцаагч хэрэгжүүлнэ.

306.4.Гаалийн байгууллага энэ хуулийн 133 дугаар зүйлд холбогдох асуудлаар Монгол Улсын болон бусад улсын эрх бүхий байгууллагын хүсэлтээр дэмжлэг үзүүлнэ.

**307 дугаар зүйл.Гаалийн зөрчилтэй тэмцэх чиглэлээр**

**олон улсын хамтын ажиллагаа**

307.1.Монгол улсын гаалийн байгууллага гаалийн зөрчлөөс урьдчилан сэргийлэх, илрүүлэх, таслан зогсоох чиглэлээр олон улсын, бүс нутгийн болон гадаад орны гаалийн байгууллагуудтай дараах байдлаар хамтран ажиллана:

307.1.1.зөрчлийн мэдээлэл солилцох;

307.1.2.хамтарсан ажиллагаанд оролцох;

307.1.3.чадавхыг бэхжүүлэх.

# V ХЭСЭГ

**ГААЛИЙН АЛБАны тогтолцоо**

## АРВАН НАЙМДУГААР БҮЛЭГ

**Гаалийн алба**

**308 дугаар зүйл.Гаалийн алба**

308.1.Гаалийн алба нь гаалийн хууль тогтоомжийн хэрэгжилтийг улсын хэмжээнд зохион байгуулах, Монгол Улсын үндэсний аюулгүй байдлыг хангах төрийн тусгай чиг үүрэг бүхий алба мөн.

308.2.Гаалийн албаны эзэмшил, ашиглалтад байгаа газар, барилга байгууламж, дэд бүтэц, эд хөрөнгө, техник, тоног төхөөрөмжийг энэ хуулийн 308.1-д зааснаас бусад этгээд ашиглахыг хориглоно.

**309 дүгээр зүйл.Гаалийн албаны үйл ажиллагааны зарчим**

309.1.Гаалийн алба нь хууль дээдлэх, ил тод байх, хүний эрх, эрх чөлөөг хүндэтгэх, мэргэшсэн тогтвортой байх, нэгдмэл төвлөрсөн удирдлагатай байх, доод шатны гаалийн байгууллага дээд шатны гаалийн байгууллагын хууль ёсны шийдвэрийг биелүүлэх зарчмыг үйл ажиллагаандаа баримтална.

309.2.Гаалийн байгууллагын бүрэн эрхэд хамаарах асуудлаар хуульд зааснаас бусад тохиолдолд шийдвэр гаргах, хуулиар хүлээсэн чиг үүргээ хэрэгжүүлэхэд хөндлөнгөөс оролцох, нөлөөлөхийг аливаа этгээдэд хориглоно.

**310 дугаар зүйл.Гаалийн албаны туг, бэлгэ тэмдэг**

310.1.Гаалийн алба нь туг, бэлгэ тэмдэгтэй байна. Туг, бэлгэ тэмдгийн загвар, тэдгээрийг хэрэглэх журмыг гаалийн удирдах төв байгууллагын дарга батална.

310.2.Гаалийн албаны туг, бэлгэ тэмдэгтэй ижил, төсөөтэй загварын туг, бэлгэ тэмдэг хэрэглэхийг бусад этгээдэд хориглоно.

**311 дүгээр зүйл.Гаалийн албаны тогтолцоо**

311.1.Гаалийн албаны тогтолцоо нь гаалийн удирдах төв байгууллага, харьяа гаалийн газар, хорооноос бүрдэнэ. Гаалийн удирдах төв байгууллага нь газар, хэлтэстэй, газар нь тасагтай байж болно.

311.2.Харьяа гаалийн газар нь хэлтэс, салбартай байж болно.

311.3.Гаалийн удирдах төв байгууллагын дэргэд энэ хуульд заасан чиг үүргийг хэрэгжүүлэхэд дэмжлэг үзүүлэх зорилго бүхий лабораторийн, сургалт судалгааны, мэдээллийн технологийн, албаны эрэлч нохойн, инженер техникийн, аж ахуй, үйлчилгээний, хэвлэл, мэдээлэл, музейн зэрэг бүтцийн нэгж байна.

311.3.Мөн барааны ангилал, гарал үүсэл, гаалийн тариф, үнэлгээ зэрэг асуудлаар урьдчилсан шийдвэр гаргах, маргаан шийдвэрлэхэд дэмжлэг үзүүлэх чигүүрэг бүхий орон тооны бус мэргэшсэн зөвлөл ажиллуулна.

311.4.Гаалийн удирдах төв байгууллагын даргын дэргэд хүний нөөц, санхүү, бусад бодлогын асуудлаар зөвлөх чиг үүрэг бүхий Захиргааны зөвлөл, гаалийн бодлогын асуудлаар зөвшилцөх, шийдвэр гаргах чиг үүрэг бүхийМэргэжлийн зөвлөл ажиллана.

311.5.Энэ хуулийн 311.4-т заасан Захиргааны болон Мэргэжлийн зөвлөлийн бүрэлдэхүүнийг гаалийн удирдах төв байгууллагын дарга батална.

311.6.Захиргааны зөвлөлийн болон Мэргэжлийн зөвлөлийн хуралдаанаас гарсан шийдвэрийг гаалийн удирдах төв байгууллагын дарга тушаал гаргаж баталгаажуулна.

**312 дугаар зүйл.Гаалийн албаны санхүүжилт**

3121.

2.

3.

4.

5.

6.

7.

8.

316316.1.Гаалийн байгууллагын төсвийг улсын төсөвт тусгаж санхүүжүүлнэ.

3121.

2.

3.

4.

5.

6.

7.

8.

316316.2.Төсөв нь гаалийн байгууллага үйл ажиллагаагаа шуурхай, тасралтгүй, үр дүнтэй явуулах шаардлагыг хангасан байна.

312.3.Гаалийн улсын байцаагчийн хууль зүй, эдийн засаг, нийгмийн баталгаа, амь нас, нийгмийн болон эрүүл мэндийн даатгалын шимтгэл, сургалт судалгаа, гаалийн албаны хөгжил, дүрэмт хувцас, техник хэрэгсэл, амь нас, хөдөлмөрийн аюулгүй байдал, эрүүл ахуйг хангах зэрэг зардлыг энэ хуулийн 3121.

2.

3.

4.

5.

6.

7.

8.

316316.1-д заасан төсөвт тусгаж санхүүжүүлнэ.

**313 дугаар зүйл.Гаалийн албаны хүний нөөц**

313.1.Төрийн албаны тухай хууль, энэ хуульд заасан нийтлэг болон тусгай шаардлагыг хангасан иргэдээс төрийн албаны төв байгууллагын баталсан журмын дагуу чадахуйн зарчмыг баримтлан, сонгон шалгаруулж гаалийн албаны хүний нөөцийг бүрдүүлнэ.

### НЭГДҮГЭЭР ДЭД БҮЛЭГ

**Гаалийн байгууллага,**

**түүний удирдлагын эрх, үүрэг**

**314 дүгээр зүйл.Гаалийн удирдах төв байгууллага**

314.1.Гаалийн удирдах төв байгууллага нь гаалийн хууль тогтоомжийн хэрэгжилтийг улсын хэмжээнд зохион байгуулах, харьяа гаалийн газар, хороог мэргэжил, бодлого арга зүйн нэгдмэл төвлөрсөн удирдлагаар хангах чиг үүргийг хэрэгжүүлж ажиллана.

314.2.Гаалийн удирдах төв байгууллага нь дарга, гаалийн хяналт, бүрдүүлэлт хариуцсан тэргүүн дэд дарга, татвар орлого, боомтын хөгжил хариуцсан дэд даргатай байна.

**315 дугаар зүйл.Гаалийн удирдах төв байгууллагын бүрэн эрх**

31510.

318183333333214555567878787878.1.Гаалийн удирдах төв байгууллага дараах бүрэн эрхийг хэрэгжүүлнэ:

31510.

318183333333214555567878787878.1.1.гаалийн хууль тогтоомжийн хэрэгжилтийг улсын хэмжээнд зохион байгуулж, биелэлтийг хангуулах;

315.1.2.гаалийн албаны хөгжлийн төсөл, хөтөлбөрийг боловсруулах, шийдвэрлүүлэх, хэрэгжүүлэх;

315.1.3.гаалийн асуудлаарх Монгол Улсын нэгдэн орсон олон улсын гэрээгээр хүлээсэн үүргийн биелэлтийг хангах ажлыг зохион байгуулах;

315.1.4.гаалийн албаны гадаад хамтын ажиллагааг хөгжүүлэх;

315.1.5.гаалийн албаны дэд бүтэц, чадавхыг бэхжүүлэх;

315.1.6.эрсдэлийн удирдлагад суурилсан гаалийн хяналтын стратегийг тодорхойлох;

315.1.7.гаалийн хяналт, бүрдүүлэлтийн үйл ажиллагаанд дэвшилтэт техник технологи, арга ажиллагааг нэвтрүүлэх;

315.1.8.гаалийн байгууллагын үйл ажиллагааг уялдуулан зохицуулж, мэргэжлийн удирдлагаар хангах, үйл ажиллагааг хэвийн явуулах нөхцөлийг бүрдүүлэх;

315.1.9.хууль тогтоомжийн хэрэгжилтийг хангах зорилгоор Барааг тодорхойлох, кодлох уялдуулсан системд үндэслэсэн гадаад худалдааны барааны ангиллын жагсаалтын үндэсний кодыг боловсруулах, түүнд нэмэлт, өөрчлөлт оруулах;

315.1.10.бараа мэдүүлэх, гаалийн бүрдүүлэлт хийх гаалийн байгууллагыг тогтоох;

315.1.11.гаалийн албаны хүний нөөцийн бодлого тодорхойлох, хэрэгжилтийг хангах;

315.1.12.гаалийн хууль тогтоомжийн сахин мөрдүүлэх зорилгоор хувь хүн, хуулийн этгээд, байгууллагад мэдэгдэл, албан даалгавар, шаардлага хүргүүлэх;

315.1.13.хуульд заасан бусад бүрэн эрх.

**316 дугаар зүйл.Гаалийн байгууллагын гүйцэтгэх үндсэн үүрэг**

316.1.Гаалийн байгууллага дараах үндсэн үүргийг гүйцэтгэнэ:

316.1.1.гаалийн хилээр нэвтрүүлэх бараа, тээврийн хэрэгсэл, түүний хөдөлгөөнд хяналт тавих;

316.1.2.гаалийн бүрдүүлэлт хийж, гаалийн болон бусад татвар, хураамжийг ногдуулах, хураах, албадан хураах, тэдгээрт хяналт тавих;

316.1.3.гаалийн үйл ажиллагааны хэвийн, тасралтгүй, шуурхай байдлыг хангах;

316.1.4.гаалийн мэдээллийн системийг боловсронгуй болгох, мэдээлийн технологийн дэвшлийг нэвтрүүлэх, мэдээллийн сангийн нууцлал, аюулгүй байдлыг хангах, хамгаалах;

316.1.5.гадаад худалдааны гаалийн статистикийн мэдээлэл гаргах;

316.1.6.гаалийн хууль тогтоомжийг олон нийтэд сурталчлах, гаалийн харилцаанд оролцогчдыг мэдээ, мэдээллээр хангах;

316.1.7.гаалийн хууль тогтоомжийн хүрээнд гэмт хэрэг, зөрчлийг илрүүлэх, урьдчилан сэргийлэх, таслан зогсоох, харьяаллын дагуу хянан шийдвэрлэх, хуульд заасан хариуцлага хүлээлгэх;

316.1.8.гаалийн байгууллагын үйл ажиллагааны бүх үе шатанд эрсдэл тооцох;

316.1.9.гаалийн байгууллагын дотоод хяналтыг хэрэгжүүлэх;

316.1.10.энэ хуульд заасны дагуу оюуны өмчийн эрхийг хамгаалах;

316.1.11.хилийн боомтын барилга байгууламжийн ашиглалт, засвар, үйлчилгээг хариуцан зохион байгуулах;

316.1.12.хууль тогтоомжид заасан бусад үүрэг.

**317 дугаар зүйл.Гаалийн удирдах төв байгууллагын даргын бүрэн эрх 1. 2. 3. 4. 5. 6.**

7.

8.

8.1.

8.2.

8.3.

318318

317.1.Гаалийн удирдах төв байгууллагын дарга Засгийн газрын агентлагийн эрх зүйн байдлын тухай хууль[[7]](#footnote-7), Төсвийн тухай хууль, Төрийн албаны тухай хуульд[[8]](#footnote-8) зааснаас гадна дараах бүрэн эрхтэй:

317.1.1.гаалийн байгууллагын үйл ажиллагааг зохион байгуулалтын удирдлагаар хангах;

317.1.2.хуулиар олгогдсон эрх хэмжээний хүрээнд гаалийн байгууллагын төсөв, хөрөнгийг захиран зарцуулах;

317.1.3.гаалийн асуудлаарх төрийн бодлогын бичиг баримтын төсөл боловсруулах ажлыг зохион байгуулах;

317.1.4.гаалийн хууль тогтоомжоор эрх олгосон бол нийтээр дагаж мөрдөх хэм хэмжээ тогтоосон дүрэм, журам, заавар батлах;

317.1.5.гаалийн асуудлаарх Монгол Улсын нэгдэн орох олон улсын гэрээний бэлтгэл ажлыг зохион байгуулах, Засгийн газраас эрх олгосноор олон улсын гэрээнд гарын үсэг зурах, Монгол Улсын нэгдэн орсон гэрээгээр хүлээсэн үүргийн биелэлтийг хангах;

317.1.6.тарифын болон тарифын бус зохицуулалтын арга хэмжээг хэрэгжүүлэх ажлыг зохион байгуулах;

317.1.7.гаалийн удирдах төв байгууллагын дэргэдэх болон харьяа байгууллагыг байгуулах, өөрчлөх, татан буулгах;

317.1.8.харьяа гаалийн байгууллагын хариуцах хяналтын нутаг дэвсгэрийг тогтоох, тэдгээрийн эрх хэмжээг тодорхой бараа, тээврийн хэрэгсэл болон гаалийн бүрдүүлэлтийн горимоор хязгаарлах;

317.1.9.гаалийн болон бусад татвар, хураамжийн ногдуулалт, төлөлт, хураалтад хяналт тавих;

317.1.10.гаалийн байгууллагыг гадаад, дотоодод болон шүүх, арбитрт төлөөлөх;

317.1.11.гаалийн албан хаагчийг томилох, өөр албанд тушаалд шилжүүлэх, сэлгэн ажиллуулах, чөлөөлөх, гаалийн улсын байцаагчийн эрх олгох, түдгэлзүүлэх, зарим албан тушаалын тусгай цол олгох, гаалийн албан хаагчийг шагнаж урамшуулах, төрийн болон бусад шагналд тодорхойлох, сахилгын шийтгэл ногдуулах;

317.1.12.хялбаршуулсан журмаар зөрчил шалган шийдвэрлэх ажиллагаанаас бусад журмаар хэрэг бүртгэх, мөрдөн шалгах хойшлуулшгүй тохиолдлын ажиллагааг гүйцэтгэх эрх бүхий гаалийн улсын байцаагчийг томилох;

317.1.13.улс хоорондын худалдааг хөнгөвчлөх, аюулгүй байдлыг хангах, олон улсын стандартын дагуу гаалийн удирдах төв байгууллагаас тогтоосон шалгуурыг хангасан тохиолдолд гаалийн харилцаанд оролцогчид гаалийн итгэмжлэл олгох;

317.1.14.хуулиар зөвшөөрсөн тохиолдолд зарим эрхээ шилжүүлэх;

317.1.15.гадаад худалдааны төлбөр тооцоонд гаалийн зорилгоор хяналт тавих;

317.1.16.дотоод, хяналт шалгалтыг хэрэгжүүлэх;

317.1.17.гаалийн зөрчлөөс урьдчилан сэргийлэх ажлыг энэ хуульд заасны дагуу зохион байгуулах;

317.1.18.хууль тогтоомжид заасан бусад бүрэн эрх.

317.2.Гаалийн удирдах төв байгууллагын даргын эзгүйд түүнийг тэргүүн дэд дарга орлоно.

**318 дугаар зүйл.Харьяа гаалийн газар, хороо, түүний эрх**

3181.

2.

3.

4.

5.

6.

7.

8.

9.

10.

11.

12.

320.1.Харьяа гаалийн газар, хороо нь бараа, тээврийн хэрэгслийг гаалийн хилээр оруулах, гаргах, дамжин өнгөрүүлэх хөдөлгөөнд хяналт тавьж, гаалийн бүрдүүлэлтийн үйл ажиллагааг хэрэгжүүлэн, гаалийн болон бусад татвар хураамжийг ногдуулж, хураан авах, гаалийн хууль тогтоомж, дүрэм, журмыг мөрдүүлэх чиг үүрэг бүхий гаалийн байгууллага байна.

3181.

.2.Харьяа гаалийн газар, хороо дараах эрх эдэлнэ:

3181.

.2.1.гаалийн байгууллагыг хөгжүүлэх талаар санал санаачилга гаргаж эрх бүхий байгууллагаас дэмжлэг авах;

3181.

.2.2.байгууллагыг төлөөлж шүүхэд нэхэмжлэл, гомдол гаргах;

3181.

.2.3.гаалийн улсын байцаагчийн гаргасан шийдвэр болон үйл ажиллагаа, хяналт, шалгалттай холбоотой өргөдөл, гомдлыг хянан шийдвэрлэх;

318.2.4.тухайн жилийн улсын төсөвт төвлөрүүлэх татвар, хураамжийн орлогын төлөвлөгөөнөөс давсан орлогоос найман хувьтай тэнцэх хэмжээний мөнгөн хөрөнгийг захиран зарцуулах;

318.2.5.хууль хяналтын байгууллагатай хамтран ажиллах;

318.2.6.хуульд заасан бусад эрх.

**319 дүгээр зүйл.Харьяа гаалийн газар, хорооны даргын эрх, үүрэг**

319.1.Харьяа гаалийн газар, хорооны дарга дараах эрх эдэлнэ:

319.1.1.хариуцаж буй гаалийн байгууллагын ажлыг удирдан зохион байгуулах;

319.1.2.эрх хэмжээний хүрээнд тушаал гаргах, аж ахуйн харилцааны гэрээ байгуулах;

319.1.3.гаалийн улсын байцаагчийн гаргасан шийдвэр болон үйл ажиллагаа, хяналт, шалгалттай холбоотой өргөдөл, гомдлыг хянан шийдвэрлэх, тайлагнах;

319.1.4.чиг үүргийн хүрээнд хууль хяналтын байгууллагатай хамтран ажиллах;

319.1.5.төрийн үйлчилгээний албан хаагчийг ажилд томилох, ажлаас чөлөөлөх, шагнаж урамшуулах;

319.1.6.хуулиар олгогдсон эрхийн хүрээнд гаалийн улсын байцаагчид Төрийн албаны тухай хууль болон Гаалийн тухай хуульд заасан, үйлчилгээний албан хаагчид Хөдөлмөрийн тухай хууль болон гэрээнд заасан сахилгын шийтгэл ногдуулах;

319.1.7.гаалийн улсын байцаагчид энэ хуулийн 319.1.6-д зааснаас бусад сахилгын шийтгэл ногдуулах саналыг гаалийн удирдах төв байгууллагад хүргүүлэх;

319.1.8.хуульд заасан бусад эрх.

319.2.Харьяа гаалийн газар, хорооны дарга дараах үүрэг хүлээнэ:

319.2.1.харьяа гаалийн газар хорооны хэмжээнд гаалийн хууль тогтоомжийн биелэлтийг зохион байгуулж, хяналт тавих;

319.2.2.мэдээ, тайланг баталсан загварын дагуу тогтоосон хугацаанд гаалийн удирдах төв байгууллагад хүргүүлэх;

319.2.3.баталсан тушаал, шийдвэр, захиргааны актын хууль зүйн үр дагаврыг бүрэн хариуцах;

319.2.4.боловсон хүчний мэдлэг, чадварыг дээшлүүлэх, тогтвор суурьшилтай ажиллах нөхцөл, бололцоог бүрдүүлэх;

319.2.5.гаалийн хяналт, бүрдүүлэлтэд шаардлагатай бичиг баримт, гаалийн үйл ажиллагаанд хөтлөгдөх анхан шатны маягт, тамга, тэмдэг ломбоны хадгалалт, хамгаалалтыг зохион байгуулж, хууль бусаар бусдад ашиглуулах нөхцөлөөс урьдчилан сэргийлэх;

319.2.6.байгууллагын эд хөрөнгийн ашиглалт, хадгалалт, хамгаалалтанд хяналт тавих, эд хөрөнгийн тооллого, бүртгэлийг, дүгнэлтийн хамт гаалийн удирдах төв байгууллагад жил бүрийн тогтоосон хугацаанд хүргүүлж байх;

319.2.7.гаалийн удирдах төв байгууллагын нэгжүүдийг шуурхай, бодит мэдээллээр хангах;

319.2.8.гаалийн хяналтын тоног төхөөрөмж, техник хэрэгслийг үр дүнтэй ашиглах нөхцөлийг бүрдүүлэх, зохион байгуулах.

**320 дугаар зүйл.Дотоод хяналт, шалгалт**

320.1.Дотоод хяналт, шалгалт нь гаалийн байгууллага, албан тушаалтны үйл ажиллагаа хууль тогтоомж, эрх бүхий бусад байгууллага, албан тушаалтны болон өөрийн гаргасан шийдвэрт нийцэж байгаа эсэхэд байгууллагын хэмжээнд хяналт тавьж илэрсэн зөрчил, дутагдлыг арилгах, гэм буруутай этгээдэд хариуцлага хүлээлгэхэд чиглэнэ.

320.2.Дотоодын хяналтын систем зөв, найдартай ажиллаж байгаа эсэхэд дотоод аудит дүгнэлт өгөх бөгөөд дотоод аудитын үйл ажиллагаа нь гаалийн байгууллагын дотоод хяналтыг сайжруулахад чиглэгдэнэ.

320.3.Гаалийн байгууллагад дотоод хяналт, шалгалт, дотоод аудит хийх журмыг гаалийн удирдах төв байгууллагын дарга батална.

320.4.Дотоод, хяналт шалгалтаар гаалийн албан хаагч зөрчил үйлдсэн болох нь тогтоогдвол сахилгын шийтгэл ногдуулах үндэслэл болно.

**321 дүгээр зүйл.Гаалийн байгууллагын байршил,**

**ажиллах цагийн хуваарь**

321.1.Гаалийн байгууллагын байршил, ажиллах цагийн хуваарийг гаалийн удирдах төв байгууллагын дарга тогтооно.

321.2.Хилийн боомт болон олон улсын нисэх онгоцны буудал дээр байрлаж байгаа гаалийн байгууллагын ажиллах цагийн хуваарийг тухайн хилийн боомтын ажиллах цагийн хуваарьт нийцүүлж тогтооно.

321.3.Гаалийн бүрдүүлэлтийг энэ хуулийн 321.2-т заасан хугацаанд хийх боломжгүй бол гаалийн газар, хорооны даргын шийдвэрээр гаалийн улсын байцаагчийг ажлын бус цагаар ажиллуулж болно.

321.4.Ажлын бус цагаар ажилласан гаалийн улсын байцаагчийн нэмэгдэл хөлсийг Хөдөлмөрийн тухай хуульд[[9]](#footnote-9) заасан журмын дагуу олгоно.

**322 дугаар зүйл.Гаалийн байгууллагыг албаны байраар хангах**

322.1.Гаалийн байгууллага нь төрийн өмчийн барилга байгууламжид үйл ажиллагаа явуулах ба бусдын эзэмшлийн байрыг гэрээний үндсэн дээр ашиглаж болно.

322.2.Засаг захиргаа, нутаг дэвсгэрийн нэгжийн удирдлага нь өөрийн нутаг дэвсгэрт ажиллах гаалийн байгууллагад хууль тогтоомжийн дагуу эзэмшлийн газар олгож, холбоо, эрчим хүч, дулаанаар саадгүй хангаж, үйл ажиллагаагаа явуулах хэвийн нөхцөлийг бүрдүүлнэ.

**323 дугаар зүйл.Төрийн болон бусад байгууллагатай хамтран ажиллах**

323.1.Гаалийн байгууллага хуулиар хүлээсэн чиг үүргээ хэрэгжүүлэх хүрээнд төрийн болон бусад байгууллагатай хамтран ажиллаж болно.

323.2.Төрийн байгууллага болон бусад этгээдтэй мэдээллийн нэгдсэн өгөгдлийн сан үүсгэх, цахим нэг цонхны систем нэвтрүүлэх чиглэлээр гаалийн удирдах төв байгууллага хамтарч ажиллана.

### ХОЁРДУГААР ДЭД БҮЛЭГ

**гаалийн улсын байцаагчийн**

**эрх зүйн байдал**

**324 дүгээр зүйл.Гаалийн улсын байцаагч**

324.1.Гаалийн улсын байцаагч нь тангараг өргөж, гаалийн хууль тогтоомжид заасан чиг үүргийг хэрэгжүүлж, энэ хууль болон Төрийн албаны тухай хуулиар тогтоосон эрх эдэлж, үүрэг хүлээсэн төрийн тусгай албан тушаалтан мөн.

324.2.Гаалийн улсын байцаагчид дараах албан тушаалтан хамаарна:

324.2.1.гаалийн удирдах төв байгууллагын дарга;

324.2.2.гаалийн удирдах төв байгууллагын тэргүүн дэд дарга, дэд дарга;

324.2.3.гаалийн удирдах төв байгууллагын зохион байгуулалтын болон дэргэдэх бүтцийн нэгжийн дарга;

324.2.4.харьяа гаалийн газрын дарга, орлогч дарга, хорооны дарга, хэлтсийн дарга, салбарын эрхлэгч;

324.2.5.гаалийн улсын ахлах байцаагч, гаалийн улсын байцаагч.

324.3.Гаалийн удирдах төв байгууллагын дарга гаалийн улсын ерөнхий байцаагч байна.

324.4.Гаалийн улсын байцаагчаар Төрийн албаны тухай хуульд заасан төрийн жинхэнэ албан тушаалд тавих нийтлэг шаардлага, энэ хуулийн 329.1-д заасан тусгай шаардлага хангасан, сонгон шалгаруулалтад тэнцсэн, гадаад хэлний зохих мэдлэгтэй, гаалийн байгууллагаас зохион байгуулсан мэргэшүүлэх сургалтад хамрагдаж гэрчилгээ авсан Монгол Улсын иргэнийг томилно.

324.5.Гаалийн улсын байцаагч нь “Гаалийн улсын байцаагч би, Монгол Улсын тусгаар тогтнол, эдийн засгийн аюулгүй байдлыг хангахын төлөө үнэнчээр зүтгэж, гаалийн хяналт, бүрдүүлэлт хийхдээ хууль, шударга ёсыг дээдлэн, гаалийн улсын байцаагчийн сахилга, ёс зүйн хэм хэмжээг чанд сахиж, хэний ч нөлөөнд үл автахаа батлан тангараглая. Өргөсөн тангарагаас няцвал төрийн хуулийн хариуцлага хүлээнэ” гэсэн тангараг өргөнө.

**325 дугаар зүйл.Албан тушаалын ангилал, зэрэглэл,**

**зэрэг дэв, мэргэшлийн зэрэг,**

**албан тушаалын тусгай цол**

325.1.Гаалийн улсын байцаагчийн албан тушаалын ангилал, зэрэглэл, зэрэг дэвийг Засгийн газар тогтооно.

325.2.Гаалийн улсын байцаагчийн ёс зүй, ажлын гүйцэтгэл, ур чадвар, мэргэшсэн байдал, эрдмийн зэрэг, цол зэргийг харгалзан доор дурдсан мэргэшлийн зэрэг олгоно:

325.2.1.I зэрэг;

325.2.2.II зэрэг;

325.2.3.III зэрэг.

325.3.Гаалийн улсын байцаагчийн мэргэшлийн зэрэг олгох журмыг гаалийн удирдах төв байгууллагын дарга батална.

325.4.Гаалийн албанд ажилласан хугацаа, албан тушаал, ажлын үр дүнг харгалзан гаалийн улсын байцаагчид дараах албан тушаалын тусгай цол олгоно:

325.4.1.гаалийн албаны тэргүүн зөвлөх;

325.4.2.гаалийн албаны шадар зөвлөх;

325.4.3.гаалийн жинхэнэ зөвлөх;

325.4.4.гаалийн итгэмжит зөвлөх;

325.4.5.гаалийн мэргэшсэн зөвлөх;

325.4.6.гаалийн зөвлөх.

325.5.Гаалийн улсын байцаагчийн албан тушаалын тусгай цол нь зэвсэгт хүчний болон дотоодын цэргийн цолд хамаарахгүй.

325.6.Албан тушаалын тусгай цолыг гаалийн албанд ажилласан жилийг харгалзан дараах байдлаар олгоно:

325.6.1.гаалийн улсын байцаагчаар 5 жил ажилласан бол гаалийн зөвлөх цол;

325.6.2.гаалийн улсын байцаагчаар 10 жил ажилласан бол гаалийн мэргэшсэн зөвлөх цол;

325.6.3.гаалийн улсын байцаагчаар 15 жил ажилласан бол гаалийн итгэмжит зөвлөх цол;

325.6.4.гаалийн улсын байцаагчаар 20 жил ажилласан бол гаалийн жинхэнэ зөвлөх цол;

325.6.5.гаалийн удирдах төв байгууллагын тэргүүн дэд дарга, дэд дарга нь Монгол Улсын гаалийн албаны шадар зөвлөх цолтой байна.

325.6.6.гаалийн удирдах төв байгууллагын дарга нь Монгол Улсын гаалийн албаны тэргүүн зөвлөх байна.

325.7.Энэ хуулийн 325.4.3-325.4.6-д заасан албан тушаалын тусгай цолыг гаалийн удирдах төв байгууллагын дарга, 325.4.1, 325.4.2-т заасан цолыг санхүүгийн асуудал эрхэлсэн Засгийн газрын гишүүн тус тус олгоно.

325.8.Албан тушаалын тусгай цолыг гаалийн улсын байцаагчийн ажлын үр дүн, мэргэшлийн ур чадварыг харгалзан энэ хуулийн 325.6-д заасан хугацаанаас өмнө олгож болно.

325.9.Энэ хуулийн 325.4.3-325.4.6-д заасан албан тушаалын тусгай цолыг алгасч олгохгүй.

**326 дугаар зүйл.Гаалийн улсын байцаагчийн үүрэг**

3261.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

326.1.Гаалийн улсын байцаагч нь Төрийн албаны тухай хуульд заасан нийтлэг үүргээс гадна дараах үүргийг хүлээнэ:

326.1.1.гаалийн хууль тогтоомжийн хэрэгжилтийг хангах, зөрчилтэй тэмцэх;

326.1.2.сахилгын, ёс зүйн дүрэм, хөдөлмөрийн дотоод журмыг сахин биелүүлэх;

326.1.3.гаргасан шийдвэр, хийсэн үйлдэл, эс үйлдэхүйн үр дагаварыг хариуцах;

326.1.4.гэмт хэрэг, зөрчилд холбогдон шалгагдаж байгаа бол шууд захирагдах албан тушаалтанд мэдэгдэх;

326.1.5.гаалийн хууль тогтоомжийг зөрчсөн хууль бус үйлдэл, эс үйлдэхүйн талаар зохих байгууллага албан тушаалтанд мэдээлэх;

326.1.6.үйлчлүүлэгчийн хууль ёсны шаардлага, санал, хүсэлтийг шуурхай шийдвэрлэх арга хэмжээ авах;

326.1.7.мэдлэг, мэргэшлээ байнга дээшлүүлэх.

**327 дугаар зүйл.Гаалийн улсын байцаагчийн эрх**

327.1.Гаалийн улсын байцаагч Төрийн албаны тухай хуульд заасан нийтлэг эрхээс гадна дараах эрх эдэлнэ:

327.1.1.гаалийн хилээр нэвтрүүлэх бараа, тээврийн хэрэгсэлд гаалийн хяналт тавих, бүрдүүлэлт хийх;

327.1.2.мэдүүлэгчийн тодорхойлсон гаалийн тарифын төрөл, гаалийн үнэ, үнэлгээ, барааны ангилал, гарал үүслийг нягтлан шалгаж шийдвэрлэх;

327.1.3.удирдлагаас өгсөн хууль бус үүрэг даалгаврыг биелүүлэхээс татгалзах;

327.1.4.үйл ажиллагааны үр дүн, мэргэшлийн түвшингийн үнэлгээ, ёс зүй, мэдлэг, мэргэжил, мэргэшил, туршлага, ур чадварыг харгалзан албан тушаал дэвших;

327.1.5.суурин бус газарт байрлах хилийн боомтод амьдрах хэвийн нөхцөлөөр хангагдах;

327.1.6.гаалийн хяналт, бүрдүүлэлтэд ач холбогдол бүхий бичиг баримт, тайлбар, лавлагааг холбогдох этгээдээс гаргуулан авах;

327.1.7.гаалийн хууль тогтоомжийг хэрэгжүүлэх зорилгоор иргэн, байгууллага, аж ахуйн нэгжид хууль ёсны шаардлага тавих, биелэлтийг хангуулах;

327.1.8.зөрчил гаргасан этгээд, эрсдэл бүхий зорчигчийн бие, хувцас, хувийн эд зүйлд үзлэг хийх;

327.1.9.албан үүргээ гүйцэтгэх үед улсын хилийн хориотой зурваст саадгүй нэвтрэх;

327.1.10.хялбаршуулсан журмаар зөрчил шалган шийдвэрлэх ажиллагаа явуулах;

327.1.11.хууль тогтоомжид заасан бусад эрх.

327.2.Гаалийн улсын ерөнхий байцаагч энэ хуулийн 327.1-д зааснаас гадна дараах эрх эдэлнэ:

327.2.1.эрх бүхий гаалийн албан тушаалтны шийдвэр, үйл ажиллагаа, хяналт, шалгалттай холбогдсон өргөдөл, гомдлыг хянан шийдвэрлэх;

327.2.2.гаалийн улсын байцаагчийн тогтоосон акт, гаргасан дүгнэлт, бусад шийдвэрийг хуулийн хүрээнд хянах, өөрчлөх, хүчингүй болгох;

327.2.3.бүрдүүлэлтийн дараах шалгалтын удирдамж батлах;

327.2.4.дотоод хяналт, шалгалт хийх удирдамж батлах;

327.2.5.хуульд заасан бусад эрх.

**328 дугаар зүйл.Гаалийн улсын байцаагчид хориглох зүйл**

328.1.Гаалийн улсын байцаагчид Төрийн албаны тухай хууль, Авлигын эсрэг хуульд[[10]](#footnote-10) зааснаас гадна дараах зүйлийг хориглоно:

328.1.1.албан үүрэгт холбоогүйгээр гаалийн хяналт, бүрдүүлэлт, шалгалт хийх;

328.1.2.хамаарал бүхий болон нэгдмэл сонирхолтой этгээдийн гаалийн хилээр нэвтрүүлэх бараа, тээврийн хэрэгсэлд гаалийн хяналт, бүрдүүлэлт хийх, эсхүл оролцох, нөлөөлөх;

328.1.3.хуульд зааснаас бусад тохиолдолд хувь хүний, төрийн болон албаны нууцтай холбоотой мэдээлэл хайх, цуглуулах, ашиглах;

328.1.4.бусдын эрх, эрх чөлөө, хууль ёсны ашиг сонирхол, нэр төр, албаны нэр хүндэд хохирол учруулж болзошгүй мэдээ, мэдээллийг бусдад тараах;

328.1.5.ажлын байранд, эсхүл дүрэмт хувцас өмссөн үедээ согтууруулах ундаа хэрэглэх;

328.1.6.мансууруулах болон сэтгэцэд нөлөөт бодис хэрэглэх;

328.1.7.бусдыг хууль бус үйлдэл, эс үйлдэхүй хийхийг чиглүүлэх, зөвлөх, шууд болон шууд бус хэлбэрээр оролцох.

328.2.Гаалийн улсын байцаагч гаалийн бүрдүүлэлтийн явцад мэдүүлэгчийн сонгосон импортын барааны гаалийн тарифын төрлийг өөрчлөхтэй холбоотой дараах шийдвэр гаргахгүй:

328.2.1.нэн тааламжтай тариф сонгон мэдүүлснийг хөнгөлөлттэй тарифын төрөлд шилжүүлэх;

328.2.2.ердийн тариф сонгон мэдүүлснийг гаалийн тарифын бусад төрөлд шилжүүлэх.

**329 дүгээр зүйл.Гаалийн улсын байцаагчийн албан**

**тушаалд тавих тусгай шаардлага**

329.1.Гаалийн албаны төрийн тусгай албан тушаалд томилогдох бол албан тушаалын тодорхойлолтод заасан боловсрол, мэргэжил, мэргэшил, туршлага, ур чадварын тусгай шаардлагаас гадна дараах шаардлагыг хангасан байна:

329.1.1.тэргүүн түшмэлийн ангилалд хамаарах албан тушаалд томилогдох бол төрийн албанд 16-аас доошгүй жил, үүнээс эрхэлсэн түшмэлийн албан тушаалд 8-аас доошгүй жил ажилласан байх бөгөөд мэргэшүүлэх багц сургалтад хамрагдаж, төгссөн байх;

329.1.2.эрхэлсэн түшмэлийн ангилалд хамаарах албан тушаалд томилогдох бол төрийн албанд 12-оос доошгүй жил, үүнээс ахлах түшмэлийн албан тушаалд 4-өөс доошгүй жил ажилласан байх бөгөөд мэргэшүүлэх багц сургалтад хамрагдаж, төгссөн байх;

329.1.3.ахлах түшмэлийн ангилалд хамаарах албан тушаалд томилогдох бол төрийн албанд 8-аас доошгүй жил, үүнээс дэс түшмэлийн албан тушаалд 4-өөс доошгүй жил ажилласан байх бөгөөд мэргэшүүлэх багц сургалтад хамрагдаж, төгссөн байх;

329.1.4.дэс түшмэлийн ангилалд хамаарах албан тушаалд томилогдох бол гаалийн байгууллагаас зохион байгуулсан мэргэшүүлэх сургалтад хамрагдаж, гэрчилгээ авсан байх.

**330 дугаар зүйл.Гаалийн улсын байцаагчийг сэлгэн ажиллуулах**

330.1.Мэдлэг, ур чадварыг ашиглах, дадлага, туршлагыг бусдад эзэмшүүлэх, туршлага судлах, байгууллагын үйл ажиллагаа, зохион байгуулалт, үйлчилгээний чанарыг сайжруулах, ашиг сонирхлын зөрчил үүсэхээс урьдчилан сэргийлэх зорилгоор гаалийн байгууллага хооронд хоёр жил хүртэл хугацаагаар гаалийн улсын байцаагчийг сэлгэн ажиллуулж болно.

330.2.Дараах гаалийн улсын байцаагчийг сэлгэн ажиллуулахад өөрийнх нь саналыг харгалзана:

330.2.1.гаалийн албанд 20-оос дээш жил, түүнээс хилийн гаалийн байгууллагад 10-аас доошгүй жил ажилласан, 50-аас дээш настай;

330.2.2.өөрөө болон эхнэр /нөхөр/, асрамжид нь байгаа эцэг, эх, төрсөн болон үрчилсэн хүүхэд хүнд өвчтэй;

330.2.3.гурав хүртэлх насны хүүхэдтэй, эсхүл өөр асран хамгаалагчгүй 0-16 насны хүүхэдтэй өрх толгойлсон эцэг, эх.

330.3.Гаалийн улсын байцаагчийг сэлгэн ажиллуулахдаа дараах байдлыг харгалзан үзнэ:

330.3.1.хилийн боомтод сэлгэн ажилласан давтамж;

330.3.2.нэг гаалийн газар, хороонд ажилласан жил.

330.4.Гаалийн улсын байцаагчийг сэлгэн ажиллуулах журмыг гаалийн удирдах төв байгууллагын дарга батална.

**331 дүгээр зүйл.**А**лбан тушаал дэвшүүлэх**

331.1.Төрийн албаны тухай хуульд заасан чадахуйн зарчмыг хамгийн сайн хангасан болон энэ хуулийн 329 дүгээр зүйлд заасан тусгай шаардлагыг хангасан гаалийн улсын байцаагчийг сул орон тоо гарсан албан тушаалд шатлан дэвшүүлж томилно.

331.2.Гаалийн улсын байцаагчийн ажлын үр дүн, мэргэшлийн түвшингийн үнэлгээ, ёс зүй, мэдлэг, мэргэжил, мэргэшил, туршлага, ур чадварыг харгалзан, эсхүл нарийн мэргэжил, ажлын дадлага туршлага шаардсан албан тушаалд энэ хуулийн 329.1-д заасан хугацааг харгалзахгүй албан тушаал дэвшүүлэн томилж болно.

**332 дугаар зүйл.Гаалийн шалгагч**

332.1.Гаалийн улсын байцаагчийн сул орон тоонд төрийн албаны ерөнхий болон тусгай шалгалтад тэнцсэн иргэнийг нэг жил хүртэл туршилтын хугацаанд гаалийн шалгагчаар ажиллуулна.

332.2.Гаалийн шалгагч бие дааж гаалийн хяналт, бүрдүүлэлт хийх, шийдвэр гаргах эрхгүй.

332.3.Гаалийн шалгагчийн туршилтын хугацааг тоолоход өвчтэй, захиргааны чөлөөтэй байсан хугацааг оруулахгүй.

332.4.Гаалийн шалгагчаар ажилласан хугацааг гаалийн албанд ажилласан хугацаанд оруулж тооцно.

332.5.Туршилтын хугацаа дуусахаас өмнө доор дурдсан үндэслэлээр ажлаас чөлөөлнө:

332.5.1.сахилгын болон ёс зүйн ноцтой зөрчил гаргасан;

332.5.2.үүрэг гүйцэтгэх чадвар болон мэргэжлийн ур чадвар хангалтгүй гэж дүгнэгдсэн;

332.5.3.хоёр буюу түүнээс дээш удаа үүрэг, даалгавар биелүүлээгүй;

332.5.4.чөлөөлөгдөх хүсэлт гаргасан.

332.6.Туршилтын хугацаа дууссан, гаалийн байгууллагаас зохион байгуулсан мэргэшүүлэх сургалтад хамрагдаж, гэрчилгээ авсан шалгагчийг гаалийн улсын байцаагчаар томилж болно.1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

21.

21.1.

21.2.

21.3.

21.4.

21.5.

21.6.

21.7.

**333 дугаар зүйл.Гаалийн улсын байцаагчийн сахилга, ёс зүй, хариуцлага**

333.1.Гаалийн алба өөрийн албаны онцлогт нийцсэн сахилга, ёс зүйн дүрэмтэй байна.

333.2.Гаалийн удирдах төв байгууллагад албан хаагчийн сахилга, ёс зүйн дүрмийн хэрэгжилтэд хяналт тавих, гарсан зөрчлийг хянан хэлэлцэж санал, дүгнэлт гаргах сахилга, ёс зүйн хороо ажиллана.

333.3.Гаалийн улсын байцаагчийн сахилга, ёс зүйн дүрэм болон сахилга, ёс зүйн хорооны ажиллах дүрмийг санхүүгийн асуудал эрхэлсэн Засгийн газрын гишүүн батална.

333.4.Гаалийн удирдах төв байгууллагын даргын шийдвэрээр сахилга, ёс зүйн дүрмийг зөрчсөн гаалийн улсын байцаагчид доор дурдсан сахилгын шийтгэл ногдуулна:

333.4.1.сануулах;

333.4.2.албан тушаалын үндсэн цалингийн хэмжээг зургаан сар хүртэл хугацаагаар 20 хүртэл хувиар бууруулах;

333.4.3.албан тушаалын тусгай цол бууруулах;

333.4.4.албан тушаал бууруулах;

333.4.5.гаалийн албанаас халах.

333.5.Энэ хуулийн 333.4-т заасан шийтгэлийг зөрчлийн шинж байдлыг харгалзан хүлээлгэх ба шийтгэлийг дэс дараалан хэрэглэхгүй байж болно.

333.6.Гаалийн улсын байцаагч сэлгэн ажиллуулах шийдвэрийг хүндэтгэн үзэх шалтгаангүйгээр биелүүлээгүй нь түүнд сахилгын шийтгэл хүлээлгэх, гаалийн албанаас халах үндэслэл болно.

**334 дүгээр зүйл.Гаалийн албанаас халах**

334.1.Төрийн албаны тухай хууль, Хөдөлмөрийн тухай хууль болон бусад холбогдох хуульд зааснаас гадна доор дурдсан үндэслэлээр гаалийн улсын байцаагчийг гаалийн албанаас хална:

334.1.1.энэ хуулийн 328.1-д заасныг зөрчсөн нь тогтоогдсон;

334.1.2.гаалийн улсын байцаагчийн сахилга, ёс зүйн дүрэм, хөдөлмөрийн дотоод журмыг ноцтой зөрчсөн, нэг жилийн дотор хоёр ба түүнээс дээш удаа сахилгын шийтгэл хүлээсэн.

334.2.Хөөн хэлэлцэх хугацаа өнгөрсөн үндэслэлээр эрүүгийн хариуцлага ногдуулаагүй нь гаалийн улсын байцаагчийг ажлаас халах болон сахилгын бусад шийтгэл ногдуулахад саад болохгүй.

**335 дугаар зүйл.Албан тушаалын тусгай**

**цолыг хураан авах**

335.1.Дараах тохиолдолд гаалийн улсын байцаагчид олгосон албан тушаалын тусгай цолыг гаалийн удирдах төв байгууллагын даргын тушаалаар хураан авна:

335.1.1.гэмт хэрэг үйлдсэн нь нотлогдож, шүүхийн шийтгэх тогтоол хүчин төгөлдөр болсон;

335.1.2.гаалийн албанаас халах;

335.1.3.гаалийн албанд гурван жилийн хугацаанд эргэж орох эрхгүйгээр халагдсан;

335.1.4.гаалийн албанаас чөлөөлөгдөн өөр ажил, албан тушаалд томилогдсон, сонгогдсон;

335.1.5.хуульд заасан бусад үндэслэлээр гаалийн албанаас чөлөөлөгдсөн.

**336 дугаар зүйл.Дүрэмт хувцас, энгэрийн тэмдэг**

336.1.**1**

**2**

**3**

**4**

**5**

**6**

**7**

**8**

**9**

**10**

**11**

**12**

**13**

**14**

**15**

**16**

**17**

**18**

**19**

**20**

**21**

**22**

**23**

**24**

**25**

**26**

Гаалийн улсын байцаагч нь албан үүргээ гүйцэтгэхдээ дүрэмт хувцасны хангамж эдэлнэ.

336.2.Гаалийн удирдах төв байгууллагаас тогтоосон загвар, журмын дагуу гаалийн улсын байцаагч тусгай цолны, мэргэшлийн зэргийн ялгах тэмдэг, хувийн дугаар бүхий энгэрийн тэмдэг, байцаагчийн хувийн тэмдэг тус тус хэрэглэнэ.

336.3.Гаалийн улсын байцаагчийн дүрэмт хувцас, эдэлгээний хугацааг Төрийн албаны тухай хуульд заасны дагуу тогтооно.

336.4.Гаалийн албанаас халагдсан, чөлөөлөгдсөн тохиолдолд гаалийн улсын байцаагчийн хувийн дугаар бүхий энгэрийн тэмдэг, хувийн дугаар бүхий тэмдэг, тусгай хэрэгслийг гаалийн байгууллага хураан авна.

336.5.Гаалийн улсын байцаагч эрүүл мэндийн шалтгаанаар үүрэгт ажлаа гүйцэтгэх боломжгүй болсон, тэтгэвэр тогтоолгох насанд хүрсэн үндэслэлээр гаалийн албанаас чөлөөлөгдсөн бол дүрэмт хувцсыг түүнд хадгалуулж болно.

336.6.Гаалийн улсын байцаагчийн ялгах тэмдгийн загвар, хэрэглэх журмыг гаалийн удирдах төв байгууллагын дарга батална.

336.7.Бусад байгууллага, хувь хүн гаалийн улсын байцаагчийнхтай ижил загварын дүрэмт хувцас, ялгах тэмдэг хэрэглэхийг хориглоно.

**337 дугаар зүйл.Тусгай хэрэгсэл, мэх**

337.1.Гаалийн улсын байцаагч албан үүргээ гүйцэтгэх үедээ дараах тусгай хэрэгсэл, мэх хэрэглэж болно:

337.1.1.нэг бүрийн тусгай хэрэгсэл;

337.1.2.тээврийн хэрэгсэл албадан зогсоох тусгай хэрэгсэл;

337.1.3.хамгаалах тусгай хэрэгсэл;

337.1.4.бие хамгаалах зэвсэггүйгээр тулалдах мэх.

**338 дугаар зүйл.Тусгай хэрэгсэл, мэх хэрэглэх**

338.1.Дараах тохиолдолд тусгай хэрэгсэл, мэх хэрэглэнэ:

338.1.1.гаалийн улсын байцаагчийн амь нас, эрүүл мэндэд хохирол учруулж болзошгүй нөхцөл байдал үүссэн;

338.1.2.гаалийн улсын байцаагчийн хууль ёсны шаардлагыг санаатай биелүүлээгүй, эсхүл хүч хэрэглэн эсэргүүцсэн;

338.1.3.хураагдсан, барьцаанд авсан болон гаалийн хяналтад байгаа бараа, тээврийн хэрэгслийг гаалийн нэг байгууллагаас нөгөөд, эсхүл холбогдох бусад байгууллагад хүргэх явцад эсэргүүцэл үзүүлсэн.

338.2.Дараах тохиолдолд тээврийн хэрэгсэл албадан зогсоох тусгай хэрэгсэл хэрэглэнэ:

338.2.1.гаалийн шалгалт дуусаагүй байхад тээврийн хэрэгслийг гаалийн байгууллагын зөвшөөрөлгүй хөдөлгөсөн;

338.2.2.барааг гаалийн хилээр хууль бусаар нэвтрүүлэх зорилгоор гаалийн хяналтаас зугтсан.

338.3.Гаалийн улсын байцаагч тусгай хэрэгсэл, мэх хэрэглэсний улмаас бусдын биед гэмтэл учирсан тохиолдолд эмнэлгийн яаралтай тусламж үзүүлж, шууд удирдах албан тушаалтнаар дамжуулан прокурорт нэн даруй мэдэгдэнэ.

338.4.Энэ хуулийн 338.1, 338.2-т заасан тусгай хэрэгслийн жагсаалт, хэрэглэх журам, хадгалах зааврыг Улсын ерөнхий прокурортой зөвшилцөн гаалийн удирдах төв байгууллагын дарга батална.

**339 дүгээр зүйл.Гаалийн албаны бусад албан хаагч**

339.1.Гаалийн алба нь хуулиар тогтоосон үндсэн чиг үүргээ хэрэгжүүлэх үйл ажиллагааны хэвийн нөхцөлийг хангах үүрэг бүхий үйлчилгээний албан хаагчтай байна.

339.2.Хилийн боомт бүхий харьяа, гаалийн газар, хороонд ажиллаж байгаа үйлчилгээний албан хаагч энэ хуулийн 343.6-343.9, 344.4, 344.6, 344.8-344.10-т заасан баталгаагаар хангагдана.

339.3.Энэ хуулийн 339.1-д заасан албан хаагчийн эрх зүйн байдлыг Төрийн албаны тухай хууль, Хөдөлмөрийн тухай хуулиар тус тус зохицуулна.

**340 дүгээр зүйл.Гаалийн алба хаах нас**

340.1.Гаалийн алба хаах насны дээд хязгаар нь эмэгтэй 55, эрэгтэй 60 нас байна.

340.2.Гаалийн албанд 25 жил ажилласан гаалийн улсын байцаагч өөрөө хүсэлт гаргасан тохиолдолд энэ хуулийн 340.1-д заасан насны хязгаараас өмнө өндөр насны тэтгэвэр тогтоолгох эрхтэй.

### ГУРАВДУГААР ДЭД БҮЛЭГ

**Гаалийн улсын байцаагчийн баталгаа**

**341 дүгээр зүйл.Гаалийн улсын байцаагчийн баталгаа**

341.1.Гаалийн улсын байцаагч нь Төрийн албаны тухай хуульд заасан нийтлэг болон нэмэгдэл баталгаанаас гадна энэ хуулийн 342-344 дүгээр зүйлд заасан баталгаагаар хангагдана.

**342 дугаар зүйл.Гаалийн улсын байцаагчийн хууль зүйн баталгаа**

342.1.Гаалийн байгууллага гаалийн улсын байцаагчаар хуулиар хүлээсэн үүрэгт нь үл хамаарах ажил, үүрэг гүйцэтгүүлэхийг хориглоно.

342.2.Эрх бүхий байгууллага гаалийн улсын байцаагчийг албан үүрэгтэй нь холбогдуулан шалгах тохиолдолд энэ тухай харьяалах дээд шатны албан тушаалтанд нэн даруй мэдэгдэнэ.

342.3.Хуульд зааснаас бусад үндэслэлээр гаалийн улсын байцаагчийг ажлаас чөлөөлөх, халах, өөр ажил, албан тушаалд шилжүүлэхийг хориглоно.

342.4.Ажлын бус цагаар ажил үүргээ гүйцэтгэсэн, сэлгэн ажиллахаар томилогдсон, түүнчлэн ажилдаа ирэх, буцах замд явсныг албан үүргээ гүйцэтгэж байгаатай адилтган тооцно.

342.5.Гаалийн улсын байцаагчийг гаалийн алба хаасан хугацаа, ажлын үр дүн, ёс зүй, мэргэшил, ур чадварын түвшинг харгалзан албан тушаал шатлан дэвшүүлнэ.

342.6.Гаалийн улсын байцаагчийн хууль ёсны шаардлагыг гаалийн харилцаанд оролцогч заавал биелүүлэх үүрэгтэй ба биелүүлээгүй тохиолдолд хуульд заасан хариуцлага хүлээнэ.

342.7.Гаалийн улсын байцаагчийн энэ хуульд заасан үйл ажиллагаанд аливаа иргэн, байгууллага, албан тушаалтан хэн боловч хөндлөнгөөс оролцохыг хориглоно.

**343 дугаар зүйл.Гаалийн улсын байцаагчийн эдийн засгийн баталгаа**

343.1.Төрийн албаны тухай хуульд заасан нөхөх төлбөр, тусламжаас гадна дараах эдийн засгийн баталгаагаар хангагдана.

343.2.Гаалийн улсын байцаагчийн цалин хөлс нь албан тушаалын цалин, тусгай цолны цалин болон доор дурдсан нэмэгдлээс бүрдэнэ:

343.2.1.төрийн алба хаасан хугацааны;

343.2.2.албан ажлын онцгой нөхцөлийн;

343.2.3.зэрэг дэвийн;

343.2.4.хилийн;

343.2.5.мэргэшлийн зэргийн;

343.2.6.эрдмийн зэрэг, цолны;

343.2.7.хөдөлмөрийн нөхцөлийн нэмэгдэл;

343.2.8.хууль тогтоомжид заасан бусад.

343.3.Гаалийн улсын байцаагчийн албан тушаалын цалин, албан тушаалын тусгай цолны цалин, нэмэгдэлийн хэмжээ, түүнийг олгох журмыг Засгийн газар тогтооно.

343.4.Энэ хуулийн 343.2-т заасан гаалийн улсын байцаагчийн тусгай цолны цалин нь Төрийн албаны тухай хуулиар төрийн албан хаагчид олгох нэмэгдлийн төрөлд хамаарахгүй.

343.5.Гаалийн улсын байцаагчид ажлын үр дүнгийн шагналыг сар бүр олгоно. Үр дүнгийн шагнал олгох журмыг санхүү төсвийн асуудал эрхэлсэн Засгийн газрын гишүүн батална.

343.6.Хилийн боомт дахь гаалийн байгууллагад таваас доошгүй жил тасралтгүй ажиллаж байгаа гаалийн улсын байцаагчид албан тушаалын таван жилийн цалингийн нийлбэрээс тооцож доор дурдсан хэмжээгээр таван жил тутамд нэг удаа мөнгөн урамшуулал олгоно:

343.6.1.суурьшлын бус газар байрладаг хилийн боомтод 50 хувь;

343.6.2.нийслэл, аймгийн төв, улсын чанартай хотоос бусад суурин газарт байрладаг хилийн боомтод 35 хувь;

343.6.3.аймгийн төв, улсын чанартай хотод байрладаг хилийн боомтод 25 хувь.

343.7.Гамшиг, гамшгийн онцгой нөхцөл байдал үүссэн үед үүрэг гүйцэтгэсэн гаалийн улсын байцаагчид хоёр сарын албан тушаалын цалин хөлстэй тэнцэх хэмжээний мөнгөн урамшуулал болон албан томилолтын зардлыг ердийн үеийнхээс гурав дахин нэмэгдүүлж олгоно.

343.8.Олон улсын нисэх буудлаас бусад хилийн боомт дахь гаалийн байгууллагад ажиллаж байгаа гаалийн улсын байцаагчийн гэр бүлийг тэргүүн ээлжинд ажлаар хангах ба ажлаар хангаагүй нөхцөлд ажилгүй байсан хугацааны эрүүл мэндийн болон нийгмийн даатгалын шимтгэлийг тухайн үед мөрдөж байгаа хөдөлмөрийн хөлсний доод хэмжээнээс тооцож гаалийн байгууллага төлнө.

343.9.Алслагдсан хилийн боомтод ажиллаж байгаа гаалийн улсын байцаагчийн сургуулийн насны хүүхдийн боловсролыг дэмжих зорилгоор гэр бүлд нь хөдөлмөрийн хөлсний доод хэмжээтэй тэнцэхүйц тэтгэмж олгоно.

343.10.Дараах тохиолдолд гаалийн улсын байцаагчид мөнгөн урамшуулал олгоно:

343.10.1.далд арга хэрэглэж бараа, тээврийн хэрэгслийг гаалийн хилээр хууль бусаар нэвтрүүлсэн, нэвтрүүлэхийг завдсан, эсхүл давтан, хоорондоо холбоо бүхий зөрчил илрүүлсэн бол хөдөлмөрийн хөлсний доод хэмжээг 100 дахин нэмэгдүүлсэнтэй тэнцэх хэмжээгээр;

343.10.2.зөрчил илрүүлж улсын төсөвт их хэмжээний орлого оруулсан бол орлогын таван хувиар;

343.10.3.гаалийн байгууллага,гааль судлалыг хөгжүүлэхэд үнэтэй хувь нэмэр оруулсан, гаалийн албаны үйл ажиллагаанд үр нөлөөтэй ажлын шинэ арга технологи, санаачлага гаргаж, хэрэгжүүлсэн бол гаалийн удирдах төв байгууллага хөдөлмөрийн хөлсний доод хэмжээг 50 дахин нэмэгдүүлсэнтэй тэнцэх хэмжээгээр.

343.11.Энэ хуулийн 343.10-т заасан урамшуулал олгох журмыг санхүү төсвийн асуудал эрхэлсэн Засгийн газрын гишүүн батална.

**344 дүгээр зүйл.Гаалийн улсын байцаагчийн нийгмийн баталгаа**

344.1.Гаалийн улсын байцаагч албан үүргээ гүйцэтгэж яваад гэмт халдлагын улмаас амь насаа алдсан тохиолдолд арван жилийн үндсэн цалинтай тэнцэх хэмжээний буцалтгүй тусламжийг түүний гэр бүлд нэг удаа олгоно.

344.2.Ээлжийн амралтын үндсэн болон нэмэгдэл амралтын хугацааг Хөдөлмөрийн тухай хуулиар тогтоох бөгөөд гаалийн улсын байцаагчаар ажилласан таван жил тутамд ажлын гурван өдрийн нэмэгдэл амралт олгоно.

344.3.Албан үүргээ гүйцэтгэж яваад эрүүл мэнд нь хохирсон гаалийн улсын байцаагчид хууль тогтоомжид заасан тэтгэвэр, тэтгэмжээс гадна хөдөлмөрийн чадвар алдалтын хувь хэмжээнээс шалтгаалан хөдөлмөрийн хөлсний доод хэмжээг 30, 60, 90 дахин нэмэгдүүлсэнтэй тэнцэх хэмжээний нэг удаагийн нөхөх төлбөр олгоно.

344.4.Гаалийн улсын байцаагчийн хилийн боомт дахь гаалийн байгууллагад ажилласан нэг жилийг нэг жил зургаан сар ажилласанд тооцно.

344.5.Олон улсын нисэх буудлаас бусад хилийн боомт дахь гаалийн байгууллагад сэлгэн ажиллахаар томилогдсон гаалийн улсын байцаагч амьдрах байраар хангагдах боломжгүй тохиолдолд түүний амьдрах орон сууцны түрээсийн зардлыг гаалийн удирдах төв байгууллага хариуцна.

344.6.Гаалийн албанд үр бүтээлтэй ажиллаж байгаа гаалийн улсын байцаагч орон сууц барих, худалдан авах, суралцах болон хүүхдээ сургахад зориулж гаалийн удирдах төв байгууллагаас санхүүгийн дэмжлэг авах, мөн зээлийн баталгаа гаргуулж болно.

344.7.Гаалийн улсын байцаагч жил бүр эрүүл мэндийн үзлэгт хамрагдах зардлыг гаалийн удирдах төв байгууллага хариуцна.

344.8.Албан үүргээ гүйцэтгэхэд шаардлагатай техник хэрэгсэл, уналга, ажиллах хэвийн нөхцөл, ажлын байрны нөхцөл байдалд тохирсон тусгай хувцас, нэг бүрийн хамгаалах хэрэгслээр хангагдана.

344.9.Хөдөлмөрийн аюултай, хортой нөхцөлд ажил үүрэг гүйцэтгэж байгаа тохиолдолд хор саармагжуулах бодис, хүнсний бүтээгдэхүүн, хоолоор үнэгүй хангагдана.

**345 дугаар зүйл.Хууль хүчин төгөлдөр болох**

345.1.Энэ хуулийг 20 ... оны ... дугаар сарын ...-ны өдрөөс эхлэн дагаж мөрдөнө.

Гарын үсэг

**Гаалийн ерөнхий газар**

**Ажлын хэсэг**

**Гаалийн тухай**

**/шинэчилсэн найруулга/**

**Хуулийн төсөл**

**II боть**

**Улаанбаатар**

**хот**

**2021 он**

1. Соёлын өвийг хамгаалах тухай хууль-“Төрийн мэдээлэл” эмхэтгэлийн 2014 оны 23 дахь дугаарт нийтлэгдсэн. [↑](#footnote-ref-1)
2. Соёлын өвийг хамгаалах тухай хууль-“Төрийн мэдээлэл” эмхэтгэлийн 2014 оны 23 дахь дугаарт нийтлэгдсэн. [↑](#footnote-ref-2)
3. Соёлын өвийг хамгаалах тухай хууль-“Төрийн мэдээлэл” эмхэтгэлийн 2014 оны 23 дахь дугаарт нийтлэгдсэн. [↑](#footnote-ref-3)
4. Аж ахуйн үйл ажиллагааны тусгай зөвшөөрлийн тухай хууль-“Төрийн мэдээлэл” эмхэтгэлийн 2001 оны 6 дахь дугаарт нийтлэгдсэн. [↑](#footnote-ref-4)
5. Зөрчлийн тухай хууль-“Төрийн мэдээлэл” эмхэтгэлийн 20... оны ... дахь дугаарт нийтлэгдсэн. [↑](#footnote-ref-5)
6. Зөрчил шалган шийдвэрлэх тухай хууль-“Төрийн мэдээлэл” эмхэтгэлийн 20... оны ... дахь дугаарт нийтлэгдсэн. [↑](#footnote-ref-6)
7. # Засгийн газрын агентлагийн эрх зүйн байдлын тухай хууль-“Төрийн мэдээлэл” эмхэтгэлийн 2004 оны 16 дахь дугаарт нийтлэгдсэн.

   [↑](#footnote-ref-7)
8. # Төсвийн тухай /Шинэчилсэн найруулга/ хууль-“Төрийн мэдээлэл” эмхэтгэлийн 2012 оны 3 дахь дугаарт нийтлэгдсэн.

   16 [↑](#footnote-ref-8)
9. Хөдөлмөрийн тухай хууль-“Төрийн мэдээлэл” эмхэтгэлийн 1999 оны 21 дүгээрт нийтлэгдсэн. [↑](#footnote-ref-9)
10. Авлигын эсрэг хууль-“Төрийн мэдээлэл” эмхэтгэлийн 2006 оны 35 дугаарт нийтлэгдсэн. [↑](#footnote-ref-10)